
Kiitokset 


Tämä kirjoituskokoelma on ollut pitkään tekeillä. Sen taustalla on Kan- 
sainvälisen soveltavan estetiikan instituutin (KSEI) Lahdessa syyskuus- 
sa 2009 järjestämä seminaari ”Ympäristön esteettiset arvot ja ihmisen 
hyvinvointi”, jonka esitelmille kirjan artikkelit yhtä lukuun ottamatta 
pohjautuvat. Kiitämme kirjoittajia kärsivällisyydestä pitkässä prosessissa 
ja ennen kaikkea artikkeleiden jatkotyöstämisestä ja päivittämisestä Suo- 
men Kirjallisuuden Seuran osoitettua kiinnostusta kirjahanketta koh- 
taan. Kirjan teema — ympäristö ja hyvinvointi — ei ole ainakaan yhtään 
menettänyt ajankohtaisuuttaan sitten seminaarin; uskoaksemme kirja 
osuu nyt jopa otollisempaan maaperään. 

Tällä välin myös KSEI on käynyt läpi monia vaiheita. Vuosina 2010- 
2014 se oli osa sittemmin lakkautettua Helsingin yliopiston Koulutus- 
ja kehittämiskeskus Palmenian Lahden yksikköä, jonka vahvuusaluei- 
siin hyvinvointiin liittyvät kysymykset kuuluivat. Yksikön monialainen 
ilmapiiri antoi oivan taustan kirjan työstämiselle. Toimittajista varsinkin 
Haapala ja Puolakka ovat olleet tiiviisti kytköksissä KSEI:hin, Haapala 
neuvottelukunnan puheenjohtajana ja Puolakka tutkijatohtorina ja yli- 
opistotutkijana. Haluamme kiittää Lahden Palmeniaa rohkeasta avauk- 
sesta ottaa KSEI osaksi toimintaansa sekä Lahden Yliopistokampusta jo 
kaksi vuosikymmentä kestäneestä tuesta KSEI:lle. 

Olemme kiitollisia Suomen Kirjallisuuden Seuralle päätöksestä ottaa 
kirja osaksi julkaisuohjelmaansa. Erityiskiitokset julkaisukoordinaatto- 
ri Kati Romppaselle sekä kustannustoimittaja Pauliina Rihdolle. Myös 
kahden anonyymin arvioijan kommenteista ja korjausehdotuksista oli 
paljon apua. 


Lahdessa 9.11.2015 
Toimittajat 


KIITOKSET 7 


Johdanto 
Kalle Puolakka 


Hyvinvointi on kasvanut teemaksi, joka läpäisee lähes kaikki ihmisen 
elämänalueet työstä vapaa-aikaan. Työhyvinvointiin kiinnitetään aiem- 
paa enemmän huomiota, ja eri vapaa-ajan vieton tavoista kulttuurista 
liikuntaan haetaan eväitä laadukkaaseen elämään. Hyvinvointiin liittyvät 
tekijät eivät enää koske vain yleisiä, esimerkiksi köyhyyden poistamiseen 
tähtääviä yhteiskunnallisia rakenteita ja tukimuotoja, vaan siitä on tullut 
vahvasti myös yksilötason asia. Tiedotusvälineet ja elämäntapaoppaat 
pursuavat neuvoja, joilla ihminen voi itse parantaa omaa hyvinvointiaan. 
Tämän tavoitteen ympärille on kehittynyt oma hyvinvointiteollisuuden 
haaransa. Nähtävyyksien ja elämysmahdollisuuksien sijaan kaupungit- 
kin markkinoivat itseään nykyisin useasti hyvän arjen tyyssijoina. Täl- 
löin hyvinvointi ei ole suuria kokemuksia vaan sujuvaa arkista elämää. 

Taide ja muotoilu ovat osa esteettistä hyvinvointikeskustelua. Esi- 
merkiksi sairaaloihin sijoitetun taiteen on todettu edistävän potilai- 
den viihtymistä ja parantumista. Myös muotoiluratkaisuista on haettu 
vauhtia hyvinvoinnin edistämiseen. Kokonaisvaltaisempaa näkemystä 
estetiikan ja hyvinvoinnin välisistä kytköksistä ei kuitenkaan ole vie- 
lä yritetty tehdä. Mitä on esteettinen hyvinvointi? Minkälaisista koke- 
muksista ja asioista on kyse, kun esteettisestä puhutaan hyvinvoinnin 
yhteydessä? Onko esteettisillä arvoilla ja kokemuksilla oma paikkansa 
hyvinvointia edistävien tekijöiden joukossa? Minkälaiset ympäristöt ovat 

merkityksellisiä hyvinvoinnin näkökulmasta? Tämän kokoelman kirjoit- 
tajat pureutuvat juuri näihin kysymyksiin ja tuovat tuoreita näkökulmia 
hyvinvoinnista käytävään keskusteluun. Teos jakautuu kahteen osaan: 
ensimmäinen osa valottaa hyvinvoinnin problematiikkaa estetiikan 
näkökulmasta, ja toisessa osassa tarkastellaan hyvinvoinnin ja ympäris- 
tön välisiä yhteyksiä tapauskohtaisesti. 

Filosofisessa estetiikassa esteettisestä hyvinvoinnista puhui ensim- 
mäisenä analyyttinen esteetikko Monroe C. Beardsley 1960-luvulla. 
Hän käytti tässä yhteydessä englanninkielistä termiä aesthetic welfare. 
Beardsleyn esteettisen hyvinvoinnin tarkastelu keskittyi vahvasti yhteis- 
kunnalliselle tasolle: esteettisesti hyvinvoiva yhteiskunta on sellainen, 
jossa kansalaisten elämässä esteettisten kokemusten laadullinen ja mää- 
rällinen taso on korkea. Beardsley toi keskusteluun myös esteettisen 
varallisuuden käsitteen (aesthetic wealth), jolla hän viittasi yhteiskunnan 
esteettisten asioiden kokonaismäärään. Esimerkiksi hienon maalauk- 
sen hankkiminen jonkin valtion taidemuseon kokoelmaan kasvatti 
Beardsleyn silmissä tuon valtion esteettistä varallisuutta. 

Tämän teoksen ensimmäisessä artikkelissa Arto Haapala tarttuu 
Beardsleya seikkaperäisemmin esteettisen hyvinvoinnin käsitteeseen, 
ja hänen tarkastelukulmansa on tätä yksilölähtöisempi. Artikkelin kes- 
keisenä tavoitteena on murtaa sellainen mielikuva esteettisesti hyvästä 
elämästä, että esteettisyys hallitsee kaikkia elämän toimintoja ja että 
koko elämä yritetään tehdä taideteoksen kaltaiseksi asiaksi. Tällainen 
näkemys on mahdollista johtaa muun muassa Oscar Wilden ja Richard 
Rortyn teksteistä. Oman esteettistä hyvinvointia koskevan näkemyksen- 
sä pohjaksi Haapala hahmottelee esteettisen käsitettä, jota hän lähestyy 
kuvittelun avulla. Haapalan mukaan esteettisessä on kyse hyvin moni- 
naisesta ilmiöstä. Se voi viitata pelkkiin asioiden pintaominaisuuksiin 
ja niitä koskevaan mietiskelevään nauttimiseen tai vaativampien taide- 
teosten kokemukseen. Kuvittelun eri puolet ovat Haapalan mukaan 
kaikkien esteettisen ulottuvuuksien tärkeä rakenneosa. Esteettisen 
käsitteen monet merkitykset sekä joihinkin niistä liittyvät heikkoudet 
on hyvä pitää mielessä esteettisen hyvinvoinnin luonnetta pohdittaessa. 
Juuri näin kyetään välttämään luisuminen yksipuoliseen pintaestetiik- 
kaan tai estetismiin esteettisen hyvinvoinnin kysymyksessä. 

Hanna Mattila tarkastelee hyvinvointia kaupunkisuunnittelun näkö- 
kulmasta ja viittaa Haapalan tavoin Beardsleyn esteettisen hyvinvoinnin 
ja varallisuuden ajatuksiin. Hänen mukaansa kaupunkisuunnittelus- 
sa tulisi yksittäisten mieltymysten täyttämisen sijaan pyrkiä löytämään 
keinoja, joilla yhteisön yhteisiä arvoja voitaisiin ilmentää suunnittelu- 
ratkaisuissa. Asukkaiden on helppo kiinnittyä tällaisen suunnittelu- 
prosessin tuloksena syntyneisiin ympäristöihin ja tuntea ne omikseen, 
mikä muodostaa tärkeän osan heidän esteettistä hyvinvointiaan. Suun- 
nitteluprosessi ei saisikaan olla liiaksi asiantuntijalähtöistä, koska yhtei- 
sön yhteiset arvot tulevat näkyviin vasta vilkkaan asukaslähtöisen julki- 
sen keskustelun myötä. Mattila toteaa, että filosofi Jiirgen Habermasin 
näkemyksiin nojaava kommunikatiivinen suunnitteluteoria tarjoaa par- 
haan viitekehyksen tällaisen keskustelun jäsentämiseksi. Mattila uskoo, 
että juurruttamalla yhteisöt osaksi päätöksentekoa on mahdollista estää 
muoti-ilmiöistä johtuvat ylilyönnit suunnittelussa. Kommunikatiivinen 
malli tuo myös vahvasti esiin ihmisten omat mahdollisuudet vaikuttaa 
asuinympäristöjensä laatuun. Ympäristö ei muutu ainoastaan julkisen 
päätöksenteon vaikutuksesta, vaan ihmiset voivat omilla projekteillaan 
ja valinnoillaan kasvattaa yhteisönsä esteettistä varallisuutta. 

Myös Vesa Vihanninjoki käsittelee ympäristön esteettisen arvon ja 
hyvinvoinnin yhteyksiä suunnitteluteorian näkökulmasta. Hän nostaa 
esille maankäyttö- ja rakennuslaissa ilmenevät käsitykset hyvästä elin- 
ympäristöstä. Laissa puhutaan ympäristön esteettisyydestä ja esteettises- 
tä laadusta, joita suunnittelulla ja rakentamisella tulisi edistää. Vihan- 
ninjoen mukaan itse esteettisen käsite jää tässä yhteydessä kuitenkin 
varsin epämääräiseksi ja samalla myös se, minkälaisiin asioihin tulisi 
puuttua, kun ympäristön esteettistä laatua yritetään parantaa. 

Vihanninjoki purkaa auki ympäristön esteettisen laadun käsitettä 
fenomenologisesta filosofiasta kumpuavan kokemuskäsityksen avulla, 
joka korostaa ympäristön kulttuurista ja sosiaalista värittyneisyyttä. Kes- 
keisiksi ympäristön kokemusta määrittäviksi tekijöiksi kirjoituksessa 
nousevat muun muassa paikallisuus, rakennustaide, ajallisuus sekä 
historiallisuus. Vihanninjoen näkökulmasta rakennetun ympäristön 
esteettisyyden ohella aika ja ympäristön historialliset kerrostumat ovat 
vahvasti läsnä ympäristön kokemisessa. Ympäristön esteettinen laatu 

voidaankin ymmärtää erityisenä yhteenkuuluvuuden tunteena ympä- 
ristön kanssa, mikä luo ihmisille eheyden tunnetta. Ympäristön esteet- 
tiseen laatuun panostamalla voidaan näin ollen merkittävästi edistää 
ihmisten kokonaishyvinvointia. 

On tärkeää huomata, että ekologisesti hyvä ympäristö on yksi ihmisen 
hyvinvoinnin keskeisimpiä edellytyksiä. Ilman saasteiden tai jätteiden 
pilaamassa ympäristössä on vaikea viettää hyvää elämää. Estetiikassa 
on pohdittu paljon ekologisten ja esteettisten arvojen suhdetta luonnon 
ympäristössä sekä esteettisten arvojen merkitystä ympäristön parannus- 
ja suojelutoimissa. Ossi Naukkarinen ja Tarja Rannisto käsittelevät artik- 
keleissaan tätä ongelmavyyhtiä, jolla on suora merkitys hyvinvoinnin 
ennakkoehdoista käytävälle keskustelulle. 

Naukkarinen lähestyy estetiikan ja ekologian välisiä suhteita erityi- 
sen esteettisen jalanjäljen käsitteen valossa. Käsitteen avulla hän haluaa 
kiinnittää huomiota tekojen esteettisen vaikutuksen laajuuteen: uuden 
T-paidan ostolla ei ole vaikutusta ainoastaan henkilökohtaiseen ulko- 
näkööni, vaan se jättää jälkensä myös siihen ympäristöön, josta paidan 
tekoon käytetty puuvilla on peräisin. T-paita voi kohentaa omaa ulko- 
näköäni, mutta sen esteettinen kokonaisvaikutus voi tästä huolimatta 
jäädä jopa negatiiviseksi, mikäli puuvillan viljelyllä on tuhoisia seu- 
rauksia siihen paikkaan, josta paidan materiaali on peräisin. Esteettisen 
jalanjäljen jäljissä Naukkarinen tarkastelee lähemmin esteettisten kysy- 
mysten suhdetta ekologisen kestävyyden teemaan. Esteettinen voidaan 
helposti mieltää yhteen sopimattomaksi kategoriaksi kestävän elämän- 
tavan kanssa; esteettisiksi mielletyt kulutustuotteet vaikuttaisivat olevan 
nimenomaan ympäristöä kuluttavia. Naukkarinen kuitenkin haluaa ym- 
märtää tämän suhteen toisin ja esittää pohdintansa tueksi näkemyksen 
esteettisestä havaitsemisesta, jossa korostuu siihen kuuluva herkkyys ja 
erityisyyden huomioiminen. 

Myös Tarja Rannisto käsittelee artikkelissaan esteettisesti ja ekolo- 
gisesti hyvän ympäristön suhdetta. Hän käy läpi ympäristöestetiikas- 
sa esiintyneitä malleja ympäristön esteettisen arvon rakentumisesta ja 
kokemisesta sekä arvioi niihin liittyviä seurauksia ympäristön kunnos- 
sapidon ja suojelemisen näkökulmasta. Luonnon kokeminen esimer- 
kiksi mielikuvituksen ja tarinoiden värittämänä voi kasvattaa luonnon 

ympäristöjen esteettistä potentiaalia, mutta samalla tämän kaltainen 
asenne voi myös sokaista ihmiset luonnon kurjalta tilalta. Näin on käy- 
nyt muun muassa Ranniston käyttämän esimerkin Espoon Suvisaaris- 
ton tapauksessa. Onneksi on tarjolla muitakin tapoja ymmärtää luon- 
non esteettisyys. Tarkastelunsa lopuksi Rannisto puolustaa käsitystä, 
että luontoalueita koskevissa muutos- ja parannustoimissa esteettiset 
arvot tulisi huomioida muiden ympäristöön liittyvien arvojen rinnalla. 

Kaikissa kirjan ensimmäisen osan viidessä artikkelissa esteettisen, 
hyvinvoinnin ja ympäristön kysymyksiä lähestytään vahvasti ympäris- 
tö- ja arjen estetiikan viitekehyksestä käsin, ja niiden keskeiset teoree- 
tikot, kuten Allen Carlson ja Yuriko Saito, ovat kirjoituksissa tärkeässä 
asemassa. Carlson tunnetaan ns. tietoperustaisen ympäristöestetiikan 
tärkeimpänä kannattajana. Luonnon ympäristön esteettisen arvotta- 
misen on pohjauduttava luonnontieteelliseen tietoon. Se antaa oikean 
kategorian luonnon esteettiselle arvottamiselle. Jos jonkin luonnon 
muodostelman havainnoinnin yhteydessä ei millään tavalla huomioida 
sen taustalla olevia syntymekanismeja, sen ikää tai muita ekologisia ja 
luonnonhistoriallisia ominaisuuksia, vaan tarkastelu perustuu vapaa- 
seen mielikuvituksen käyttöön, esteettinen reaktio ei ole Carlsonin mu- 
kaan oikeutettu. Tiedon on tarkoitus toimia vastavoimana subjektiivi- 
selle taivaanrannan maalailulle luonnon esteettisessä arvottamisessa. 
Saito tunnustaa luonnontieteellisen tiedon tärkeyden luonnon esteet- 
tisessä arvottamisessa, mutta muotoilee näkemyksensä Carlsonia mal- 
tillisemmin: hän puhuu luonnon oman tarinan kuuntelemisesta, joka 
ei ole niin tiukasti sidottu luonnontieteellisen tiedon kategoriaan kuin 
Carlsonin kanta. Juuri tästä erosta johtuen Rannisto tukeutuukin artik- 
kelissaan vahvemmin Saitoon kuin Carlsoniin.’ 

Haapala ja Naukkarinen ottavat puolestaan Saiton arjen estetiikkaa 
koskevat näkemykset tarkastelun alle. Saiton mukaan yksi tärkeä arki- 
sen elämän esteettisyyden osa ovat ns. arjen ”kätketyt jalokivet” (hidden 


1 Carlsonin, Saiton ja muiden ympäristöestetiikan keskeisten teoreetikkojen tekstejä löytyy hyvin myös 
suomeksi. Hyviä kokoelmia ovat muun muassa Yrjö Sepänmaa (toim.) 1994: Alligaattorin hymy. 
Ympäristöestetiikan uusi aalto. Helsingin yliopiston Lahden tutkimus- ja koulutuskeskus, Lahti ja Yrjö 
Sepänmaa, Liisa Heikkilä-Palo, Virpi Kaukio (toim.) 2007: Maiseman kanssa kasvokkain. Maahenki, 
Helsinki. 

gems), joilla hän viittaa ajoittain arkisessa elämässämme kohtaamiin 
yllättäviin, esteettisesti mielenkiintoisiin kuvioihin, joita voi muodos- 
tua esimerkiksi seiniin ja muihin arkisen elämän pintoihin. Haapalan 
mukaan esteettisen hyvinvoinnin ajatusta ei voida perustaa tällaiselle 
käsitykselle arkisen elämän esteettisyydestä. Se voi johtaa sellaiseen 
pintaestetiikkaan, joka hänen mukaansa tarjoaa liian kapean lähtökoh- 
dan esteettisen hyvinvoinnin tarkastelemiseksi. Saito on puhunut arjen 
estetiikan yhteydessä myös ”vihreästä estetiikasta”, joka selvittelee sitä, 
miten pakkausten, vaatteiden ja muiden käyttöesineiden suunnittelun 
avulla voidaan edistää kestävämpää elämäntapaa. Miten esimerkiksi jon- 
kin käyttöesineen pakkauksessa on mahdollista tuoda tuotteen ekologi- 
suus esille ostajaan vetoavalla tavalla? Naukkarinen jakaa Saiton kiin- 
nostuksen tätä ongelmakenttää kohtaan, mutta kuitenkin hän kritisoi 
tämän vihreän estetiikan taustalla vaikuttavaa esteettisen käsitettä. 
Kirjan toisen osan kirjoittajat tarkastelevat ympäristön kokemuksen 
merkitystä hyvinvoinnille konkreettisempien tapausanalyysien valossa. 
Esimerkkeinä toimivat niin kaupunki-, maaseutu- kuin luonnonym- 
päristöt. Timo Kopomaa ottaa tarkastelun kohteeksi leppoistamiseksi 
kutsumansa ilmiön, joka toimii vastapainona kiihtyvälle ja kiristyvälle 
elämänmenolle. Tässä suhteessa hänen esille nostamansa ilmiö on suo- 
rassa yhteydessä ihmisen hyvinvointiin liittyviin tekijöihin. Kopomaa 
mainitsee erilaisia esimerkkejä leppoistamisen tekniikoista käsin tiskaa- 
misesta erilaisiin omarytmisiin puuhastelun muotoihin. Hän kuitenkin 
korostaa, että myös kaupunkisuunnittelulla on suuri merkitys leppoista- 
misen edistämisessä, koska tietynlaiset tilat tarjoavat tälle mielentilalle 
erityisen hyvät puitteet. Näihin lukeutuvat muun muassa hiljaiset tilat 
ja puistot, joissa ihmiset voivat päästä pakoon kaupunkien äänisaastet- 
ta. Myös kaupunkiympäristöön sijoittuvat tila- ja ympäristötaideteokset 
voivat Kopomaan mukaan olla tärkeitä leppoistamisen kannalta, koska 
ne usein houkuttelevat ihmisiä kiireettömään ympäristön tutkiskeluun. 
Aarrevaara kartoittaa artikkelissaan maaseuturakentamisessa tapah- 
tuneita muutoksia 1800-luvun lopulta alkaen sekä erittelee aikalais- 
kirjoitusten avulla niiden taustalla vaikuttaneita arvoja ja ihanteita. 
Kirjoituksesta käy selväksi, että maaseudun uudet rakennustavat ovat 
aina herättäneet vastustusta; pelko maaseudun omaleimaisuuden 

katoamisesta nykyaikaisten ja kaupunkimaisten suunnitteluratkaisujen 
puristuksessa ei siis ole suinkaan uusi. Aarrevaara pohtii maaseudun 
rakennustavassa tapahtuneiden muutosten merkitystä myös ihmisen 
hyvinvoinnin kannalta. Hän tuo esiin muutosten kääntöpuolena lisään- 
tyneen juurettomuuden tunteen maaseudun asukkaiden keskuudessa. 
Uusien, ehkä hieman anonyymeilta vaikuttavien rakennusten myötä 
tuttu ympäristö ei enää tunnu omalta ja paikkaan sitoutumisen tun- 
ne heikkenee, millä voi olla negatiivisia vaikutuksia ihmisen kokonais- 
hyvinvoinnille. 

Leena Kopperoisen ja Tommi Sulanderin näkökulmat nojaavat vah- 
vasti empiiriseen tutkimustietoon metsien ja puistojen vaikutuksista 
ihmisten hyvinvointiin. Kopperoinen tarkastelee viheralueiden hyvin- 
vointivaikutuksia ekosysteemipalvelun käsitteen näkökulmasta. Ekosys- 
teemipalvelulla viitataan ihmisen saamiin hyötyihin luonnon ekosystee- 
mien monimuotoisesta toiminnasta ja rakenteesta. Kopperoinen nostaa 
esiin erityisen kulttuurisen ekosysteemipalvelun luokan, jonka piiriin 
myös luonnonympäristön esteettinen arvo sijoittuu. Hänen mukaansa 
luonnon hyvinvointivaikutukset liittyvät luontoalueiden virkistyskäyt- 
töön. Kopperoinen esittää hyvin monipuolisen näkemyksen siitä, mihin 
luonnon virkistysvaikutukset perustuvat ja arvioi luonnon esteettisen 
arvon olevan tässä yksi keskeinen tekijä. Artikkelissa korostuu luonnon 
ekologisen arvon yhteys sen hyvinvointiin liittyviin ulottuvuuksiin; luon- 
non monimuotoisuus on edellytys ekosysteemipalveluille. Kopperoinen 
korostaakin, että luontoalueita koskevassa suunnittelussa tulisi kiinnit- 
tää entistä enemmän huomiota siihen, että luonnon virkistyskäyttö ei 
johda luonnon liialliseen kulumiseen ja että ihmisillä on tasavertaiset 
mahdollisuudet hyödyntää sen tarjoamia aineettomia ekosysteemi- 
palveluita. 

Kirjan päättävässä artikkelissa Tommi Sulander tarkastelee kaupun- 
kien viherympäristöjen merkitystä ennen kaikkea iäkkäiden ihmisten 
hyvinvoinnille. Niiden hyvinvointivaikutus perustuu siihen, että viher- 
ympäristöt voivat ylläpitää ja parantaa iäkkäiden toimintakykyä ja sitä 
kautta sosiaalisia suhteita. Sulanderin kirjoituksessa viheralueiden mer- 
kitys iäkkäiden toimintakyvyn ja hyvinvoinnin edistämisessä näyttäytyy 
lopulta kahtalaisena: esteettisesti miellyttävinä paikkoina viheralueet 

houkuttelevat ihmisiä liikkumaan, mutta myös tällaisessa ympäristössä 
vietetty aika itsessään edistää hyvinvointia. Sen ymmärtämiseksi, mik- 
si viheralueilla on tällainen vaikutus, tarvitaan vielä lisätutkimusta. Jo 
olemassa olevat tutkimustulokset kuitenkin riittävät hänen mielestään 
osoittamaan sen, että viheralueisiin sekä niiden saavutettavuuden tur- 
vaamiseen tulisi kiinnittää kaupunkisuunnittelussa erityistä huomiota. 
Esteettisyys voidaan helposti ajatella jonkinlaiseksi elämän ylimää- 
räksi, johon on syytä panostaa vasta kun elämän välttämättömyydet ovat 
kunnossa. Hyvinvoinnin kohdalla esteettiset seikat on helppo yhdis- 
tää erilaisiin ylellisiin wellness-palveluihin. Ne kyllä parantavat niiden 
elämänlaatua, joilla on varaa näihin palveluihin, mutta ne eivät kuiten- 
kaan lukeudu perustaviin hyvinvointiin vaikuttaviin tekijöihin. Tämän 
teoksen tarjoama kuva estetiikan merkityksestä ihmisen hyvinvoinnil- 
le poikkeaa edellä esitetystä; esteettinen hyvinvointi on monipuolinen 
ilmiö ja ympäristön kokemiseen liittyy esteettisiä ulottuvuuksia, jotka 
tukevat ja edistävät ihmisen perustavaa hyvinvointia. Estetiikkaa ja 
esteettisiä arvoja ei tulisikaan sulkea ihmisen hyvinvoinnista käytävän 
keskustelun ulkopuolelle, vaan olisi aika tunnustaa niiden merkitys. 

I 
Teoreettisia lähtökohtia 
esteettiseen hyvinvointiin 


Mitä on esteettinen hyvinvointi? 
Arto Haapala 


Hyvän elämän problematiikka on yksi etiikan klassisista kysymyksistä, 
johon suuret filosofit ovat antaneet omat vastauksensa aina Platonista 
ja Aristoteleesta lähtien. Kuinka ihmisen tulisi elää? Millaista on hyvä 
elämä? Velvollisuusetiikka, utilitarismi ja hyve-etiikka ovat klassisia vas- 
tauksia tähän perustavanlaatuiseen problematiikkaan. Termiä ”hyvin- 
vointi” (engl. welfare tai well-being) on käytetty enemmän yhteiskunta- 
tieteissä ja psykologiassa kuin filosofiassa, mutta keskeiseltä sisällöltään 
se kytkeytyy läheisesti nimenomaan hyvän elämän problematiikkaan: 
ihmisen hyvinvointi rakentaa hyvää elämää. Jos ”hyvinvointi” määritel- 
lään riittävän laajasisältöiseksi niin, että se ei rajoitu esimerkiksi pelkäs- 
tään fyysiseen tai psyykkiseen hyvinvointiin vaan kattaa myös ihmisten 
väliset sosiaaliset suhteet ja yhteiskunnallisen järjestyksen, hyvinvoinnin 
käsite tulee erittäin lähelle hyvän elämän käsitettä ja voi olla käytännössä 
jopa identtinen sen kanssa. 

Esteettiset arvot ja mahdollisuus kokea esteettisiä elämyksiä luetaan 
usein osaksi hyvää elämää. Arvojen kolmijakoa totuuteen, hyvyyteen ja 
kauneuteen on yritetty perustella niin filosofisesti kuin psykologises- 
tikin. Immanuel Kantin kolme kritiikkiä tarkastelevat juuri näitä kol- 
mea ongelmakenttää: tietoteoriaa, etiikkaa ja estetiikkaa. Monet tutkijat 
ovat pyrkineet osoittamaan esteettisten arvojen evolutiivis-biologisen 

alkuperän' ja argumentoineet esteettisten arvojen merkityksestä ihmi- 
selle.? Ja vaikka esteettisiä arvoja ei voisikaan palauttaa evolutiivisiin tosi- 
asioihin, niiden kulttuurista merkitystä on harvoin kiistetty. 

Esteettisten arvojen tärkeyden nyky-yhteiskunnassa voi helposti osoit- 
taa viittaamalla niihin lukuisiin taide- ja kulttuuri-instituutioihin, joita 
yhteiskuntamme pitää tukemisen arvoisina tai vähintään hyväksyttävinä: 
taidemuseot, teatterit, konserttitalot, elokuvateatterit ynnä ne lukuisat 
taustaorganisaatiot — kuten taidekoulut — jotka näihin liittyvät. Esteetti- 
siä arvoja ja niiden asemaa nyky-yhteiskunnassa voi tuskin kiistää. Sekä 
esteettisen käsitteestä että hyvästä elämästä ja hyvinvoinnista on hylly- 
metreittäin tutkimuksia. Tätä taustaa vasten on yllättävää, että esteetti- 
sestä hyvinvoinnista tai esteettisesti hyvästä elämästä ei ole kirjoitettu 
juuri lainkaan. 

Mikä voisi olla syy tähän laiminlyöntiin? Voisiko olla niin, että esteet- 
tinen hyvinvointi on jollakin tavalla sisäisesti ristiriitainen käsite tai 
vähintäänkin tyhjä tai epäinformatiivinen? Jos alkaa ajatella näitä kahta 
käsitettä ”esteettinen” ja ”hyvinvointi”, huomaa nopeasti, että mistään 
ristiriidasta ei voi olla kyse, ei myöskään epäinformatiivisuudesta. 
Onko kysymys esteettisestä hyvinvoinnista kenties triviaali, ei lainkaan 
kiinnostava? Tämäkään ei tunnu uskottavalta, koska esteettiset arvot 
on niin yleisesti tunnustettu tärkeiksi. Onko esteettisen hyvinvoinnin 
problematiikka kenties sensitiivinen tai muuten arkaluonteinen? Tus- 
kin sitäkään. Tässä ei ole kyse mitään muusta kuin siitä, että proble- 
matiikka on jäänyt jotenkin huomaamatta, koska on niin paljon muu- 
takin tutkittavaa. Ainakin filosofisen estetiikan perinne on pyörinyt 


1 Ellen Dissanayake kirjoittaa: "Väitän, että naturalistisen estetiikan mukaan opitut arvon (quality) kri- 
teerit ja opitut tavat reagoida kauneuteen perustuvat kuitenkin vähitellen kehittyneisiin yleispäteviin 
taipumuksiin ja että joidenkin esteettisten kokemusten ja reagointitapojen voidaan osoittaa olevan 
laadullisesti muita parempia. Esteettiset kokemukset voivat alkaa vähitellen kehittyneistä reaktioista 
signaaleihin, joista ilmenee adaptiivista, välitöntä oman edun tavoittelua (self-interest), mutta niihin 
vaikuttaa vielä enemmän vähitellen kehittyneet taipumukset tehdä jotakin taidokkaasti (elaborate) 
ja reagoida muiden taidokkaasti tekemiin asioihin. Kaikkein pisimmälle kehittyneissä muodoissaan 
esteettiset kokemukset ylittävät yksinkertaisen lyhytkestoisen oman edun tavoittelun ja saavat meidät 
tietoisiksi uppoutumisestamme tai osallisuudestamme itseämme laajempaan viitekehykseen.” (2000, 
208.) Ks. myös esimerkiksi Tooby ja Cosmides, 2001. 

2 Elaine Scarry (1999) tekee tämän varsin populaarissa, eikä aina kovin vakuuttavassa hengessä, mutta 
hänenkin argumentointinsa osoittaa, kuinka tärkeinä kauneusarvoja pidetään. 

pitkään muutamien kysymysten ympärillä; uusille avauksille on ollut 
tilaa vähän 3 

Tässä kirjoituksessa esittelen sitä, mitä esteettinen hyvinvointi voisi 
tarkoittaa. Koska kyse on nimenomaan esteettisestä hyvinvoinnista, selvit- 
telen esteettisen käsitettä: mitä on esteettinen? Esteettisen käsitteeseen 
liittyy kiinteäsi kuvittelu sanan laajassa merkityksessä. Esteettinen pe- 
rustuu inhimilliseen kuvittelukykyyn. Jatkossa pyrin osoittamaan kuvit- 
telun ja esteettisen yhteyden ja tätä kautta hahmottelemaan perusteita 
sille, mistä esteettinen hyvinvointi voisi koostua. Lopulta päädyn varsin 
laajaan esteettisen hyvinvoinnin käsitteeseen, jossa kyse ei ole pelkäs- 
tään eikä edes ensisijaisesti esteettisestä nautiskelusta vaan rikkaasta ja 
tasapainoisesta elämästä ylipäätään. 


”Kuvitella, että...” 


Voisi pitää selviönä, että estetiikan tutkimuksen keskeisimmän kysy- 
myksen tulisi koskea itse esteettisen käsitettä. Vaikka termi on moni- 
merkityksinen ja joissakin käyttöyhteyksissä hämärä, näin ei kuitenkaan 
ole: jopa filosofit ovat käyttäneet sitä eri yhteyksissä eri merkityksissä. 
Monet niin estetiikan klassikot kuin nykyajattelijatkin ovat palauttaneet 
”esteettisen” termin etymologisille alkujuurille: esteettinen on viime 


3 Kendall Walton varoittaa filosofisen estetiikan rajoittuneisuudesta seuraavasti: "Taiteen käsitteen tai 
sen tosiasian, että kutsumme itseämme 'taidefilosofeiksi’ ei pitäisi antaa määrätä tutkimuksiemme 
laajuutta. Me emme saa antaa näiden seikkojen rajoittaa keinotekoisesti niitä tosiasioita, jotka otamme 
huomioon teoriaa rakentaessamme, emmekä myöskään houkuttaa sisällyttämään tosiasioita, jotka 
eivät asiaan kuulu. Emme saa olettaa, että estetiikan perinteiset rajat — jotka ovat osittain määritty- 
neet taiteen arkisesta käsitteestä (folk notion of art) — rajaisivat sellaisen asiakokonaisuuden, johon 
on hedelmällistä keskittyä tai asiakokonaisuuden, jonka yhden teorian voi olettaa selittävän. Tällaiset 
oletukset ovat vaarallisia, ja rajojen ilmeisen mielivaltaisuuden samoin kuin yhden suuren peruskysy- 
myksen puuttumisen tulisi tehdä meidät erityisen varovaisiksi.” (Walton 2007, 159.) 

4 Tästä voi esimerkkinä mainita monet alan englanninkieliset johdantoteokset, esimerkiksi Gordon 
Grahamin kirjan Philosophy of the Arts: An Introduction to Aesthetics (1997), jossa kirjoittaja dogmaat- 
tisesti määrittelee estetiikan tehtäväksi ”taiteesta teoretisoimisen” (”to theorize about art”) (Graham 
1997, 2), mutta myöhemmin musiikin luonnetta pohtiessaan toteaa, että myös linnunlaulu voi olla 
kaunista, vaikkakaan sitä ei voi verrata musiikkiin (Graham 1997, 82). Gordonilla on siis ainakin kaksi 
estetiikan ja esteettisen käsitettä: toinen pätee taideteoksista puhuttaessa, toinen luonnonobjekteista. 
Tämä ei välttämättä ole ongelmallista, mutta se aiheuttaa sekaannusta, jos kirjoittaja ei tee selväksi 
sitä, että operoi eri käsitteillä. Ks. Haapala 1990. 

kädessä jotakin aistimellista.5 Tällainen määritelmä on kuitenkin kapea, 
koska sen puitteisiin on vaikea sisällyttää senkaltaisia abstrakteja esteet- 
tisten kokemusten lähteitä kuin sanataideteokset. Myös sävellyksissä ja 
kuvataideteoksissa on paljon elementtejä, jotka eivät aukene pelkästään 
aistinvaraisesti. 

Esteettisen kokemuksen lähteet voivat olla monenlaisia: erilaisia 
rakennettuja ja luonnonympäristöjä, aistein havaittavia ja kuvittelua 
vaativia taideteoksia. Kaikki nämä kohteet saavat aikaan kokemuksen 
ja tämän kokemuksen syntymisen edellytys on inhimillinen kuvittelu- 
kyky. ”Mielikuvitus” tai ”kuvittelu”, englanniksi imagination, on sekin 
monimerkityksinen termi, joka vaatii avaamista, jotta siitä olisi hyötyä 
esteettisen problematiikan selvittelyssä. 

Otan tässä lähtökohdaksi Edward Caseyn määritelmän kuvittelusta: 


Jonkin asian kuvitteellisesti mielessä pitäminen (To entertain 
something in imagination), tarkoittaa sitä, että siihen suhtaudu- 
taan pelkkänä mahdollisuutena riippumatta siitä mikä tämän 
asian suhde on siihen, mikä tilanne maailmassa on tällä hetkellä, 
mikä se oli aiemmin tai mikä se on tulevaisuudessa. Tämä asen- 
ne on erotettava hypoteettisista oletuksista (esimerkiksi siitä, kun 
”oletamme olevan totta, että...”), koska hypoteettisuus tuo muka- 
naan yhteyden todellisuuteen ennakoinnin, uskottelun tai jonkin 
muun vastaavan kautta. Kyseessä oleva asenne on ymmärrettävä 
pikemmin puhtaana oletuksena (sheer supposition): oletuksena, jolla 
ei ole piileviä eikä näkyviä yhteyksiä aktuaaliseen todellisuuteen. 
Kun johonkin asiaan siis suhtaudutaan kuvitteellisesti pelkkänä 
mahdollisuutena, sitä tarkastellaan puhtaana otaksumana (sheerly 
supposable), toisin sanoen sellaisena, joka on hetkellisen huo- 
miomme arvoinen itsessään. Tässä suhteessa kuvittelua voidaan 
pitää yhtenä ”itse-huvittelun” (self-entertainment) erikoistapaukse- 
na, jossa kuvittelija huvittaa itseään asioilla, jotka hän on loihtinut 


5 Alexander Gottlieb Baumgarten aloittaa Estetiikka-teoksensa seuraavasti: ” Estetiikka (vapaiden taitojen 
teoria, alempi tieto-oppi, kauniin ajattelun taito, järkiajattelulle analoginen havaitsemisen taito, ars ana- 
logi rationis) on aistinvaraista tietämistä tutkivat tiede.” (248). Aivan vastaavilla linjoilla nykytutkijoista 
ovat esimerkiksi Arnold Berleant ja Yuriko Saito. Ks. myös Ossi Naukkarisen kirjoitus tässä teoksessa. 

itselleen esiin ja joita hän vain itse ajattelee. Itsensä huvittaminen 
tällä tavoin ei välttämättä tarkoita, että koettaisiin jotakin, joka on 
”huvittavaa” koomisen tai naurettavan merkityksessä. Sen sijaan 
se tarkoittaa mietiskelevän mielentilan (musing state of mind) omak- 
sumista, jossa kaikki kuviteltu on pelkkää mahdollisuutta ja josta 
nautitaan sellaisenaan. Kuvitteleminen on itsensä huvittamista pelkil- 
lä mahdollisuuksilla. (Casey 2000, 118-119.) 


Keskeinen termi Caseyn määritelmässä on verbi ”to entertain”. Termi 
ei käänny yhdellä suomen kielen sanalla: se voi tarkoittaa esimerkiksi 
ajattelemista, kuvittelua, huvittamista, huvittelua. Silloin kun me mie- 
lessämme ”entertain something”, ajattelemme tätä asiaa aivan tietyllä 
tavalla: asenteemme ei ole esimerkiksi väittävä, vaan leikimme mieles- 
sämme ajatuksella tai ajatusten joukolla. Huvittelemme vapauttamalla 
itsemme todellisuuden kahleista siinä mielessä, että ajatustemme ensi- 
sijainen tarkoitus olisi jollakin tavalla vastata todellisuutta. Tyyppiesi- 
merkki tällaisesta ajatuksilla huvittelemisesta on kaunokirjallisuuden 
ja ennen kaikkea fiktiivisen kaunokirjallisuuden lukeminen: emme ole- 
ta fiktiivisillä sankareilla olevan täsmällistä vastinetta todellisuudessa 
vaan voimme huvitella mielessämme näiden sankareiden kohtaloilla 
vapaasti tarinan tarjoamissa puitteissa. Myöhemmin pyrin osoittamaan, 
että Casey hahmottelee tässä itse asiassa samalla erittäin valaisevaa ja 
käyttökelpoista esteettisen määritelmää, joka ei ole kaukana perinteisistä 
kantilaisista ajatuskuluista. 

Caseyn kuvittelemisen määritelmä tarjoaa hyvän lähtökohdan jatko- 
tarkasteluille, mutta yhdessä suhteessa se on liian rajoittava: kuvitteellis- 
ten ajatussisältöjen ei tarvitse olla pelkkiä mahdollisuuksia. Tässä käyttä- 
mäni kuvittelun käsite ei siis ole identtinen fiktiivisen, imaginaarisen tai 
ei-todellisen kanssa, vaan kuvitellut asiat voivat olla myös todellisia tai 
läheisesti todellisuuteen liittyviä. Mahdollisuuden käsite on mielestäni 
harhaanjohtava myös siinä mielessä, että kuvitteleminen voi liittyä myös 
asioihin, jotka ovat modaliteettien ulkopuolella. Esimerkiksi sävellystä 
kuunnellessamme leikimme ja huvittelemme mielensisällöillä, jotka 
eivät ole propositionaalisia. Tämä ajatuksellinen leikki on musiikki- 
kokemuksessakin ohjattua: sävelkulut seuraavat toisiaan, mutta samalla 

keskitytään kuullun ilmiön omiin ominaisuuksiin, ennakoidaan tulevaa 
ja otetaan muistumia edeltäneestä. 

Kuvittelukyky on usein liitetty myös havaitsemiseen. Kuvitteleminen 
ei ole ensisijaisesti mentaalisten mielikuvien muodostamista, päänsisäis- 
ten mielteiden luomista. Kyseessä on paljon monimuotoisempi inhimil- 
linen kapasiteetti, joka liittyy lähes kaikkeen ihmisen toimintaan. Esi- 
merkiksi Emily Brady on luonnonympäristön esteettistä problematiikkaa 
koskevassa tutkimuksessaan erotellut erityyppisiä kuvittelun lajeja, jotka 
kaikki kytkeytyvät havaitsemiseen. Kaiken kaikkiaan hänen mukaansa 
on kuusi erilaista kuvittelun tapaa: yhdistelevä (associative), metaforinen 
(metaphorical), tutkiskeleva (exploratory), heijastava (projective), vahvis- 
tava (ampliative) ja paljastava (revelatory) (2003, 151-158). Kuvittelukyky 
täydentää, lisää, yhdistelee ja projisoi havaintokokemusta, ja tällä tavalla 
se voi eri tavoin alkaa rakentaa jotakin ylimääräistä. On siis syytä käyttää 
laajempaa käsitettä kuin Caseyn kuvittelu. Se korostaa, että kuvittelu ja 
havaitseminen eivät sulje toisiaan pois, vaan ne liittyvät kiinteästi toi- 
siinsa. Näin kuvittelu ei myöskään vapauta meitä vastuusta. Tässä käyt- 
tämäni kuvittelun käsite on siis laajempi kuin yleensä suomen kielessä. 

Yhden selkeimmistä kuvittelunanalyyseista antaa Mary Warnock kir- 
jassaan Imagination (1970). Tässä voin siteerata vain hänen loppupää- 
telmänsä: 


.. ihmismielessä on kyky, joka toimii aina kun havainnoimme 
maailmaa ja joka toimii myös silloin, kun ajattelemme jotakin sel- 
laista, joka ei ole läsnä. Se mahdollistaa sen, että näemme maail- 
man merkityksellisenä, olivatpa asiat läsnä tai eivät, ja sen, että 
voimme tuoda näkemyksemme esiin muille hyväksyttäväksi tai hy- 
lättäväksi. Tämä kyky ei ole pelkästään älyllinen, vaikka sen avulla 
havaintomme ovat ”ajatusten kyllästämiä” (se ”pitää ajatukset elävi- 
nä havainnoissa”). Sen käyttövoima tulee yhtä paljon tunteista kuin 
järjestä, yhtä paljon sydämestä kuin päästä. (Warnock 1976, 196.) 


Kuvittelun avulla maailma näyttäytyy ymmärrettävänä ja merkitykselli- 
senä. Asiat ovat meille tärkeitä tai yhdentekeviä, rakastettavia, pelottavia, 


vihattavia ynnä muuta vastaavaa. (Warnock 1976, 209.) 

Kuvittelu on yleensä liitetty kiinteästi yhteen jonkin propositionaalisen 
sisällön kanssa. Matthew Kieran ja Dominic McIver Lopes kirjoittavat 
toimittamansa kuvittelua ja taiteita käsittelevän kirjoituskokoelman joh- 
dannossa: ”Kuvittelua käsittelevät nykyteoriat olettavat lähtökohtaisesti, 
että kuvitteelliset tilat ovat mentaalisia tiloja, joilla on propositionaalinen 
sisältö.” (2003, 9.) Samassa kokoelmassa muiden muassa Saam Trivedi 
argumentoi sen ajatuksen puolesta, että voimme kokea emootioita kuvit- 
teellisesti, ja että tällöin on usein kyseessä ei-propositionaalinen kuvitte- 
lu. Hän kirjoittaa: 


... On kiistatonta, että kuvittelu on mukana, kun kuuntelemme mu- 
siikkia ja kun kuulemme sen ilmaisevana. Olisi typerää aliarvioida 
kuvittelua ja sen voimaa taiteissa (niin kuin analyyttiset filosofit 
ja esteetikot ovat paljolti tehneet aivan viime vuosiin asti). Erityi- 
sesti tämä pätee musiikin ilmaisevuuteen. Sillä se asema, joka ku- 
vittelulla on, kun musiikki kuullaan ilmaisevana, saattaa osittain 
selittää sitä, minkä vuoksi pidämme näitä kokemuksia arvokkaina. 
Saatamme kuvitella musiikin surulliseksi (tai iloiseksi tai sellai- 
seksi, että sillä on jokin muu mentaalinen tila) ja eläytyä tai tuntea 
myötätuntoa tai samaistua itse musiikin kanssa... (Kieran & Lopes 
2.003, 270—271.) 


Kuten edellä olen tuonut esiin, kuvittelu liittyy myös visuaaliseen ha- 
vaitsemiseen: esimerkiksi abstraktissa kuvataiteessa voimme tarkastella 
ja huvitella (entertain) väripinnoilla ja muodoilla. Nämä voivat herättää 
meissä mitä erilaisimpia tunteita ilosta (Piet Mondrianin Broadway Boogie 
Woogie), syvällisiin, uskonnollissävytteisiin tunnelmiin (jokin Mark 
Rothkon suuri tummasävyinen maalaus). Mutta näissäkään tapauksissa 
emme sitoudu tunteisiimme samalla tavalla kuin todellisuudessa. Tilan- 
ne on analoginen fiktioiden kanssa: asenteemme ei ole väittävä, vaan 
ajatuksellis-leikkisä. Kun näemme ”iloisen”, ”räikeän”, ”hilpeän”, ”suru- 
mielisen” tai ”traagisen” kuvataideteoksen emme ole näiden tunteiden 
vallassa samalla tavalla kuin silloin, kun reagoimme todellisiin tapah- 
tumiin. Koemme kyllä näitä tunteita, mutta ne eivät ole ottaneet meitä 
haltuunsa siinä mielessä, että kokisimme näitä tunteita ensisijaisesti. 

Meillä on tällöin jonkinlainen välimatka kokemaamme tunteeseen. 
(Haapala 1996.) 


Esteettisyys 


Olen yllä kritisoinut näkemystä, jonka mukaan esteettinen on ensisijai- 
sesti aistimellista ja painottanut sen sijaan kuvittelun osuutta esteetti- 
syydessä. Olen myös kritisoinut sellaista käsitystä kuvitteellisesta, jolla ei 
olisi lainkaan yhteyksiä todellisuuteen. Osassa esteettisistä kokemuksis- 
ta liikutaan lähes yksinomaan kuvitteellisella alueella, kuten sanataitees- 
sa, osassa puolestaan sekä aistillisella että kuvitteellisella, kuten kuva- 
taiteessa. Kuvitteleminen on hyvin monipuolinen inhimillinen kyky. 
Sen avulla voi yhdistellä olemassa olevia asioita uudella tavalla, mutta 
myös tuottaa jotakin sellaista, jolla ei ole vastinetta todellisuudessa. 

Kuvittelussa ei suinkaan aina ole kyse mielikuvien muodostamises- 
ta vaan jonkin ajatussisällön mieleen tuomisesta. Sen todellisuuspoh- 
jaisuuteen ei kuitenkaan tarvitse ottaa kantaa. Englannin kielen termi 
”entertain” kattaa ne eri puolet, joita kuvitteluun sisältyy: kyse voi olla 
mietiskelevästä suhtautumisesta, kyse voi olla leikittelystä. Mutta aina 
kyse on jostakin sellaisesta, jossa asioita tarkastellaan ensisijaisesti nii- 
den omien ominaisuuksien vuoksi. 

Kokemukset muuttuvat esteettisiksi, kohteena olevia asioita tarkastel- 
laan niiden itsensä vuoksi. Tämä on perinteinen kantilainen linja, jota 
monet nykyfilosofit ovat jatkaneet, esimerkiksi Roger Scruton (1974). 
Esteettiseen kokemiseen kuuluu myös eriasteinen sitoutuminen tai 
osallistuminen kohteen ilmiöihin ja ominaisuuksiin joko aistinvarai- 
sesti ja kuvitteellisesti tai pelkästään kuvitteellisesti. Arnold Berleant 
on hahmotellut tätä problematiikkaa laajalti ja käyttää tästä osallistu- 
misesta termiä ”engagement” (Berleant 1991). Berleantilla kyse on aina 
aistimellisesta sitoutumisesta, mutta itse siis nostan rinnalle kuvitteel- 
lisen sitoutumisen. Hans-Georg Gadamer analysoi samaa ilmiötä pelin 
käsitteen avulla: hänen mukaansa taideteokset ovat ontologialtaan pelien 
kaltaisia rakenteita, joihin katsojat menevät sisään ja osallistuvat niiden 
toimintaan (Gadamer 1986). Itse olen vienyt tätä ajatusta vielä askeleen 

pitemmälle: kun tällaiseen sitoutuneeseen kokemiseen päästään, voi- 
daan puhua esteettisestä läheisyydestä (Haapala 2006). Joihinkin es- 
teettisiin kohteisiin voimme muodostaa hyvin läheisen suhteen, toiset 
jäävät meille vieraammiksi. 

Aarne Kinnusen kirja Esteettisestä elämyksestä antaa kiintoisan wittgen- 
steinilaisen analyysin esteettisestä elämyksestä. Hänen mukaansa eri 
asioiden tuottamilla elämyksillä ei ole sisäisiä eroja, vaan kyse on sii- 
tä, kuinka elämyksen kokija luokittelee elämyksen, mikä taas palautuu 
viime kädessä kokijan maailmankuvaan. Fenomenologisesti kaksi sa- 
manlaista tai melkein samanlaista elämystä voidaan luokitella eri kate- 
gorioihin esimerkiksi siinä tapauksessa, että toinen koetaan uskonnol- 
lisessa ja toinen taiteellisessa kontekstissa. (Kinnunen 1990, 107-108.) 
Kinnunen kuitenkin päätyy näihin lopputuloksiin liian nopeasti ja 
jättää huomiotta eron, joka liittyy juuri kokemuksen ja todellisuuden 
väliseen suhteeseen. Uskonnollinen kokemus kytkeytyy hyvin vahvasti 
todellisuuteen, jonka olemassaoloon kokija uskoo. Myös esimerkiksi 
urheilutapahtuman aiheuttamat tunteet ja kokemukset liittyvät suoraan 
todellisuuden tapahtumiin: jännitämme jonkun urheilijan suorituksia ja 
iloitsemme tai olemme pettyneitä niistä. Esteettisestä tarkastelusta tällai- 
nen suora linkki puuttuu, vaikka toki esteettisestä tarkastelusta voi olla 
monenlaisia välillisiä tiedollisia ja moraalisia kytkentöjä todellisuuteen. 

Kun tämä esteettisen käsite liitetään ajatukseen esteettisestä hyvin- 
voinnista, päädytään siihen, että esteettisessä hyvinvoinnissa on kyse 
tietynlaisista kuvitteellisista kokemuksista. Näillä kokemuksilla voi olla 
välineellistä arvoa siinä mielessä, että niiden kautta ihminen esimerkik- 
si rentoutuu ja pystyy suoriutumaan arkiaskareistaan paremmin kuin 
ilman näitä kokemuksia. Esteettiset kokemukset voivat olla virkistys- 
kokemuksia. Tässä yhteydessä en aio kuitenkaan tarkastella esteettisten 
kokemusten mahdollista välineellistä arvoa, vaan selvittää, mitä voisi 
olla esteettinen hyvinvointi sen esteettisen käsitteen valossa, jota olen 
yllä hahmotellut. Eli kuinka rikastuttaa elämää niin, että esteettinen 
elämänlaatu olisi mahdollisimman korkea.* 


6 Hyvin usein esteettinen arvo ja virkistysarvo samaistetaan toisiinsa. Reipas kävelylenkki metsässä voi 
olla hyvinkin rentouttava ja virkistävä kokemus, mutta sillä ei välttämättä ole mitään tekemistä esteet- 
tisyyden kanssa. Ks. Brady 2003, 23-25. Aiheesta lisää ks. Tarja Ranniston artikkeli tässä teoksessa. 

Esteettinen hyvinvointi 


Yksi niistä harvoista teoreetikoista, jotka ylipäätään ovat tarttuneet 
esteettisen hyvinvoinnin problematiikkaan, on Monroe C. Beardsley. 
Artikkelissaan ”Aesthetic Welfare, Aesthetic Justice, and Educational 
Policy” (1983a/1973) hän määrittelee termit "esteettinen hyvinvointi”, 
”esteettinen oikeudenmukaisuus”, ”esteettinen varallisuus” (aesthetic 
wealth), ”esteettinen mahdollisuus/tilaisuus” (aesthetic opportunity) ja 
muitakin esteettiseen kulttuuriin liittyviä käsitteitä. Tässä on hyödyllistä 
lainata Beardsleyn tekstistä keskeinen kohta: ”Varallisuus on potentiaa- 
lista, hyvinvointi on sen aktualisointia. Yhteisön esteettinen hyvinvointi 
jonakin ajanhetkenä koostuu tuon yhteisön jäsenten kaikentasoisista 
esteettisistä kokemuksista tuona ajanhetkenä” (Beardsley 1983a, 113- 
114)? Esteettinen varallisuus on puolestaan yhteisön kaikkien esteetti- 
sesti arvokkaiden objektien joukko. Beardsley siis palauttaa esteettisen 
arvon esteettiseen kokemukseen: ”Ymmärtääkseni kaikkein selkein 
tapa puhua esteettisestä arvosta on seuraava: Kohteella on tiettyjä omi- 
naisuuksia (värejä ja muotoja). Näiden ominaisuuksien ansiosta kohde 
kykenee herättämään tietyn aistimusten ja tunteiden kokonaisuuden. 
Olettaen, että näin syntynyt kokemus on arvokas, voimme sanoa, että 
tämä kyky (capacity) on jonkinlainen arvo — esteettinen arvo.” (Beardsley 
1983b, 68.) 

Beardsley tavoittelee yleistä sosiaalista määritelmää hyvinvoinnille ja 
pyrkii johtamaan siitä myös kasvatuksellisia tavoitteita, joiden mukaan 
kaikilla tulisi olla oikeus esteettisiin kokemuksiin. Tässä artikkelissa ta- 
voitteeni on kuitenkin toisaalla: haluan pohdiskella sitä, mitä esteettinen 
hyvinvointi tarkoittaa yksittäisen ihmisen kohdalla. Beardsleyn esteetti- 
sen arvon määritelmästä voi toki johtaa myös yksilökohtaisen esteettisen 
hyvinvoinnin määritelmän: riittävä määrä hyviä esteettisiä kokemuksia. 
Käsitykseni mukaan tämä ei kuitenkaan riitä esteettisen hyvinvoinnin 
luonnehdintaan ja yritänkin tarkentaa problematiikkaa. 


7 Kiitän tämän kokoelman anonyymiä arvioijaa, joka huomautti, että Beardsley käytti termiä "aesthetic 
welfare” ensimmäisen kerran vuonna 1968 estetiikan kuudennessa maailmankongressissa, ja sitten 
tuon kongressin pohjalta julkaistussa kokoelmassa. Ks. myös Hanna Mattilan kirjoitus tässä kokoel- 
massa. 

Jatketaan pohdintoja kuitenkin Beardsleyn tarjoamista premisseistä. 
Oletetaan, että yksilön esteettinen hyvinvointi koostuu riittävästä mää- 
rästä riittävän voimakkaita esteettisiä kokemuksia. Beardsleyn tarkaste- 
lun kohteena ovat taideteosten aikaansaamat kokemukset, mutta toki 
hän tunnustaa — vaikkakin vain ohimennen — myös luonnonkohteiden 
merkityksen esteettisten kokemusten lähteinä.’ Beardsleylaisessa kat- 
sannossa esteettinen hyvinvointi koostuu suurten taideteosten ja harvi- 
naisten luonnonnäkymien aikaansaamista voimakkaista kokemuksista. 
Beardsley ei kuitenkaan määrittele sitä, mikä kokemusten määrä olisi 
riittävä. Oletettavasti esteettinen hyvinvointi nousee sitä mukaa, mitä 
enemmän henkilö kokee korkeatasoisia esteettisiä elämyksiä. 

Mitä tämä voisi tarkoittaa käytännössä? Oscar Wilden tunnetun sut- 
kautuksen mukaan ”Ihmisen tulisi joko olla taideteos tai pitää yllään 
taideteosta”. Wilde kehitteli esteetin elämänohjeita kirjoituksissaan ja 
elämässään. Esteetti pyrkii esteettisten arvojen maksimointiin. Tämä ei 
tarkoita sitä, että esteetti etsii mahdollisimman paljon vaikuttavia taide- 
teoksia ja luontonäkymiä, vaan hän pyrkii tekemään omasta arkiympä- 
ristöstään mahdollisimman esteettisen. Arjen estetiikka ymmärretään- 
kin usein nimenomaan arkiympäristön koristeluna siten, että siitä tulee 
jollakin tavalla visuaalisesti miellyttävä. 

Roger Scruton on kehitellyt kantilaisia ajatuskulkuja jo teoksessaan 
Art and Imagination (1974). Näihin ajatuskulkuihin hän palaa myö- 
hemmässä artikkelissaan, jossa hän eksplisiittisesti ottaa kantaa arjen 
esteettisiin kysymyksiin. Hän käyttää esimerkkinään puuseppää, joka 
asettelee ovenkarmia paikoilleen. Scrutonin mukaan monet käytännöl- 
liset intressit sanelevat puusepän toimintaa, mutta puuseppä voi ottaa 
asioihin myös esteettisen asenteen: 


Valitessaan ovenkarmia sillä perusteella, miltä se näyttää, puu- 
seppä vapauttaa itsensä välineellisestä päättelystä. Hän huomaa 
tekevänsä valinnan, jossa valittu objekti ei ole väline johonkin 


8 Beardsley kirjoittaa: ”Kokemusten esteettinen taso vaihtelee lähes nollasta täydelliseen lumoutumiseen 
(utter absorption), kuten tapahtuu suurten taideteosten tai harvinaisten luonnonympäristön yhteydes- 
sä.” (1983a, 111.) 

päämäärään, vaan päämäärä itsessään. Hänen valintaansa eivät 
määrää ulkoiset ehdot, vaan se nousee henkilökohtaisen sitoutu- 
misen (involvement) tunteesta. Tiettyyn rajaan asti hän ilmaisee ja 
toteuttaa omaa luonnettaan, ja hänen valitsemansa esine kuuluu 
häneen hänen omana luomuksenaan. Tämänkaltaista valintaa voi- 
daan kutsua ”puhtaaksi iloksi” (cheer joy), mikä tarkoittaa, että se 
nousee valitsijan vapaudesta ja se vahvistaa tätä vapautta jättämällä 
siitä jäljen maailmaan. (Scruton 2007, 245.) 


Keskeistä arjen estetiikassa on Scrutonille tietyn asenteen ottaminen 
arkisiin asioihin ja se, että tätä kautta tarkastelija pääsee nauttimaan 
objektin omista havaittavista ominaisuuksista ja samalla toteuttamaan 
mielikuvituksen avulla itseään. Olen itsekin yllä painottanut kuvittelun 
merkitystä esteettisen käsitteessä ja esteettisessä kokemuksessa. Mutta 
kun puhutaan arjen estetiikasta, tällainen tulkinta on vaarassa ajautua 
estetistiseksi nautinnon etsimiseksi, jossa kaikki mahdollinen esteti- 
soidaan. Esteettisen hyvinvoinnin maksimointi olisi tällöin wildelaista 
pinnan estetiikkaa. 

Myös Yuriko Saiton (2007) monipuolinen ja ansiokas selvitys arjen es- 
tetiikan problematiikasta on vaarassa ajautua samaan ongelmaan. Saito 
kannustaa meitä etsimään ”tavallisesti sivuutettuja, jalokivenkaltaisia 
(gem-like) esteettisiä mahdollisuuksia, jotka ovat piiloutuneet yhden- 
tekevyyden, tavanomaisuuden ja jokapäiväisyyden julkisivun taakse...” 
(Saito 2007, 50). Kun alamme arvioida asioita esteettisesti ja avata arjen 
esteettisiä mahdollisuuksia, ruokimme samalla ”avomielistä asennetta 
siten, että rohkaistumme arvostamaan kaikkia objekteja omina itsenään 
emmekä käytä ennalta määrättyä kauneuden kriteeriä. Tämän seurauk- 
sena esteettinen elämämme monipuolistuu ja samalla rikastuu. Viittaan 
tähän asenteeseen sanomalla, että arvostamme jotakin 'sen omin ehdoin’ 
(on its own terms).” (Saito 2007, 129.) 

Lähes mistä tahansa asiasta ja objektista voi löytää esteettisesti kiin- 
nostavia piirteitä, jotka perustuvat omakohtaisiin, suoriin aistihavaintoi- 
hin (Saito 2007, 211). Jos näin on ja jos esteettinen on jossakin mielessä 
arvokas asia, miksi emme ryhtyisi estetisoimaan kaikkea mahdollista? 
Tällöin ihmisen esteettinen hyvinvointi tulisi todellakin maksimoitua: 

sellaisetkin asiat, jotka aluksi näyttivät epäkiinnostavilta, yhdentekeviltä 
tai jopa epäesteettisiltä, saadaan estetisoitua, kun aistien annetaan alkaa 
leikkiä kohteiden ominaisuuksilla. Roskapussin sisältö, likainen lattia 
tai vaikka koirien jätökset valkealla hangella saadaan estetisoitua tällä 
strategialla.’ 

Jos asian haluaisi kärjistää, esteetin elämää voisi kuvailla seuraavasti. 
Esteetti maksimoi esteettisen hyvinvointinsa tekemällä omasta lähiym- 
päristöstään, ennen kaikkea kodistaan, esteettisesti mahdollisimman 
kiinnostavan. Hän estetisoi ympäristön, johon ei voi itse vaikuttaa, etsi- 
mällä kaikista asioista niiden jalokivenkaltaisen esteettisen potentiaalin. 
Tällainen ihminen myös epäilemättä hakeutuisi mahdollisimman usein 
vaikuttavien taideteosten ja luonnonmaisemien äärelle, koska niiden ai- 
kaansaamat esteettiset kokemukset ovat kaikkein voimakkaampia. Kun 
laitoin sanan ”esteetti” Googlen hakukoneeseen, lukuisten osumien 
joukosta silmiini sattui jollakin keskustelupalstalla vuonna 2005 käyty 
sanailu. Nimimerkki ”Taikanainen” kirjoitti seuraavasti: 


mutta aina kun kuulen sanan esteetikko, niin mieleen nousee 
kuva hauraasta hoikasta naisesta joka on pukeutunut hillityn hal- 
litusti sävy sävyyn, puhuu moitteetonta kirjakieltä korottamatta 
ääntään liiaksi.. ja tietää taiteesta paljon. Kasvattaa kauniita kuk- 
kia ja ostelee tyylikkäitä koriste-esineitä sekä tauluja joita sijoit- 
taa eri puolelle harmoonisen tasapainoisesti sisustettua kotiaan. 
(http://keskustelu.suomi24.fi/node/1978850) 


Tässä sitaatissa on useimmat niistä elementeistä, joita olen yllä tuo- 
nut esiin esteetin elämästä, ainoastaan Saiton mainitsema esteettis- 
ten arvojen esiin kaivaminen arkipäivän epäkiinnostavista objekteista 
puuttuu. Tällainen elämä saattaisi olla esteettisesti hyvinkin kiinnos- 
tavaa, ja esteettisen hyvinvoinnin aste saattaisi nousta keskimääräistä 
korkeammaksi. Mutta epäilen, että se tietty helppous ja säröttömyys, 
jota tämänkaltaisen esteetin elämä edustaa, merkitsee myös tietynlaista 


9 Thomas Leddyn strategia arjen esteettisten arvojen ymmärtämiseen on hiukan erilainen, mutta hänel- 
lekin arjen estetiikka on nimenomaan poikkeavan ja huomiota herättävän estetiikkaa (Leddy 2012). 

pinnallisuutta: kyse on helpoista nautinnoista, sellaisista, jotka eivät 
vaadi ajatuksellista tai kuvitteellista ponnistelua. On puhuttu ”vaikeasta 
kauneudesta”, kun on viitattu tähän hiukan enemmän ponnistelua vaa- 
tivaan esteettisen kokemisen lajiin; myös termiä ”syväkauneus” (deep 
beauty) on käytetty eri yhteyksissä. Kompleksiset taideteokset antavat 
haastetta usein niin älyllisesti kuin kuvitteellisestikin, ja niitä voi pitää 
hyvinä esimerkkeinä vaikeasta kauneudesta. 


Esteettinen elämä? 


Palataan vielä Wilden lausumaan elämästä taideteoksena: ”Ihmisen pi- 
täisi joko olla taideteos tai pitää yllään taideteosta.” Filosofiassa on esitet- 
ty ajatuksia "esteettisestä elämästä” tai elämästä taideteoksen kaltaisena 
projektina. Richard Rorty lienee tunnetuin niistä ajattelijoista, jotka ovat 
tätä ajatusta systemaattisesti kehitelleet, tosin myös Michel Foucault 
esitti samantyyppisiä ajatuksia. Freudia käsittelevässä esseessään Rorty 
kirjoittaa seuraavasti: 


Frityisesti Freudilla ei ollut mitään annettavaa sosiaaliseen teo- 
riaan. Hänen alueensa on moraalin se puoli, jota ei voi samaistaa 
”kulttuuriin”, vaan yksityiselämään, luonteen etsintään, yksilöiden 
yritykseen saavuttaa sopusointu itsensä kanssa (ja joidenkin poik- 
keusyksilöiden kohdalla yritykseen tehdä elämästään taideteos.) 
Tällainen pyrkimys voi saada kaksi toisilleen vastakkaista 
(antithetical) muotoa: puhtauden etsintä tai itsensä laajentami- 
sen etsintä. Platonin suosittelema ja Nietzschen kritisoima as- 
keettinen elämä on tyyppiesimerkki edellisestä. Kierkegaardin 
kritisoima "esteettinen” elämä on tyyppiesimerkki jälkimmäi- 
sestä. Itsensä puhdistamisen halu on halua vähempään, kuoria 
pois kaikki satunnainen, halua yhteen asiaan, tiivistymiseen, ha- 
lua tulla yksinkertaisemmaksi ja läpinäkyvämmäksi olevaiseksi. 
Halu itsensä laajentamiseen on halua saavuttaa aina vain enem- 
män mahdollisuuksia, halua jatkuvaan oppimiseen, halua antau- 
tua kokonaisuudessaan uteliaisuudelle, halua lakata kun kaikki 

menneisyyden ja tulevaisuuden mahdollisuudet on nähty. Tämän 
päämäärän jakoivat muiden muassa de Sade, Byron ja Hegel. 
Käsitykseni mukaan myös Freud on esteettisen elämän apostoli, 
elämän jota leimaa loppumaton uteliaisuus, elämän, joka haluaa 
laajentaa rajojaan pikemmin kuin löytää jonkinlaisen keskuksen. 


(Rorty 1991, 154.) 


Rortylle esteettinen elämä on siis oman elämänsä tekemistä taideteok- 
sen kaltaiseksi kompleksiseksi, usein ristiriitaiseksikin kokonaisuudek- 
si, jonka käyttövoimana on ”loppumaton uteliaisuus”. Tällaisen esteetin 
elämä on tarjolla vain harvoille; he ovat Rortyn mukaan poikkeusyksilöi- 
tä. Rortylainen elämäntaiteilija on ääri-individualisti — kyse on romant- 
tisesta itsensä luomisen projektista, jossa ihmisen paikka laajemmassa 
sosiaalisessa kontekstissa on jätetty lähes huomiotta. Tästä ihmisen ole- 
misen sosiaalisen puolen sivuuttamisesta Rortya on kritisoinut muiden 
muassa Richard Shusterman: ”Mainostettu ajatus, että jokaisen pitäisi 
muokata itsestään ainutkertainen yksilö valitsemalla vapaasti elämän- 
tyylinsä, ei pysty kätkemään tosiasiaa, että niin mahdollisten vaihto- 
ehtoisten elämäntyylien piiri kuin itse yksilön tietoisuutta ja valintaa 
vakavasti rajoittavat ja jatkuvasti ohjelmoivat yhteiskunnalliset voimat 
ovat yleensä ihmisen (yksilöllisen) vastustuskyvyn — saati kontrollin 
— ulottumattomissa.” (1997, 202.) Shusterman peräänkuuluttaa nimen- 
omaan sosiaalisen elämän huomioon ottamista ja esteettisen elämän ja 
itsensä toteuttamisen suuren vaihtelevuuden tunnustamista. Hän itse 
päätyy painottamaan ihmisen kehollisen kehittämisen merkitystä. 

Kun puhutaan esteettisestä elämästä tässä merkityksessä, esteettisen 
käsitettä on laajennettu siitä, mitä sillä on perinteisesti tarkoitettu ja 
mitä olen yllä tuonut esiin. Nyt ei enää liikuta kuvitteellisen alueella vaan 
toden elämän. Esteetin elämä voi helposti olla moraalitonta siinä mieles- 
sä, että hän vahingoittaa muita ihmisiä tai ainakin rajoittaa omilla valin- 
noillaan muiden mahdollisuuksia toteuttaa esteettisiä ja muita arvoja. 
Mikäli todella haluamme puhua esteettisestä elämästä, meidän on tun- 
nustettava paitsi niiden yhteiskunnallisten voimien olemassaolo, johon 
Shusterman viittaa, myös inhimilliseen olemassaoloon kuuluvien perus- 
tekijöiden asettamat ehdot. Martin Heidegger on viitannut näihin ihmi- 

sen olemisen ehtoihin termillä ”eksistentiaali”. Kyse on mahdollisimman 
perustavista inhimillistä olemassaoloa määrittävistä tekijöistä. Yksi näis- 
tä on ”kanssa-oleminen” (das Mit-Sein) eli se tosiasia, että inhimillinen 
oleminen on aina olemista muiden ihmisten kanssa. Toinen on ”luo- 
na-oleminen” (das Sein-Bei), eli se tosiasia, että ihminen on aina teke- 
misissä myös itsestään poikkeavien olioiden kanssa, kuten esimerkiksi 
käyttöesineiden tai taideteosten. (Heidegger 1979/1927, 54-56.) Vaikka 
Heidegger ei eksplisiittisesti johtanutkaan mitään hyvän elämän ohjeita 
näistä ihmisen olemista määrittelevistä ehdoista, ne kuitenkin edus- 
tavat jonkinlaisia hyvän elämän aihioita tai mahdollisuuksia. Elämän- 
tapa, joka tekee kanssa-olemisen mahdottomaksi tai joka tekee luona- 
olemisen mahdottomaksi esimerkiksi tuhoamalla systemaattisesti ihmi- 
sen lähiympäristöä, ei voi konstituoida hyvää inhimillistä elämää. Ihmi- 
sen maailmassa-olemiseen kuuluu sekä sosiaalisissa verkostoissa olemi- 
nen että erilaisten objektien ja asioiden kanssa oleminen ja toimiminen. 

Yllä toin esille huolen siitä, että suppeassa mielessä estetistinen 
suhtautumistapa johtaa helposti epätoivottaviin seurauksiin: jos kaikki 
estetisoidaan — otetaan tietynlaisen tarkastelun kohteeksi — asiat triviali- 
soituvat ja samalla trivialisoituu itse esteettisen käsite. Esteettisyyttä ei 
voi ottaa hallitsevaksi elämänasenteeksi. Eli tässä mielessä esteettinen 
hyvinvointi ei voi olla esteetin elämää, vaan siihen on kuuluttava muita 
tasapainottavia seikkoja. 

Mutta jossakin mielessä esteettiset periaatteet näyttäisivät olevan rele- 
vantteja määriteltäessä estetistisen elämäntavan ja hyvän elämän eroja. 
Arnold Berleant on käyttänyt termiä ”sosiaalinen estetiikka” ihmisten 
väliseen kanssakäymiseen liittyvistä esteettisistä periaatteista puhues- 
saan (2005). Kanssa-olemiseen kuuluu esteettisluonteisia prinsiippe- 
jä, jotka nousevat esiin toisten ihmisen huomioimisessa: jos käyttäytyy 
kuin norsu porsliinikaupassa, rikkoo paitsi sosiaalisia myös esteettisiä 
normeja. Inhimillinen kanssakäyminen on omanlaisensa peli, jonka 
sääntöjä on syytä noudattaa, jos haluaa onnistua kommunikoimisessa ja 
ylipäätään yhteistyössä muiden kanssa. On tunnettu psykologinen ja so- 
siologinen tosiasia, että hyväksyttävän käyttäytymisen säännöt vaihtele- 
vat kulttuurista toiseen: esimerkiksi erilaiset tervehtimisen tavat ja fyysi- 
sen läheisyyden tai etäisyyden asteet ovat kulttuurisidonnaisia sääntöjä, 

joiden rikkominen voi aiheuttaa väärinkäsityksiä. Kuvittelukyvyllä on 
tehtävä myös uusien sosiaalisten normien oppimisessa: voimme ku- 
vitteellisesti eläytyä toisen ihmisen asemaan ja tätä kautta hahmottaa 
erilaisia käyttäytymistapoja. Toki on selvää, että tietyt inhimilliset eleet, 
kuten hymy, ovat universaaleja käyttäytymistapoja, joiden perusmerkitys 
on kulttuuriympäristöstä riippumaton. 

Mutta johtaako tämä meidät takaisin siihen hauraaseen hoikkaan 
naiseen (tai mieheen), joka ”puhuu moitteetonta kirjakieltä korotta- 
matta ääntään liiaksi”? Itse asiassa ei johda. Sosiaalinen estetiikka ei 
suinkaan tarkoita sitä, että tietynlainen ihmistyyppi tai vain tietty käyt- 
täytymismalli olisi ainoa oikea tai edes missään järkevässä mielessä es- 
teettisesti paras. On selvää, että ihmiset ovat erilaisia ja käyttäytyvät eri 
tavoin: tämä on inhimillisen kanssakäymisen rikkautta niin sosiaalisesti 
kuin esteettisestikin. Heideggerilaiset eksistentiaalit antavat pikemmin 
reunaehtoja ihmisenä olemiseen kuin joukon käyttäytymissääntöjä. 
Näiden reunaehtojen puitteissa variaatiot voivat olla suuria. Ihmisillä 
on erilaisia taipumuksia ja kykyjä, mikä luonnollisesti ilmenee monin 
tavoin inhimillisessä kanssakäymisessä. 


Päätelmiä 


Nyt on aika alkaa vetää lankoja yhteen. Mitä kaikkea kuuluu esteettiseen 
hyvinvointiin? Olen hahmotellut esteettisen käsitettä kuvittelukyvyn 
kautta. Kuvittelun avulla voimme pitää mielessämme erilaisia ajatus- 
sisältöjä, myös tunteisiin liittyviä, ja leikitellä niillä. Kuvittelun avulla 
voimme myös liittää näkemäämme ja kuulemaamme uusia asioita 
tai yhdistellä havaittuja ja tällä tavalla leikkiä havaintosisältöjen kans- 
sa. Tämä esteettinen leikki toteutuu eri taiteissa eri tavoin: sanataiteen 
keinot ovat toiset kuin musiikin tai maalauksen. Monet kertovat taiteet 
— kirjallisuus ja elokuva — hyödyntävät aineksia todellisuudesta, esimer- 
kiksi ihmistyyppejä ja käyttäytymistapoja. Näemme toisenlaisia mah- 
dollisuuksia elää kuin omamme ja opimme inhimillisen elämän kirjoa. 
Ajatussisällöillä leikittely ottaa usein aineksia inhimillisen todellisuu- 
den eri puolista ja rakentaa niistä uusia kokonaisuuksia. Taideteokset 

tarjoavat siis mitä moninaisimman kentän esteettiselle tarkastelulle, ja 
ne erilaiset kokemukset, joita me taideteoksista saamme, rakentavat kes- 
keisesti esteettistä hyvinvointia. 

Saamme samankaltaisia kokemuksia myös luonnosta ja muusta elin- 
ympäristöstämme. Urbaani ympäristö ja luonto tarjoavat runsaasti mah- 
dollisuuksia aistihavaintojen ja kuvittelun yhdistämiseen ja näin esteet- 
tiseen kokemiseen. Urbaanin ympäristön kokeminen lähenee taiteen 
kokemista siinä mielessä, että olemme tekemisissä artefaktien kanssa 
— kyse on inhimillisen toiminnan tuotteista, jotka sijoittuvat historialli- 
siin ja kulttuurisiin kehyksiin. Nämä kehykset — Kendall Waltonin (1987) 
termein ”kategoriat” — antavat kriteerit ymmärtämiselle ja arvioinnille. 
Sen sijaan luonnon kohteita arvioimme vapaammin: ei ole mitään eri- 
tyisiä kategorioita, joihin kohteet pitäisi sijoittaa oikeanlaisen esteettisen 
kokemuksen saamiseksi ja oikeanlaisen arvostelman tekemiseksi. 

Niin urbaanin kuin luonnonympäristönkin arvioiminen on haasta- 
vaa, sillä siihen liittyy koko joukko historiallisia, ekologisia, taloudelli- 
sia ynnä muita arvoja. Tyypillinen kiista kaupunkiympäristössä koskee 
jonkin yksittäisen rakennuksen purkamista tai säilyttämistä: pitäisikö 
ruma rakennus (”Makkaratalo”) purkaa, vaikka sillä on oma historialli- 
nen arvonsa tietyn rakennustyypin edustajana? Tässä en voi paneutua tä- 
hän problematiikkaan, vaikka uskonkin, että monien epäonnistuneiden 
arkkitehtonisten kokonaisuuksien purkamisen perusteleminen ei ole 
erityisen vaikeaa. Ne yksinkertaisesti aiheuttavat niin paljon esteettistä 
silmäkipua", että jo ihmisten yleisen hyvinvoinnin kannalta purkaminen 
on perusteltua. Historiallisilla tyyleillä ei ole sellaista itseisarvoa, että 
niitä edustavia rakennuksia pitäisi itsestään selvästi säilyttää. Luonnon- 
ympäristössä kysymykset ovat analogisia, mutta samalla vielä asteen 


10 Kiista luonnon esteettisen arvottamisen kriteereistä on kärjistynyt kahteen leiriin: tiedeperustaiset 
käsitykset katsovat, että luonnontiede antaa luonnon arvottamiselle vastaavanlaiset kategoriat kuin 
taiteen historia ja teoria taideteosten arvottamiselle. Vastakkainen leiri kiistää tämän ja painottaa 
havaitsemisen ja kuvittelun merkitystä. Minun on vaikea ymmärtää, miksi jokin tietynlainen tieto olisi 
välttämätöntä luonnonkohteen esteettiselle kokemukselle. Tiedolla voi joissakin yksittäistilanteissa 
olla merkitystä, toisissa ei. Itse kokemus ei ole välttämättä yhtään sen huonompi, vaikka se ei perus- 
tuisikaan tieteellisiin tosiasioihin, puhumattakaan siitä, että kokemus olisi jossakin mielessä väärä. 
Ks. Haapala 2000. 

11 Englanninkielessä käytetään termiä ”eyesore” viittaamaan visuaalisesti vastenmielisiin kohteisiin. 
Ks. myös Vesa Vihanninjoen kirjoitus tässä kokoelmassa. 

vaikeampia: mikä on esimerkiksi esteettisten arvojen suhde biodiversi- 
teettiin? Onko biodiversiteetti kaikissa tapauksissa tärkeämpää kuin 
esteettiset arvot vai voidaanko jonkin yksittäisen alueen lajistoa rajoittaa 
sen vuoksi, että näin saadaan esteettisesti tyydyttävämpi kokonaisuus? 
Tähänkään kysymykseen en pyri tässä vastaamaan, vaikka jälleen olen 
sillä kannalla, että joissakin tapauksissa esteettiset arvot voivat mennä 
ekologisten edelle. 

Esteettiseen hyvinvointiin kuuluvat siis mitä moninaisimmat, erilais- 
ten kohteiden aikaansaamat kokemukset. Mutta jotta välttyisimme este- 
tistisen elämänasenteen vaaroilta, meidän on syytä ottaa käyttöön jon- 
kinlainen metaperiaate, joka sekin on luonteeltaan esteettinen. Ihmisen 
maailmassa olemista rakentavista eksistentiaaleista saadaan puitteet hy- 
välle elämälle ja hyvinvoinnille. Ihmisen hyvään elämään kuuluu kans- 
sakäymistä niin muiden ihmisten kuin erilaisten esineiden ja asioiden 
kanssa. Jotta tällainen kanssakäyminen olisi mahdollista ja jotta mahdol- 
lisuus säilyisi, ihmisen on toimittava niin, ettei nämä kanssakäymisen 
edellytykset tuhoudu. Esimerkiksi luonnon systemaattinen tuhoaminen 
on ristiriidassa kanssakäymisen periaatteiden kanssa. 

Tämä esteettinen metaperiaate on suhteutettava sekä kulttuurisiin 
käytänteisiin että yksilökohtaisiin edellytyksiin. Se mitä kanssa-olemi- 
nen ja luona-oleminen erilaisissa kulttuureissa ja erilaisten yksilöiden 
kohdalla tarkoittaa, vaihtelee huomattavasti. Selvää on myös, että tässä 
rajankäynti eettisiin kysymyksiin käy hämäräksi. Sekä ihmisten välinen 
että ihmisten ja esineiden välinen kanssakäyminen on aina jollakin 
tavalla moraalisesti värittynyttä. Fi ole syytä takertua erotteluihin eikä 
termeihin, vaan yrittää ymmärtää inhimillisen hyvinvoinnin, hyvän 
elämän, eri puolia. 

Preferenssiutilitarismia, avointa 
arvokeskustelua vai yhdessä tekemistä? 


Vuorovaikutteinen ympäristönsuunnittelu esteettisen 
hyvinvoinnin edistäjänä 


Hanna Mattila 


Pohjoismaisessa hyvinvointivaltiossa ihmisten hyvinvoinnin edistä- 
misen tavoite on perinteisesti ohjannut päämääränasettelua julkisen 
sektorin palveluja tuottavilla aloilla. Tämä pätee myös kaupunkisuun- 
nitteluun, kaavoitukseen ja muuhun ympäristönsuunnitteluun. Näillä 
aloilla vaikutetaan erilaisten hyvinvointia mahdollistavien resurssien 
— esimerkiksi palvelujen, virkistysalueiden, liikkumismahdollisuuksien 
ja laadukkaan rakennetun ympäristön — alueelliseen jakautumiseen ja 
saavutettavuuteen. Julkisen sektorin harjoittamaa ympäristönsuunnitte- 
lua voidaankin ainakin yhdeltä ulottuvuudeltaan tarkastella toimintana, 
jonka tavoitteena on hyvinvoinnin tai sen edellytysten oikeudenmukai- 
nen jakaminen tai jakautuminen (ks. esim. Lowe 1994). 

Tässä artikkelissa tarkastelen suunnittelua estetiikan näkökulmas- 
ta keskittyen ympäristön esteettiseen laatuun inhimillisen hyvinvoin- 
nin mahdollistajana. Hyödynnän tarkastelussani filosofi ja esteetikko 
Monroe C. Beardsleyn esittelemää esteettisen hyvinvoinnin (aesthetic 
welfare) käsitettä (Beardsley 1982). Beardsleyn käynnistämään keskus- 
teluun pohjaten tuon esille estetiikan erityispiirteitä, jotka hankaloitta- 
vat ympäristön esteettisen laadun tarkastelua hyvinvointia koskevassa 

keskustelussa. Pohdin erityisesti hyvinvoinnin jakamisen periaatteissa 
usein hyödynnettyjen utilitarististen kalkyylien, joissa tekojen hyvyys 
ymmärretään niiden tuottaman hyödyn pohjalta, sudenkuoppia. Väitän, 
että hyvinvointiutilitaristisista lähtökohdista päädytään helposti tilantee- 
seen, jossa suunnittelijat joutuvat keskittymään yksittäisten kokijoiden 
ympäristöpreferensseihin, sen sijaan että suunnittelun tavoitteena pidet- 
täisiin yhteisten ja jaettujen esteettisten arvojen synnyttämistä ja suoje- 
lemista, mihin myös esteettisen hyvinvoinnin edistäminen viimekädessä 
perustuu. Vaihtoehtona utilitaristiselle lähestymistavalle esittelen kau- 
punkisuunnittelukeskustelussa paljon esillä olleen, arvokeskustelun 
varaan rakentuvan vuorovaikutteisen tai kommunikatiivisen suunnitte- 
lun teoriaa ja käytäntöjä. Arvokeskusteluun pohjautuva lähestymistapa 
näyttäytyy preferenssiutilitarismia soveltuvampana lähtökohtana julki- 
sen sektorin suunnittelulle, joskin tälläkin lähestymistavalla on omat ra- 
joituksensa silloin, kun keskustelun kohteena on ympäristön esteettinen 
laatu. Tällöin yhteistä näkemystä kannattaa etsiä paitsi keskustelemalla, 
myös muotoilemalla ympäristöä yhdessä. 


Hyvinvoinnin käsite ja sen yhteydet estetiikkaan 


Hyvinvoinnin käsitteelle on vaikeaa löytää selkeää määritelmää, vaikka 
käsite on ollut keskeisessä asemassa kaikkea julkishallintoa koskevassa 
keskustelussa koko hyvinvointivaltion historian ajan. Mielikuvissamme 
hyvinvoinnin käsite liittyy fyysiseen terveyteen mutta laajenee myös hen- 
kiseen hyvään oloon. Keskeistä hyvinvoinnille tuntuu olevan ruumiillis- 
ten tarpeiden tyydyttyminen, mutta henkiset ja kulttuuriset tarpeetkaan 
eivät ole yhdentekeviä hyvinvoinnin ylläpitämisen ja edistämisen kan- 
nalta. Kaiken kaikkiaan hyvinvointi näyttää olevan monien keskenään 
yhteismitattomien osatekijöiden summa, minkä takia sen määrittely ja 
mittaaminen on hankalaa. (Griffin 1986.) 

Modernissa moraalifilosofisessa keskustelussa, jonka suuria ja vai- 
kutusvaltaisia perinteitä ovat velvollisuusetiikka ja seurausetiikka, 
hyvinvointia on tarkasteltu lähinnä jälkimmäisen perinteen piirissä — ja 
ennen kaikkea utilitaristisen ajatteluperinteen puitteissa. Utilitarismi 

on yhtäältä yksilöiden moraalisia valintoja käsittelevä normatiivisen 
filosofian suuntaus, toisaalta suuntaus, joka on vaikuttanut suuresti 
käsitykseemme julkisesta päätöksenteosta ja sen rationaalisista perus- 
toista (Goodin 1995, 4; Hardin 1988, 12). Utilitaristisessa perinteessä 
tekojen arvo määrittyy tekojen seurausten eli tekojen tuottaman hyödyn 
perusteella, mistä johtuen utilitarismin keskeiset ongelmat liittyvät hyö- 
dyn määrittelyyn sekä hyötyjen ennakoitavuuteen ja kokonaishyödyn 
laskettavuuteen (Hardin 1988, xv-xvi). Utilitarismin varhaisten pionee- 
rien kuten Jeremy Benthamin mukaan hyödyllisin ja oikein teko on 
se, joka tuottaa yhteiskunnassa mahdollisimman paljon hyvää tai hyö- 
tyä mahdollisimman suurelle määrälle ihmisiä (Hardin 1988, 20-21). 
Benthamin avainkäsitteinä olivat etu, mielihyvä — tai mielipahan poissa- 
olo — sekä ennen kaikkea onnellisuus, ja tavoitteena onnellisuuden 
maksimointi yhteiskunnassa (Bentham 1962, 34—35). Nykyaikaisissa 
utilitarismin versioissa maksimoitava ”hyvä” tai ”hyöty” on tyypillisesti 
hyvinvointia (Griffin 1986, 7-8; Hardin 1988, ix, xv-xvi). Hyvinvointi 
voidaan puolestaan määritellä esimerkiksi tarpeiden tyydyttymisenä, 
vaikkakin myös tarpeen käsite on tunnetusti osoittautunut filosofisesti 
varsin ongelmalliseksi (Griffin 1986, 40-55). Koska inhimillisiä tarpeita 
ei ole pystytty yleispätevästi määrittelemään tai luettelemaan, hyvinvoin- 
nin käsitettä päädytään monasti tarkastelemaan mitattavissa ja tutkitta- 
vissa olevien preferenssien kautta. Preferensseihin pohjautuvan hyvin- 
voinnin edistämistä on kuitenkin vaikea pitää kenenkään moraalisena 
velvoitteena. 

Edellä esitetyn hyvinvoinnin käsitteen sekä sen filosofisen ja yhteis- 
kunnallisen kontekstin kuvauksen perusteella hyvinvoinnin käsitteen 
yhteydet estetiikkaan eivät välttämättä vaikuta ilmeisiltä, jos ajattelem- 
me estetiikkaa perinteisessä kantilaisessa merkityksessään. Kun hyvin- 
vointikeskustelun lähtökohta on fyysisessä hyvässä olossa, modernin 
estetiikan katsantokulma on päinvastainen: estetiikka on Kantin jälkiä 
seuraten kohottanut esteettisen mielihyvän puhtaasti henkiselle tasolle 
jopa kieltäen sen yhteydet ruumiillisiin nautintoihin. Moderni estetiikan 
traditio ei myöskään ole perinteisesti keskittynyt tarkastelemaan yksin- 
omaan mielihyvää, vaan huomiota on kohdistettu myös kokemuksen 
negatiivisiin ja haastaviin, jopa mielipahaan kytkeytyviin ulottuvuuksiin, 

jotka nousevat esille ylevään, kauneuden vastapariin, liittyvässä teoreetti- 
sessa keskustelussa. Silloinkin kun estetiikassa keskitytään mielihyvään, 
esteettinen mielihyvä ymmärretään tyypillisesti pyyteettömäksi mieli- 
hyväksi. Tästä syystä utilitaristinen pyrkimys mielihyvän maksimointiin 
näyttäytyy osittain yhteensopimattomana perinteisen estetiikkakäsityk- 
sen kanssa. Esteettisiä kokemuksia ei perinteisen näkemyksen mukaan 
saavuteta tietoisesti hyötyä tai mielihyvää tavoitellen. 

Estetiikassa ei myöskään yleensä ole ensisijaisesti kyse utilitaristeille 
keskeisistä yksilöiden mielihyvistä tai preferensseistä, vaan jo Kant ko- 
rosti, että esteettisiin arvostelmiin sisältyy oletus mielihyvän potentiaali- 
sesta yleistettävyydestä. Kun puhumme kauneudesta, emme puhu vain 
subjektiivisesta miellyttävyydestä, vaan jostain oletetusti yleisestä ja yh- 
teisestä asiasta ja arvosta. (Kant 1952, 57-60, 132-162, 204-206.) Estetii- 
kan näkökulma eroaa ratkaisevasti preferenssiutilitaristien tai tarpeiden 
käsitteen varaan rakentavien utilitaristien näkökulmasta myös siksi, että 
estetiikka kytkeytyy luovuuteen ja uuden etsintään. Tästä syystä esteet- 
tisessä toiminnassa ja sen teoreettisessa tarkastelussa ei voida keskittyä 
vain jo valmiiksi olemassa oleviin ja tunnettuihin tarpeisiin ja preferens- 
seihin, vaan esteettisen toiminnan tarkoituksena voisi pikemminkin olla 
tulevien preferenssien kartoittaminen sekä elämäntapaamme liittyvien 
arvojen tutkiminen ja näkyväksi tekeminen ennen kuin itsekään olem- 
me vielä täysin tietoisia niistä. (Ks. esim. Scruton 1980, 30-36.) 

Kaikki esteetikot eivät ole kuitenkaan olleet yksimielisiä esteettisen 
mielihyvän sekä käytännöllisten tarpeiden ja ruumiillisen mielihyvän 
kahtiajaon mielekkyydestä. Nykyisessä esteettisessä keskustelussa erityi- 
sesti pragmatistiseen filosofiaan nojaavat teoreetikot ovat tuoneet esille, 
että perinteinen jyrkkä erottelu estetiikan ja käytännöllisten tarpeiden 
välillä tuottaa kestämättömiä seurauksia sekä esteettiselle toiminnalle 
että elämänlaadulle. Pragmatistit ovatkin pyrkineet palauttamaan este- 
tiikan samaan jatkumoon muun inhimillisen kokemusmaailman, käy- 
tännön toiminnan ja kokonaisvaltaisen hyvinvoinnin kanssa. (Ks. esim. 
Dewey 1980, 3-34, 252-253; Shusterman 2000, 3-33.) Pragmatistisen 
ajattelun vaarana on kuitenkin, että estetiikan ja käytännöllisen elämän 
yhteyksiä korostettaessa unohdetaan esteettisiin kysymyksiin liittyvät 
erityispiirteet. 

Monroe Beardsleyn esittelemä esteettisen hyvinvoinnin käsite voi- 
daan nähdä osana esteettisten käytäntöjen ja elämänlaadun välisiä 
yhteyksiä painottavaa pragmatistista estetiikkakeskustelua, vaikka 
Beardsleyn filosofian ja esteettisen ajattelun pohjana on ensisijaisesti 
käsiteanalyyttisen filosofian traditio ja vaikka Beardsley myös pitää suu- 
relta osin kiinni esteettisen toiminnan omalakisuudesta toisin kuin 
useimmat pragmatistit. Artikkelissaan ”Aesthetic Welfare, Aesthetic 
Justice and Educational Policy” Beardsley väittää, että mahdollisuus es- 
teettisiin kokemuksiin on oleellinen osa hyvää elämää ja että tästä syystä 
yhteiskunnan hyvinvointipolitiikassa olisi kiinnitettävä huomiota siihen, 
miten mahdollisuudet esteettisiin kokemuksiin jakautuvat yhteiskun- 
nassa. Beardsley ei kuitenkaan pyri sulauttamaan estetiikkaa saumatto- 
masti osaksi muuta inhimillistä hyvinvointia vaan väittää, että esteettiset 
kokemukset muodostavat omanlaisensa kokemustyypin ja että esteetti- 
sen kokemisen tuottamaa hyvinvointia ei voi korvata muunlaisilla hyvän 
elämän rakennusosilla. Tälle hyvinvoinnin lajille on siis varattava oma 
erityinen käsitteensä. (Beardsley 1982, 111-113; ks. myös Mattila 2002.) 

Esteettinen hyvinvointi muodostuu Beardsleyn määritelmän mukaan 
”kaikentasoisista esteettisistä kokemuksista yhteiskunnassa tiettynä 
ajanhetkenä”. Esteettisten kokemusten taustalla on puolestaan yhteis- 
kunnan ”esteettinen varallisuus” (aesthetic wealth), joka koostuu yhteis- 
kunnan kaikista esteettisesti arvokkaista kohteista. (Beardsley 1982, 
113-114.) Esteettisen hyvinvoinnin jakamisen keskeisenä ongelmana on, 
etteivät esteettisesti arvokkaat kohteet synnytä esteettisiä kokemuksia 
automaattisesti, vaan kokijoiden vaihteleva kyky ja kiinnostus esteetti- 
siin kokemuksiin vaikuttavat siihen, miten kohteiden esteettiset arvot 
realisoituvat kokemuksellisella tasolla. Esteettisen hyvinvoinnin oikeu- 
denmukaista jakautumista ei voi siis suoraan saada aikaan jakamalla 
tasapuolisesti esteettisesti arvokkaita kohteita. Kykyjen ja kiinnostuk- 
sen jakautumiseen voi kuitenkin Beardsleyn mukaan vaikuttaa eten- 
kin esteettisen kasvatuksen avulla. Esteettisiä kohteita koskevan tiedon 
lisääminen ja kokijoiden huomion kiinnittäminen kohteiden esteettisiin 
ominaisuuksiin voi hänen mielestään edistää esteettisen hyvinvoinnin 
määrää ja tasapuolista jakautumista yhteiskunnassa. (Beardsley 1982, 


113—124.) 

Beardsley puolustaa estetiikan omalakisuutta erityisesti korostaes- 
saan, että esteettisen hyvinvoinnin edistämispolitiikan tulee pitäytyä 
esteettisesti arvokkaiden kohteiden jakautumisen säätelyssä ja esteettis- 
ten kokemusten edellytysten parantamisessa. Hänen mukaansa esteet- 
tisten kohteiden tuottamista ei voi eikä pidä ohjata toimintaohjelmilla, 
sillä tämä johtaisi konservatiivisiin ja mielenkiinnottomiin lopputulok- 
siin. [Innovatiivisten lopputulosten saavuttamiseksi tulee jättää luovalle 
esteettiselle toiminnalle mahdollisuus myös kokeiluihin ja epäonnis- 
tumisiin. (Beardsley 1982, 117.) Vaikka Beardsleyn mielestä esteettis- 
ten kohteiden tuotantoa ei siis tulisi alistaa yleisön preferensseille, hän 
myöntää, että kansalaisten mahdollisuus luovaan esteettiseen toimin- 
taan arkiympäristössään edistää myös omalta osaltaan esteettistä hyvin- 
vointia yhteiskunnassa (Beardsley 1982, 119-120). Tästä näkökulmasta 
katsottuna rakennetun ympäristön estetiikkakaan ei voi olla puhtaasti 
asiantuntija-asia. 


Yhdyskuntasuunnittelu — taidetta, sosiaaliteknologiaa 
vai yhteiskunnallista arvokeskustelua? 


Nykyaikaisen yhdyskuntasuunnittelun katsotaan syntyneen 1800- 
luvun lopulla, jolloin suunnittelu ymmärrettiin ennen kaikkea kaupunki- 
rakennustaiteena. Kaupunkiympäristön esteettisen laadun ajateltiin jo 
tuolloin olevan hyvän elämän perusedellytys. Esteettisesti laadukkaalla 
elinympäristöllä ei kuitenkaan pyritty lisäämään pelkästään ”esteettistä 
hyvinvointia” vaan kokonaisvaltaista hyvinvointia ja sosiaalista oikeuden- 
mukaisuutta. (Taylor 1998, 10.) 1900-luvun alkupuolen estetiikka- 
keskeisen kaupunkisuunnittelun heikkoutena oli, että tämän suunnit- 
telunäkemyksen puitteissa yritettiin ratkaista estetiikan keinoin sellaisia 
ongelmia, jotka eivät kuulu estetiikan piiriin. Ympäristön esteettisen 
laadun kohentaminen ei ole riittänyt poistamaan sosiaalisia ongelmia 
sellaisilta asuinalueilta, joille huono-osaisuus on keskittynyt. Estetiikka- 
keskeiseen suunnittelukäsitykseen on liitetty muitakin ongelmia: sitä on 
pidetty epätieteellisenä ja liian vahvasti suunnittelijan taiteellisen aukto- 
riteetin varaan rakentuvana suunnittelutapana, sen on ajateltu tuottavan 


PREFERENSSIUTILITARISMIA, AVOINTA ARVOKESKUSTELUA VAI YHDESSÄ TEKEMISTÄ? 45 


toiminnallisesti epäonnistuneita lopputuloksia ja väitetty johtaneen 
myös epäviihtyisien ympäristöjen syntyyn. (Taylor 1998, 38-51.) 

Näkemys suunnittelusta taiteena siirtyi 1900-luvun jälkipuolella ta- 
ka-alalle, ja suunnittelua ryhdyttiin tieteellistämään ja teknistämään, 
jotta sen yhteiskunnallinen oikeutus saataisiin kestävämmälle poh- 
jalle (Hall 1989, 320-341; Taylor 1998, 59-74). Vaikka suunnittelua 
koskevassa teoreettisessa keskustelussa huomio kiinnittyi suunnit- 
telun tietopohjaan, arvonäkökulmakin oli käytännön suunnittelussa 
mukana. Jälkeenpäin on väitetty, että vaikka 1900-luvun jälkipuolen 
suunnittelukeskustelussa arvovalinnat kuuluivat poliittiselle päätök- 
sentekokoneistolle, tekniseen rationaliteettiin näennäisesti nojaavat 
asiantuntijakulttuurit oppivat käyttämään poliittista valtaa verhoamalla 
teknis-tieteelliseen asiantuntijuuteen erilaisia yhteiskunnallisia arvo- 
valintoja. (Fischer 1990; Taylor 1998, 77-81.) Tässä mielessä teknis- 
tieteellinen suunnittelukäsitys ei eroa taiteellispainotteisesta suunnitte- 
lukäsityksestä, jossa yhteiskunnalliset arvovalinnat kätkeytyivät esteetti- 
siin valintoihin ja taiteellisiin tavoitteisiin. 

Hallinnon tutkimuksessa on kohdistettu huomiota tapoihin, joilla 
hallinnon asiantuntijakulttuurit ovat onnistuneet laajentamaan omaa 
vaikutusvaltaansa ja naamioineet tärkeitäkin poliittisia valintoja tieto- 
kysymyksiksi — siis kysymyksiksi, joiden ratkaisemisessa ei tarvita poliit- 
tisia päätöksiä tai yhteiskunnallista arvokeskustelua vaan tutkimus- ja 
selvitystietoa ja sen soveltamista. Suunnittelu- ja hallintotutkija Frank 
Fischerin mukaan asiantuntijakulttuurin filosofisena perustana on tyy- 
pillisesti utilitaristinen ajattelu. Asiantuntijakulttuureille on ominaista 
muuntaa arvokysymykset tietokysymyksiksi. Ihmisten mieltymykset 
tai toiveet yleistetään preferenssiutilitarististen laskelmien mukaises- 
ti arvoiksi, joita julkishallinnon tulisi toiminnassaan seurata. (Fischer 
1990, 72-75.) Käytännön suunnittelutyössä arvovalintoja ”tieteellis- 
tetään” tai ”teknistetään” esimerkiksi sisällyttämällä ne kustannus- 
hyöty-suhdetta koskeviin laskelmiin avaamatta juurikaan hyödyn käsit- 
teen sisältöä (Fischer 1990, 26, 165-169; Taylor 1998, 68, 79-81). 

Vuorovaikutteinen eli kommunikatiivinen suunnittelu on ollut pu- 
heenaiheena kaupunkisuunnittelijoiden keskuudessa. Kommunikatiivi- 
nen suunnittelu pyrkii haastamaan tietoa ja sen teknistä sovellettavuutta 

painottavan suunnittelukulttuurin ja tuomaan esille suunnittelun arvo- 
sidonnaisen luonteen ja julkisen arvokeskustelun tarpeen. Kommuni- 
katiivisen suunnittelun puolestapuhujat ovat usein vedonneet filosofi 
Jürgen Habermasin kommunikatiivisen toiminnan teoriaan. Sen mu- 
kaan rationaalisuuden ei katsota rajoittuvan pelkkään päämääräratio- 
naalisuuteen, vaan rationaalinen arvokeskustelu on mahdollista myös 
moraalisten — lähinnä oikeudenmukaisuutta koskevien — ja kulttuu- 
risten ja esteettisten arvovalintojen kohdalla. (Habermas 1984; 1987; 
Forester 1993; Healey 1997.) Tunnetuimpiin kommunikatiivisen suun- 
nittelun kehittäjiin lukeutuva John Forester on Habermasin teoriaan 
nojaten korostanut tarvetta erottaa toisistaan epävarmuutta (uncertainty) 
ja epäselvyyttä (ambiguity) koskevat kysymykset. Forester esittää, että 
epävarmuutta koskevat kysymykset voidaan ratkaista asiantuntijavoimin 
tekemällä tutkimuksia ja selvityksiä, kunnes varmuus saavutetaan. Epä- 
selvyyttä koskevissa kysymyksissä tarvitaan arvovalintoja, joiden yhtey- 
dessä suunnittelun asiantuntijoiden, poliittisten päätöksentekijöiden ja 
kansalaisten olisi käytävä yhteistä arvokeskustelua. (Forester 1993, 9, 
88-90, 104.) Habermaslaisen kommunikatiivisen toiminnan teorian 
ja siihen liittyvän diskurssietiikan mukaan rationaaliseen arvokeskuste- 


luun voidaan tuoda yksityisiä intressejä ja preferenssejä, joista julkisessa 
argumentaatioprosessissa seulotaan esiin sellaisia intressejä ja norme- 
ja, joita voidaan pitää yhteisinä ja jaettuina preferensseinä (Habermas 
1990; White 1988). Habermasin ajattelun juuret ovat Kantin moraali- 
filosofiassa, joka edustaa velvollisuuseettistä perinnettä toisin kuin utili- 
tarismi. Tästä huolimatta myös normien seuraukset ovat keskeisessä 
osassa Habermasin teoriassa. 

Yleistettävyyden vaatimus pohjautuu Kantin käytännöllisessä filoso- 
fiassaan esittelemään kategoriseen imperatiiviin, jonka mukaan moraa- 
liset toimintaohjeet on yleistettävä kaikkia sitoviksi yleispäteviksi velvol- 
lisuuksiksi (ks. esim. Habermas 1990, 196; White 1988, 48-50). Kant ei 
esitä käytännöllisessä filosofiassaan julkisen koettelemisen vaatimusta, 
mutta hänen estetiikassaan tämä ajatus on läsnä: kategorisen impera- 
tiivin avulla on mahdollista perustella moraalisten normien yleistettä- 
vyyttä, mutta estetiikan alueella kokija ei voi samanlaisin päättelyketjuin 
perustella arvostelmiaan sen enempää itselleen kuin muillekaan. Koska 

kokemuksen perustana on ainoastaan subjektin oma kokemus, yleis- 
tettävyys kiinnittyy julkisesti esitettyihin esteettisiin arvostelmiin, joille 
haetaan muiden kokijoiden hyväksyntää. (Kant 1952, 58-59, 136-137.) 
Juuri tätä on esteettisiin arvostelmiin kuuluva julkisen koettelemisen 
vaatimus. Habermasin mukaan kantilaisista lähtökohdista käsin voi- 
daan perustella yleisen edun yleisyys — sen rationaalinen perusta ja 
pakottomasti velvoittava luonne — huomattavasti vakuuttavammin kuin 
utilitaristista lähtökohdista, joissa yksityisten etujen tai intressien välille 
voidaan kyllä synnyttää kompromisseja, mutta viime kädessä intressit 
jäävät silti perustavalla tasolla yksityisiksi (Habermas 1987, 92-93). 

Habermas perustelee normatiivisia kysymyksiä koskevan yhteisym- 
märryksen mahdollisuuden viittaamalla kielen olemukseen, mutta hän 
ei kuitenkaan väitä, että kielenkäyttömme tähtäisi aina yhteisymmärryk- 
seen (Habermas 1984). Kommunikatiivisen suunnittelun kannalta on 
ongelmallista, että etenkin kaavoitukseen liittyvät kaupunkisuunnittelu- 
kysymykset ovat yleensä vahvasti sidoksissa maanomistajien ja muiden 
osallisryhmien intresseihin, jolloin päätöksentekoa on vaikeaa muuttaa 
yhteisymmärryshakuiseksi. Esimerkiksi maanomistajien intresseissä on 
yleensä saada maalleen sen arvoa lisäävää rakennusoikeutta, kun taas 
lähialueiden asukkaat saattavat toivoa maa-alueen säilyttämistä virkistys- 
käyttöön. Maanomistajalla on oikeutensa, eikä osallisiakaan voi pakottaa 
perustelemaan intressiensä yleistettävyyttä edes lainsäädännön keinoin. 
Habermaslainen kommunikatiivisen suunnittelun teoria ei kuitenkaan 
ole suunnittelun käytäntöjen kannalta täysin utopistinen ja hyödytön, 
sillä se antaa mahdollisuuden arvioida arvovalintojen rationaalisuutta 
ainakin jälkikäteen ja kehittää suunnitteluorganisaation toimintaa pit- 
källä tähtäimellä. (Forester 1993; ks. myös Healey 1997.) 

Suomessa kommunikatiivinen suunnittelu nousi keskusteluihin 
1990-luvun alkupuolella ja saman vuosikymmenen loppupuolella se 
sisällytettiin uudistettuun Maankäyttö- ja rakennuslakiin (1999/132). 
Kommunikatiivisen suunnittelun vastaanotto on kuitenkin ollut ristirii- 
taista. Jotkut suunnittelijat ovat kokeneet, että heidän asemansa yleisen 
edun ja sen yhden aineellistuman, hyvän ympäristön, puolustajina on 
uhattuna, jos suunnittelua koskevaan päätöksentekoon tuodaan entistä 


enemmän yksityisiä intressejä. (Puustinen 2006, 165-170, 214-227.) 

Kommunikatiivinen suunnittelu onkin saanut Suomessa ja maailmalla 
uusliberalistisia tulkintoja, jotka antavat sijan yksityisille intresseille ja 
etäännyttävät kommunikatiivisen suunnittelun sen alkuperäisestä kanti- 
lais-habermaslaisesta taustasta. Esimerkiksi Suomessa pääkaupunkiseu- 
dulla on korostettu kansalaismielipiteiden merkitystä ja vedottu tutki- 
muksiin asumismieltymyksistä, joiden mukaan omakotiasuminen sekä 
asumisen väljyys ovat kansalaisten suosimia tavoitteita. Preferenssi- 
tutkijat ovat itsekin arvostelleet suunnittelijoita pyrkimyksistä tiivistää 
ja kaupunkimaistaa yhdyskuntarakennetta vallitsevien mieltymysten 
vastaisesti. (Kortteinen & et. al 2005.) 

Tutkimuksissa ei juurikaan ole kysytty, olisivatko vastaajat valmii- 
ta habermaslaisittain puolustamaan omien asumismieltymystensä ja 
intressiensä yleistettävyyttä. Onko mieltymys väljään omakotiasumiseen 
kaupunkirakenteiden ulkopuolella enemmänkin preferenssiutilitaris- 
tinen yksityisten mieltymysten summa, jonka yhteys yleiseen etuun 
ja yhteisiin arvoihin voidaan kyseenalaistaa? Tätä olisi syytä kysyä, 
sillä haja-asumisen yleistyminen tuo mukanaan lisääntyvää moottori- 
liikennettä, kasvavia päästöjä, kalliimpia julkisia palveluja, lisääntyvää 
infrastruktuurin tarvetta sekä luonnonympäristöjen ja kulttuurimaise- 
mien pirstoutumista. Yksityiset preferenssit tuntuvat haja-asumisen 
tapauksessa asettuvan törmäyskurssille yleisen edun ja yhteisten arvo- 
jen kanssa, jotka julkinen sektori on asettanut suunnittelun perustaksi. 
Jos preferenssit ovat ristiriidassa yhteisön yleisen edun kanssa, tuskin 
edes utilitaristien mukaan näiden preferenssien tyydyttyminen edistäisi 
kansalaisten hyvinvointia. 

2000-luvun alkupuolella kaupunkiseutujen lievealueille syntyneiden 
haja-asutusalueiden suosion syyt ovat luultavasti hyvin moniulotteiset. 
Tärkeimmät syyt liittynevät talouteen sekä liikenneverkoston kehityk- 
seen, mutta ympäristön esteettisillä ominaisuuksilla näyttää myös ole- 
van oma osuutensa haja-asumisen yleistymisessä. Luonnonympäristö- 
jen kauneus- ja virkistysarvot ovat perinteisestikin olleet suomalaisille 
tärkeitä. Lisäksi viime vuosina kaupunkien ulkopuolille syntyneiden 
pientaloalueiden ilmiasuista voi päätellä, että ihmiset haluavat nykyään 
myös oman kotinsa arkkitehtuurilta jotain muuta kuin mitä kaupunki- 
maisilla ja tiiviillä alueilla on tarjolla. Yhtäältä voi ajatella, että ihmiset 

ja 


Sipooseen 2000-luvulla rakentunut, nykyisin Helsinkiin kuuluva Landbo on esi- 
merkki pientaloalueesta, jolla asukkaat ovat saaneet melko vapaasti toteuttaa 
asumiseen liittyviä ihanteitaan. Alueen ilmiasusta näkee myös, että asukkailla on 
ollut käytettävissään paljon taloudellisia resursseja. Asukkaat kokevat alueen viih- 
tyisäksi, mutta seudullisen suunnittelun näkökulmasta Landbon kaltaisia tiiviin 
kaupunkirakenteen ulkopuolelle sijoittuvia, yksityisautoliikenteen varaan rakentuvia 
asuinalueita on pidetty kestävän kehityksen tavoitteiden ja samalla myös yleisen 
edun vastaisina. 


toivovat mahdollisuutta lisätä esteettistä hyvinvointiaan luovan esteetti- 
sen toiminnan ja oman elinympäristönsä personoinnin avulla. Toisaalta 
omakotirakentaminen haja-asutusalueilla pohjautuu monasti talotehtai- 
den valmiisiin pakettiratkaisuihin. Haluavatko ihmiset mahdollisuuksia 
luovaan toimintaan, vai haluavatko he sittenkin toteuttaa omia yksityisiä 
kuluttajapreferenssejään ilman kaupunkimaisessa ympäristössä vallitse- 
vaa pakkoa priorisoida yhteiseen kulttuuriympäristöömme — maisemaan 
tai kaupunkikuvaan - liittyviä arvoja? 

Rakennetun ympäristön estetiikka ja kommunikatiivinen 
päätöksenteko 


Vaikka rakennetun ympäristön visuaaliseen ilmeeseen kiinnitetään 
nykyään huomiota ehkä enemmän kuin koskaan aikaisemmin, ympä- 
ristön saamaa ilmiasua tuntuvat määrittävän entistä vahvemmin yksityi- 
set tarkoitusperät — sekä yritysten intressit että kuluttajien preferenssit. 
Vaarana on tällöin, että rakennettu ympäristö valjastetaan heijastele- 
maan yhteisten kulttuuriarvojemme sijaan esimerkiksi asumisen ja 
rakentamisen ohimeneviä muoti-ilmiöitä. Tämä saattaa olla esimerkik- 
si rakennusteollisuuden tavoitteiden mukaista, mutta edistää tuskin 
ihmisten esteettistä hyvinvointia kovin kestävällä tavalla. 

Kommunikatiivinen suunnittelu ja yhteinen arvokeskustelu puoltai- 
sivat paikkaansa myös ympäristön esteettisestä ilmiasusta päätettäes- 
sä. Kommunikatiivinen päätöksenteko näyttäytyy kuitenkin erityisen 
ongelmallisena esteettisissä kysymyksissä, mikä johtuu Beardsleynkin 
painottamasta esteettisen toiminnan kytköksestä uuden luomiseen ja 
yksilöllisten ratkaisujen etsimiseen. Kommunikatiivisella päätöksenteo!- 
la voitaisiin ehkä karsia räikeimmät muotioikut rakennetun ympäristön 
estetiikasta, mutta jos suunnittelun täytyisi perustua konsensukseen, 
päädyttäisiinkö samalla väistämättömästi tavanomaisiin ja keskinker- 
taisiin lopputuloksiin? 

Esteettisiä kysymyksiä koskevaa argumentaatiota käsitellessään Haber- 
mas ajattelee Beardsleyn tavoin, ettei esteettisten kohteiden tuottamista 
voi eikä pidä suoraan alistaa kommunikatiiviselle ohjaukselle. Estetiikan 
alueella rationaalinen keskustelu koskee ensisijaisesti olemassa olevia 
kohteita, jolloin keskustelun merkityksen voi tulkita liittyvän lähinnä 
esteettiseen kritiikkiin ja kasvatukseen. Habermasin mukaan estetiikkaa 
koskevassa keskustelussa perustelujen tehtävänä on ohjata havaintojam- 
me ja tuoda jo olemassa olevista kohteista esille uusia ulottuvuuksia. 
(Habermas 1984, 20.) Roger Scruton on korostanut rakennetun ympäris- 
tön estetiikassa järkiperäistä ajattelua ja perustelemista. Keskusteltaessa 
kohteiden esteettisistä arvoista pätevän perustelun tunnistaa siitä, että se 
saa aikaan muutoksen esteettisessä kokemuksessa. (Scruton 1980, 130.) 
Kokija saattaa siis onnistuneen perustelun myötä havaita ja ymmärtää 


PREFERENSSIUTILITARISMIA, AVOINTA ARVOKESKUSTELUA VAI YHDESSÄ TEKEMISTÄ? 51 


sellaisia arvoja tai ominaisuuksia, jotka eivät ole hänelle aikaisemmin 
näyttäytyneet. Tässä mielessä argumentaation voi väittää lisäävän esteet- 
tistä hyvinvointia ja edistävän sen jakautumista uusille kohderyhmille 
yhteiskunnassa. Scruton kuitenkin painottaa myös, että estetiikan 
alueella johtopäätökset ja havainnon kautta saadut todisteet koskevat 
vain yksittäistapauksia, eivätkä ole kohteiden yksilöllisyydestä johtuen 
yleistettävissä (Scruton 1980, 130). Argumentaation kautta ei näytä löyty- 
vän yleispäteviä ohjeita ympäristön esteettisten arvojen synnyttämiseksi, 
joten järkiperäisen ja keskustelevan päätöksenteon keinot tuottaa sisältöä 
esteettistä hyvinvointia edistäviin toimintaohjelmiin ovat rajalliset. 
Filosofisesta näkökulmasta näyttää siltä, että esteettisiä arvoja koskeva 
keskustelu toimii lähinnä olemassa olevan ympäristön ja arkkitehtuurin 
kokemista kehittävänä ja jalostavana esteettisen kasvatuksen välineenä. 
Nykyään rakennetun ympäristön ja arkkitehtuurin laatua ohjataan myös 
vuorovaikutteisin menetelmin, muun muassa arkkitehtuuripoliittisilla 
ohjelmilla. Ohjelmien tarkoitus ei tosin ole ainoastaan määrittää synty- 
vien ympäristöjen ominaisuuksia, vaan myös esittää toimintaprosesseja 
laadun saavuttamiseksi tai ylipäätään vain korostaa ympäristön ja sen 
laadun merkitystä ihmisten hyvinvoinnille. (Mattila 2004.) 
Ympäristön laatua pohtivien arkkitehtuuripolitiikkojen ongelmana 
on, kuinka puhua yksilöllisistä ja ainutkertaisista asioista yleisellä ta- 
solla. Ympäristön laadusta puhuttaessa apuna ovat esteettiset käsitteet, 
jotka ovat filosofi ja esteetikko Frank Sibleyn mukaan merkitykseltään 
avoimia ja määrittelemättömiä mutta joita käytämme ja ymmärrämme 
sujuvasti, mikäli meillä on esteettistä herkkyyttä tai makua (Sibley 1993; 
Mattila 2007, 13-15). Suomalaisten kaupunkien arkkitehtuuripoliittisissa 
ohjelmissa on päädytty yksimielisesti tavoittelemaan esimerkiksi ”tasa- 
painoisia”, ”ajattomia” ja ”omaleimaisia” ympäristöjä, jotka voivat käsit- 
teiden väljyyden takia toteutua monella tavalla. Väljyydestään huolimatta 
käsitteet eivät ole hyödyttömiä, sillä niitä käytetään usein havaintojem- 
me suuntaajina ja ohjaajina esimerkiksi esteettisessä kasvatuksessa tai 
muissa esteettisiä kysymyksiä koskevissa keskusteluissa. (Mattila 2007.) 
Esteettisten käsitteiden varaan rakentuvat arkkitehtuuripoliittiset oh- 
jelmat väistävät siis Beardsleyn mainitseman uhkakuvan esteettistä tuo- 
tantoa ohjaavista ohjelmista ja toimintapolitiikoista, jotka tukahduttavat 

luovuuden. Toisaalta voidaan kysyä, ohjaavatko esteettiset käsitteet 
rakennetun ympäristön esteettistä tuotantoa lainkaan, ja miksi ohjelmia 
ylipäätään laaditaan, jos niiden ohjausvaikutuksen on tarkoitus jäädä 
vähäiseksi. 


Syntyykö laadukas ympäristö keskustelemalla 
vai yhdessä tekemällä? 


Kaupunkisuunnittelun esteettisistä ulottuvuuksista keskusteleminen 
on epäilemättä tarpeellista. Kaupunkitilojen ja rakentamisen ohjaami- 
nen keskustelun pohjalta syntyneiden periaatteiden avulla on kuitenkin 
ongelmallista, koska suunnittelutyössä tarvitaan luovaan työhön liittyvää 
vapautta. Kaupunkisuunnittelussa luovaan prosessiin liittyvän vapau- 
den tarkoituksena ei ehkä ensisijaisesti ole edistää taiteellista luovuutta 
Beardsleyn esiin nostamassa merkityksessä, vaan antaa mahdollisuus 
rakennuskohteiden yksilöllisyyden ymmärtämiseen. Toisaalta suunnit- 
telijoiden luova vapaus ei takaa sitä, että suunnittelukohteesta syntyy 
asianmukainen tulkinta ja sen myötä esteettisesti laadukas ympäristö. 

Hyödyllisimmillään suunnittelun esteettistä ulottuvuutta koskeva 
keskustelu lienee silloin, kun sen kohteena ovat olemassa olevat ympä- 
ristöt ja keskustelua käydään ympäristökritiikin tai esteettisen ympä- 
ristökasvatuksen hengessä. Olemassa olevia ympäristöjä arvioimalla 
on vaikea löytää yleisiä periaatteita hyvän ympäristön muotoilulle, sil- 
lä ratkaisujen onnistuneisuus on aina sidoksissa niiden kontekstiin. 
Silti voidaan ajatella, että suunnitteluinstituutio oppii ja kehittyy hy- 
viä esimerkkejä tutkimalla. Tästä syystä myös arkkitehtuuripoliittisis- 
sa ohjelmissa nostetaan usein esimerkinomaisesti esille onnistuneita 
ympäristökokonaisuuksia. (Mattila 2004.) 

Suunnittelussa eri ulottuvuudet ja lähtökohdat kietoutuvat yhteen, 
minkä vuoksi kommunikatiivista suunnittelua ei voida soveltaa rajatto- 
masti. Koska kaupungin esteettinen muodonanto vaikuttaa kaupungin 
teknis-toiminnallisiin ominaisuuksiin, suunnittelun esteettistä ulottu- 
vuutta ei voida kokonaan rajata keskustelevan päätöksenteon ulkopuolel- 
le. Silloin kun esteettinen muodonanto koskettaa suunnittelun eettisiä 

ja käytännöllisiä arvovalintoja, suunnittelulle reunaehtoja asettavalle 
arvokeskustelulle on jätettävä tilaa. Näin on siitäkin huolimatta, että 
monet käytännöllis-eettisin perustein tehdyt ratkaisut rajaavat hyvinkin 
ratkaisevasti kaupungin esteettisen muodonannon mahdollisuuksia. 
Tällaisia ovat muun muassa päätökset ekologisesta kestävyydestä ja liik- 
kumismahdollisuuksien tehostamisesta, joiden avulla pyritään tiiviim- 
pään yhdyskuntarakenteeseen. 

Vaikka suunnittelun esteettiselle ulottuvuudelle on välttämätöntä 
asettaa monenlaisia käytännöllisiä reunaehtoja, tiukatkaan reunaehdot 
eivät välttämättä heikennä lopputuloksen esteettistä laatua. Toisin kuin 
taiteissa, joiden ihanteena on perinteisesti ollut vapaus käytännöllisistä ja 
teknis-taloudellisista rajoitteista. Design-aloilla työskentelyn luonteeseen 
kuuluu teknisten ja käytännöllisten näkökulmien yhdistäminen. Usein 
oletetaan, että väljästi rakennettu asuinympäristö on kaunis ja luonnonlä- 
heinen ja että tiivistävä suunnittelu heikentää ympäristön esteettistä laa- 
tua. On kuitenkin syytä muistaa, että ”tiiviys” voi esteettisenä käsitteenä 
saada hyvin monenlaisia ilmiasuja. Osaavien suunnittelijoiden käsissä 
tiivis kaupunkitila voi muotoutua hyvinkin viihtyisäksi, kun taas väljä 
ympäristö voi puolestaan muuttua ohjaamattoman kehityksen seurauk- 
sena jäsentymättömäksi ja hajanaiseksi. Tiiviys ja viihtyisyys eivät ole 
toisensa poissulkevia ominaisuuksia, vaikka tiivistämiseen tähtäävät kaa- 
voitushankkeet pyritään usein torjumaan kansalaiskeskustelussa vetoa- 
malla tiiviiden betonilähiöiden ankeuteen ja epäviihtyisyyteen. Esimer- 
kiksi Helsingin kantakaupungin asuinympäristöjen arvostus, joka näkyy 
myös asuntomarkkinoilla, on jo pitkään todistanut kaupunkimaisen 
ympäristön viihtyisyydestä. Suunnittelijoille tulisikin suoda mahdolli- 
suuksia luoda myös uusia ja luovia tulkintoja tiiviistä asuinympäristöstä. 

Yhdyskuntarakenteen tiiviys ei myöskään lähtökohtaisesti sulje pois 
asukkaiden mahdollisuuksia vaikuttaa oman elinympäristönsä esteetti- 
seen ilmiasuun. Vaikka keskusteluperustaisessa vuorovaikutuksessa on 
puutteita luovaa esteettistä toimintaa ajatellen, kaupunkitilan esteetti- 
sessä muodonannossa voidaan harjoittaa vuorovaikutusta ja yhteistyötä 
muillakin keinoin. Yhdessä tekeminen — esimerkiksi havainnekuvien tai 
pienoismallien yhteinen työstäminen — sopii etenkin pienimittakaavais- 
ten suunnitteluongelmien ratkaisemiseen. 

Vantaan Kartanonkoski on esimerkki uudesta asuinalueesta, jolla on pystytty to- 
teuttamaan melko tiivistä kaupunkia asukkaiden viihtymistä ja esteettistä hyvin- 
vointia edistävällä tavalla. Vaikka kerrostaloasuminen ei kyselytutkimuksissa vastaa 
suomalaisten asumispreferenssejä, kerrostalovaltainen Kartanonkoski on tutki- 
musten mukaan saavuttanut asukkaiden suosion (Hentilä & Wiik 2003). Suosiota 
selittänee suurelta osin Kartanonkosken suomalaisittain poikkeuksellisen ilmeikäs 
ja värikäs kaupunkikuva sekä huolellisesti jäsennelty kaupunkitila. 


Pienilläkin lähiympäristön yhteissuunnitteluhankkeilla voi olla suuri 
merkitys asukkaiden viihtymisen ja esteettisen hyvinvoinnin kannalta. 
Tiiviissä ympäristössä ja julkisessa kaupunkitilassa tapahtuva esteetti- 
nen toiminta ei kuitenkaan voi perustua yksilöiden tai ryhmien vapaa- 
seen itsensätoteuttamiseen tai subjektiiviseen preferenssien tyydyttämi- 
seen. Kaupunkimaisessa ympäristössä yhteissuunnittelun tavoitteena 
on pyrkiä etsimään ratkaisuja, jotka tyydyttävät kaikkia osapuolia. Myös 
estetiikan teoriassa on korostettu, että kun puhutaan estetiikasta eikä 
henkilökohtaisista mieltymyksistä, luovan toiminnan luonteeseen kuu- 
luu jo lähtökohtaisesti pyrkimys saattaa yksilöllinen ilmaisu yleispäte- 
vään muotoon, jota tulee arvioida myös julkisesti. 

Helsingissä toimiva arkkitehti Peter Tattersall on kehittänyt diplomityössään 
ryhmätyöskentelyyn perustuvaa wikisuunnittelua, jossa osalliset työstävät suun- 
nitelmiaan vuorovaikutteisesti ja yhteistyössä asiantuntijoiden kanssa. Jaetun ja 
yhteisen suunnittelutyön lisäksi osallistujat keskustelevat syntyneistä ratkaisuista 
ja arvioivat niitä yhdessä. (Tattersall 2010.) Wikisuunnittelussa osalliset asettuvat 
suunnittelijoiden kanssa samanlaisiin valintatilanteisiin, sillä osalliset eivät voi 
pelkästään puolustaa omia preferenssejään, vaan heidän on sovitettava omat pre- 
ferenssinsä osaksi kokonaisratkaisua ja saatava ratkaisuille muiden osallistujien 
hyväksyntä. Wikisuunnittelun välityksellä osalliset voivat välittää omia näkemyk- 
siään suunnittelusta vastaaville asiantuntijoille, mutta samalla osalliset oppivat 
itse ymmärtämään suunnitteluun liittyviä valintatilanteita ja reunaehtoja. Kuvissa 
työskentelyä Aalto-yliopiston Design Factoryssa keväällä 2008 järjestetyssä wiki- 
suunnittelutyöpajassa. Työpajan tuloksena syntyi suunnitelma Helsingin Herne- 
saaresta: pienoismalli ja Tattersallin puhtaaksipiirtämä havainnekuva. 


Lopuksi 


Esteettisen hyvinvoinnin lisääminen ja sen oikeudenmukainen jakami- 
nen kuuluvat ympäristönsuunnittelun ja kaupunkisuunnittelun keskei- 
siin tavoitteisiin. Vaikka esteettisen hyvinvoinnin käsitteen lanseeran- 
nut Monroe Beardsley keskittyy tarkasteluissaan taidemaailmaan, on 
perusteltua ajatella, että esteettisesti laadukkaat lähiympäristöt ja jul- 
kiset kaupunkitilat palvelevat ihmisten esteettistä hyvinvointia ja sen 
oikeudenmukaista jakautumista taideobjekteja tehokkaammin. Onhan 
julkinen ympäristö ainakin periaatteessa tasapuolisesti kaikkien koki- 
joiden saavutettavissa — tai toisin päin, esteettisesti laadukas ympäristö 
tavoittaa sellaisetkin kokijat, jotka eivät muutoin hakeutuisi esteettisten 
kohteiden pariin. Hyvinvointivaltion suunnitteluperinteelle onkin ollut 
tyypillistä, että ympäristön esteettistä laatua on pyritty kehittämään eri- 
tyisesti sellaisilla alueilla, joille ei ole kasautunut hyväosaisuutta ja joilla 
kulttuurin kulutus on keskimääräistä vähäisempää. 

Koska suunnittelun ja kaavoituksen asiantuntijat eivät aina pysty 
täysin ennakoimaan, millaiset ympäristöt tuottavat ihmisille esteettisiä 
kokemuksia, esteettisen hyvinvoinnin edistämisen keinoihin tulisi si- 
sällyttää myös vuorovaikutteisen suunnittelun menetelmiä. Sekä vuoro- 
vaikutteisen suunnittelun että esteettisen hyvinvoinnin käsitteiden var- 
jopuolena on kuitenkin, että ne voivat saada preferenssiutilitaristisesti 

sävyttyneitä tulkintoja. Jos yleisön mieltymykset tuodaan sellaisinaan 
suunnittelua ohjaaviin toimintaohjelmiin, estetiikka saattaa menettää 
— kuten Beardsley varoittaa — uuden luomiseen kytkeytyvän ominais- 
luonteensa. Esteettinen toiminta saattaa myös kadottaa sille ominaisen 
julkisen luonteen ja kytköksen yhteisiin ja yleisiin arvoihin. Tällöin uhka- 
na on, ettei suunnittelun lopputuloksena synny tulevaisuuden kulttuu- 
riympäristöjä, vaan pahimmassa tapauksessa ympäristöistä muotoutuu 
yksittäisten kuluttajien mieltymyksiä heijastelevia kertakäyttötuotteita. 
Kommunikatiivisen suunnittelun teoreetikoiden esiintuoma haber- 
maslainen arvokeskustelu tarjoaa mahdollisuuden seuloa yksityisistä 
preferensseistä ja intresseistä esille yleistettäviä arvoja ja tulkintoja 
yleisestä edusta, joiden varaan julkisen sektorin suunnittelun ja muun 
toiminnan tulisi perustua. Habermaslaiseen arvokeskusteluun olisikin 
syytä turvautua, kun tehdään käytännöllisiä ja normatiivisia valinto- 
ja, jotka rajaavat kaupungin esteettistä muodonantoa. Kun puhutaan 
nimenomaisesti kaupunkiympäristön esteettisten arvojen synnyttämi- 
sestä, habermaslaisen järkiperäisen keskustelun mahdollisuudet näyt- 
tävät rajallisilta. Argumentoiva keskustelu on hyödyllistä jo olemassa 
olevien kohteiden arvioinnissa, mutta se ei tuota kovin täsmällisiä ohjei- 
ta ja suuntaviivoja rakennetun ympäristön esteettisten arvojen lisäämi- 
seksi. Olemassa olevien ympäristöjen arviointi voisi kuitenkin edistää 
kaupunkisuunnittelun ja kaupunkitilan esteettisen muodonannon 
kehitystä ja yhteisen ”esteettisen varallisuutemme” kertymistä. Arvo- 
keskustelu palvelee lisäksi ympäristökasvatuksellisia tavoitteita ja voi 
näin ollen lisätä esteettisen varallisuutemme realisoitumista esteettisinä 
kokemuksina ja sitä kautta beardsleyläisenä esteettisenä hyvinvointina. 
Mikäli kaupunkitilan esteettinen suunnittelu halutaan avata vuoro- 
vaikutukselle, vuorovaikutuksen keinoja voidaan laajentaa myös keskus- 
teluun perustuvien menetelmien ulkopuolelle. Keskustelun lisäksi voi- 
daan käyttää erilaisia toiminnallisempia yhteissuunnittelun menetelmiä, 
joissa ihmiset osallistuvat suunnitteluratkaisujen muotoiluun, visuali- 
sointiin, arviointiin ja vertailuun. Tässäkin tapauksessa suunnittelu on 
yhdeltä osaltaan esteettistä kasvatusta, sillä se edistää osallisten ymmär- 
tämystä siitä, millaiset reunaehdot rajaavat kaupunkitilan suunnittelua. 
Osallisten ei tarvitse olla suunnitteluhankkeissa ainoastaan oppijoina, 

Espoon Säterinmetsään on rakentunut yhteissuunnittelun tuloksena ilmeikkäi- 
tä kaupunkipientaloja. Pientaloja rakentaneilla tai rakennuttaneilla asukkailla oli 
käytössään omia arkkitehteja, ja suunnittelussa tehtiin myös tiivistä yhteistyötä 
kaupungin suunnitteluorganisaation kanssa. Vaikka yksityiskohdissa näkyy asuk- 
kaiden kädenjälki, kaupungin varsin tiukka kaavatason ohjaus on luonut alueelle 
tiiviin kaupunkirakenteen. 

vaan he voivat myös tuoda suunnitteluun ja kaupunkitilan esteettiseen 
muodonantoon uusia aineksia, joita ei aina ole mahdollista löytää suun- 
nittelun asiantuntijakulttuurin sisältä. Osallisten panos on erityisen tär- 
keää yksityiskohdissa, jotka jäävät usein liian vähälle huomiolle sekä 
suunnittelussa että toteutuksessa. Kaupunkilaisten mahdollisuus osal- 
listua ja vaikuttaa sitouttaa heitä myös havainnoimaan ympäristöään ja 
huolehtimaan siitä pitkäjänteisesti. Julkishallinnon ympäristönsuun- 
nittelulla on varsin vähäiset keinot turvata, että suunnitelmien mukai- 
set esteettiset arvot toteutuvat ympäristöjen rakentamisvaiheessa. Myös 
ympäristön kunnossapidon ja arvojen säilymisen varmistaminen on 
haastavaa. Osallistava suunnittelu tarjoaa yhden vaikutuskeinon: sa- 
malla kun suunnittelun osalliset ovat mukana huolehtimassa yhteisestä 
ympäristöstämme ja turvaamassa esteettisen varallisuutemme säilymis- 
tä, heillä on myös mahdollisuus edistää omaa esteettistä hyvinvointiaan 
luovalla esteettisellä toiminnalla. 

Kaupunkiympäristön estetiikka 
hyvinvointikysymyksenä 
Esteettinen laatu maankäyttö- ja rakennuslaissa 


Vesa Vihanninjoki 


Vuosituhannen vaihteessa voimaan tullut maankäyttö- ja rakennuslaki 
(MRL; 1999/132) on tärkein ympäristönkäytön ohjauskeino Suomessa, 
ja lain merkitys hyvinvointia edistävän ympäristön tuottamisessa on kes- 
keinen. Lain yleisenä tavoitteena on ”järjestää alueiden käyttö ja rakenta- 
minen niin, että siinä luodaan edellytykset hyvälle elinympäristölle sekä 
edistetään ekologisesti, taloudellisesti, sosiaalisesti ja kulttuurisesti kes- 
tävää kehitystä” (MRL 1 (). Laissa määritellään ympäristön suunnittelun 
kannalta välttämättömät osatekijät ja ulottuvuudet, ja näitä osatekijöitä 
ja ulottuvuuksia koskevien määräysten ja normien avulla on mahdol- 
lista saada aikaan hyvää elinympäristöä. Erilaiset määräykset ja normit 
voidaan tulkita osaksi normiperustaista laatuajattelua, jonka mukaisesti 
elinympäristön laatu on normitettua ja suunnittelun päämääränä on 
ennalta määrätyn laadun tavoittelu (ks. Staffans 1991, 8). Tässä mielessä 
maankäyttö- ja rakennuslaki edustaa rationalistisen suunnittelun tradi- 
tiota, vaikka sen sisältämät määräykset ja normit ovatkin joustavampia 
ja mahdollistavat entistä laajemman tapauskohtaisen harkinnan aiem- 
paan lainsäädäntöön verrattuna (Syrjänen 1999, 31). 

Maankäyttö- ja rakennuslaissa otetaan kantaa myös hyvän elinympä- 
ristön esteettisyyteen ja esteettiseen laatuun, vaikka tämä tapahtuukin 

usein epäsuorasti ja erilaisten kiertoilmausten kautta. Ilmiön taustal- 
la vaikuttaa se, että ympäristön esteettisyys on osoittautunut vaikeasti 
määritettäväksi ja että esteettiset käsitteet ovat luonteeltaan huomatta- 
van tulkinnallisia ja kontekstisidonnaisia. Ympäristön esteettisyys ym- 
märretään laissa tyypillisesti osaksi laajempia kulttuuristen, kulttuuri- 
historiallisten ja taiteellisten arvojen kokonaisuuksia, mikä voi kuitenkin 
vaikeuttaa nimenomaan ympäristön esteettistä ulottuvuutta koskevien 
vaatimusten tulkintaa ja soveltamista. Ongelmia suunnittelussa on 
aiheuttanut erityisesti se, että myös ympäristön esteettinen laatu on 
monimerkityksinen ja tulkinnallinen määre, joka taipuu huonosti normi- 
perustaiseen laatuajatteluun. Ympäristön esteettistä ulottuvuutta koske- 
via laatukriteerejä onkin käytännössä hyvin hankala määrittää tarpeeksi 
yksiselitteisesti, jotta esteettistä laatua olisi rationalistisen suunnittelu- 
ihanteen edellyttämällä tavalla mahdollista tavoitella. 

Tässä artikkelissa tarkastelen hyvinvointia edistävän ympäristön 
esteettistä laatua kaupunkisuunnittelun ja sen lainsäädännölliset puit- 
teet määrittävän maankäyttö- ja rakennuslain perspektiivistä. Keski- 
tyn ennen kaikkea rakennettuun ja kaupunkiympäristöön, sillä näissä 
ympäristöissä inhimillinen ja intentionaalinen toiminta määrittää hyvin 
pitkälti ympäristökokonaisuuden esteettisyyden. Myös esteettistä ulot- 
tuvuutta koskevalla ohjauksella ja kontrollilla on erityisen suuri mer- 
kitys rakennetussa kaupunkiympäristössä. Aluksi esittelen esteettisen 
laadun käsitettä ja siihen liittyviä ongelmia käyttämällä lähtökohtana 
fenomenologisen ympäristöestetiikan näkökulmaa ja sille ominaista 
tapaa ymmärtää esteettinen kokeminen. Koska fenomenologisen ym- 
päristöestetiikan perspektiivistä ympäristön esteettinen kokeminen on 
aina sosiokulttuurisesti määrittynyt kokonaisvaltainen ilmiö, sitä analy- 
soitaessa tulee ottaa huomioon joukko sellaisia tekijöitä, joiden yhteys 
kokemuksen esteettiseen ulottuvuuteen ei aina ole itsestään selvä. 

Ympäristön esteettisyyden kannalta erityisen keskeisiä tekijöitä ovat 
sosiaaliset rakenteet ja hierarkiat, paikka ja paikallisuus, aika ja ajallisuus 
sekä arkkitehtonisuus ja rakennustaiteellisuus. Pyrin kuitenkin osoit- 
tamaan, että mikään näistä osatekijöistä ei itsessään riitä ympäristön 
esteettisen kokemisen perustaksi. Argumentoin sen puolesta, että ym- 
päristön esteettinen kokeminen on pikemminkin eräänlainen synteesi, 

jossa kaikki edellä mainitut tekijät vaikuttavat. Myös ympäristön esteet- 
tinen laatu on monisyinen ilmiö, johon monet osatekijät vaikuttavat. 
Tällaista näkemystä puoltaa se, että myös maankäyttö- ja rakennuslais- 
sa ympäristön esteettisyys nivotaan osaksi laajempia arvokokonaisuuk- 
sia; havainnollistan tätä viittauksilla keskeisiin lainkohtiin. Ympäristön 
esteettisen ulottuvuuden käsittely maankäyttö- ja rakennuslaissa on 
ongelmallinen, koska ympäristön esteettisyyden yhteyksiä muihin rele- 
vantteihin ilmiöihin ei lähtökohtaisesti eksplikoida, vaan asia jätetään 
tapauskohtaisen, asiantuntijuutta edellyttävän tulkinnan ja harkinnan 
varaan. Vaikka ympäristön esteettisyys ilmiönä olisikin tulkintaa vaativa 
ja kontekstisidonnainen, huomioitavia tekijöitä olisi hyvä eritellä entistä 
selvemmin myös lainsäädännön tasolla. Tällä tavoin voitaisiin muodos- 
taa mahdollisimman hyvät ja kattavat lähtökohdat hyvinvointia edistävän 
kaupunkiympäristön suunnittelulle ja tuottamiselle. 


Esteettinen laatu sosiokulttuurisena ilmiönä 


Fenomenologisen ympäristöestetiikan lähtökohtana toimii konkreetti- 
sessa paikassa oleva ja ajallisesti ympäristöään jäsentävä inhimillinen 
kokija, jonka yksilöllinen kokemuksellinen perspektiivi tai horisontti 
määrittyy aina osana laajemmin jaettuja sosiaalisia ja kulttuurisia kon- 
ventioita. Tällöin myös esteettinen kokeminen on sosiokulttuurisesti 
määrittynyt ilmiö, joka sisältää runsaasti erilaisia viittauksia yksittäistä 
kokemusta määrittävän ajanhetken ja paikan ulkopuolisiin ilmiöihin ja 
asiakokonaisuuksiin. Ymmärtääksemme ympäristön esteettistä koke- 
mista ja siihen perustuvaa ympäristön esteettistä laatua meidän on tar- 
kasteltava taustarakenteita, jotka jäsentävät yksittäistä kokemusta ja ovat 
luonteeltaan implisiittisiä. Nämä taustarakenteet ovat välttämättömiä 
kaikelle merkitykselliselle kokemiselle. 

Jokainen kokija ja kokemus ovat periaatteellisella tasolla yksilölli- 
siä, mutta tämä yksilöllisyys ei suinkaan tarkoita yksittäisiä kokijoita ja 
kokemuksia yhdistävien tekijöiden puuttumista. Yksilöllinen kokemus 
toteutuu aina jossain määrin yhteisöllisesti jaettujen merkitysrakentei- 
den puitteissa, mikä lähtökohtaisesti mahdollistaa kokemuksen ja sen 

sisältämien merkitysten kollektiivisen reflektoinnin. Yksilön ja yhteisön 
kokemushorisonttien välisistä yhteyksistä Pentti Tuovinen on todennut, 
että ”yksilön situaatio on ainutlaatuinen, mutta yksilöiden situaatioilla 
on yhteisiä tekijöitä, jotka määrittyvät sosiokulttuurisesti”, ja vaikka ”yksi- 
löiden tulkinnat voivat poiketa toisistaan suurestikin, [...] ne ovat yleensä 
hyvin samanlaisia samaan referenssiryhmään kuuluvilla” (1991, 156). 
Se mitä edellä mainitut viiteryhmät referenssiryhmät lopulta tarkoit- 
tavat ja kuinka ne muodostetaan, on kiistanalainen seikka. Kyse on joka 
tapauksessa aina tietynlaisesta roolituksesta eli erilaisten referenssi- 
ryhmien sekä niille oletettujen ominaisuuksien ja funktioiden sosiaa- 
lisesta konstruoinnista. Mitään yleispätevää kategorisointiperiaatetta ei 
ole mielekästä määrittää, ja jaottelun olisi aina jollain tavoin kummut- 
tava kulttuurisen yhteisön itsensä rakenteesta ja toiminnasta. Referens- 
siryhmien avulla on tarkoitus löytää nimenomaan sellaisia sosiaalisia 
jakolinjoja, jotka ovat relevantteja kokemuksen ja koettujen merkitysten 
kannalta: eri referenssiryhmille projisoidaan siinä määrin erilaisia omi- 
naisuuksia ja taustatekijöitä, että ryhmien välisiä kokemuksellisia eroja 
saadaan kasvatettua ja ryhmien sisäisiä eroja vastaavasti pienennettyä. 
Kokemuksellisten seikkojen perusteella muodostetut referenssi- 
ryhmät ovat keskeisiä myös ympäristön esteettistä laatua ja siihen 
vaikuttavia tekijöitä arvioitaessa, sillä esteettinen laatu on korostetusti 
kokemuksellista: ympäristön esteettinen laatu perustuu ympäristön es- 
teettiseen kokemiseen, joka puolestaan on sosiokulttuurisesti määrit- 
tynyttä. Käytännössä tällainen referenssiryhmiä — esimerkiksi arkki- 
tehteja, ympäristötaiteilijoita, kaavoitus- ja rakennusinsinöörejä ja niin 
kutsuttuja maallikoita — hyödyntävä ympäristön ja sen esteettisyyden ko- 
kemista kartoittava analyysi voisi tarkoittaa erilaisten esteettisten laatu- 
profiilien määrittämistä. Laatuprofiili viittaa ensisijaisesti siihen, että 
eri laatutekijöillä on erilainen merkitys erilaisille viiteryhmille (Staffans 
1991, 87). Esteettinen laatu puolestaan on mahdollista ymmärtää joko 
yhdeksi laatutekijäksi muiden joukossa, tai vaihtoehtoisesti esteettinen 
laatu voidaan yrittää purkaa pienempiin osatekijöihin, jotka tuottavat 
esteettistä kokonaislaatua tai esteettisesti laadukkaan kokonaisuuden. 
Esteettisten laatuprofiilien perusteella ei kuitenkaan ole mahdollis- 
ta luoda minkäänlaista optimoitavissa olevaa laskennallista laatumallia 

(jota pidettiin muun muassa 1980- ja 1990-lukujen vaihteen ESSU- 
hankkeen alkuperäisenä tavoitteena; ks. Norvasuo 1991, 14), sillä esteet- 
tistä laatua ei voi yksiselitteisesti purkaa osiin ja mitata. Esteettisen laa- 
dun kannalta keskeiset tekijät ovat voimakkaasti tulkinnallisia, mikä nä- 
kyy niiden käsitteiden ominaislaadussa, joilla ympäristön esteettisyyttä 
on pyritty ottamaan haltuun. Näin ollen esteettistä laatua mittaava laatu- 
malli ei itse asiassa ole laatumalli lainkaan, sillä sen keskeiset mittarit ja 
näiden mittareiden sisältöä määrittävät käsitteet vaativat aina tulkintaa 
ja tapauskohtaista harkintaa. 

Normatiivisen laatukäsityksen näkökulmasta ympäristön esteettinen 
laatu muodostaa ongelmallisen kokonaisuuden. Sen poikkeuksellisuutta 
voi lähestyä tarkastelemalla sitä, kuinka jonkin asian tai esineen laatu tai 
laadukkuus tyypillisesti on ymmärretty. Laadusta puhuttaessa pitäisi pys- 
tyä määrittelemään ja osoittamaan sellaiset kriteerit, joita noudattamalla 
voidaan taata jokin tietty laatutaso; tämä on käsitteen ”laatu” tavanomai- 
nen käyttötapa (Burman & Säätelä 1991, 74). Laadukas tuote tai muu 
vastaava on valmistettu suunnitelmallisesti ja tarkoituksenmukaisesti 
— laadun kriteereitä noudattaen — jotain tiettyä käyttöä tai tarkoitusta var- 
ten. Hyvän laadun tunnusmerkkinä voidaan pitää yleistä hyväksyntää ja 
tyytyväisyyttä: laadun hallittu valmistaminen ja sen kriittinen arvioimi- 
nen ovat olemuksellisessa yhteydessä toisiinsa (Staffans 1991, 15). Näin ei 
kuitenkaan ole esteettisyyden ja esteettisen laadun kohdalla, mikä johtuu 
esteettisen ulottuvuuden erityisestä suhteesta kokemismaailmaamme. 

Esteettisen laadun käsite on hyvin lähellä esteettisen arvon käsitettä 
(Burman & Säätelä 1991, 89). Esteettisen arvon puolestaan voi nähdä 
viittaavan esteettisen arvostamisen kohteena olemiseen, kunhan ote- 
taan huomioon se, että esteettisen arvostamisen kohde ja siihen liitty- 
vä esteettinen arvo voivat olla jotain hyvin abstraktia ja kokemukseen 
nähden vaikeasti jäsennettävää. Fenomenologisen ympäristöestetiikan 
mukaisesti estetiikkaa ja esteettisyyttä käsitellään osana laajempaa koke- 
muksellista kokonaisuutta, ja kokemuksen esteettisyyden välttämättö- 
mät yhteydet muihin kokemuksen osa-alueisiin ovat keskeisessä osassa 
esteettisyyden tutkimista. 

Kun kokemus ymmärretään kokonaisvaltaisesti, on kiinnitettävä 
erityistä huomiota siihen, kuinka kokemuksen eri osa-alueet voidaan 

ylipäänsä erottaa toisistaan. On siis aiheellista kysyä, mikä lopulta tekee 
kokemuksesta juuri esteettisen ja mitä kokemuksen esteettisyys tarkoit- 
taa suhteessa kokemukselliseen kokonaisuuteen. Lähtökohdaksi otettu 
kokemuksen kokonaisvaltaisuus johtaa käytännössä sen hyväksymiseen, 
että kokemuksen eri osa-alueet voivat olla osittain päällekkäisiä ja vai- 
keasti toisistaan erottuvia, mutta tästä huolimatta voi olla mielekästä ja 
perusteltua puhua esimerkiksi kokemuksen esteettisestä ulottuvuudesta. 

Kuten Pauline von Bonsdorff (1998, 59) asian ilmaisee, kokonaisval- 
tainen kokemus itsessään ei ole valmiiksi jakautunut eri osa-alueisiin 
kuten esimerkiksi esteettiseen, uskonnolliseen tai moraaliseen ulottu- 
vuuteen. Kuitenkin reflektoimalla kokemustamme voimme soveltaa 
siihen käsitteitä ja käsitteellisiä kategorioita, jotka elävyydestään ja epä- 
määräisyydestään huolimatta voivat auttaa jäsentämään kokemuksel- 
lista kokonaisuutta entistä mielekkäämmin ja tarkoituksenmukaisem- 
min. Vaikka ”esteettinen” onkin reflektion myötä konstruoitu käsite, 
kokemuksen esteettisyys ja esteettinen ulottuvuus itsessään eivät ole 
tämän konstruoinnin tulosta: nimeämällä kokemuksesta esteettisen 
ulottuvuuden voimme tavoittaa jotain todellista ja täten ymmärtää pa- 
remmin ihmisen olemista ja olemisen tapaa. Näin ollen myös ympäris- 
tön esteettinen laatu voi kuvata jotain sosiokulttuurisesti määrittyneen 
kokemusmaailmamme kannalta todellista ja merkityksellistä ilmiötä, 
vaikka emme esteettisen laadun kriteereitä kykenisikään yksiselitteisesti 
ja tyhjentävästi määrittämään. 


Esteettiset asiantuntijat ja auktoriteetit esteettisen 
laadun määrittäjinä 


Yhtenä keskeisenä jakolinjana referenssiryhmiä muodostettaessa käyte- 
tään usein erottelua ammattilaisiin tai asiantuntijoihin ja maallikkoihin. 
Ammattilaisten tai asiantuntijoiden ja maallikoiden oletetaan kokevan 
ja jäsentävän yhteinen ympäristö eri tavoin tai ainakin näkevän siinä 
erilaisia ulottuvuuksia. Tällaisen jaon taustalla on oletus formaalin ja 
teoreettisen koulutuksen vaikutuksesta yksilöllisen kokemuksen sisäl- 
töön ja laatuun. 


KAUPUNKIYMPÄRISTÖN ESTETIIKKA HYVINVOINTIKYSYMYKSENA 67 


Asiantuntijuuteen perustuvaan roolitukseen liittyy kuitenkin useita 
avoimia kysymyksiä. Asiantuntijuutta voidaan ajatella olevan kahdenlais- 
ta, formaalia ja sisällöllistä. Formaali ja sisällöllinen asiantuntijuus eivät 
välttämättä korreloi toisiinsa; ne voivat olla jopa toisilleen vastakkaisia, ja 
juuri formaaliin asiantuntijuuteen vedoten sisällöllinen asiantuntijuus 
voidaan usein sivuuttaa. Formaali asiantuntijuus ei tässä tapauksessa 
perustu formaaliin koulutukseen, jonka voi nähdä olevan enemmänkin 
sisällöllisen asiantuntijuuden taustalla vaan lähtökohtaisesti muilla kei- 
noin saavutettuun statukseen valtaa käyttävässä elimessä. (Ekroos 1995, 
391-392.) 

Erityisesti esteettisten kokemisen ja laadun kysymyksissä asiantun- 
tijuuteen perustuvan kategorisoinnin soveltaminen ei kuitenkaan ole 
itsestään selvää: voidaan ajatella, että jokainen on lähtökohtaisesti es- 
teettisissä (maku)asioissa asiantuntija ja että jokaisella on oikeus omaan 
yksilölliseen esteettiseen kokemukseen ja tältä pohjalta muodostettuun 
mielipiteeseen (Ekroos 1995, 392). Niin sanottua ”väärää makua” ei 
yleisesti (ainakaan haluta) ajatella olevan olemassa. Kyseenalaistama- 
ton oikeus yksilölliseen makuun on siinä mielessä ongelmallinen, että 
rakennettuun ympäristöön liittyviä makuasioita pitäisi käytännössä 
pystyä käsittelemään argumentatiivisesti, jotta ympäristön esteettisyyttä 
pystyttäisiin edes jollain tavoin hallitsemaan. Toisaalta on mahdollis- 
ta ajatella, että kaikki esteettisyyteen liittyvä hallinta ja rajoittaminen 
ovat lähtökohtaisesti pahasta, mutta käytännössä tilanne ei ole tällainen: 
esteettinen kontrolli ja esteettisen vapauden jonkinasteinen rajoittami- 
nen koetaan yhteiskunnan toimivuuden kannalta oikeutetuksi ja perus- 
telluksi (Ekroos 1995, 26-209). 

Konkreettisena esimerkkinä kaupunkiympäristössä harjoitetusta 
esteettisestä kontrollista voi pitää kaupunkikohtaisia rakennusjärjestyk- 
siä sekä niiden perusteella annettuja alueellisia rakennus- ja korjaus- 
tapaohjeita, jotka voivat olla hyvinkin yksityiskohtaisia esteettisissä sei- 
koissa. Tällaisten alueellisten ohjeistusten täsmällisyys ja sitovuus on 
luonnollisesti kytköksissä paikallisiin piirteisiin kuten rakennuskannan 
ja käytettyjen rakennustapojen yhtenäisyyteen: alueella, jossa rakennuk- 
set ovat suunnilleen saman ikäisiä ja pääpiirteissään samantyylisiä — eli 
rakennusten väliset erot ovat vähäisiä ja hillittyjä — erityisesti visuaalisiin 

muutoksiin suhtaudutaan usein kriittisesti. Esimerkiksi Helsingin 
Etu-Töölössä alueellinen korjaustapaohje sisältää muun muassa ikku- 
noiden ja ikkunanpuitteiden uusimisen osalta detaljitason määräyksiä: 
vanhat puuikkunat tulee ensisijaisesti säilyttää, mutta välttämättömäksi 
arvioidun uusimisen yhteydessä tulee selvittää alkuperäisten ikkunoiden 
malli karmi- ja puitejakoineen sekä alkuperäinen väri; uusien ikkunoi- 
den yksityiskohdat tulee suunnitella huolellisesti alkuperäisen ratkaisun 
perusteella, ja neuvotteluja rakennusvalvontaviranomaisten kanssa suosi- 
tellaan avoimesti (Helsingin kaupunki: Etu-Töölön korjaustapaohjeet, 15). 
Myös esteettisistä kysymyksistä ja makuasioista tulisi pystyä keskus- 
telemaan. Yksilölliseen ja täysin subjektiiviseen makuun vetoaminen 
ei ole hedelmällinen lähtökohta, sillä silloin keskustelu voi tyrehtyä jo 
ensimmäiseen mielipide-eroon, ja mielipide-eroja konkreettisen tason 
esteettisissä kysymyksissä esiintyy runsaasti: esimerkiksi yksittäisten 
rakennusten kauneudesta ja rumuudesta ollaan usein eri mieltä. Käy- 
tännössä tämä johtaa siihen, että on erotettava toisistaan oikeus esteetti- 
seen mielipiteeseen ja tämän mielipiteen todellinen arvo sekä relevanssi 
suhteessa esteettisyydestä käytyyn keskusteluun. Jokaisella saa siis olla 
mielipiteensä, mutta jotta mielipiteellä olisi merkitystä käydyn keskus- 
telun kannalta, se tulee kyetä perustelemaan. Perustelut ovat itse asias- 
sa välttämätön edellytys esteettisten arviointien mielekkyydelle; vasta 
perustelujen kautta esteettiset arvioinnit saavat varsinaisen sisältönsä. 
Tätä taustaa vasten voidaan arvioida esteettisen asiantuntemuk- 
sen merkitystä yhteiskunnassa käytävässä esteettisessä keskustelus- 
sa. Esteettinen asiantuntemus on nähtävästi yhteydessä kykyyn antaa 
esteettisiä perusteluja, mutta esteettisen asiantuntemuksen ja käsitteel- 
lisen argumentaation välinen suhde ei ole itsestään selvä asia. Esteetti- 
nen asiantuntemus voidaan nähdä korostetun kokemuksellisena, niin 
sanottuna hiljaisena tietona; tällöin varsinainen sisällöllinen esteetti- 
nen asiantuntemus ei rajoitu käsitteelliseen argumentaatioon, vaan sillä 
on huomattava kielellisen ulottuvuuden ylittävä merkitys (ks. Mattila 
2003). Esteettisellä asiantuntijalla ajatellaan siis olevan sellaisia tietoja ja 
taitoja, jotka koskevat kulttuurisidonnaista esteettistä kokemista eli tar- 
kemmin sanottuna sitä, kuinka esteettisyys ilmenee jollekin kulttuurille 
ominaisessa tavassa kokea ja jäsentää todellisuus. Näitä tietoja ja taitoja 

voi puolestaan olla mahdotonta ilmaista tai välittää käsitteellisesti, mikä 
asettaa haasteita esteettisen asiantuntemuksen huomioon ottamiselle ja 
täysimittaiselle hyödyntämiselle. 

Esteettisten asiantuntijoiden ja esteettisen asiantuntijuuden lisäksi 
voidaan puhua esteettisistä auktoriteeteista. Esteettinen asiantuntijuus 
on ilmiönä hyvin abstrakti, kun taas esteettiset auktoriteetit viittaavat 
konkreettisiin yhteiskunnallisiin instituutioihin, joita ovat esimerkiksi 
lainsäädännön tukemat viranomaiset ja oikeudelliset tuomioistuimet. 
Esteettinen asiantuntijuus ja esteettiset auktoriteetit ovat monessa ta- 
pauksessa päällekkäisiä, sillä esteettinen asiantuntijuus on usein sijoit- 
tunut juuri esteettisten auktoriteettien alaisuuteen. Modernilla aikakau- 
della esteettisten auktoriteettien asema esteettisen laadun määrittäjinä 
on ollut keskeinen, minkä voi nähdä liittyvän esteettiseen objektivis- 
miin ja pyrkimykseen löytää mahdollisimman yksiselitteinen ratkaisu 
esteettisiin kysymyksiin. Käytännössä tämä on tarkoittanut tieteeseen ja 
tieteellisyyteen perustuvan objektivistisen auktoriteettiargumentaation 
korostumista esteettisten kysymysten käsittelyssä. (Ekroos 1995, 29-30.) 

Esteettiset auktoriteetit ja esteettisyyden tieteellinen selittäminen ovat 
osa myös kaupunkisuunnittelun esteettisiä ulottuvuuksia ja kaupunki- 
ympäristön esteettistä laatua. Kaupunkisuunnittelusta ovat monopoli- 
asemansa turvin vastanneet kuntien ja kaupunkien suunnitteluorgani- 
saatiot (kaupunkisuunnitteluvirastot ja muut erilaiset kaavoitusyksiköt) 
sekä muunlaiset asiantuntijaorganisaatiot ja -toimielimet (Museovirasto, 
rakennusvalvontavirastot, kaupunkikuvatoimikunnat), ja tietyssä mieles- 
sä ne myös edustavat tieteelliseen tutkimukseen perustuvaa esteettistä 
kontrollia. Suomalaisen kaupunkisuunnittelun kentällä toimivien esteet- 
tisten auktoriteettien asema on ollut vahva, ja voisi olla jopa aiheellista 
puhua eräänlaisesta ”auktoriteettikulttuurista”. Osaltaan tämä esteettis- 
ten auktoriteettien keskeinen rooli kaupunkiympäristön ja sen esteetti- 
syyden määrittämisessä on johtunut yleisemminkin (kansainvälisesti) 
vallalla olleesta modernistisesta ja objektivistisesta suunnittelukäsityk- 
sestä (ks. esim. Vuorela 1991, 95), mutta myös kulttuurisilla ja kansalli- 
silla tekijöillä — kuten legalismin perinnöllä (ks. esim. Puustinen 2006, 
42-55) ja suomalaisen kaupunkikulttuurin nuoruudella sekä ”ohuudel- 
la” (ks. esim. Ilmonen 1993) — on varmasti osansa asiassa. 

Tieteellisyyttä ja tieteen objektiivisuutta koskevien käsitysten muut- 
tuminen on edesauttanut yhteiskunnan moniarvoistumista. Tieteen ja 
tieteellisyyden ”yksinoikeus totuuteen” on murentunut, minkä myötä 
erilaisten lähestymistapojen kirjon laajuus ja monimuotoisuus ovat tul- 
leet keskeiseksi osaksi yhteiskunnallista keskustelua (Puustinen 2006, 
55-57). Yhteiskunnallisen moniarvoistumisen seurauksena myös esteet- 
tisten auktoriteettien ja objektiivisten esteettisten selitysten asema on 
heikentynyt (Ekroos 1995, 29). Esteettisten auktoriteettien merkityksen 
vähenemisen on johtanut eräänlaiseen esteettisen selittämisen legitimi- 
teettikriisiin, jonka myötä on syntynyt tilaus lähestyä esteettisyyttä 
uudella tavalla. 

Esteettisen selittämisen legitimiteettikriisi liittyy oleellisesti esteet- 
tisen maun pirstaloitumiseen tai oikeastaan siihen, ettei mistään univer- 
saalista esteettisestä mausta puhuminen ole enää mielekästä. Esteet- 
tisten auktoriteettien yhtenä keskeisenä funktiona on yhtenäisen esteet- 
tisen maun ja tämän mukaisen esteettisen laadun ylläpitäminen. 

Esteettisten auktoriteettien murtuminen on usein tulkittu kääntymi- 
seksi esteettisestä objektivismista esteettiseen subjektivismiin, minkä 
puolestaan on nähty helposti johtavan jonkinlaiseen esteettiseen relati- 
vismiin (Ekroos 1995, 30). Nykyään ei ole itsestään selvää, onko esteet- 
tisiä asioita koskeva argumentatiivisesti saavutettu yhteisymmärrys enää 
mielekäs lähtökohta tai tavoite estetiikan ja esteettisyyden käsittelylle: 
estetiikasta keskustellaan yhä harvemmin yleistettäviin esteettisiin arvoi- 
hin vedoten, ja estetiikka nähdään tyypillisesti osana yksilöllistymisen 
ja erottautumisen sosiaalisia mekanismeja (Mattila 2007, 61). Tämä on 
ongelmallista ennen kaikkea kaupunkiympäristöjen esteettisyyden ja 
esteettisen laadun näkökulmasta, sillä yhteiskunnan moniarvoisuudes- 
ta huolimatta erityisesti kaupunkiympäristön esteettisen kontrollin tar- 
koitus on ajaa kaikkien yhteiskunnan jäsenten etua eli ns. yleistä etua 
(ks. Mattilan artikkeli tässä teoksessa). 

Esteettisen laadun suhde paikkaan ja paikallisuuteen 


Fenomenologiselle ympäristöestetiikalle paikan käsite on hyvin keskei- 
nen, sillä inhimillisen kokijan ruumiillisuudesta johtuen kokemus on 
aina sidottu konkreettiseen paikkaan (ks. esim. Forss 2010, 10-12). 
Tämä tarkoittaa sitä, että todellisuus on jäsennetty aina jostain paikasta 
käsin ja että kokemuksella on aina paikallisia piirteitä, eli kokemus on 
partikulaarisen paikan ominaispiirteiden määrittämää ja läpäisemää. 
Oikeastaan juuri näihin seikkoihin perustuu kulttuurien ja täten myös 
kaiken kulttuurisen kokemuksen paikallisuus. 

Kysymys kulttuurien paikallisuudesta on hyvin kompleksinen globa- 
lisoituneessa maailmassa, mutta tästä huolimatta voidaan todeta, että 
kokemuksen paikallisuus asettaa aina tiettyjä ehtoja kokemukselle ja 
sen laadulle. Esimerkkinä voisi pitää kokemusta kaupunkimaisesta ym- 
päristöstä, joka on huomattavan erilainen kaupungissa oleskelemaan ja 
toimimaan tottuneen ja tottumattoman henkilön perspektiivistä: siinä 
missä kaupunkiin tottunut henkilö osaa tulkita erilaisia konventionaa- 
lisia symboleita sekä muiden kaupunkilaisten automatisoituneita eleitä 
ja liikehdintää, kaupunkiin tottumaton henkilö näkee vain voimakkaita 
aistiärsykkeitä ja hektistä mutta hyvin määrätietoista toimintaa. Voisikin 
sanoa, että kaupunkiin tottumaton henkilö näkee vain kaupunkielämän 
ja sille ominaisten symbolisten merkkien ”pinnan”, eikä osaa tulkita tä- 
män ”pinnan” alle kätkeytyvää rutinoitujen käytäntöjen muodostamaa 
todellisuutta (ks. esim. Uimonen 2006). 

Kokemuksen paikallisuus tarkoittaa sitä, että periaatteessa sama ym- 
päristö on mahdollista jäsentää lukemattomin eri tavoin, ja paikallisuu- 
den vaikutus kokemuksen jäsentymiseen on huomattava. Ympäristö on 
siis aina jäsennettävä jollain tavoin eli ”otettava haltuun”, ja kokijalle 
tyypillistä jäsennystapaa määrittävät paikalliset ominaisuudet. Paikal- 
lisuuden vaikutus ympäristön kokemiseen näkyy myös maankäyttö- ja 
rakennuslain käsitteistössä; esimerkiksi käsitteet ”kaupunkikuva” ja 
”maisema” kertovat siitä, että ympäristö koetaan eri tavoin eri yhte- 
yksissä. Ympäristön urbaanisuuden asteen perusteella erilaiset ympä- 
ristön elementit ovat ympäristön kokemisen ja jäsentämisen kannalta 
keskeisiä: kaupunkimaisessa ympäristössä erilaiset ihmisen pystyttämät 

rakennukset ja rakenteet sekä niiden muodostama kaupunkitila ovat tär- 
keitä, kun taas maaseutumaisessa ympäristössä luonnon omat ominai- 
suudet — kuten esimerkiksi kasvillisuustyypit, topografia ja erilaiset ve- 
sistöt — tekevät ympäristöstä omanlaisensa ja tunnistettavan (vrt. Ekroos 
& Majamaa 2005, 591-592). 

Koska kokemus on fenomenologisen käsityksen mukaan kokonais- 
valtainen ilmiö, kokemuksen jäsentämisen kannalta olennainen paikal- 
lisuus vaikuttaa myös kokemisen esteettiseen ulottuvuuteen ja ympä- 
ristön esteettiseen laatuun. Ympäristön esteettistä laatua voidaan pohtia 
yksittäisen rakennuksen ja sen ympäristösuhteen perspektiivistä. Maan- 
käyttö- ja rakennuslain perusteella yksittäisen rakennuksen esteettisyy- 
den kannalta olennaista on se, kuinka rakennus sopii ympäristöönsä: 
”rakennuksen tulee soveltua rakennettuun ympäristöön ja maisemaan 
sekä täyttää kauneuden ja sopusuhtaisuuden vaatimukset? (MRL 117 Í). 
Käytännössä tämä tarkoittaa rakennuksen esteettisyyden paikallisuutta 
ja paikkasidonnaisuutta kaikkein vahvimmassa mielessä, ja kyseessä 
on tietoisesti velvoittavaan muotoon kirjoitettu ehto — ei suositus tai ta- 
voite. Huomattavaa tulkinnallisuutta luo myös se, että soveltuvuus on 
määritelty suhteessa rakennettuun ympäristöön ja maisemaan, jotka on 
mahdollista jäsentää monella eri tavalla. Joka tapauksessa konkreettisel- 
la paikallisympäristöllä on nähtävästi hyvin suuri merkitys yksittäisten 
rakennusten esteettisyyttä ja yleisemmin ympäristön esteettistä laatua 
koskevan lainsäädännön ja oikeudellisen harkinnan kannalta. 


Ajallisuus ja historiallisuus kaupunkiympäristössä 


Aika ja ajallisuus ovat ympäristön ja sen esteettisyyden kokemisen kan- 
nalta keskeisiä tekijöitä. Ympäristön esteettiseen kokemiseen liittyvän 
aikaulottuvuuden voi nähdä viittaavan ainakin kahteen eri asiakokonai- 
suuteen. Toisaalta ympäristön esteettisessä kokemisessa korostuu juuri 
kokemisen perusluonne ajallisena tapahtumana tai tapahtumisena: itse 
kokemuksen kokemuksellisuus tai kokemuksellinen laatu on usein es- 
teettisen kokemisen keskiössä, eikä esteettisellä kokemuksella välttämät- 
tä ole selväpiirteistä kohdetta. Toisaalta sekä kokija että koettu ympäristö 

ovat ajallisesti määrittyneitä historiallisia entiteettejä; ne muuttuvat ja 
kehittyvät ajan kuluessa, eikä mitään ajattoman absoluuttista ja ahisto- 
riallista kokijaa tai ympäristöä ole mahdollista kuvitella. Ympäristön 
esteettinen kokeminen on itse asiassa kokijan ja ympäristön sekä ennen 
kaikkea niiden vuorovaikutuksen kehityshistorian tulosta, minkä vuoksi 
ympäristön esteettisyyttä ja esteettistä kokemista ei voi ymmärtää ilman 
tätä ajassa realisoitunutta prosessia. 

Ympäristö on täynnä erilaisia jälkiä ja merkkejä ajallisuudesta ja ajan 
kulumisesta — ympäristö sisältää lukemattomia ajallisia kerrostumia 
— jotka voivat olla erottamaton osa esteettistä kokemista: kokemuksen ja 
sen kohteen esteettinen ja historiallinen ulottuvuus voidaan kyllä koke- 
musta reflektoimalla erottaa toisistaan, mutta itse kokemuksessa nämä 
ulottuvuudet ovat päällekkäisiä ja vuorovaikutuksessa keskenään (Forss 
2010, 196). Erilaiset ajalliset ja historialliset tekijät ympäristössä voivat 
itse asiassa olla hyvin oleellisia esteettisen kokemisen kannalta, koska 
aika ja ajan kuluminen ovat meille historiallisille ihmisille ilmiöinä mer- 
kityksellisiä. Kyseessä on oikeastaan ajan ja sen kulumisen ymmärtämi- 
nen esteettisen kokemisen kautta. 

Ympäristön ajalliset kerrostumat voivat olla joko tiedostettu tai tiedos- 
tamaton osa kokonaisvaltaista kokemista. Kerrostumissa ilmenevä ajalli- 
suus voi siis olla joko kokemuksen reflektoitu kohde tai kokemusta 
abstraktimmalla ja yleisemmällä tasolla jäsentävä ulottuvuus. Voimme 
halutessamme kiinnittää erityistä huomiota arkisen toimintaympäristöm- 
me rakennuskannan ikärakenteeseen; vaihtoehtoisesti voimme vain elää 
ja toimia eri-ikäisissä, -kokoisissa ja vaihtelevankuntoisissa rakennuksis- 
sa, ilman eksplisiittistä tietoisuutta rakennusten ja ympäristön historialli- 
suudesta ja sen vaikutuksista nykypäivään. Näin ollen myös historiallinen 
tieto ajallisista kerrostumista voi vaikuttaa ympäristön kokemiseen useal- 
la eri tavalla, sillä tieto ohjaa kokemuksemme tietoista ja tarkoituksellista 
suuntaamista johonkin kohteeseen. Tieto vaikuttaa myös siihen, kuinka 
kokemuksemme ylipäänsä jäsentyy. Ympäristön esteettinen kokeminen 
voi olla mahdollista molemmissa tapauksissa — siis keskityttäessä tie- 
toisesti ajalliseen kerrostumaan tai ilman varsinaista tietoisuutta siitä. 

Ympäristön ajalliset kerrostumat tarkoittavat erilaisissa ympäristöis- 
sä eri asioita. Luonnollisessa ja luonnollisia elementtejä sisältävässä 

ympäristössä ajallinen kerrostuneisuus voi tarkoittaa esimerkiksi vuo- 
denaikojen kiertokulusta aiheutuvaa syklistä, mutta silti eri vaiheidensa 
osalta limittynyttä muutosta. Myös puiden elinkaari kuvaa ajallista muu- 
tosta. Kyseessä ovat von Bonsdorffin (1998, 129) käsitteistöä mukaillen 
prosessuaaliset muutokset, jotka tapahtuvat tietyn säännöllisyyden sekä 
lainalaisuuden mukaan ja joiden piiriin kuuluu kaikki, jolle luonnolli- 
nen kasvu ja rappio ovat ominaista. Prosessuaaliset muutokset koskevat 
luonnollisten elementtien (kasvit ja eläimet) lisäksi myös keinotekoisia 
ja ihmisperäisiä esineitä ja rakennelmia, jotka niin ikään ovat luonnon- 
voimien ja -lakien mukaisen kehityksen ja kulumisen alaisia. Proses- 
suaaliset muutokset viestivät ajan kulumisesta, ja muutosten kohteena 
olevat entiteetit toimivat ajallista perspektiiviä osoittavina mittatikkuina. 

Kulttuurisessa ja rakennetussa ympäristössä ajalliset kerrostumat 
viittaavat erityisesti rakennusten ja rakenteiden vanhenemiseen sekä 
vuorovaikutukseen luonnollisen ympäristön ja luonnonvoimien kanssa. 
Rakennetun ympäristön ajallisuutta ja ajallista kerrostuneisuutta tarkas- 
teltaessa on mielekästä kiinnittää huomiota yksittäiseen rakennukseen, 
rakennuskantaan ja kaupunkirakenteeseen sekä rakennusten ja ympä- 
röivien luonnonelementtien vuorovaikutukseen kuhunkin erikseen. 

Yksittäisen rakennuksen kohdalla keskeistä on rakennusmateriaa- 
lien eläminen ja kuluminen luonnonvoimien ja inhimillisen käytön seu- 
rauksena. Materiaalit kestävät luonnollista ja ihmisperäistä kulutusta 
eri tavoin, mutta eläminen ja kuluminen kuuluvat väistämättä jokaisen 
rakennuksen ja rakenteen elinkaareen: mikään materiaali ei kestä ikui- 
sesti, vaikka joidenkin materiaalien elinkaari voi kieltämättä olla huo- 
mattavan pitkä suhteessa ihmiselämään. Jos materiaalien elämisen ja 
kulumisen estäminen otetaan lähtökohdaksi rakentamisessa, toimitaan 
luonnon lakien ja prosessien vastaisesti. Tällöin myös menetetään yksi 
ympäristöön kuuluva aikaulottuvuus: historia yritetään korvata jatku- 
valla nykyhetkellä. (Stenros & Aura 1987, 184.) Tuloksena on ajallisesta 
ulottuvuudesta irrallaan oleva, historiaton ja monesti myös tulevaisuu- 
deton rakennus. 

Vaikka ajalliseen ulottuvuuteen liittyvät arvostukset ovat vaihdelleet 
historian saatossa, ajallisten kerrostumien kautta realisoituvaa histo- 
riallista jatkuvuutta on usein pidetty suuressa arvossa (von Bonsdorff 

1998, 112). Ajallisen ulottuvuuden ja siihen monesti liitetyn arvokkuu- 
den yhteys rakennusmateriaaleihin ilmenee havainnollisesti termissä 
”patina”: yhtäältä puhutaan kauniisti patinoituneesta esineestä tai ra- 
kennuksesta, toisaalta patina tarkoittaa erityisesti kuparin pintaan ajan 
myötä muodostuvaa — aluksi tummaa ja lopulta sinertävän vihreää 
— lukuisista kemiallisista komponenteista koostuvaa kerrosta, joka syn- 
tyy kuparin reagoidessa ilman sekä sadeveden kanssa ja jota käytetään 
paljon rakennustaiteellisena tehokeinona. Tässä esimerkissä materiaa- 
lin tai tästä materiaalista työstetyn esineen/rakenteen esteettinen arvo 
liittyy oleellisesti ajan kulumiseen. Aikaulottuvuus halutaankin monesti 
tuoda konkreettisesti aistittavaksi, ja sitä pidetään tärkeänä esteettisenä 
elementtinä. Materiaalivalinnoilla voi näin ollen vaikuttaa huomattavasti 
siihen, miten jonkin rakennuksen esteettinen arvo tulee säilymään ja 
kehittymään. 

Kaupunkisuunnittelussa yksittäistä rakennusta ja siihen liittyvää 
ajallista kerrostuneisuutta tärkeämpää on kuitenkin rakennuskannan 
ja kaupunkirakenteen suhde aikaan. Tällöin puhutaan käytännössä ra- 
kennuskannan ajallisesta heterogeenisyydestä ja siitä, kuinka eri-ikäiset 
rakennukset asemoituvat toisiinsa nähden. Sekä yksittäisen rakennuk- 
sen että rakennuskannan suhde ajalliseen kerroksellisuuteen on ollut 
kiistelty aihe: siitä kuinka ajan kulumisen ja historian halutaan raken- 
nuksessa tai rakennuskannassa ja kaupunkikuvassa näkyvän, on oltu 
montaa mieltä (ks. esim. Mattinen 1987). Tästä huolimatta on mahdol- 
lista esittää painavia perusteita sille, että ajallinen monikerroksisuus on 
pitkällä aikavälillä arvioituna eheän ja kestävän rakennuskannan ja tä- 
män muodostaman kaupunkirakenteen välttämätön edellytys tai vähin- 
täänkin keskeinen tekijä. 

Siinä missä ajallisuus ja sen näkyminen ovat yksittäisen rakennuksen 
kohdalla ennen kaikkea luonnon kiertokulkuun ja kulumiseen liittyviä 
rakennustaiteellisia ja esteettisiä seikkoja, kaupunkirakenteen ajalli- 
nen ulottuvuus muodostaa kollektiivisen muistin perustan. Kaupunki- 
rakenne ja sen ajallinen kerroksellisuus ilmentävät sosiaalisia aspekteja 
— kuten erilaisia luokkarakenteita sekä -hierarkioita — ja yhteiskunnan 
historiaa yleisemminkin. Vaalimalla tätä monikerroksisuutta ja säilyttä- 
mällä menneisyydestä kertovia elementtejä tehdään näkyväksi se, mistä 

lähtökohdista ja minkä kehityskulun kautta yhteisö ja yhteiskunta ovat 
nykyiselleen muotoutuneet. Uuden ja vanhan välisen suhteen arvioi- 
minen on vastuullinen tehtävä, kuten Helmer Stenros ja Seppo Aura 
kirjoittavat: ”ottamalla kantaa siihen, mikä on säilyttämisen arvoista ja 
mikä ei, jokainen kulttuuri määrittelee samalla sen, 'mikä on muistami- 
sen arvoista” (1987, 180). 

Kerralla suunniteltu ja rakennettu, täysin historiaton kaupunkiympä- 
ristö on tässä mielessä hyvin ongelmallinen asuin- ja toimintaympäris- 
tö, sillä ajallisesti yksiulotteinen ympäristö ei mahdollista muistamista 
ja historiallista itseymmärrystä: ajallinen yksiulotteisuus kaventaa niin 
henkilökohtaisen kuin kollektiivisenkin aikaperspektiivin olemattomiin. 
Aikaperspektiivin kapeudesta aiheutuva historiallisen itseymmärryksen 
puuttuminen puolestaan koetaan tyypillisesti ahdistavana ja kestämättö- 
mänä tilanteena. Modernistisen ihanteen mukaista kerralla suunniteltua 
ja rakennettua kaupunkia onkin pidetty irrallisuutta ja juurettomuutta 
aiheuttavana ympäristönä, jossa ihmiset eivät osaa suhteuttaa omaa ole- 
mistaan mihinkään välittömästi havaittavissa olevaa laajempaan koko- 
naisuuteen (ks. esim. Passinmäki 2002). 

Tietoisuus aikaperspektiivistä liittyy oleellisesti paikallisidentiteettiin 
ja paikallisuuteen eli kokemukseen johonkin tiettyyn paikkaan kuulu- 
misesta. Tässä suhteessa kaupunkirakenteen uudistuksen yhteydessä 
säilytetyllä yksittäisellä, sinänsä tavanomaisella rakennuksella voi olla 
merkittävä tehtävä (Stenros & Aura 1987, 181). Kaupunkisuunnittelun 
kannalta on keskeistä ymmärtää, että monesti kysymys kaupunkiraken- 
teen ja kaupunkikuvan ajallisesta monikerroksisuudesta konkretisoi- 
tuu juuri yksittäisten rakennusten suojelun kautta. Luotaessa ajallisesti 
moniulotteista kaupunkiympäristöä joudutaan kuitenkin aina ottamaan 
kantaa vanhojen ja uusien rakennusten välisiin suhteisiin sekä siihen, 
kuinka vanhoja rakennuksia tulisi kunnostaa (Mattinen 1987). 

Rakennusten ja luonnollisen ympäristön vuorovaikutteisuuteen 
kuuluvan ajallisen kerroksisuuden voi tulkita viittaavan kysymykseen 
maisemasta ja sen ajallisesta moniulotteisuudesta. Eurooppalaisen 
maisemayleissopimuksen mukaan maisemaan kuuluu lähtökohtai- 
sesti luonnon elementtien lisäksi kulttuurin eli ihmisperäisen toimin- 
nan vaikutukset, joita erilaiset rakennukset ja rakennelmat edustavat 

(Rakennusperinto.fi). Monet yksittäisen rakennuksen ja kaupunki- 
ympäristön aikaulottuvuutta koskevat huomiot pätevät sellaisenaan 
myös maisemaan, mutta maiseman kohdalla luonnon merkitys on 
ymmärrettävästi suurempi. Koska keskityn tarkastelussani kaupunki- 
ympäristöön, en käsittele maisemassa huomioitavia erityistekijöitä tä- 
män tarkemmin. 

Ympäristön ajalliseen monimuotoisuuteen liittyvät tekijät on katta- 
vasti sisällytetty maankäyttö- ja rakennuslakiin, ja ne ilmenevät useissa 
eri lain kohdissa, vaikkakin epäsuorasti. Vaatimus ajallisen monimuo- 
toisuuden vaalimisesta esiintyy hierarkkisen suunnittelujärjestelmän 
kaikilla tasoilla — aina alueiden käytön suunnittelun yleisistä tavoitteis- 
ta konkreettista rakentamista ohjaavaan lainsäädäntöön. Portaittaisen 
kaavajärjestelmän osalta tämä tarkoittaa sitä, että vaatimus on kirjattu 
kaikentasoisten kaavojen — maakunta-, yleis- ja asemakaavojen — sisältö- 
vaatimuksiin (MRL 28 §, 39 ( ja 54 §). Myös rakennussuojelukysymykset 
on tarkoitettu ratkaistavaksi ensisijaisesti maankäyttö- ja rakennuslain 
puitteissa (ks. eri kaavatasoilla annettavat suojelua koskevat kaavamää- 
räykset MRL:ssa; 30 §, 41 § ja 57 §), vaikka on olemassa erityisiä suojelu- 
lakejakin, joista keskeisimpänä voidaan pitää lakia rakennusperinnön 
suojelusta (2010/498). 

Ympäristön ajallinen ja historiallinen ulottuvuus sekä niihin kuu- 
luvat arvot huomioidaan lainsäädännössä osana laajempia arvokoko- 
naisuuksia. Lain mukaan alueiden käytön suunnittelun tulee edistää 
erityisten kulttuuri- ja luonnonarvojen vaalimista, jolloin se myös edel- 
lyttää ajallisen monimuotoisuuden ja siihen liittyvän arvon pohtimista. 
Ympäristöön ja yksittäisiin rakennuksiin liittyviä historiallisia arvoja 
käsitellään eksplisiittisesti lähinnä rakentamista — ei niinkään alueellis- 
ta suunnittelua — koskevien määräysten yhteydessä; esimerkiksi raken- 
tamisen yleisiä edellytyksiä määrittävän maankäyttö- ja rakennuslain 
pykälän mukaan ”rakentamisessa, rakennuksen korjaus- ja muutos- 
työssä ja muita toimenpiteitä suoritettaessa samoin kuin rakennuksen 
tai sen osan purkamisessa on huolehdittava siitä, ettei historiallisesti 
tai rakennustaiteellisesti arvokkaita rakennuksia tai kaupunkikuvaa tur- 
mella” (MRL 118 §). 

Arkkitehtuurin ja rakennustaiteen merkityksestä 


Rakennetussa ja kaupunkiympäristössä edellä käsitellyt ympäristön 
ja rakennuskannan historialliset arvot voivat tarkoittaa joko laajempia 
kulttuurihistoriallisia arvoja tai kapeammin rajattuja (rakennus)taide- 
historiallisia arvoja, eikä täsmällinen rajanveto näiden välillä ole aina help- 
poa tai edes mielekästä. Esimerkiksi historialliset ja rakennustaiteelliset 
arvot on usein niputettu yhteen kulttuuriarvoiksi, eikä niitä lainsäädän- 
nön tasolla erotella kovinkaan selvästi tai systemaattisesti. Ympäristön 
esteettisyyden ja esteettisen laadun määrittämisen kannalta voisi olla 
aiheellista käsitellä historiallisia ja rakennustaiteellisia arvoja toisistaan 
erillään. Vaikka nämä molemmat arvokokonaisuudet ovat oletettavas- 
ti keskeisiä tekijöitä suhteessa ympäristön esteettiseen ulottuvuuteen, 
niihin liittyvät käsitteellistykset ja muut merkitysrakenteet voivat olla 
huomattavan erilaisia. 

Oman haasteensa kaupunkiympäristön esteettisyyden käsittelylle 
asettaa se historiallinen tosiasia, että estetiikka on pitkälti ymmärretty 
taidefilosofiaksi ja että esteettisyys on liitetty hyvin voimakkaasti taitee- 
seen. Kaupunkiympäristön esteettisyyden samaistaminen rakennus- 
taiteeseen on tarkoittanut ennen kaikkea sitä, että kaupunkiympäristön 
esteettisyys ja esteettinen laatu on ymmärretty huomattavan kapeasti 
verrattuna siihen, miten laajasta ilmiökentästä lopulta voi olla kyse. 
Fenomenologisen ympäristöestetiikan perspektiivistä on kuitenkin pe- 
rusteltua pitää kaupunkiympäristön esteettisyyttä ja rakennustaiteelli- 
suutta erillisinä, joskin toisiaan sivuavina ilmiöinä, sillä esteettisyyden ja 
taiteellisuuden osalta relevantit perustelut — ja jopa näiden perustelujen 
laatu — voivat olla hyvinkin erilaisia. 

Lainsäädännössä ja sen tulkinnassa ympäristön esteettisyyden suhde 
rakennustaiteeseen ja arkkitehtuuriin ei ole selvä tai yksiselitteinen, ja 
monesti rakennustaiteen ja arkkitehtuurin käsitteitä käytetään sekaisin 
ja toistensa synonyymeinä. Esimerkiksi Ari Ekroos ja Vesa Majamaa 
(2005, 592) toteavat maankäyttö- ja rakennuslain kommentaarissa, että 
lainsäädännön mukaisilla esteettisillä vaatimuksilla on ympäristöön 
soveltumisen lisäksi (vrt. MRL 117 ( edellä) oma itsenäinen merkityk- 
sensä, joka puolestaan hallituksen esityksen (HE 191/1998) muotoilun 

mukaan tarkoittaa ”rakentamisen rakennustaiteellista ulottuvuutta, jolla 
arkkitehtonisesti on katsottava olevan myös yleisesti päteviä arvostelu- 
perusteita”. Tämän katkelman perusteella voisi ajatella, että ympäristön 
käyttöä ohjaavat esteettiset vaatimukset koskevat nimenomaan arkkiteh- 
tuuria ja rakennustaidetta, jolloin myös kysymys ympäristön esteettisyy- 
destä ja esteettisestä laadusta tulisi ratkaista ensisijaisesti arkkitehtuurin 
ja rakennustaiteen kontekstissa. 

Tässä kuitenkin kiteytyy esteettiseen argumentointiin liittyvä legitii- 
mien perustelujen ongelma eli kysymys siitä, miten kaupunkiympäris- 
tön esteettisyyttä koskevia näkemyseroja sekä kiistoja ratkaistaan ja mitä 
eri osa-alueita tällaisissa tarkasteluissa tulisi ottaa huomioon. Ongelma 
liittyy keskeisesti siihen, kuinka universaaleja ja yleistettäviä keskuste- 
lussa käytetyt argumentit ja arvosteluperusteet ovat. On olettavaa, että 
jonkin kohteen taiteellisen ulottuvuuden osalta on olemassa verrattain 
yleisesti päteviä arvosteluperusteita, jotka juontavat juurensa taidehisto- 
riaan ja erilaisiin taideteorioihin. Tällöin kohde voi siis kiistatta olla 
objektiivisesti arvioituna taiteellisesti laadukas jonkin taideparadigman 
kriteerien mukaisesti. 

Tämä ei kuitenkaan tarkoita sitä, että kyseinen kohde olisi esteetti- 
sesti laadukas, sillä esteettisen laadun ”paradigma” ei lähtökohtaisesti 
ole sidottu mihinkään yksittäiseen teoriaan tai viitekehykseen vaan huo- 
mattavasti laajempaan sosiokulttuuriseen kokemukselliseen taustaan. 
Ongelmana onkin, että mitään esteettisen laadun ”paradigmaa” ja sen 
kriteereitä ei välttämättä olekaan olemassa — ainakaan samalla tavalla 
kuin taideparadigman tapauksessa — tai ne eivät ole tarpeeksi tyhjentä- 
västi käsitteellistettävissä. 

Esimerkiksi Helsingin keskustassa sijaitseva ”Makkaratalo” on kohde, 
jossa taiteellinen ja esteettinen laatu ovat ristiriidassa keskenään. Vuon- 
na 1967 valmistuneen rakennuksen suunnittelivat nimekkäät arkki- 
tehdit Viljo Revell ja Heikki Castren, ja se on brutaalin muotokielensä 
sekä alun perin esiin jätettyjen betonisten autoramppiensa puolesta 
1960-luvun modernistisen ja autoistumiseen nojaavan suunnittelu- 
ideologian edustava ja puhdastyylinen ilmentymä. Makkaratalolla on täs- 
sä mielessä huomattavaa rakennustaiteellista tai ainakin taidehistorial- 
lista arvoa, ja kyseessä on etenkin paikallisessa mittakaavassa merkittävä 

kohde. Tästä huolimatta Makkarataloa on pidetty epäesteettisenä ja 
paikkaansa sopimattomana, ja rakennus onkin voittanut monta yleisö- 
äänestystä Helsingin rumimpana rakennuksena. (Helsingin kaupungin- 
museo: ”Helsinki kehyksissä.”) 

Oma moniulotteinen keskustelunsa liittyy siihen, mikä on arkkiteh- 
tuurin ja rakennustaiteen tai ylipäätään taiteen välinen suhde. Toisaalta 
arkkitehtuurin taiteellisuutta on erityisesti arkkitehtuurimodernismissa 
pyritty korostamaan (ks. esim. Mattila 2007, 19-26), ja arkkitehtuuria 
sekä rakennustaidetta pidetään tyypillisesti merkityssisällöltään yhtäläi- 
sinä ilmaisuina: esimerkiksi Suomen rakennustaiteen museo vaihtoi 
nimensä vuoden 2012 alussa Suomen arkkitehtuurimuseoksi, vaikka 
mitään merkittävää sisällöllistä uudistusta ei tapahtunut ja museon 
muunkieliset nimet pysyivät samoina (Arkkitehtuurimuseon tiedote). 
Toisaalta myös arkkitehtuurin kentän sisältä on esitetty painavia argu- 
mentteja sen puolesta, että arkkitehtuuri ei konkreettisuudessaan ja käy- 
tännönläheisyydessään ole ainakaan ns. vapaa taiteenlaji: esimerkiksi 
Kaj Nymanin mukaan arkkitehtuuri on ensisijaisesti käyttötaidetta, ”jon- 
ka kontekstina on käyttäjien elämä kaikessa monimuotoisuudessaan” 
(2008, 108). 

Näin ollen arkkitehtuurinkaan paradigma ei voi olla mikään tarkasti 
rajattu taiteen paradigma, vaan kyseessä on aina jokin oleellisesti laa- 
jempi sosiokulttuurinen kokonaisuus. Myös erilaisilla konkreettisilla 
käytännöillä ja tavanomaisilla käyttäjillä on hyvin merkittävä asema ym- 
päristön arkkitehtonisen laadun määrittämisessä, mikä voidaan tulkita 
yhdeksi keskeiseksi yhdistäväksi tekijäksi ympäristön arkkitehtonisen 
ja esteettisen laadun välillä. Olennaista on ymmärtää, että kaupunki- 
ympäristön esteettisyyden, arkkitehtonisuuden ja rakennustaiteellisuu- 
den väliset yhteydet ovat kompleksisia ja että huomattavia näkemyseroja 
on esiintynyt myös arkkitehtuurin kentän sisällä. 

Kaupunkisuunnittelun estetiikan ja kaupunkiympäristön esteetti- 
sen laadun kannalta on tärkeää, että kaupunkisuunnittelu mielletään 
kaupunkirakentamisen taiteeksi. Tällöin taideteos ei ole yksittäinen 
rakennus tai rakennuskompleksi vaan koko kaupunki ja sen rakenne 
itsessään. Ajatus kaupunkirakentamisen taiteesta ja kaupungista koko- 
naistaideteoksena eli ”taideluomana” on ollut hyvin vaikutusvaltainen 

modernin kaupunkisuunnittelun historiassa (ks. esim. Nikula 1993). 
Kaupunkiympäristön esteettisyydestä ja esteettisestä laadusta on miele- 
kästä puhua, vaikkei vetoaisikaan käsitykseen kaupungista taideteokse- 
na. Kokonaisvaltaista kaupunkitaideteosta on itse asiassa usein pidetty 
myös elitistisenä ja moraalisesti arveluttavana suunnittelun päämäärä- 
nä. (Ks. esim. Mattila 2006, 141-147.) Tässä suhteessa arkkitehtuurin 
ja kaupunkisuunnittelun taiteellinen ulottuvuus voi olla ristiriidassa 
esteettisesti laadukkaiden kaupunkiympäristöjen tuottamisen kanssa, 
sillä kaupunkiympäristön esteettisen laadun kriteereiksi ei — yllä esitte- 
lemistäni syistä — voida hyväksyä vain jonkin kapean suunnittelijaeliitin 
käsityksiä taiteellisesta arkkitehtuurista. 


Lopuksi: esteettinen laatu ja normiperusteinen 
ympäristölainsäädäntö 


Suomessa ympäristönkäytön tärkein yksittäinen ohjauskeino on maan- 
käyttö- ja rakennuslaki, jonka yleisenä ja keskeisimpänä tavoitteena voi- 
daan pitää hyvän elinympäristön — eli hyvinvointia edistävän ympäristön 
— tuottamista kestävällä tavalla. Lainsäädännön uudistumisesta huoli- 
matta maankäyttö- ja rakennuslaki edustaa lähtökohdiltaan normiperus- 
teista laatuajattelua, jonka mukaisesti elinympäristön hyvyys ymmärre- 
tään laaduksi, joka on enemmän tai vähemmän ennalta määrättävissä 
ja jota erilaisten määräysten ja normien avulla tavoitellaan. Laissa anne- 
taan myös ympäristön esteettistä ulottuvuutta koskevia määräyksiä ja 
normeja, mutta ympäristön esteettinen laatu on vaikeasti lähestyttävä ja 
ongelmallinen ilmiö kahdesta eri syystä. Ensinnäkään esteettistä laatua 
ja sen kriteereitä ei ole mahdollista määritellä tarpeeksi yksiselitteisesti, 
jotta ympäristön esteettinen ulottuvuus voitaisiin ympäristön muiden 
ulottuvuuksien tavoin tuoda osaksi rationaalista suunnittelujärjestelmää 
ja -koneistoa. Toiseksi ei ole itsestään selvää, kuinka ympäristön esteet- 
tinen ulottuvuus ylipäänsä liittyy elinympäristön hyvyyteen eli kuinka 
esteettisesti laadukas ympäristö edistää hyvinvointia. Nämä kaksi ongel- 
maa kytkeytyvät tiiviisti toisiinsa, sillä ympäristön esteettisyyteen sisälty- 
vän moniulotteisuuden vuoksi myös sen lopullinen merkitys ihmisten 

hyvinvoinnille on vaikeasti hahmotettavissa. Lähden lopuksi purkamaan 
ongelmavyyhteä tekemällä synteesin siitä, mitä ympäristön esteettinen 
laatu voisi tekemieni huomioiden perusteella tarkoittaa. Tältä pohjalta 
tulee paremmin ymmärrettäväksi myös se, miksi esteettisellä laadul- 
la on oletettavasti huomattavia hyvinvointiin kohdistuvia vaikutuksia. 
Aivan lopuksi palaan vielä lyhyesti kysymykseen siitä, kuinka esteettisen 
laadun tuottamista kaupunkisuunnittelussa voisi edistää. 

Tähänastisen perusteella on selvää, että kaupunkiympäristön esteet- 
tistä laatua ei voi tyhjentävästi analysoida arkkitehtuurin, rakennustai- 
teen tai kaupunkirakentamisen taiteen avulla, vaikka toki näillä ilmiöillä 
on oma osansa kaupunkiympäristön estetiikassa ja esteettisessä kokemi- 
sessa. Juuri esteettisen laadun ”kriteerittömyys” erottaa esteettisen tai- 
teesta ja esteettisen laadun taiteellisesta laadusta. Kaupunkiympäristön 
esteettinen laatu perustuu ihmiselle ominaiseen tapaan kokea ympäris- 
töään esteettisesti, ja tällaista kokemista on mahdotonta sitoa minkään 
yhteiskunnallisen instituution tai organisaation alaisuuteen. Ympäristön 
esteettinen kokeminen on hyvin laaja-alainen ilmiö, eikä se rajoitu pel- 
kästään rakennus- ja maisemataiteeseen tai muihin institutionaalisesti 
kanonisoitujen kulttuuristen entiteettien konkreettisiin ilmentymiin, 
joita ”viralliset” kulttuurimaisemat ja -ympäristöt edustavat. 

Ympäristön esteettisessä kokemisessa sekä paikallisuus että ajallisuus 
ovat keskeisiä, ja ympäristön esteettisyyden voikin nähdä liittyvän oleel- 
lisesti identiteettikysymyksiin. Juuri ympäristön esteettisyyden kautta 
koemme tiettyä yhteenkuuluvuutta ympäristöön niin sosiaalisen, pai- 
kallisen kuin ajallisen ulottuvuuden osalta: kokiessamme ympäristöä 
esteettisesti ymmärrämme lopulta paremmin omaa olemassaoloam- 
me eli sitä, keitä olemme, mistä tulemme ja mihin olemme matkalla. 
Näin ollen kaupunkiympäristön esteettinen laatu liittyy siihen, kuinka 
koemme jonkin tietyn ympäristön omaksemme ja kuinka jokin tietty 
ympäristö meitä ”puhuttelee”. Esteettisesti laadukas ympäristö on sel- 
lainen, joka mahdollistaa kulttuurisen itseymmärryksemme kehitty- 
misen — eräänlaisen hermeneuttisen reflektion. Esteettisesti laadukas 
ympäristö ei tämän näkemyksen mukaan ole pelkästään (visuaalisesti) 
kaunis ja sen takia aistejamme miellyttävä. Tämä ei tarkoita sitä, että 
esteettisesti laadukas ympäristö ei olisi kaunis: esteettinen laatu voi kyllä 

ilmetä aistimellisena kauneutena, mutta käsitteen ”esteettinen laatu” on 
nimenomaan tarkoitus kiinnittää huomiota kauneuden kokemisen taus- 
talla oleviin, kulttuurisidonnaista kokemusta implisiittisesti määrittäviin 
rakenteisiin eli erilaisiin kulttuurisiin konnotaatioihin. 

Ympäristön esteettisyys on tietyssä mielessä arvo itsessään, mutta 
ennen kaikkea ympäristön esteettisyydessä on kyse siitä, kuinka muut 
meille keskeiset arvot ja päämäärät — lähtökohtaisesti ei-esteettiset 
— ilmenevät jokapäiväisessä elinympäristössämme. Mitään monoliittis- 
ta arvokokonaisuutta ei kuitenkaan ole olemassa, ja ”meille keskeiset 
arvot” viittaakin siihen monenkirjavaan ja jatkuvan muutoksen alla 
olevaan arvopohjaan, joka ylipäänsä mahdollistaa ympäristön esteetti- 
syydestä ja esteettisestä laadusta käydyn keskustelun. Esteettinen laatu 
on tällöin erittäin keskeinen tekijä hyvinvointia edistävän ympäristön 
tuottamisessa, sillä esteettisesti laadukas ympäristö tarkoittaa omaksi ja 
arvokkaaksi koettua ympäristöä, joka puolestaan luo puitteet merkityk- 
selliselle ja arvokkaalle elämälle. Tätä puolestaan voi pitää inhimillisen 
hyvinvoinnin korkeimpana muotona. 

Kun lähtökohdaksi otetaan edellä kuvailtu käsitys ympäristön esteetti- 
syydestä ja esteettisestä laadusta, voidaan aiheellisesti kysyä, millainen 
ympäristölainsäädäntö tukee parhaiten ympäristön esteettisyyden tavoit- 
telua ja edistämistä, ja kuinka esteettisyyttä ja siihen vaikuttavia osa- 
tekijöitä tulisi eritellä lainsäädännön tasolla. Ensinnäkin jos esteettisessä 
laadussa on kyse enemmän reflektiivisestä prosessista kuin staattisista 
ja ennalta määritettävistä arvoista, normiperusteiseen laatuajatteluun 
perustuva ympäristölainsäädäntö ei välttämättä ole kovinkaan tehokas 
ja tarkoituksenmukainen tapa esteettisen laadun tuottamiseksi. Toiseksi 
maankäyttö- ja rakennuslaissa ei ole kovinkaan tarkasti määritelty ympä- 
ristönkäytössä huomioitavien esteettisten tekijöiden ja arvojen luonnet- 
ta, vaan siinä turvaudutaan merkitykseltään hyvin laajoihin kattokäsit- 
teisiin, joiden yksityiskohtaisen ja tapauskohtaisen sisällön tunteminen 
edellyttää käytännössä asiantuntijatasoista osaamista. 

Normiperusteiseen laatuajatteluun tukeutuvan esteettisen ohjaami- 
sen ja kontrollin ongelmana voikin pitää juuri asiantuntijalähtöisyyttä ja 
normikeskeisyyttä: lainsäädännössä keskeisiä ovat erilaisten asiantunti- 
joiden määrittämät tavoitteet ja päämäärät, eivät niinkään ne käytännöt 

ja prosessit, joiden kautta näitä tavoitteita ja päämääriä luodaan, ediste- 
tään ja mahdollisesti uudistetaan. Ympäristölainsäädännön normit eivät 
juurikaan ota kantaa siihen, kenellä on lopullinen valta ja oikeus mää- 
rittää suunnittelun tavoitteiden ja päämäärien yksityiskohtainen sisältö 
suunnitteluprosessin edetessä — näin siis vaikka lainsäädäntöä uusit- 
taessa suunnitteluprosessia on pyritty kommunikatiivisen suunnittelui- 
hanteen hengessä avaamaan (ks. esim. Puustinen 2006, 15). Tämä on 
ongelmallista erityisesti ympäristön esteettisen ulottuvuuden kannalta, 
sillä ympäristön esteettisen kokemisen kannalta tietty omakohtaisuus ja 
käyttäjälähtöisyys näyttäisivät olevan välttämättömyyksiä (käyttäjälähtöi- 
syydestä ja käyttäjien osallistumisen mahdollisuuksista tarkemmin ks. 
Mattilan artikkeli tässä teoksessa). Vaikka ympäristönkäytön suunnittelu- 
prosessi on kiistatta hyvin monimutkainen kokonaisuus, jossa asian- 
tuntevilla ammattiosaajilla on oma keskeinen asemansa, asiantuntija- 
lähtöisyys ei voi olla itseisarvo. Uudenlaisen, suunnittelun tavoitteiden 
ja päämäärien osalta läpinäkyvän keskustelukulttuurin luominen onkin 
perusteltua ja hedelmällistä myös hyvinvointia edistävän, esteettisesti 
laadukkaan ympäristön tuottamisen kannalta. 

Esteettisen jalanjäljen jäljillä 


Ossi Naukkarinen 


Johdanto 


Elämme keskellä maailmanlaajuisia ympäristöongelmia. Vaikka tutki- 
jat ja poliitikot eivät ole päässeet yksimielisyyteen läheskään kaikista 
yksityiskohdista, päähaasteet ovat selvillä. Ihmisiä on enemmän kuin 
koskaan aikaisemmin, ja osa meistä kuluttaa luonnonvaroja niin paljon, 
että se muuttaa lähes kaikkien elävien olentojen elinolosuhteita — usein 
huonompaan suuntaan. Siitä, miten ilmaston lämpeneminen tulee vai- 
kuttamaan maailman eri osiin ja missä määrin ihmiset ovat vastuussa 
siitä, ei ole tarkkaa tietoa. Se kuitenkin tiedetään, että ihmiset ovat jo 
nyt saastuttaneet ja kuluttaneet suuria osia maapallosta. Geologit ovat 
alkaneet pohtia, onko planeettamme siirtynyt kokonaan uuteen aika- 
kauteen, antroposeeniin', jota leimaa ihmisen ennennäkemätön vaiku- 
tus kokonaisuuteen. 

Myös estetiikassa on käsitelty monia ympäristökysymyksiä. Ympäristö- 
estetiikan varhaiset edeltäjät kuten Henry David Thoreau, Aldo Leopold, 
Reino Kalliola ja Yrjö Kokko sekä erityisesti heidän nykyiset perillisensä 
kuten Arnold Berleant (mm. 2005), Allen Carlson (mm. 2000), Ronald 
Moore (2008), J. Douglas Porteous (1996) ja Yrjö Sepänmaa (mm. 1986 
ja 1994) ja monet muut ovat todenneet, että hyvän ympäristön yksi kes- 
keinen piirre on sen esteettinen arvo, joka ei ole riippumaton ympäristön 
muista arvoista, ja kun ympäristöä suojellaan, täytyy kiinnittää huomiota 


1 Esim. Zalasiewicz, Williams, Haywood & Ellis (2011). 

myös sen esteettisiin ulottuvuuksiin. Luonto ja muut ympäristöt tarvit- 
sevat huolenpitoa, joka edellyttää ympäristöjen moniulotteista ymmärtä- 
mistä. Ymmärtäminen vahvistaa suojelumotivaatiota, mutta ymmärrys 
on vajavaista, jos siitä puuttuu esteettinen taso. 

Eri kirjoittajien välillä on suuria eroja sen suhteen, miten he ymmär- 
tävät luonnontieteellisen tutkimustiedon ja vapaan mielikuvituksen sekä 
kauneuden ja muiden esteettisten arvojen aseman tässä keskustelussa. 
Mikä on paras tapa lähestyä ympäristöä esteettisesti? Onko ympäristö- 
estetiikka aivan toisenlaista kuin taiteen estetiikka vai onko niissä yhtei- 
siä piirteitä? Miten eri ympäristöesteetikot näihin kysymyksiin suhtautu- 
vatkin, he ovat perillä todellisista ja potentiaalisista ympäristöongelmista 
yhtä hyvin kuin muutkin. Silti useimmat heistä eivät ole käsitelleet 
ongelmia pääteemanaan tai yrittäneet löytää ratkaisuja niihin, vaan he 
ovat kenties olleet kiinnostuneempia filosofisista kysymyksistä kuten 
siitä, mitä käsite ”ympäristö” tarkoittaa tai mitä on luonnon kauneus. 
Tällaiset filosofiset kysymykset ovat tärkeitä, mutta niihin keskityttäessä 
ekologiset ja muut ympäristöongelmat saattavat helposti jäädä jonkin- 
laiseksi taustakumuksi. 

Kun globaalit ympäristöongelmat ovat viime vuosina muuttuneet yhä 
vakavammiksi ja niistä tiedetään entistä enemmän, ympäristöesteetikot 
ovat alkaneet käsitellä niitä suoremmin ja rakentaa vahvempia yhteyksiä 
ympäristöestetiikan ja muun ympäristökeskustelun välille. Yksi tärkeä 
kysymys näissä pohdinnoissa on, miten esteettinen lähestymistapa voi 
auttaa ympäristön suojelua. Eugene C. Hargroven kirja Foundations 
of Environmental Ethics käsitteli tätä problematiikkaa jo vuonna 1989, 
ja viime vuosina filosofit Emily Brady (2003, 225—260), Sheila Lintott 
(2006), David W. Orr (2002) ja Yuriko Saito (2007a) ovat pohtineet, 
miten esteettiset arvot pitäisi ymmärtää nykytilanteessa.? He näkevät 
karkeasti katsottuna kaksi vaihtoehtoa: esteettiset arvot kiihdyttävät ym- 
päristöongelmia ”kulutusestetiikan” voimistuessa, tai ne voivat auttaa 
löytämään ympäristöystävällisempiä toimintatapoja korostamalla ”vih- 
reää” tai ”ympäristöystävällistä” estetiikkaa. Molemmissa vaihtoehdoissa 


2 Muista viimeaikaisista julkaisuista, joissa yhdistetään ongelmalähtöinen ympäristökeskustelu, ympä- 
ristöestetiikka ja joskus myös taide, mainittakoon Blanc (2012), Drenthen & Keulartz (2014), Morton 
(2007), Naukkarinen (2003, 2007 ja 2008), Simus (2008) ja Spaid (2002). 

esteettiset arvot nähdään tärkeinä toimintaa motivoivina tekijöinä, ja 
koska ne ohjaavat toimintaa, ne vaikuttavat sitä kautta myös ympäristön 
tilaan. Analysoin tuonnempana erityisesti Saiton ajatuksia. 

Olisi kaikkien kannalta toivottavaa, että ympäristöystävällinen este- 
tiikka pääsisi vähitellen voitolle. Silloin estetiikkaa tai esteettisyyttä ei 
voisi nähdä autonomisena kulttuurin alueena, vaan se limittyisi mui- 
hin kulttuuris-käsitteellisiin alueisiin ja keskusteluihin kuten ekolo- 
giaan, ekonomiaan ja politiikkaan. Estetiikalla voisi kuitenkin olla oma 
roolinsa tässä laajemmassa keskustelussa; limittymisen ei tarvitsisi tar- 
koittaa täydellistä sekoittumista. Tätä roolia voi selventää käyttämällä 
hyväksi Frank Sibleyn jo 1950-luvun lopussa esittämiä huomioita sii- 
tä, että esteettinen lähestyminen asioihin on tyypillisesti säännötöntä, 
tapauskohtaista (partikulaaria) ja se on sidoksissa henkilökohtaisiin 
havaintokokemuksiin arvioitavista asioista. Kehittelen näitä huomiota 
tuonnempana ja yhdistän ne muutamiin Nelson Goodmanilta omaksu- 
miini ajatuksiin ns. esteettisen symptomeista. Jos esteettinen suhtautu- 
minen ympäristöihin on Sibleyn ja Goodmanin kuvaaman kaltaista, sen 
huomioiminen esimerkiksi poliittisessa ja taloudellisessa kontekstissa 
aiheuttaa päänvaivaa, sillä niissä operoidaan yleistyksillä ja mitattavilla 
suureilla eikä painoteta henkilökohtaisen havaintokokemuksen merki- 
tystä. Tärkeytensä takia esteettisyys kuitenkin pitäisi pystyä ottamaan 
huomioon: jos ja kun ympäristön esteettinen laatu vaikuttaa elämisen 
laatuun, esteettisyyden käsittelyä ei pitäisi sivuuttaa missään, missä 
vaikutetaan ympäristön tilaan. 

Tarkoitukseni on kartoittaa mahdollisuuksia sisällyttää vahva esteetti- 
nen näkökulma nykyiseen ongelmalähtöiseen ympäristökeskusteluun. 
Painotan erityisesti esteettisen jalanjäljen käsitettä, ja esittelen sen työ- 
kaluna, jonka avulla voi korostaa esteettisyyden merkitystä irrottamatta 
sitä muista ympäristön kannalta tärkeistä näkökohdista. 


3 Tietääkseni esteettisen jalanjäljen käsitettä ei ole juuri analysoitu tutkimussuuntautuneissa 
julkaisuissa, vaikka vastaavaa englanninkielistä sanaparia aesthetic footprint joskus näkeekin 
käytettävän kevyemmässä kirjoittelussa. Ks. esim. http://www.dailyscoff.com/?p=198 tai http://www. 
examiner.com/x-3237-Winter-Park-Examiner-y2009m7d13-The-ArtsHub-expands-Orlandos-art-scene 
(ladattu 5.1.2015). Lyhyt oma tekstini aiheesta on Naukkarinen (2009), ja pitempi englanninkielinen 
artikkeli, josta tämä teksti on suomenkielinen versio, on Naukkarinen (2011). Yhdysvaltalainen filosofi 
Jonathan Maskit on käsitellyt hieman samantyyppistä problematiikkaa, mutta eri terminologialla 
artikkelissaan Maskit (2011). 

Esteettinen jalanjälki 


Esteettisen jalanjäljen voi määritellä minkä tahansa teon tai toiminnan 
esteettiseksi vaikutukseksi ympäristöön. Se on toiminnan esteettinen 
kokonaisvaikutus. Miten T-paidan ostaminen Helsingistä vaikuttaa ym- 
päristöön Intian tai Pakistanin puuvillaviljelmillä? Miten se vaikuttaa 
mihin tahansa ympäristöön milloin ja missä tahansa? Millaisen jäljen 
paidan valmistus, markkinointi ja käyttö jättävät maailmaan ja siihen, 
miten havaitsemme maailman esteettisesti jossakin tilanteessa? 

Esteettisen jalanjäljen käsite viittaa korostetusti toiminnan esteetti- 
siin vaikutuksiin eikä eettisiin, taloudellisiin, ekologisiin tai joihinkin 
muihin vaikutuksiin — vaikka nämä muutkin vaikutukset ovat tietenkin 
tärkeitä eivätkä täysin erillisiä esteettisistä. On selvä, että millä tahansa 
teolla on monenlaisia vaikutuksia tai ehkä pikemminkin jonkinlainen 
vaikutusrihmasto. Jos ostan auton ja käytän sitä, se tarkoittaa rahan ja 
luonnonvarojen — eri puolilta maailmaa hankittujen teräksen ja öljyn 
— käyttöä, se ei vaikuta vain omaan elämääni ja lähiympäristööni vaan 
myös muihin eliöihin ja kaukaisiinkin paikkoihin. On olemassa hyviä 
käsitteellisiä välineitä arvioida ekologisia ja materiaalisia vaikutuksia ku- 
ten ekologinen jalanjälki ja MIPS (Material Input Per Unit of Service). 
Tällaiset analyysivälineet ovat erittäin hyödyllisiä, mutta ne eivät kuiten- 
kaan huomioi toiminnan esteettisiä vaikutuksia. 

Esteettinen vaikutus tarkoittaa sitä, miten toiminta vaikuttaa sekä 
ympäristöihin että siihen, miten ihmiset niitä aistinvaraisesti ja esteetti- 
sesti kokevat (tai voivat kokea). Vaikutus voi olla positiivinen tai negatiivi- 
nen: T-paita voi auttaa minua näyttämään paremmalta muiden silmissä, 
mutta mitä tapahtuu puuvillaviljelysten tai vaatetehtaiden ympäristöille? 
Uusi auto voisi olla hienon näköinen ja hyvä ajaa, mutta onko se esteetti- 
sesti negatiivisen vaikutuksen arvoinen, jota öljy-, muovi- ja kaivosteolli- 
suuden eri muodot aiheuttavat maisemille jossakin päin maailmaa? Yksi 
T-paita tai auto ei vaikuta paljoakaan, mutta ne on syytä ymmärtää osik- 
si paljon laajempia materiaali- ja energiavirtoja. Olennainen kysymys 


4 Näistä esim. http://www.footprintnetwork.org/en/index.php/GFN/page/glossary/ sekä http://www. 
factorio-institute.org/terms.html (5.1.2015). 

on, mitä tapahtuu, kun ihmiset ostavat tuhansia ja miljoonia tehokasva- 
tetusta puuvillasta halpatuotannossa valmistettuja paitoja? 

On arvioitava, ovatko positiiviset vaikutukset merkittävämmät kuin 
negatiiviset. Päämääräkseen voi kenties asettaa toiminnan, joka ei 
David W. Orrin sanoja mukaillen ”aiheuta inhimillistä tai ekologista ru- 
muutta”, ei missään eikä milloinkaan (Orr 2002, 4). Tässä ”kauneus” ja 
”rumuus” kannattaa ymmärtää hyvin laajasti jonkinlaiseksi esteettiseksi 
positiivisuudeksi tai palkitsevuudeksi ja negatiivisuudeksi tai palkitse- 
mattomuudeksi. Yleispäteviä kriteerejä niille on turha määritellä. Näin 
siksi, että esteettisesti positiiviset tai palkitsevat asiat eivät kaikkien mie- 
lestä ja aina ole kauniita, vaan ne voivat olla vaikkapa yleviä tai kiinnos- 
tavalla tavalla rumiakin. 

Jos on syytä uskoa, että toiminta aiheuttaa enemmän negatiivisia kuin 
positiivisia esteettisiä ympäristövaikutuksia, sitä on vältettävä. Miksi? 
Ensinnäkin siksi, että ihmisillä on taipumus suojella esteettisesti hy- 
viä ympäristöjä ja pitää niistä parempaa huolta kuin huonoista. Ken- 
ties kuuluisin esimerkki tästä toimintaperiaatteesta on yhdysvaltalaisen 
Yellowstonen kansallispuiston perustamisprosessi, jossa esteettisillä 
arvoilla oli merkittävä rooli (Hargove 1989, 92-93). Suuri osa ihmisis- 
tä noudattaa samaa periaatetta kotonaan: teemme kodistamme halua- 
mamme oloisen ja huolehdimme siitä. Tästä syystä olisi hyvä toimia 
niin, että mahdollisimman monet ympäristöt muuttuisivat esteettisesti 
mahdollisimman positiivisiksi ja että ne säilyisivät pilaamattomina. Toi- 
seksi voidaan ajatella, että ”esteettinen hyvä” tai esteettinen positiivisuus 
on itseisarvo eikä ainoastaan ympäristön suojelun väline tai motivaatio- 
tekijä. Sellaista toimintaa, jolla on esteettisesti negatiivisia vaikutuksia 
paikallisesti mutta merkittäviä positiivisia vaikutuksia muualla, tulisi 
suosia. Se on tärkeämpää kuin paikallisesti positiivinen mutta globaa- 
listi negatiivinen tai vähävaikutuksinen toiminta. 

On myös arvioitava, onko toiminnan tai tuotteen esteettinen jalanjälki 
maantieteellisesti ja ajallisesti suuri vai pieni. Kun teen jotakin tässä 
ja nyt, vaikuttaako se ympäristön esteettisiin ulottuvuuksiin monissa 
paikoissa ja pitkän aikaa vai vain hyvin paikallisesti ja ohimenevästi? 
Ekologisen jalanjäljen on syytä olla pieni, mutta esteettisen jalanjäljen 
kohdalla tämä ei ole yhtä yksioikoista. Jos esteettinen jalanjälki on 

positiivinen, sen on kenties hyvä olla iso, mutta jos se on negatiivinen, 
pieni on parempi. 

Entä onko jalanjälki syvä vai matala, eli vaikuttaako toiminta ympä- 
ristön esteettisyyteen voimakkaasti vai vain vähän? Talonrakennushank- 
keen esteettinen jalanjälki on syvä ja suuri, ja siinä on todennäköisesti 
sekä positiivisia että negatiivisia puolia. Se ei muuta ainoastaan raken- 
nuspaikkaa ja sen lähiympäristöä, vaan myös ympäristöjä, joista raken- 
nusmateriaalit on saatu. Muutos on voimakas ja pitkävaikutteinen, ja 
sen luonteeseen vaikuttaa olennaisesti jo päätös siitä, mihin rakennus 
sijoitetaan. Talo voi näyttää upealta, mutta jos se sijaitsee paikassa, jo- 
hon pääsee vain omalla autolla, se lisää ilmansaasteita ja haittaa ympä- 
ristöä, todennäköisesti myös esteettisesti. 

Pyrkiminen esteettiseen kokonaislaatuun siten, että saadaan aikaan 
suuria, syviä ja positiivisia esteettisiä jalanjälkiä, saattaa estää lyhytnäköi- 
siä ratkaisuja, jotka tarjoavat väliaikaista esteettistä mielihyvää jossakin, 
mutta vähentävät sitä toisaalla. Jos toiminnalla ei aiheuteta esteettisesti 
huonoa ympäristöä, se lisää väistämättä esteettistä hyvinvointia. Usein 
tällainen toiminta on myös ekologisesti kestävämpää kuin sellainen, 
jossa toisaalle sijoittuvat negatiiviset esteettiset vaikutukset jätetään 
kokonaan huomiotta. Hyvään esteettiseen ympäristöön pyrkiminen ja 
huonon välttäminen voi vähentää materiaalien käyttöä. Se ei kuitenkaan 
ole automaattista, ja tätä avaan myöhemmin lisää. 

On joka tapauksessa helppo nähdä, että näin hahmoteltuna esteetti- 
sen jalanjäljen käsite herättää kiinnostavia lisäkysymyksiä. Ensinnäkin 
kuka voi sanoa ja millä perusteella, millainen jalanjälki on esteettisesti 
positiivinen ja kenelle? Kysymykseen ei ole yleispätevää vastausta. On 
ihmisiä, jotka esteettisessä mielessä aidosti pitävät teollisuusympäris- 
töistä, vaikka ne ovat usein ympäristölle haitallisia ja useimpien mielestä 
ne ovat myös esteettisesti epämiellyttäviä. Ja kuten sanottu, joidenkin 
mielestä jopa äärimmäisen rumat asiat voivat joissakin tilanteissa olla 
esteettisesti positiivisia. Keskusteluun esteettisistä kysymyksistä kuuluu 
se, ettei tiukassa mielessä pystytä todistamaan, onko jokin mielipide 
oikea tai väärä. Voidaan antaa hyviä perusteluja näkemyksille, mutta se 
on eri asia kuin niiden oikeaksi todistaminen. Esteettistä jalanjälkeä ja 
sen laatua ei voi mitata samalla tavalla kuin ekologista jalanjälkeä, mutta 

sitä voi arvioida ja siitä voi keskustella. Loppujen lopuksi on kysyttävä, 
onko edes hyviä perusteita ajatella, että iso, syvä ja positiivinen esteetti- 
nen jalanjälki on hyvä tavoite? Joskus voi olla parempi tavoitella hyvin 
pientä, mahdollisimman huomaamatonta esteettistä jalanjälkeä. Lisä- 
pohdintoja aiheuttavat digitaaliset ympäristöt, joissa nykyisin vietämme 
suuren osan ajastamme: onko niiden estetiikka radikaalisti erilaista kuin 
muiden ympäristöjen vai onko kyse vain kokonaisympäristön estetiikan 
yhdestä variaatiosta? 

Tärkeintä on kehittää välineitä, joilla huomio ohjataan tällaisiin este- 
tiikan kannalta väistämättömiin kysymyksiin, sillä kaikella toiminnalla 
on myös esteettisiä vaikutuksia ympäristöön. Jos oletetaan, että ympä- 
ristön esteettiset piirteet vaikuttavat hyvinvointiin ja motivoivat myös 
ympäristönsuojelua, ne on syytä ottaa huomioon. Vaikka esteettisistä 
piirteistä ei olisi helppo päästä yksimielisyyteen, jätämme väistämättä 
esteettisiä jalanjälkiä, joiden luonne olisi hyvä ymmärtää ainakin tapaus- 
kohtaisesti. Jos on mahdollista, että jokin toiminta pilaa jonkin ympäris- 
tön esteettisesti — vaikkei tuhoaisi sitä esimerkiksi saastuttamalla — olisi 
syytä ymmärtää, mistä on kyse. Sitä, mikä on esteettisesti hyvää, mikä 
huonoa, positiivista tai negatiivista, ei pitäisi jättää ympäristökeskuste- 
luissa käsittelemättä, koska silloin jätetään käsittelemättä yksi tärkeä 
ympäristön ja ihmisten hyvinvoinnin ulottuvuus. Juuri tätä ajan takaa 
vahvan esteettisen näkökulman herättämisellä: se on esteettisiin kysy- 
myksiin kuten kauneuteen ja rumuuteen kohdistuvaan aktiiviseen kes- 
kusteluun ja pohdiskeluun kannustamista ilman mihinkään tiettyyn 
yleispätevään esteettisyyden määrittelyyn sitoutumista. 

Mielenkiintoinen kysymys on myös, miten voi esteettisesti arvioida 
jotakin, jota ei ole itse omin aistein kokenut? Jotakin, joka täytyy vain 
kuvitella? Etymologisesti ajatellen sana ”esteettinen” viittaa nimenomaan 
henkilökohtaisiin aisti-, havainto- ja tunnekokemuksiin — mutta esteet- 
tisen jalanjäljen idea usuttaa arviomaan sitä, miten jokin toiminta vai- 
kuttaa esteettisesti ympäristöön missä tahansa. On mahdotonta mennä 
kaikkialle omin aistein toteamaan, miten oma toiminta on ympäristön 
esteettisyyteen vaikuttanut. On vain kuviteltava. Mutta tämä on hyvin 
lähellä sitä, mitä teemme jatkuvasti: suunnittelemme ja kuvittelemme 
esteettisiä objekteja ja kokonaisia ympäristöjä. Ideoimme puutarhoja 

mielessämme, ajattelemme etukäteen miten pukeutua päivälliselle, ta- 
juamme minkälainen koti täysin sanoista luodulla romaanihenkilöllä 
on. Joskus suunnitelma ja sen toteutus ovat kaukana toisistaan, mutta on 
aivan yhtä mahdollista, että onnistumme jo etukäteen luomaan itsellem- 
me hyvän kuvan siitä, mikä toteutetaan vasta myöhemmin tai jostakin 
sellaisesta, jota emme itse pääse koskaan kokemaan. Tällainen kuvittelu- 
kyky on tavallinen, ja juuri sitä joudutaan käyttämään myös esteettisiä 
jalanjälkiä pohdittaessa. Mielikuvituksen käyttö ei liity vain satumaisten 
fiktiivisten asioiden hahmotteluun vaan on osaa arkipäiväistä ajattelua. 

Ajateltaessa esteettisyyttä ensimmäiseksi tulee usein mieleen jotakin 
paikallista — tässä ja nyt -asioita, jossakin tietyssä paikassa sijaitsevia 
taideteoksia tai tiettyjä maisemia. Tällainen asenne ei kuitenkaan riitä. 
Koska muussakin nykyaikaisessa ympäristökeskustelussa lähdetään sii- 
tä, että teot, objektit ja organismit ovat mukana laajoissa, viime kädessä 
globaaleissa verkostoissa ja vuorovaikutussuhteissa, myös ympäristö- 
estetiikan tulisi kytkeytyä tällaiseen ajatteluun. Se ei tarkoita, että hen- 
kilökohtaiset esteettiset kokemuksemme eivät tapahtuisi paikallisesti ja 
partikulaarisia olosuhteita korostaen vaan sitä, että mitä tahansa teem- 
mekin, se voi vaikuttaa omiin ja muiden paikallisiin ja partikulaareihin 
ympäristökokemuksiin myös muualla ja muina aikoina. 

Esteettisen jalanjäljen käsite sopii hyvin korostamaan yllä esiteltyjä 
ajatustapoja. Sitä on kuitenkin valaisevaa verrata myös toisiin, lähellä 
oleviin käsitteellisiin malleihin, ja seuraavissa luvuissa suhteutan sitä 
Yuriko Saiton huomioihin ns. vihreästä estetiikasta. 


Vihreä estetiikka 


Käsitellessään ”vihreää estetiikkaa” (green aesthetics) kirjassaan Every- 
day Aesthetics yhdysvaltalaisen filosofin Yuriko Saiton lähtökohtana on 
näyttää ”esteettisyyden voima, joka vaikuttaa asenteisiimme ja toimin- 
taamme, joskus määräävällä tavalla” (Saito 2007a, 55).5 Hän ei väitä, että 


5 Kaikki sitaattisuomennokset teoksista, joiden kohdalla ei lähdeluettelossa mainita kääntäjää, ovat 
omiani. 

esteettisyys olisi ainoa tai edes tärkein toimintaan vaikuttava seikka, 
mutta on helppo olla samaa mieltä, että se on yksi hyvin tärkeä tekijä. 
Kaikki ostavat vaatteita, sisustavat kotinsa, käyvät parturissa ja tekevät 
lukemattomia muita asioita ainakin osittain esteettisistä syistä. 

Ongelmallista on, että usein esteettisesti motivoinut toiminta on ym- 
päristön kannalta haitallista. Syynä on esimerkiksi se, että esteettiset va- 
linnat voivat kuluttaa paljon energiaa ja materiaaleja, jotka täytyy tuottaa 
jollakin tavalla, usein jonkin ekosysteemin hyvinvoinnin kustannuksella. 
Lisäksi käytetyt materiaalit voivat olla myrkyllisiä tai muuten haitallisia. 
Arkielämässä esteettisesti motivoituneen toiminnan haitalliset ekologi- 
set vaikutukset tulevat esiin, kun halutaan golfkenttämäisiä nurmikoi- 
ta, harvinaisista puulajeista tehtyjä huonekaluja tai hohtavan valkoista 
paperia kierrätyspaperin sijaan — nämä ovat Saiton esimerkkejä, mutta 
myös suuret autot kuluttavat paljon polttoainetta ja vaatteiden ja ruoan 
huoleton kuluttaminen syö luonnonvaroja. 

Vihreän estetiikan tehtävä on osoittaa ihmisille, miten heidän esteetti- 
set arvonsa voivat vaikuttaa ympäristöön haitallisesti. Jos vihreässä este- 
tiikassa onnistutaan, ihmisten esteettiset asenteet voivat muuttua. Joku 
voi alkaa nähdä golfkenttämäisen nurmikon räikeänä, monotonisena ja 
typerän öykkärimäisenä tajuttuaan, kuinka paljon kastelua, kemikaaleja 
ja mekaanista hoitoa se vaatii, ja oppia esteettisestikin arvostamaan mo- 
nipuolisempaa ja vähemmän hoitoa vaativaa pihaa. 

Ongelmien ja niiden syiden osoittaminen on hyvä alku, mutta tar- 
vitaan myös ratkaisuja. Toisin kuin monet muut Saito yrittää löytää 
niitä. Käsitellessään erityisesti muotoilua ja kulutustavaroita hän erit- 
telee kolme tapaa, joilla esteettiset arvot voivat liittyä kestävämpään elä- 
mäntapaan. (Saito 2007a, 84-103.) Yksi ratkaisu on pitää yllä totuttuja 
makutottumuksia ja kehittää niiden mukaista mutta ympäristöystäväl- 
lisempää tuote- ja palvelusuunnittelua. Toisin sanoen ihmiset halua- 
vat edelleen saman näköisiä, tuntuisia, kuuloisia, hajuisia ja makuisia 
asioita kuin ennenkin, mutta sellaisten asioiden tuottamiseen yritetään 
löytää teknisiä ja muita ratkaisuja, joilla niistä saataisiin ympäristö- 
ystävällisempiä. Silloin ei muutettaisi esteettisiä asenteita ja haluja vaan 
ainoastaan tapoja tyydyttää niitä. Se ei kuitenkaan aina ole mahdollista. 
Saito huomauttaa, että esimerkiksi monia vaatteissa käytettyjä värejä on 

erittäin vaikea tuottaa ympäristöystävällisesti, ja on kai myönnettävä, 
että ekologisesti kestävä golf-kenttä on mahdottomuus. Kaiken lisäksi 
tällainen asenne voi jopa lisätä materiaalista kuluttamista, joka on yksi 
ympäristöongelmien keskeisistä aiheuttajista. Ihmiset tottuvat siihen, 
että kaikki esteettiset mielihalut ovat saavutettavissa, koska muotoilijat ja 
insinöörit löytävät niille joka tapauksessa energia- ja materiaalitehokkaat 
toteutustavat. 

Toinen vaihtoehto on kallistua perinteisen mutta suhteellisen epäsuo- 
situn ”ekotyylin” suuntaan ja koettaa opettaa mahdollisimman monet 
pitämään siitä. Se ei kuitenkaan ole helppoa. Saito siteeraa erästä kirjoit- 
tajaa, joka kuvaa tyyliä ironisesti: ”... yksivärisiä ruskeita, kompostoituvia 
mekkoja ja jäykistä ja valkaisemattomista, mielikuvituksettomista kan- 
kaankaistaleista tehtyjä kierrätyspuuvillaisia ekopaitoja, jotka on värjätty 
ympäristöystävällisillä väreillä; punajuurimehusta tehtyjä huulipunia 
ja kaurajauhosta tehtyä puuteria; myrkyttömiä ja formaldehydittömiä 
villapyjamia” (Saito 2007a, 87). Tällaiset tuotteet ovat hyviä ympäristön- 
suojelun näkökulmasta, mutta harvat pitävät niitä esteettisesti onnis- 
tuneina, ja se on yksi syy, miksei niistä ole tullut valtavirtaa. Koska ne 
myös todennäköisesti pysyvät marginaalissa, ne eivät auta kääntämään 
tilannetta laajassa mitassa paremmaksi. 

Kolmanneksi Saito kysyy, miten objektien ympäristöarvoa (envi- 
ronmental value) voitaisiin ilmentää objektien havaittavassa pinnassa 
(sensuous surface) niin, että vaikutelma olisi esteettisesti positiivinen. (Saito 
2007a, 88.) Tämä on tärkeää, koska ympäristöarvot eivät yksin riitä 
muuttamaan asenteita ja toimintatapoja. ”Ympäristöajattelun (environ- 
mentalism) edistäminen on paljon tehokkaampaa, jos esteettinen hou- 
kuttelevuus saadaan yhdistettyä rakenteisiin, tiloihin ja esineisiin, jotka 
ovat ympäristön kannalta parempia” (Saito 2007b, 207). Nähdäkseni 
tavoitteena olisi loppujen lopuksi luoda objekteja, tapahtumia ja proses- 
seja, jotka ovat samanaikaisesti ympäristöystävällisiä ja ”paremman 
näköisiä” kuin ympäristön kannalta huonommat ratkaisut. Jos tähän 
päästäisiin, kuluttajat valitsisivat ympäristöystävällisiä tuotteita siksi, että 
ne ovat ”hyvän näköisiä”. Tämä auttaisi ympäristöä, vaikka kuluttajat oli- 
sivat kiinnostuneita vain ja ainoastaan estetiikasta. Saitolaisittain ajatel- 
tuna kuluttajien tulisi kuitenkin oppia arvostamaan ”havaittavia pintoja”, 

jotka ilmentävät ”ympäristöarvoja”. Samalla heidän täytyisi tuntea, että 
asiat, jotka ”ilmentävät ympäristöarvoja”, myös tekevät sen esteettisesti 
positiivisella tavalla — eli mikä tahansa esteettinen houkuttelevuus ei käy. 
Saitolle ei kelpaa, että tuote on ympäristön kannalta ja esteettisesti hyvä, 
mutta tavalla, jossa esteettinen houkuttelevuus ei lainkaan ilmennä ym- 
päristöarvoa vaan mahdollisesti jotakin aivan muuta — esimerkiksi juuri 
perinteistä makua. Saito siis kaipaa näiden kahden arvon jonkinlaista 
yksilinjaisuutta. Mitä se sitten tarkoittaisi, jos ei perinteisen maun pal- 
velemista uusilla teknisillä ratkaisuilla tai epäsuositun ekotyylin edistä- 
mistä? 

Saito luettelee arvoja, jotka kulutuskontekstiin sovellettuina autta- 
vat luomaan vihreämpää estetiikkaa ja siten ympäristöystävällisempää 
käyttäytymistä. Nämä arvot ovat minimalismi (minimalism); kestävyys ja 
pitkäikäisyys (durability and longevity); sopivuus, tarkoituksenmukaisuus 
ja paikkaspesifisyys (fittingness, appropriateness and site-specificity); men- 
neen ja nykyisyyden vastakohtaisuuden arvostaminen (contrast between 
past and present); luonnon toimintatapojen havaittavuuden arvostami- 
nen (perceivability of nature's function); terveys (health); huolehtiminen ja 
herkkä asennoituminen (caring and senstitive attitude). Minimalismi tar- 
koittaa mahdollisimman vähien materiaalien käyttöä ja sen näyttämistä 
”havaittavalla pinnalla”. Kestävyys ja pitkäikäisyys viittaavat tyylikkää- 
seen ikääntymiseen ja lyhytikäisten tuotteiden vastakohtaan. Sopivuus, 
tarkoituksenmukaisuus ja paikkaspesifisyys korostavat paikallisuutta ja 
diversiteettiä ja vastustavat universaalia yksikulttuurisuutta. Menneen 
ja nykyisyyden kontrastin arvostaminen tarkoittaa historian ja sen eri 
vaiheiden avointa näyttämistä. Luonnon toimintatapojen havaittavuuden 
periaate ohjaa etsimään esimerkiksi rakennusratkaisuja, joissa käytetään 
hyväksi ja näytetään tuulen, vesivirtojen tai kasvien luonnollisia ominai- 
suuksia: sadevesiä ei ohjata suoraan piilotettuun viemäriverkkoon vaan 
kerätään näkyvästi talteen. Myös terveys on helppo ymmärtää arkki- 
tehtuurissa terveinä rakennuksina, joissa käytetään luonnonmukaista 
tuuletusta, valaistusta ja lämmön säätelyä (rakennuksia viilentävät kas- 
vit). Saiton mukaan myös huolehtiminen ja herkkä asennoituminen 
voidaan ymmärtää esteettisiksi asioiksi, jos ne voidaan nähdä esineiden 
havaittavassa pinnassa. 

Tämä kaikki tarkoittaa, että jos opitaan esteettisesti arvostamaan asioi- 
ta, jotka ilmentävät minimalismia ja muita juuri mainittuja tekijöitä, 
saadaan vahva emotionaalinen motivaatio suojella ja ylläpitää tällaisia 
asioita. Ja jos näin tapahtuu, ollaan lähempänä kestävämpää, ympäristö- 
ystävällisempää elämäntapaa. On käytännöllinen ongelma, miten tällai- 
set arvot saadaan opetettua enemmistölle — jos mitenkään. Mutta on 
myös filosofisempia ongelmia, joiden kanssa painia. 

Yksi tärkeä kysymys on, ovatko Saiton esiin ottamat seikat todella 
esteettisiä. On täysin selvä, että hänen esittelemänsä asiat ovat vakavan 
huomion arvoisia. Olen samaa mieltä, että minimalistiset ja kestävät 
kulutustavarat sopivat edistämään ympäristöystävällisempää elämän- 
tapaa ja siksi ne ovat tervetulleita. Mutta en ole lainkaan varma, onko 
Saiton lista tarpeeksi esteettispainotteinen, jotta se voisi palvella par- 
haalla mahdollisella tavalla hänen oman lähtökohtansa — eli sitä, että 
esteettiset arvot ohjaavat ihmisiä kohtelemaan ympäristöä tietyllä tavalla 
— ymmärtämistä. Epäilykseni johtuu siitä, että esimerkiksi minimalismi 
ja kestävyys voidaan käsittää täysin mitattaviksi, ei-esteettisiksi asioiksi. 
Jotta esteettisen jalanjäljen luonnetta saataisiin valaistua lisää, Saiton 
ajatuksia on vielä hieman kritisoitava ja täydennettävä. 


Esteettinen 


Kuvaillessaan, mitä esteettinen on, Saito viittaa asioiden aistinvaraiseen 
lähestymiseen: ”Sisällytän esteettisen alueelle kaikki reaktiot (reactions), 
joita muodostamme minkä tahansa objektin, ilmiön tai toiminnan aistit- 
tavista ja/tai muotoiluominaisuuksista (sensuous and/or design gualities)” 
(Saito 2007a, 9). Hän myös toteaa, että esteettiset reaktiot ja tuntemuk- 
set tapahtuvat usein arkisissa tilanteissa, eivätkä ne välttämättä ole eri- 
tyisen poikkeuksellisia eivätkä aina positiivisia, vaan ne voivat olla yhtä 
hyvin negatiivisia, melko huomaamattomia tai jopa automaattisia. Sai- 
ton käsitys esteettisestä on siis lähellä kreikan kielen aisthetikos-sanan 
käyttöä siinä merkityksessä kuin sitä on estetiikan tieteenalan perin- 
teessä käytetty. Saito samastaa esteettisen lähestymisen mihin tahansa 
henkilökohtaiseen aistihavaintoon tai -reaktioon. 

Tämäntyyppisen ajattelutavan ongelma on, että se tekee esteettisestä 
hieman liiankin laajan ja epäselvän käsitteen. Tarkempi ja kapeampi 
käsite on tarpeen, jos verrataan esteettistä lähestymistä esimerkiksi mit- 
taavaan ajatteluun tai esteettistä jalanjälkeä ekologiseen jalanjälkeen. 
Seuraavat yleiset huomiot esteettisyydestä voivat auttaa tässä: esteettinen 
lähestyminen edellyttää tyypillisesti henkilökohtaista aistikokemusta, se 
on arvottavaa, sille ei ole yleispäteviä sääntöjä, se on selvästi tunteisiin 
kytkeytyvää ja siinä käytetään tiettyä historiallisesti kehittynyttä termino- 
logiaa eli puhutaan esimerkiksi kauneudesta ja rumuudesta. Saitokaan 
ei itse asiassa näyttäisi kiistävän näiden luonnehdintojen pitävyyttä, 
mutta hän ei korosta niiden asemaa esteettisyyttä hahmoteltaessa. Minä 
taas uskon, että korostaminen auttaa esteettisyyden ymmärtämisessä, 
erityisesti laaja-alaisen ympäristökeskustelun kontekstissa. Huomioita 
voi täsmentää myös Frank Sibleyn ja Nelson Goodmanin ajatuksilla. 

Sibley tunnetaan parhaiten artikkelistaan ”Esteettiset käsitteet” 
(1993/1959), mutta hän kehittelee samantyyppisiä ajatuksia muissakin 
teksteissään (Sibley 2001). Häntä kiinnostaa, miten esteettisiä käsitteitä 
käytetään ja miten ne eroavat muista käsitteistä. Yksi keskeinen ajatus 
on, että esteettiset käsitteet kuten ”tyyneys”, ”räikeys” tai ”tasapainoi- 
suus” eivät ole säännönmukaisia. Tällä hän tarkoittaa, että vaikka asioi- 
den esteettiset piirteet ovat riippuvaisia ei-esteettisistä eli ne ovat ns. 
emergenttejä, ”ei-esteettiset ominaisuudet eivät missään olosuhteissa 
ole esteettisten termien käytön loogisesti riittäviä ehtoja” (Sibley 1993, 
16).° Miksi? Otetaan esimerkiksi tyyneys. On hyvin monia tapoja, joilla 
yksittäiset kohteet voivat olla tyyniä ja lukuisia perusteita, joihin vedo- 
ten niitä voidaan sellaisiksi kutsua. Tyyneyden piirteitä voidaan listata, 
mutta se ei auta kovin pitkälle yksittäisten kohteiden arvioimisen tasolla. 
Monokromaattinen maalaus voi olla tyyni — tai tylsä. Jokaista tapausta 
on arvioitava erikseen. Objekteilla on ei-esteettisiä piirteitä, jotka kuka 
tahansa normaalein aistein varustettu ihminen voi nähdä, kuten niiden 
koko, muoto ja värit, mutta niiden pohjalta ei voida päätellä, että objektin 


6 En ota kantaa siihen, ovatko esteettiset käsitteet deskriptiivisiä, arvottavia vai jotakin muuta. Selkeä 
erittely aiheesta on Bonzon (2009). En myöskään problematisoi käsitteiden ja termien suhdetta, 
vaan käytän sanoja pitkälti synonyymeinä, vaikka käsite voidaankin teknisemmin ymmärtää termin 
intensioksi. Tästä esim. Niiniluoto (1984, 119-123). 

on välttämättä oltava tasapainoinen, räikeä tai esteettisesti jotain muuta. 
Lisäksi on mahdollista, jopa tavallista, että joku havaitsee ei-esteettisiä 
piirteitä, muttei esteettisiä. Tässä on myös syy, miksei esteettisiä piirteitä 
voi mitata: suhteet havaittavien ärsykkeiden (objektien ei-esteettisten 
piirteiden), havaitsijoiden ruumiissa mitattavissa olevien sähköisten tai 
kemiallisten muutosten, näiden muutosten kokemisen ja arvottami- 
sen sekä objektien ja kokemusten kuvaamiseen käytettävien termien 
välillä eivät ole vakioita. Fi ole pystytty keksimään esteettisten piirteiden 
mittalaitteita tai standardeja, joita voitaisiin missään mielessä verrata SI- 
järjestelmään. Ei ole esteettisyyden yksikköä tai suuretta? 

Säännöttömyys liittyy myös siihen, että esteettiset piirteet rakentuvat 
kohteiden kokonaisuuden varaan, ja pienikin muutos kokonaisuudes- 
sa saattaa vaikuttaa ratkaisevasti näihin piirteisiin. Sibley ilmaisee asian 
näin: ”... jonkin asian esteettisen luonteen voi sanoa johtuvan sen rele- 
vanttien ei-esteettisten piirteiden kokonaisuudesta. — — jokin suhteellisen 
vähäinen muutos kuvan viivoissa tai värissä, musiikin nuoteissa tai runon 
sanoissa voi kadottaa esteettisen luonteen tai muuttaa sen täysin” (Sibley 
2001, 35). Esimerkiksi hidas tempo voi joissakin musiikkikappeleissa saa- 
da aikaan tyyneyttä, mutta jos kokonaisuutta muutetaan hieman, kappa- 
le saattaa muuttua pitkästyttäväksi. Lisäksi on otettava huomioon sekin, 
millaisissa yhteyksissä kokonaisuudet vastaanotetaan; myös kontekstin 
vaihtaminen voi vaikuttaa kohteen esteettisyyden arviointiin ratkaisevasti. 

Nelson Goodmanin huomiot ns. esteettisen symptomeista valaisevat 
esteettisen lähestymisen luonnetta lisää. Goodman itse liittää ne erityi- 
sesti taiteeseen, mutta se ei ole välttämätöntä. Teoksessaan Languages of 
Art Goodman esittelee neljä esteettisen symptomia tai oiretta: syntakti- 
sen tiheyden, semanttisen tiheyden, syntaktisen kylläisyyden ja esimerk- 
kinä toimimisen (syntactic density, semantic density, syntactic repleteness, 
exemplificationality). (Goodman 1976, 252-255.) Kirjassaan Ways of 
Worldmaking hän lisää viidennen eli moninkertaisen ja monimutkaisen 
viittaamisen (multiple and complex reference). Hän tiivistää asian omalla, 
melko teknisellä tavallaan näin: 


7 Olen käsitellyt mittaamisen ja esteettisen arvioinnin eroja tarkemmin kirjassani Arjen estetiikka 
(Naukkarinen 2011, erityisesti 56—81). 

— — uskaltaudun alustavasti ajattelemaan, että on olemassa viisi 
esteettisen symptomia: 1) syntaktinen tiheys, jossa pienimmätkin 
erot joissain suhteissa saavat aikaan eron symbolien välillä — esi- 
merkiksi asteikoton elohopealämpömittari verrattuna numeronäyt- 
töiseen sähköiseen lämpömittariin; 2) semanttinen tiheys, jossa on 
omat symbolinsa vain vähänkin toisistaan joissain suhteissa eroa- 
ville asioille — ei vain asteikoton lämpömittari jälleen vaan myös 
tavallinen englannin kieli, vaikka se ei olekaan syntaktisesti tiheää; 
3) suhteellinen kylläisyys, jossa verrattain monet symbolin aspek- 
tit ovat merkittäviä — esimerkiksi yhdellä viivalla piirretty kuva 
Hokusai-vuoresta, jossa jokainen viivan muodon, linjan, paksuu- 
den jne. piirre on tärkeä, toisin kuin ehkä samanlaisessa viivassa, 
joka kuvaa päivittäistä osakekaupan keskiarvoa, jolloin merkittävää 
on vain viivan korkeus suhteessa alarajaan; 4) esimerkkinä toimi- 
minen, jolloin symboli viittaa siten, että se on näyte ominaisuuk- 
sistaan, joita sillä kirjaimellisesti tai metaforisesti on; ja lopuksi 
5) moninkertainen ja monimutkainen viittaaminen, jossa symbo- 
lilla on useita yhdistettyjä ja vuorovaikutteisia viittaavia tehtäviä, 
joista jotkut ovat suoria ja jotkut toisten symbolien kautta tapahtu- 
via. (Goodman 1978, 67—68.) 


Goodmanin teoriassa esteettisen symptomit esitellään symbolijärjes- 
telmien yhteydessä. Symbolijärjestelmät ohjaavat sitä, miten symboleja 
käytetään, ja vaikka Goodman ei oikeastaan määrittele, mitä symbolit 
ovat, ne voidaan ymmärtää merkeiksi, joilla on joihinkin muihin asioi- 
hin viittaava käyttö. Symboleita voivat olla esimerkiksi kuvat, numerot, 
sanat, kartat ja diagrammit. Ne siis saavat merkityksensä laajemmissa 
symbolien käyttöyhteyksissä, enemmän tai vähemmän strukturoituneis- 
sa järjestelmissä. 

Jos jotakin ympäristöä — kotia, kaupunkia, metsää — arvioidaan esteet- 
tisesti, sitä ei ole välttämätöntä pitää symbolina; Goodman tosin luulta- 
vimmin ajattelisi, että se on mahdollista, mutta tämä ei ole nyt olennais- 
ta. Ottamatta lopullista kantaa symbolisuuteen näyttää joka tapauksessa 
siltä, että esteettiselle lähestymiselle on ominaista asioiden tiheyden 
ja kylläisyyden tarkkailu: huomiota kiinnitetään kaikkiin mahdollisiin 

yksityiskohtiin, ja pienimmätkin erot eri kohteiden ja tilanteiden välillä 
ovat merkitseviä. Voi sanoa, että se tarkoittaa huomion kiinnittämistä 
jokaisen ympäristön partikulaarisuuteen, ainutlaatuisuuteen. Jokainen 
ympäristö on omanlaisensa. Lisäksi ympäristöjen on helppo käsittää 
toimivan esimerkkinä omista ominaisuuksistaan, ikään kuin sanovan: 
katso, olen juuri tällainen. Kaikki tämä voidaan liittää Sibleyn ja Saiton 
ajatuksiin sekä yleisempiin näkemyksiin siitä, että esteettinen lähesty- 
minen on aina henkilökohtaista ja aistisidonnaista, tyypillisesti arvotta- 
vaa (kunkin kokijan monitahoisessa tulkinta- ja kokemuskehyksissä), 
tunnesidonnaista ja sitä kuvaillaan tietyllä terminologialla. 

Esteettistä lähestymistä voi verrata toisenlaisten näkökulmien käyt- 
töön. Joissakin tapauksissa huomataan ympäristön partikulaarisuus, 
mutta vain sen yksi ulottuvuus, jolloin ympäristöä ei lähestytä tiheästi: 
pituus- ja leveyspiirien avulla tapahtuva paikanmääritys huomio sen, 
että jokaisella paikalla on oma sijaintinsa, mutta niistä ei kerrota muu- 
ta. Tilastollinen lähestyminen saattaa erotella paikkakuntia toisistaan 
väestömäärän avulla, jolloin menetetään sekä semanttinen tiheys että 
partikulaarisuus: kaikki 50 000 asukkaan paikkakunnat ovat saman- 
arvoisia, ja niitä kaikkia voidaan kutsua esimerkiksi pikkukaupungeiksi. 
Mutta heti kun aletaan keskustella ympäristön esteettisyydestä, semant- 
tisen tiheyden vaatimus kohdataan jo sanastotasolla; tarvitaan huolelli- 
sesti valittuja kielellisiä välineitä, joilla pystytään viittaamaan ainutlaa- 
tuisiin kohteisiin. Semanttisesti vähemmän tiheässä järjestelmässä tai 
tilanteessa ei ole niin suurta väliä, kutsutaanko jotakin paikkaa kivaksi, 
kauniiksi, nätiksi vai siistiksi, mutta tarkassa esteettisessä keskustelussa 
asialla on suuri merkitys. Tarkka kielenkäyttö kertoo, että kohdetta on 
tarkasteltu yksityiskohtaisesti ja kiinnitetty huomiota sen kylläisyyteen 
eli mahdollisimman moniin piirteisiin. Tämä ei tietenkään tarkoita, että 
esteettinen lähestyminen olisi aina jonkinlaista salapoliisintyötä. Se voi 
olla helppoakin, mutta periaatteessa jokaisen ympäristön tai kohteen 
yhteydessä on hyvin paljon erilaisia asioita, jotka voivat olla tärkeitä ja 
huomion arvoisia, lähes loputtomasti — ja juuri tätä esteettisen lähesty- 
misen perinne kehottaa kunnioittamaan. 

On tietenkin olemassa yleisesti käytettyjä esteettisiä termejä, muttei 
selkeitä ja helppoja sääntöjä niiden käyttöön. Sanoja, kuten ”kaunis”, 

käytetään jopa lakiteksteissä, mutta se, millaisiin kohteisiin ja millaisis- 
sa tilanteissa niitä pitäisi käyttää, on täysin tapauskohtaista ja siitä on 
keskusteltava aina uudelleen. Aikaisemmat kokemukset kauneudesta ja 
siitä puhumisesta auttavat, mutta se ei muuta sitä tosiseikkaa, että kau- 
neuden arvioiminen on aina partikulaarista. Tämä ei tarkoita, ettei es- 
teettisistä arvioista voitaisi päästä yksimielisyyteen, mutta yksimielisyys 
perustuu kontekstiherkkiin aistinvaraisiin kokemuksiin ja keskuste- 
luun niistä, ei yleistettäviin sääntöihin. Tai kuten Sibley asian ilmaisee, 
esteettisille arvioille voidaan löytää havaintopohjaisia todisteita tai tukea 
(perceptual proofs, support), mutta niitä ei voida päätellä tai järkeillä 
(reason) mistään periaatteista (Sibley 2001, 39). On luultavimmin löydet- 
tävissä yleisiä periaatteita sille, minkälaiset asiat eivät voi olla esteettises- 
ti tietynlaisia — haaleanvärinen, täydellisen pyöreä ja sileä esine ei voine 
olla räikeä — mutta kuten Sibley toteaa: ”Mitkään ei-esteettiset edelly- 
tykset tai deskriptiot eivät loogisesti vaadi minkään esteettisen termin 
käyttöä, vaikka ne saattavatkin vaatia jonkin termin hylkäämistä” (Sibley 
2001, 46). 


Kaksi lähestymistapaa 


Kun Saito kysyy, miten asioiden ympäristöarvo voidaan ilmaista tai 
paljastaa niiden havaittavalla pinnalla esteettisesti positiivisella ja hou- 
kuttelevalla tavalla, vaarana on, että sekoitetaan kaksi asiaa toisiinsa. 
Jotkut ympäristön kannalta arvokkaat asiat tai piirteet voidaan ainakin 
joskus ilmaista objektien havaittavan pinnan tasolla melko yksinkertai- 
sesti. Saiton mainitsemista seikoista minimalismi, kestävyys ja pitkä- 
ikäisyys, menneisyyden ja nykyisyyden kontrasti, luonnon toiminnan 
havaittavuus sekä terveys tai terveellisyys saattavat olla tällaisia asioita. 
Niitä voidaan usein jopa mitata ja siksi niitä on melko helppo käsitellä 
ympäristökeskusteluissa. Fi tietenkään ole selvä, että kaikki arvostaisivat 
niitä — kuten Saito toivoisi tapahtuvan — mutta joka tapauksessa voidaan 
osoittaa ja jopa todistaa, että jokin objekti on esimerkiksi minimalisti- 
sempi materiaalikäyttönsä suhteen kuin jokin toinen ja tämä voi myös 

näkyä objektin havaittavissa piirteissä. Tällaiset seikat ovat itse asiassa 
helppo liittää myös ekologisen jalanjäljen käsitteeseen. 

Mutta jos puhutaan esteettisestä houkuttelevuudesta (aesthetic 
attraction) on kyseessä aivan toisenlainen asia, jota ei pidä sekoittaa 
mitattaviin suureisiin. Fi ole itsestään selvää, että mitään esteettisiä 
piirteitä voitaisiin ilmaista tai paljastaa millään yksinkertaisella tai kiis- 
tämättömällä tavalla, eikä voida olla varmoja kenen mielestä ne ovat 
houkuttelevia, jos ne ylipäätään havaitaan. Saiton sopivuus, tarkoituk- 
senmukaisuus ja paikkaspesifisyys sekä huolehtiminen ja sensitiivisyys 
saattavat kuulua tällaisiin piirteisiin. Jos olen ymmärtänyt oikein, Saito 
sisällyttää myös sellaiset yksinkertaiset piirteet kuin objektien koko, 
muoto ja väri esteettisen havaitsemisen piiriin, mutta Sibley ja minä 
emme. Goodmania seuraten voisi ehkä sanoa, että monia objektien ja 
ympäristöjen piirteitä voi havaita kiinnittämättä huomiota niiden syn- 
taktiseen ja semanttiseen tiheyteen tai kylläisyyteen, mutta esteettisten 
piirteiden havaitseminen liittyy nimenomaan näihin tekijöihin. Tai 
paremminkin: on symbolijärjestelmiä kuten taide ja estetiikka, jotka 
ohjaavat huomaamaan tällaisia asioita, ja toisia, jotka eivät niihin joh- 
data. Esteettisen jalanjäljen käsite on mielestäni omiaan viemään huo- 
mion juuri tällaisten seikkojen suuntaan, ja se painottaa ympäristön 
ulottuvuuksia, jotka tärkeydestään huolimatta jäävät helposti ympäristö- 
keskusteluissa toissijaisiksi. 

Saito korostaa aivan oikein, että taiteen piirissä kehittynyttä estetiik- 
kaa ei voi noin vain soveltaa arkipäivän estetiikan käsittelyyn. Esimerkik- 
si taiteessa tavalliset ideat kohteiden selvästä rajaamisesta, voimakkaasta 
yksilöllisyyden korostamisesta, objektien pysyvän identiteetin tavoitte- 
lusta tai vain tiettyjen aistien huomioimisesta voivat olla ongelmallisia. 
(Saito 2007a, 18—28.) Itse väittäisin silti, että muutamat muut taitee- 
seen toistuvasti liitetyt huomiot — juuri Sibleyn ja Goodmanin avulla 
erittelemäni — ovat valaisevia niin (institutionaalisen) taiteen kuin laa- 
jemmankin ympäristö- ja estetiikkakeskustelun kannalta. Esteettises- 
sä lähestymisessä ei ole kyse mistä tahansa asioiden havaitsemisesta 
tai tunnustelusta vaan nimenomaan havaitsemisesta, jossa korostuu 
ainutkertaisuuden sensitiivinen huomioiminen. Juuri sitä on taiteen 

maailmassa vuosisatojen ajan hiottu, ja samasta painotuksesta myös 
esteettisen jalanjäljen hahmottelemisessa on kyse. Oppia ja esimerkkiä 
kannattaa siis ottaa myös taiteen suunnalta eikä vetää tiukkaa erottavaa 
rajaa taiteen ja muun (arkisen) ympäristön välille.’ 


Lopuksi 


Toimintamme vaikuttaa ympäristön esteettisyyteen moniaalla, ja esteetti- 
set piirteet ovat tärkeitä tekijöitä ympäristön kokonaisarvon kannalta. 
Siksi olisi hyvä toimia niin, ettei ympäristön esteettistä arvoa vähennetä 
missään. Tosiasiassa kukaan ei voi käydä kaikkialla tarkistamassa oman 
toimintansa vaikutuksia — ja vaikka voisikin, ei olisi mahdollista todis- 
taa, että vaikutus on esteettisesti juuri tietynlainen. Ainoa tapa arvioida 
esteettistä jalanjälkeä on käyttää mielikuvitusta, koska jälkeä ei koko- 
naisuudessaan voi koskaan täydellisesti havaita. Tarkasti ottaen tämä 
on vastoin esteettisen lähestymisen peruslähtökohtaa, jos se ymmärre- 
tään henkilökohtaiseksi aistinvaraiseksi arvioinniksi, mutta tästä huoli- 
matta mielikuvituksen käyttö on ainoa vaihtoehto. Tällainen kuvittelu 
puolestaan edellyttää taitoa ja herkkyyttä, jota voidaan oppia esimerkiksi 
taiteista. Loppujen lopuksi jää kuitenkin aina avoimesti keskusteltavaksi 
asiaksi, minkälainen on positiivinen esteettinen jalanjälki, kenelle ja 
miten se liittyy positiiviseen ekologiseen jalanjälkeen. Tapauskohtaisia 
tai partikulaareja vastauksia voidaan hyvinkin löytää, yleispäteviä ei. 
Ympäristön suojelu on viime kädessä käytännöllistä työtä, ja siihen 
liittyvien teoreettisten pohdintojen arvo punnitaan siinä, miten ne tätä 
käytäntöä edistävät. Voiko esteettisen jalanjäljen käsitteestä olla käytän- 
nön hyötyä? Voiko sen avulla muuttaa maailmaa paremmaksi? Mah- 
dollinen hyöty voi uskoakseni muodostua siitä, että käsitteen avulla 
on kätevä muistuttaa kolmesta tärkeästä seikasta, jotka muuten saat- 
tavat ympäristökeskusteluissa hautautua ekologisten ja ekonomisten 


8 Arjen estetiikan ja taiteen rajapintoja olen käsitellyt tarkemmin kirjani Arjen estetiikka (Naukkarinen 
2011) osassa IV, 214-301. Myös Thomas Leddy (2012, erityisesti luku 2, 57-92) korostaa taiteen ja 
muun maailman yhtäläisyyksiä erojen sijaan. 

huomioiden alle. Ensinnäkin käsitteen avulla voi korostaa sitä, että kai- 
kella toiminnallamme on aina myös esteettisiä vaikutuksia ympäristöön 
ja että nämä vaikutukset liittyvät myös omaan hyvinvointiimme. Emme 
voi toimia niin, että vaikuttaisimme maailmaan vaikkapa vain ekolo- 
gisesti. Toiseksi käsite palauttaa nopeasti mieleen, että esteettisetkin 
vaikutukset voivat olla globaaleja, toisin kuin perinteisessä estetiikassa 
on totuttu ajattelemaan. Kolmanneksi, esteettisen jalanjäljen käsite rin- 
nastuu keskustelussa välittömästi ekologiseen jalanjälkeen, mikä johtaa 
näkökulmien vertailuun ja erojen etsimiseen. Molemmat näkökulmat 
— monien muiden ohella — ovat tärkeitä ja vaativat omanlaistaan käsitte- 
lyä. Ympäristökeskustelussa tulisikin välttää liian kapeita ja dominoivia 
näkökulmia. 

Kulttuurin ja luonnon jäljet ympäristön 
esteettisessä kokemisessa 
Esimerkkinä Suvisaaristo 


Tarja Rannisto 


Ympäristön suunnittelu ja ympäristöä koskevat toimet tehdään usein 
taloudellisten tai muihin välittömiin luonnon hyötykäyttöön liittyvien 
arvojen perusteella. Muut arvot, kuten esteettiset, jäävät vähemmälle 
huomiolle tai peräti kokonaan päätöksenteon ulkopuolelle. Päätöksen- 
tekoa ohjaavat arvot johtavat lopputuloksiin, joissa ympäristöjen esteetti- 
syys heikkenee. Esteettisten arvojen huomioiminen ympäristön paran- 
nustoimissa lisäisi paitsi ympäristön esteettisyyttä myös esteettisten 
kokemusten mahdollisuutta. Tällä tavalla vahvistettaisiin alueen asuk- 
kaiden ja vierailijoiden viihtyvyyttä. 

Pohdin kulttuurisen ja luonnontieteellisen tiedon merkitystä ympäris- 
tön kokemisessa sekä luonnon esteettisen arvon merkitystä ympäristön 
suunnittelussa ja suojelussa. Esimerkkinäni on Espoon Suvisaariston 
kaupunginosan sisä- ja ulkosaaristo. Suvisaaristo on monipuolisuuten- 
sa vuoksi esteettisesti mielenkiintoinen tarkastelukohde. Alue ulottuu 
mantereelta saaristoon ja vaihtelee hoidetusta lähes hoitamattomaan 
ympäristöön, tiheään rakennetusta ja asutusta paikoin rakentamatto- 
miin ja asuttamattomiin alueisiin. Suvisaariston saarialueille on suun- 
nitteilla luonnon hoitotoimia, jotka ovat ympäristöestetiikan kannalta 
kiinnostavia. Nostankin ne tässä artikkelissa pääasiallisiksi tarkastelu- 
kohteiksi. 

Tarkastelen ympäristön esteettistä kokemusta tapahtumana, jossa ko- 
kijan kyky vastaanottaa ja ymmärtää aistihavaintoja yhdistyvät luonto- 
kohteen havaittaviin ominaisuuksiin. Yuriko Saito tarjoaa mielenkiin- 
toisen näkemyksen luonnon oman tarinan kuuntelemisesta, ja pidän 
sitä, joskin vain osin, hedelmällisenä kantana pohdittaessa luonnon 
esteettistä arvottamista. Luonnon omalla tarinalla Saito tarkoittaa (Saito 
2008a, 160) ekologisen elämän ja luonnon lainalaisuuksien huomioi- 
mista esteettisessä kokemisessa. Saito siis hyväksyy ajatuksen ekologi- 
sen tiedon merkityksestä osana kokemuksen määrittelyä, ja hän tulee 
näin ollen lähelle Allen Carlsonin ns. tietoperusteista käsitystä ympä- 
ristön esteettisestä arvottamisesta. Carlsonin mukaan luonnontieteel- 
linen tieto tarjoaa oikean lähtökohdan tai hänen käsittein ”kategorian” 
luonnon esteettiselle arvottamiselle. Mielestäni ekologinen näkökulma 
on oleellinen esteettisen näkökulman rinnalla muun muassa ympäristö- 
toimien suunnittelussa, mutta esteettisen kokemuksen määrittelyssä 
sen merkitys on kuitenkin nähdäkseni rajallisempi kuin Saito ja Carlson 
olettavat. Tapausesimerkkini osoittaa, että molempiin luonnon kokemis- 
tapoihin — tietoperusteiseen ja ei-tietoperusteiseen ”puhtaaseen” esteet- 
tiseen havaitsemiseen — sisältyy vaaroja ympäristön suojelun näkökul- 
masta. Liiaksi tieteeseen nojaava näkökulma luonnon ympäristöön voi 
ratkaisevasti heikentää luonnon esteettistä kokemista. Tällöin esimer- 
kiksi siihen kuuluva ruumiillisuus ja moniaistisuus uhkaavat unohtua. 
Mutta luonnon oman äänen kuunteleminen toimii kuitenkin tärkeänä 
vastalääkkeenä luonnon liialliselle romantisoimiselle ja estää joissa- 
kin tapauksissa luonnon ulkopuolisten tekijöiden ylivallan ympäristön 
esteettisessä havaitsemisessa. 

Luonnossa oleminen tarjoaa monenlaisia mielihyvän tunteita. Kysyt- 
täessä, mistä luonnon esteettisessä kokemisessa on kyse, on tärkeää 
pohtia esteettisen mielihyvän suhdetta toiseen mielihyvän lajiin, virkis- 
tymiseen. Tarkastelen lähemmin sitä, milloin tällaisissa tunteissa on 
kyse esteettisestä mielihyvästä ja kuinka se eroaa virkistymisestä. 

Artikkelissani pohdin kokemuksen ja esteettisen arvon merkitystä ym- 
päristöpäätöksiin ja -toimiin. Näin ollen myös ekologisen näkökulman 
esille nostaminen on perusteltua. Ehdotan kirjoitukseni lopussa, että 
luonnonsuojelua koskevassa keskustelussa ja toteutuksessa esteettiset 

arvot tulisi ottaa huomioon yhdenvertaisina muiden arvojen kanssa. 
Tätä ennen on kuitenkin selvitettävä, miten luonnon esteettinen arvo 
oikein rakentuu ja miten se voidaan ymmärtää ympäristön suojelun 
näkökulmasta. 


Luonto ja perinteet Suvisaariston esteettisinä vahvuuksina 


Suomen merialueiden saaristokulttuuri on hyvin vanhaa, ja monet 
omaleimaiset kulttuuri-ilmiöt ja elintavat ovat säilyneet jopa vuosisato- 
jen ajan. Vaikka perinteet näkyvät vielä tänäkin päivänä saaristolaisten 
arkipäivässä, perinteiden tuntemus ja kunnioittaminen eivät kuitenkaan 
tarkoita pysähtyneisyyttä tai estä uudistumista. Historian tunteminen 
luo kulttuurista jatkuvuutta saaristoyhteisöissä, joissa ihmiset yhä tunte- 
vat juurensa. Tämä myös vahvistaa saaristolaisten oman paikan tuntua, 
kuulumista jonnekin ja siellä elämistä. 

Suvisaaristo on merellinen kaupunginosa, johon kuuluu Soukan- 
niemen lisäksi 47 saarta sisä- ja ulkosaaristossa Suomenlahdella. 1500- 
luvulla Suvisaaristo muodostui kolmesta tilasta, jotka saarien talon- 
pojat lunastivat itselleen vuonna 1825. 1920-luvulla tilat yhdistettiin 
yhdeksi suurtilaksi. Kieltolain aikaisista salakuljetuksista vaurastuneil- 
la kalastajilla oli varaa lunastaa kalastustorppia itselleen ja rakennuttaa 
tilavia huviloita vuokrattaviksi helsinkiläisille. Näin sai alkunsa alueen 
kesämökkeily. Aluksi kesäasukkaita kuljetettiin saariin rekisteröidyllä 
höyrylaiva SS Sommaröarnalla ja yhteiskuljetuksia varten rakennetuil- 
la moottoriveneillä. 1930-luvulla alettiin alueen sisäsaariin rakentaa 
sähkö- ja puhelinjohtoja, ja siltayhteydet mahdollistivat bussiliikenteen 
Svinölle ja Ramsölle. Nykyään seitsemälle saarelle on tieyhteys, ja noin 
40 saarta on ilman mantereeseen yhdistävää siltaa. (Sommarö-Seura, 
2007.) 

Suvisaaristossa asuu ympäri vuoden noin 300 taloutta, joista kaksi 
taloutta asuu ilman tieyhteyksiä olevilla saarilla ja joista alkuperäis- 
väestöön kuuluvia on noin 20. Kesäasutusta pääsaarilla on enää vähän, 
mutta ulkosaarilla mökkeilyä harrastetaan enemmän. (Uudenmaan liitto, 
2007; Sommarö-Seura, 2007.) 

Suvisaariston asukkailla on vahva kulttuuri-identiteetti. Tämä sosiaali- 
nen voimavara on johtanut ajoittain taloudelliseenkin menestykseen. 
Näin on erityisesti alueen sisä- ja ulkosaaristossa, jossa kalastuksen 
ohella on viljelty maata, metsästetty sekä toimittu käsityöläisinä. Saaril- 
la on toiminut muun muassa kuusi veneveistämöä, joista kaksi jatkaa 
yhä toimintaansa. 

Aitous ja alkuperäisyys ovat ominaisuuksia, jotka helposti mielletään 
perinteiseen saaristomaisemaan ja -kulttuuriin kuuluviksi. Mielikuvis- 
sa elämä saaristossa liitetään usein jonkinlaisen romantisoidun entis- 
aikaisuuden tyyssijaksi, mikä monelle synnyttää nostalgian tunteita ja 
halun lähteä vierailulle saaristoon (Rannisto 2007, 58). Viime vuosien 
aikana saariston virkistyskäyttö onkin saanut uusia muotoja perinteisen 
mökkeilyn lisäksi. Yhteiskuljetukset, kuten vesibussit, tuovat saaristoon 
kulttuuri-, luonto- ja ”aurinkomatkailijoita”. Myös yritykset järjestävät 
virkistyspäiviä pääkaupunkiseudun omassa saaristoympäristössä. 

Taloudellinen kasvu on paradoksaalisesti kääntynyt saaristokulttuuria, 
luontoa ja asukkaita vastaan. Saariston kulttuurin ja elintapojen voidaan 
sanoa olevan uhanalaisia, ja sen luonto joutuu koko ajan enemmän 
ihmisen muokkaamaksi. Matkailu, rakentaminen, alkuperäisten asuk- 
kaiden poismuutto mantereelle sekä kesäasukkaiden mukanaan tuomat 
tavat muuttavat saaristolaiskulttuuria ja ympäristöä. Suvisaariston histo- 
ria ja perinteet, luonto ja eksotiikka ovat kuitenkin sen perusvahvuuksia, 
joihin oikealla tavalla panostamalla alueen matkailu ja virkistyskäyttö 
vahvistuvat. Matkailu on yksi nopeimmin kehittyvistä elinkeinoista, ja 
oikeilla toimenpiteillä tulisikin varmistaa, ettei Suvisaariston luontoa 
ja kulttuuria valjasteta liikaa turismiteollisuuden tarpeisiin. Jos alueen 
alkuperäiseen luontoon ja paikkaan liittyvien toimintatapojen annetaan 
muuttua perusteellisesti, vaikutus näkyy välttämättä myös ympäristön 
esteettisissä arvoissa ja esteettisten kokemusten mahdollisuuksissa. 

Saaristoluonnon esteettistä kohtaamista voidaan antoisasti tulkita 
ja kuvata John Urryn käyttämillä lähes samaa tarkoittavilla käsitteillä 
”yksilöllinen katse” (individual gaze) ja ”romanttinen katse”. (romantic 
gaze). Molemmat viittaavat aitoon, syvälliseen ja henkilökohtaiseen 
kokemiseen. (Urry 2000,180-185; 187-192.) Mahdollisuus tällaiseen 

kokemiseen on Suvisaaristossa vaarassa kadota vallalla olevan kehityk- 
sen seurauksena. Matkailussa ja rakentamisessa ei-materiaalisia arvoja 
hyödynnetään markkinakeinona. Suvisaaristossa esimerkiksi rakennus- 
kanta on säilynyt kohtuullisissa mittasuhteissa, koska kaavoituksen kes- 
keneräisyys aiheutti 1970—1990-luvulla alueelle rakennuskiellon. Uusia 
rakennuslupia on alettu jälleen myöntää 2000-luvulla. (Sommarö-Seura 
2007.) Vaarana on, että paikalliskulttuurit ja ainutlaatuinen luonnon- 
ympäristö tuotteistetaan elämyshakuisten matkailu- ja rakennusyritys- 
ten tavoitteiden mukaisiksi. Tämä on paradoksaalista siinä mielessä, 
että rauhan, luonnollisuuden ja alkuperäisyyden kokemisesta tehdään 
kauppatavaraa, jolle on määritelty taloudellinen vaihtoarvo. Tällä kehi- 
tyksellä on huomattavia seurauksia: mitä enemmän alueelle houkutel- 
laan väkeä, sitä vähemmän rauhaa ja luontoa jää jäljelle. 

Urry näkee ”romanttisen katseen” yleistyneen visuaalisessa kulutta- 
misessa. Vaikka ”romanttisen katseen” alkuperäisenä pyrkimyksenä on 
luonnon ja autenttisuuden säilyttämisen, se vaikuttaa jopa vahingoitta- 
vasti sensitiivisten luontoympäristöjen infrastruktuuriin ja kehitykseen. 
(Urry 2000, 180-185; 187-192.) Esineellistetyt perinteet ja maisemat 
halutaan alistaa palvelemaan talouden tavoitteita. Tällaisen kehityskaa- 
ren lopputuloksena on vaikea nähdä muuta kuin paikallisen elämän 
aitouden ja ympäristön itseisarvon menetys tai ainakin heikkeneminen. 

Luontomatkailu on kasvattanut suosiotaan Suvisaaristossa, ja siksi 
Suvisaariston aluesuunnittelussa tulisi huomioida nykyistä selkeämmin 
saaristoluonnon herkkyys ja asettaa rajoituksia turismille ja rakentami- 
selle. Useilla alueen saarilla kasvillisuus, kuten jäkälät ja sammalet, on 
erityisen herkkää tallaamiselle. Saarilla kasvaa myös harvinaisia kasvi- 
lajeja, joita vierailijat usein vastoin määräyksiä vievät mukanaan. Lin- 
tujen ja muiden alkuperäisten eläinlajien rauhalliset lisääntymispaikat 
vähenevät, mikä on aiheuttanut monien lajien katoamisen alueelta. Toi- 
saalta myös uusia lajeja on asettunut saariin. 

Luonnonympäristön lisäksi saariston elintapojen ja kulttuurin säi- 
lyttäminen on tärkeää, ja niiden suojelussa on alettu painottaa muun 
muassa kestävään kehitykseen perustuvia säädöksiä ja käytäntöjä. Myös 
saariston historiasta kertovat kotimuseot on avattu Lehtisaareen ja 

Pentalaan.' Matkailun tulisi huomioida paikallinen kulttuuri ja paikal- 
lisen väestön tarpeet, sillä paikallisella kulttuurilla on suuri merkitys 
pienen yhteisön elinvoimalle ja henkiselle pääomalle. 


Ympäristö ja kulttuuriset merkitykset 


Tunteet ovat osa esteettistä herkkyyttä ja syntyvät muun muassa mieli- 
kuvien synnyttämien uskomusten pohjalta. Ympäristöt, joilla on vahva 
kulttuurihistoriallinen menneisyys, kuten Suvisaaristolla, koetaan hel- 
posti tunteisiin ja mielteisiin vaikuttavina. Näin erityisesti silloin, kun 
niiden menneisyyttä voidaan lähestyä mielikuvituksen ja tarinan ker- 
ronnan kautta. 

Määritämme tunteita objektin luonteen mukaan sekä huomioimal- 
la, sopivatko tunteet ja uskomukset muiden ihmisten uskomuksiin 
objektista. Pidämme uskomuksia järkevinä ja soveliaina, mikäli ne 
sopivat yhteen myös muiden uskomusten kanssa (Carroll 1993, 258). 
Tällä tavoin emotionaaliset reaktiomme voidaan selittää paitsi objek- 
tin ominaisuuksien ja omien tunteidemme ja mielikuviemme avulla 
myös muiden ihmisten emotionaalisten reaktioiden ehdoin. Tällainen 
intersubjektiivinen tunnekokemus konkretisoituu muun muassa maja- 
koiden synnyttämien reaktioiden kuvaamisessa. Majakoihin liitetään 
usein romanttisia mielikuvia syysmyrskyjen riepottelemista laivoista tai 
entisaikaisten salakuljettajien elämästä. Tällaisia mielikuvia saattavat 
yhdistää jotkin todelliset tai kuvitteelliset ominaisuudet, mutta majakka- 
perinne on siinä määrin yleisesti tiedostettua, että se synnyttää monelle 
samanlaisia tunnetiloja, kuten kaihoa ja haikeita nostalgian tunteita. 
(Rannisto 2007, 58.) 

Luontoon ja kulttuuriin liittyvät kollektiiviset kokemukset luovat pai- 
kan henkeä ja vaikuttavat siihen, miten alue koetaan ja mitä sen omi- 
naisuuksia pidetään yhteisöllisesti merkittävinä. Esimerkiksi Suvisaaren 
seurantalolla Svinösundissa järjestettävät tapahtumat ja talkoot, mark- 
kinat, kesäjuhlat sekä konsertit pursiseuran saaristoviikoilla jatkavat 


1 Pentalan museo liitettiin vuonna 2006 EU:n tukemaan Skärgärdsmuseer-verkostoon. 

alueen kulttuuriperinteitä ja tukevat siten alueen historiallista jatkuvuut- 
ta. Tällä tavoin kulttuuriset arvot sulautuvat ympäristöön ja maisemaan. 
Myös muissa pohjoisissa kulttuureissa saaristoympäristö mielletään 
yksinkertaiseksi ja sopusointuiseksi elämäksi luonnon kanssa. Suvisaa- 
risto edustaa pitkän perinteen ja historian värittämää kulttuurimaise- 
maa, minkä takia se on mahdollista kokea jonakin pohjoisen kulttuurin 
luonnetta ilmentävänä kokonaisuutena. Tieto maiseman inhimillisestä 
tarinasta vahvistaa myös saariston esteettistä arvoa. 

Luontokokemuksia kuvailtaessa ja niiden mahdollisuuksista kerrot- 
taessa näkökulmina ovat usein visuaalisuus ja kuvaukselliset ominai- 
suudet. Vaikka kohteen visuaaliset ominaisuudet ovat merkittäviä myös 
esteettisessä kokemisessa, on syytä kuitenkin huomata, että pelkkien 
näköhavaintojen perusteella muodostuvassa kokemuksessa ei hyödyn- 
netä kokijan kaikkia aisteja ja kokemus jää vaillinaiseksi. Tällöin myös 
luonnon esteettisen arvon potentiaali heikentyy. Yuriko Saito huomaut- 
taa, että pelkät visuaaliset ominaisuudet vaikuttavat havaintoomme vali- 
koivasti, sillä ne rohkaisevat meitä tarkastelemaan vain niitä luonnon 
kohteita, jotka ovat visuaalisesti koherentteja, kiinnostavia, nautittavia ja 
stimuloivia. Visuaalisesti painottunut luonnon arvottaminen ei ole kui- 
tenkaan aina ongelmallista. Onhan luonnon visuaalinen kiinnostavuus 
usein ensimmäinen seikka, joka houkuttelee meitä lähtemään luontoon. 
(Saito 2008a, 154.) 

Saiton mukaan kokonaisvaltainen luonnon esteettinen kokeminen 
edellyttää kaikkien havaittavissa olevien luonnon ominaisuuksien huo- 
mioon ottamista (Saito 2008a, 155). Kun havaitsijan koko aistikapasiteet- 
ti on käytössä, esteettinen kokemus laajenee ja syvenee. Luonnon omien 
ominaisuuksien lisäksi esteettisen kokemuksen sisältöön vaikuttavat 
havaitsijan historialliset, kulttuuriset ja taiteeseen liittyvät assosiaatiot 
(Saito 2008a, 154). Esteettinen kokemus sisältääkin välttämättä sekä 
havaitsijan että kohteen mukanaan tuomia piirteitä. 

Kun pohditaan assosiaatioiden merkitystä kokemuksen sisältöön, on 
huomioitava, että ne kuuluvat havaitsijan kokemuspiiriin ja että ne tuo- 
daan havaintotilanteeseen ympäristön ulkopuolelta. Vaarana on, että hen- 
kilökohtaiset assosiaatiot tulevat kokemuksessa niin hallitseviksi, ettei 
kohteen oma esteettinen arvo osallistu kokemuksen rakentumiseen. 

Tällöin kokemuksen sisältö uhkaa vääristyä. Esimerkiksi Suvisaariston 
nimi viittaa kesään, jolloin monelle syntyy mielikuva kesäisen meren 
raikkaudesta ja huolettomasta idyllisestä saaristoyhteisöstä, jossa vie- 
tetään leppoisia lomapäiviä meressä uiden. Tosiasiassa Suvisaariston 
itäpuolelle 1960—1970-luvulla johdetut Espoon kaupungin jätevedet 
ovat kuormittaneet herkkiä sisälahtia yli niiden sietokyvyn ja aiheutta- 
nut rehevöitymiskierteen, jossa liiallinen ravinnepitoisuus ylläpitää itse 
itseään. (Uudenmaan ympäristökeskuksen ja Espoon teknisen keskuksen 
raportti, 2009.) Jos tämä ekologinen haitta, joka konkretisoituu muun 
muassa rantavesien sameutumisena ja pienten lahtien umpeutumise- 
na, huomioidaan ympäristöön kuuluvana esteettisenä ominaisuutena, 
muuttuu kokijan esteettinen arvottaminen todellisemmaksi. Nyt meres- 
sä uiminen tai luonnon tuoksu eivät enää tarjoa samanlaista luonnon 
esteettistä kokemusta kuin mielikuvissa elänyt terve luonnon ympäristö. 

Assosiaatiot ja ulkopuoliset vaikutteet nähdään joskus niin oleellisena 
osana ympäristön esteettistä arvoa ja kokemusta, että luonnolla sano- 
taan olevan esteettisiä ominaisuuksia vain silloin, kun se on inhimilli- 
sen kulttuurin muokkaamaa. Esimerkiksi villiä, kultivoimatonta luon- 
toa ei jyrkän assosiatiivisen näkemyksen mukaan nähdä millään tavoin 
merkittävänä, ennemminkin se on kaiken suojelun ulkopuolella olevaa 
joutomaata. (Saito 2008a, 154-155.) Assosiaation merkitystä voimakkaas- 
ti painottavasta näkökulmasta luonnon historiallinen ja kulttuurinen 
arvo ovat kiistattomia: luonto koetaan merkittävänä vain sen mukaan, 
mikä sen asema on inhimillisessä maailmassa. Näin humanisoivassa 
asenteessa luonnon sisäinen arvo jää tavoittamatta, eikä siihen perustu- 
va esteettinen arvottaminen toteudu. 

Myös Suvisaariston arvostus perustuu usein assosiatiivisiin merki- 
tyksiin kuten historiallisiin ja kulttuurisiin tarinoihin, eikä luontoa 
itseisarvoisena esteettisenä kohteena oteta riittävästi huomioon. Tästä 
konkreettisena esimerkkinä ovat kaikille avoimet saaristoristeilyt, joissa 
esitellään Suvisaariston historiaa ihmisen toimintaan liittyvien tarinoi- 
den avulla. Suvisaaristo toki nähdään mereltä käsin luontona, mutta 
sille annetaan merkitykset vain ihmisen näkökulmasta. 

Esteettisen kokemuksen tulee perustua kohteen havaittaviin omi- 
naisuuksiin ja sellaisiin havaitsijan elettyihin kokemuksiin, jotka eivät 

humanisoi luontoa tarpeettomasti. Liian subjektiivisiin mielikuviin pe- 
rustuva kokemus, mitä assosiatiivinen lähestyminen voimakkaimmil- 
laan on, heikentää ympäristön esteettisten ja muiden sisäisten arvojen 
tavoittamista. Luonnon liiallinen humanisoiminen, kuten sen koke- 
minen entisajan ihmisten elämästä kertovien tarinoiden kautta, estää 
luontoa olemasta luonto itse ja tekee siitä liiaksi ”meidän näköisemme”, 
mikä rajoittaa luonnon kokemista sellaisenaan. Suvisaaristossa luontoa 
käytetään myös kylätapahtumien lavasteena, jolloin luonnon muodot, 
sääolosuhteet, kasvillisuus yms. ovat toki merkittäviä tapahtuman onnis- 
tumisen kannalta ja saattavat antaa lisäarvoa tapahtuman kokemiselle. 
Luonnon oman tarinan kuuleminen jää kuitenkin vähemmälle tai koko- 
naan huomiotta, jolloin luonto esiintyy Saitoa mukaillen mykkänä. (Saito, 
2008b, 244.) Tämänkaltaisella humanistisella esteettisellä asenteella 
voi olla myös epätoivottavia seurauksia luonnonsuojelun näkökulmasta. 
Luonnon romantisoiminen voi estää näkemästä sen heikkoa tilaa, ku- 
ten Suvisaariston kohdalla on paikoin käynyt. Juuri tällaiselle asenteelle 
Saiton käsitys luonnon oman tarinan kuuntelemisesta toimii tärkeänä 
vastavoimana. 


Luonnon omat tarinat ja esteettinen kokemus 


Kulttuuristen ja muiden ihmisen antamien merkityksien lisäksi luon- 
nolla on oma, ihmisestä riippumaton ja ainutlaatuinen historiansa ja 
elämänsä. Kun tämä oivalletaan, luonto kohdataan sensitiivisesti ja avoi- 
mena sen omille lukuisille muodoille ja ilmentymille. Tätä tapahtumaa 
eli luonnon oman todellisuuden tunnistamista Saito nimittää luonnon 
kuuntelemiseksi ja luontona arvottamiseksi. Näin koettuna luonto ei ole 
koskaan mykkä tai ilman omaa tarinaa. (Saito 2008a, 155, 160.) 
Luonnon oman tarinan kuunteleminen ei tarkoita pelkästään aistien 
välityksellä tapahtuvaa kohtaamista vaan, kuten Saito (20083) esittää, 
meillä tulee olla lisäksi ymmärrystä luontokohteen alkuperästä ja toi- 
minnasta, jotka tulevat esiin sen havaittavissa olevissa ominaisuuksissa. 
Tulkitsen tällaisen ymmärryksen tarkoittavan pikemminkin yleistietoa 
esimerkiksi puulajeista ja heinikon erottamista suoalueesta kuin tarkkaa 

tietoa esimerkiksi rantaveden kemiallisesta koostumuksesta. Esteettises- 
sä kohtaamisessa arvostetaan tapaa, jolla nämä luonto-objektit kertovat 
alkuperästään, rakenteestaan ja toiminnastaan, vaikka kokijalta ei vaa- 
ditakaan syvää luonnontieteellistä perehtyneisyyttä. 

Saiton näkemys luonnon oman tarinan — ja siten ekologisen tiedon 
— merkityksestä esteettisessä arvottamisessa lähestyy Allen Carlsonin 
kantaa. Carlsonin mukaan (Carlson 1979, 272) pelkästään havainnoi- 
malla ympäristöä on vaikea erottaa esteettiselle arvottamiselle oleelliset 
ominaisuudet. Hänen mukaansa pelkkään aistihavaintoon perustuva 
arvottaminen johtaa vaaraan arvostaa kaikkea, myös sellaisia ominai- 
suuksia, jotka eivät lisää kohteen esteettistä arvoa. Koska esteettinen 
arvottaminen sisältää Carlsonin mielestä myös ominaisuuksien tunnis- 
tamista ja erottamista, tarvitaan tietoa, jonka avulla esteettinen merkitys 
voidaan kohdistaa ympäristön oikeaan ominaisuuteen. (Carlson 1979.) 
Luonnon esteettinen arvottaminen edellyttää oikeanlaista kategorisoin- 
tia. Luonnontieteellisen tiedon avulla, Carlson väittää (Carlson 1979, 
273), kokemuksestamme tulee esteettinen ja ”raaka kokemus” muuttuu 
harmoniseksi ja merkitykselliseksi esteettiseksi arvottamiseksi.? 

Edellä esitetyn mukaan luonnon esteettinen arvottaminen edellyt- 
tää siis jonkinlaista tietoa ekologisista systeemeistä, ymmärrystä siitä, 
kuinka luonto toimii. Juuri tämä antaa oikeanlaiset kategoriat luonnon 
esteettiselle arvottamiselle. Sekä Saito että Carlson pyrkivät osoittamaan, 
kuinka tieteellinen tieto auttaa meitä saavuttamaan luonnon itsestään 
kertomansa tarinan. Itse pidän tämänkaltaista näkemystä kannatetta- 
vana luonnonsuojelullisia sekä aluesuunnittelua ja muita ympäristöön 
kohdistuvia toimenpiteitä pohdittaessa. Luonnon esteettisen arvottami- 
sen kohdalla luonnontieteellisen tiedon asemaa on kuitenkin harkitta- 
va tarkemmin: se on paras ymmärtää tärkeänä vastavoimana luonnon 
liialliselle romantisoimiselle. 


2 Myös Holmes Rolston III on kannattanut Carlsonin näkemysten kaltaista tietoperusteista teoriaa. 
Rolston korostaa arvojen luomisessa henkilökohtaisen kokemuksen merkitystä. Rolston ei kuitenkaan 
tarkoita, että luonnon arvot heijastaisivat kokijan omia tarkoitusperiä. Koska esteettiset arvot 
toteutuvat luonnollisissa ja todellisissa asioissa, meillä tulee olla myös tietoa siitä, missä arvottamisen 
perustana olevia ominaisuuksia voidaan nähdä. Arvottaminen perustuu Rolstonin mukaan juuri tähän 
tietoon huolimatta siitä, mitä tuomme siihen omasta kokemusmaailmastamme mukaan. (Rolston, 
1999 & 2007.) 

Vaikka Saito näyttää olevan osittain samaa mieltä Carlsonin kanssa, 
hän painottaa kuitenkin heidän näkemystensä välistä eroa esteettisen 
kokemuksen muodostumisesta. Carlsonilla luonnon esteettinen koke- 
mus rakentuu luonnontieteellisen tiedon perusteella, kun taas Saitolle 
merkittävämpää on kokemuksen ja moraalin suhde. Moraalin tehtävä- 
nä on Saiton mukaan torjua sopimattomien eli liian subjektiivisten tai 
liian kuvitteellisten merkitysten vaikutus luonnon kohteen esteettises- 
sä arvottamisessa. Moraalin merkitys korostuu, kun luonto kohdataan 
sen omilla ehdoilla ja tunnistetaan sen omat ja todelliset ominaisuudet, 
myös ne, jotka ovat meille vieraita ja tuntemattomia. (Saito, 2008a, 156.) 
Moraalinen ulottuvuus auttaa myös ymmärtämään luonnon alkuperäis- 
tä ja monimuotoista rakennetta. Sitä vastoin ilman moraalista ulottu- 
vuutta esteettinen arvottaminen saattaa joutua epäoleellisen tiedon tai 
välinpitämättömyyden varjoon, ja kokemuksesta voi tulla ”liian helppo, 
sopimaton, jännittävä tai miellyttävä”, kuten Saito toteaa (2008a, 156). 

Sen lisäksi että luonto kertoo oman tarinansa aistiominaisuuksiensa 
kautta, kuulemme siinä — joskus tiedostamattamme — myös myyttien, 
kansanperinteen ja alkuperäisten tarinoiden vaikutuksen. Näin myös 
Suvisaaristo muodostuu erilaisiksi mielikuviksi ja kokemuksiksi sen 
mukaan, minkälainen on kokijan oma suhde juuri tähän maisema- tai 
luontotyyppiin. 

Tieteen merkityksestä kokemuksen sisältöön on esitetty kahdenlais- 
ta näkemystä: toisaalta tiede voi edistää ja kohentaa arvottamista, mutta 
toisinaan tieteellinen tieto voi myös ohjata huomiomme pois esteettisistä 
ominaisuuksista (Saito 2008a, 161). Esimerkki syksyisestä meri-ilmastos- 
ta selventää jälkimmäistä tilannetta: Syksyllä kun merivesi on lämpimäm- 
pää kuin ilma, veden voi nähdä höyryävän ja häivyttävän kauempana 
siintävän saaren ohuen sumuverhon taakse. Näky on esteettisesti merkit- 
tävä: kaunis, harras, rauhallinen ja ehkäpä menneen kesän loppumisesta 
aiheutuvaa haikeutta synnyttävä. Jos ilmiötä ajatellaan tieteen näkökul- 
masta, sen fysikaaliset ominaisuudet painottuvat ja vievät huomiomme 
pois esteettisestä kokemuksesta. Veden ja ilman lämpötilan ero on riittä- 
vän suuri, jolloin vesi jäähtyy ja osa haihtuu kaasuna ilmaan. Kylmä ilma 
voi sitoa kaasumaista vettä vain rajallisen määrän, minkä jälkeen kaasu 
tiivistyy pieniksi vesipisaroiksi. (Lehtimaa ja Nurminen 1996.) 


KULTTUURIN JA LUONNON JÄLJET YMPÄRISTÖN ESTEETTISESSÄ KOKEMISESSA 119 


Kangastusten havaitsemisessa tieteellinen tieto edistää esteettistä 
kokemista. Se rajoittaa mielikuvituksen mahdollisuutta liialliseen fanta- 
siointiin ja ohjaa kokemuksen esteettiseen tilanteeseen, jota havainto- 
ominaisuudet vahvistavat. Esimerkiksi syksyllä kovalla pakkasella, kun 
meri ei ole vielä jäätynyt, voi nähdä kuinka saaret nousevat ikään kuin 
leijumaan. Optinen harha johtuu siitä, että ilma on lämpimämpää ja si- 
ten harvempaa lähellä veden pintaa, jolloin valonsäde kulkee sitä kautta 
helpoimmin. (Lehtimaa ja Nurminen 1996.) 


Esteettinen mielihyvä 


Esteettiset arvot ovat osa inhimillistä kulttuuria. Ympäristön esteettinen 
arvo ymmärretään usein vahvasti inhimilliseksi arvoksi, koska se edel- 
lyttää tietynlaista esteettistä herkkyyttä ja kykyä esteettiseen kokemiseen 
toisin kuin esimerkiksi luonnontieteelliset arvot, joiden voidaan katsoa 
olevan vähemmän subjektiivisia. Luonnon esteettiset arvot käsitetään 
helposti myös fyysistä mielihyvää synnyttäviksi välineellisiksi arvoiksi, 
jolloin esimerkiksi merituulen puhaltaessa tavoitellaan virkistymiskoke- 
musta. (Brady 2003, 22.) 

Kokemuksen tasolla esteettinen arvo voi olla vaikea erottaa virkistys- 
arvosta. Koska molemmat voivat olla jopa saman tilanteen tai toiminnan 
osia ja tuottavat mielihyvää, saatetaan molempia pitää instrumentaa- 
lisina arvoina. Emily Brady korostaa (Brady 2003, 23—25) oman näke- 
mykseni mukaisesti, että niiden tuottamat mielihyvät eroavat toisistaan 
kuitenkin oleellisesti. Virkistysarvon tuottama mielihyvä on tavoitteel- 
lista: metsäkävelylle lähdetään kohottamaan kuntoa ja saamaan raitista 
ilmaa tai ulkoiluttamaan koiraa. Esteettinen arvo tätä vastoin tuottaa 
tavoitteetonta mielihyvää: metsässä ollessa nautitaan luonnon tuoksuista 
ja äänistä, iloitaan epätasaisessa maastossa kävelemisestä ja tunnetaan 
oksien rasahteleva katkeilu askelten alla. Esteettisessä kokemuksessa 
luonnon sisäiset arvot ja kokijan esteettinen herkkyys ovat oleellisia, kun 
taas virkistyskokemus syntyy silloin, kun kokijan tavoitteena on saada 
pääasiassa fyysinen hyvänolon tunne luonnossa liikkumisen ja oman 
toiminnan kautta. 

Aiemmin esitettyjen tietopohjaisten teorioiden heikkous on mieles- 
täni siinä, että juuri tällainen, kokijan fyysinen luonnon kokeminen, 
jää tarkastelun ulkopuolelle. Itse pidän ruumiillista kokemista tärkeänä 
osana luonnon esteettistä arvottamista. Kuten Arnold Berleant ehdottaa 
(Berleant 1991, 1992, 1997) kokijan sulautuminen, uppoutuminen 
luonnon kohteen kanssa on kokonaisvaltainen, ruumiillisen kokemisen 
tapahtuma. Luonnossa tämänkaltainen esteettinen kokemus syntyy, kun 
annamme aistiemme vaeltaa avoimina ja sisällyttää koko ympäröivän 
luonnon ominaisuudet osaksi syntyvää esteettistä kokemusta. Meren 
rannalla näemme edessämme avautuvan näkymän, kuulemme kuin- 
ka meri kuohuu rantakallioita vasten ja tunnemme merituulen, jonka 
suolaisuuden maistamme kielessämme. Osana ruumiillista kokemusta 
tuomme mukanamme tietomme, uskomuksemme ja asenteemme, jot- 
ka auttavat kokemuksen jäsentämisessä ja tulkitsemisessa (Berleant, 
1997, 13). 

Esteettisen herkkyyden ja luontoon sulautumisen on ehdotettu lisää- 
vän kunnioitusta ympäristöä kohtaan. Esteettistä arvoa ei tulisi kuiten- 
kaan määritellä keinona näiden saavuttamiseksi tai lisäämiseksi, vaan 
esteettinen kokemus tulisi ymmärtää yleisesti edistävänä tekijänä posi- 
tiivisessa luonnon arvostamisessa (Brady 2003, 25). Tällöin ympäristön 
esteettinen arvostaminen rohkaisee meitä huolehtimaan ja suojelemaan 
ympäristöä, ja näin ympäristökokemus jatkuu vuorovaikutteisena tapah- 
tumana, mikä parhaimmillaan saa aikaan sekä kokijan että ympäristön 
kannalta yhä positiivisempia esteettisiä merkityksiä. 


Esteettiset arvot muiden ympäristöarvojen joukossa 


On selvää, että pelkästään esteettisten ominaisuuksien perusteella 
ympäristön tilaa ei voida arvioida. Näkemykseni mukaan käytännön ym- 
päristön suunnittelussa ja suojelussa painotetaan objektiivisiksi määri- 
teltyjä arvoja usein liikaa subjektiivisina pidettyjen esteettisen arvojen 
kustannuksella. Toiminta- ja suojelupäätöksiä ei pitäisi tehdä tällai- 
sen vastakkaisasettelun perusteella, vaan tulisi määrittää jonkinlainen 
luonnon kokonaisarvo, jossa huomioidaan useita eri arvolajeja, kuten 

esteettinen, tieteellinen, taloudellinen, uskonnollinen ja kulttuurinen 
arvo. Tällöin luontoa ja ympäristöä koskevassa päätöksenteossa suurin 
painoarvo tulisi olla korkeimman kokonaisarvon omaavalla kohteella. 

Kannatankin vahvasti näkemystä, jonka mukaan esteettinen arvo 
tulisi huomioida kohteen kokonaisarvossa ja keskeisenä tekijänä poh- 
dittaessa muita ympäristöarvoja, kuten biodiversiteettiä sekä elämän ja 
lajien kunnioittamista. Kuten Marcia Faton toteaa, estetiikka tarjoaa tar- 
peellisen ja muista poikkeavan tavan ymmärtää luontoa, ja siksi sen voi 
katsoa muodostavan jopa perustan muille arvoille (Eaton 1997, 363). Itse 
en menisi näin pitkälle: riittää kun hyväksymme, että esteettiset arvot 
ovat yksi keskeinen arvolaji muiden joukossa. 

Esimerkiksi ympäristöekologian merkitys esteettisessä arvottamises- 
sa ilmenee hyvin Aldo Leopoldin (Leopold 1991) kiteytyksessä, jonka 
mukaan ympäristön kauneus, pysyvyys ja yhtenäisyys ovat toisistaan 
riippuvaisia, ja luonnon hyvinvointi on yhtä kuin kyky uusiutua omien 
luonnollisten prosessien kautta. Tämän näkemyksen tosin voi tulkita si- 
ten, että kauneus esiintyisi vain terveessä ja ekologisesti vakaassa ympä- 
ristössä, mikä ei täysin vastaa nykyistä käsitystä ympäristön esteettisistä 
arvoista. Joutomaat, turmeltuneet luonnonympäristöt ja tuhoutuneet 
kasvualustat voivat olla esteettisiltä arvoiltaan kiintoisia kohteita. 

Luonnon arvoihin on kiinnitetty laajaa huomiota määriteltäessä luon- 
nonsuojelulle prioriteetteja, ja arvokeskustelua on käyty myös Suvisaaris- 
ton vesialueen kunnostustoimien suunnittelussa. Käytännössä on kui- 
tenkin vaikea löytää objektiivisesti sopivia kriteereitä mittaamaan kunkin 
arvon määrää ja päättää, mitkä kriteerit milloinkin pitäisi ottaa huomioon. 

Päätöksenteossa ympäristön arvot jaetaan usein luonnonvara- ja 
ei-luonnonvarakategorioihin, mikä ei heijasta vain taloudellista ja ei- 
taloudellista arvoa vaan myös erottelua helpommin ja hankalammin 
kvantifioitavien arvojen välillä (Godlovitch 1998, 122). Tasapuolisuu- 
den vuoksi tulisi tehdä eroja useampien arvolajien tai erilaisten ”hy- 
vyyksien” välillä, jotta arvokeskustelusta ja oikeiden arvojen oivaltami- 
sesta ja etsimisestä tulisi oikeudenmukaista. Beardsleyn (Beardsley 
1982, 113) mukaan on syytä uskoa, että erityisenä lajinaan esteettinen 
arvo on yleinen ja keskeinen arvokategoria ja erotettavissa muista arvo- 
lajeista. Itsekin katson, ettei esteettisiä arvoja tulisi sivuuttaa ympäristöjä 

koskevassa suunnittelussa ja päätöksenteossa. Ympäristötoimien kan- 
nalta tärkeäksi tavoitteeksi tulisi nostaa esteettisten ja muiden ympä- 
ristöarvojen arvioiminen rinnakkain ja niiden näkeminen toisiaan täy- 
dentävinä (Carlson 2010, 307). Luonnon kannalta on merkittävää, millä 
tavoin eri ympäristöjen esteettistä arvoa voitaisiin verrata toisiinsa ja 
kuinka paljon esteettisen arvon tulisi vaikuttaa kullekin alueelle kohdis- 
tuvissa toimenpiteissä. 


Lopuksi 


Mitä jatkossa tapahtuu Suvisaariston asukkaiden ympäristöön kohdis- 
tuville toiveille ja suunnitelmille, ja millainen tulevaisuus odottaa 
alueen luontoa ja sen tarjoamia esteettisiä kokemuksia? Uudenmaan 
ympäristökeskuksen ja Espoon teknisen keskuksen vuonna 2009 teet- 
tämän selvityksen Suvisaaristo — rehevöityneen sisäsaariston ekologinen tila 
2009 mukaan Suvisaariston ekologinen tila on välttävä ja ympäröivän 
merialueen tyydyttävä. 

Herkästä saaristoluonnosta pidetään kuitenkin huolta. Suvisaaristoon 
suunnitellut hoitotoimenpiteet kohdistuvat selvityksen mukaan vesistön 
parantamiseen, kun taas metsäalueet on jätetty esityksen ulkopuolelle; 
Ensimmäinen ja tärkein hoitotoimi on laajentaa viemäriverkostoa niin, 
että se ulottuu kaikkiin kiinteistöihin ulkoisen kuormituksen vähen- 
tämiseksi. Tämän jälkeen aloitetaan vesiliikenteen nopeusrajoitusten 
tiukentaminen, pienruoppausten vähentäminen ja vesikasvien niiton 
rajoittaminen. Näillä toimenpiteillä tuetaan vesistön ekologisen tilan 
kohentumista. Hoitosuunnitelman perustana vaikuttavat vahvat ekolo- 
giset arvot, jotka tässä tapauksessa näyttäisivät vaikuttavan positiivisesti 
myös ympäristön esteettisiin arvoihin ja sitä kautta asukkaiden elämän 
laatuun. 

Paikallisten asukkaiden merkitys Suvisaariston ympäristön huoleh- 
timisessa on suuri, ja ennallistamista sekä suojelutoimia tehdäänkin 


3 Metsien ja maaperän kunnostukseen on tosin useilla yksittäisillä saarilla omia suunnitelmia, jotka on 
laadittu yhteistyössä saaren asukkaiden, kesäasukkaiden ja ulkopuolisen asiantuntija-avun kanssa. 

Espoon kaupungin lisäksi huomattavassa määrin myös talkoovoimin. 
Asukasyhdistykset ovat yhteistoimin saaneet rakennetuksi muun muas- 
sa oman vesihuoltoverkoston ja kunnostaneet vesistöä muillakin tavoin. 
Nämä vesistöjen suojelun kannalta merkittävät hankkeet ovat osaltaan 
parantaneet Suvisaariston viihtyvyyttä ja virkistyskäyttöä. Nämä toimet 
ovat myös parantaneet alueen esteettisyyttä. 

Vakinaisen asukaskunnan huoli ja vastuunottaminen luonnosta ja 
koko ympäristöstä vaikuttaa ainakin käytännön tasolla kokonaisvaltai- 
semmalta kuin kesämökkiläisten. Tämän voi ymmärtää johtuvan vaki- 
naisten asukkaiden halusta säilyttää ja kohentaa omaa arkiympäristöään. 
Mökkiläiset viettävät alueella vähemmän aikaa, mikä rajoittaa heidän 
mahdollisuuksiaan osallistua laajamittaisiin ja kestoltaan pitkäaikaisiin 
toimiin. Kesäasukkaat myös keskittyvät enimmäkseen oman tonttinsa 
ylläpitämiseen ja kesäloman mukavuuteen vaikuttaviin tekijöihin, kuten 
oman rantaosuuden siisteyteen ja pihakasvien hoitamiseen. Esteettisten 
arvojen huomioon ottaminen ja vahvistaminen omassa ympäristössä 
motivoivat kuitenkin alueen molempia asukasryhmiä panostamaan eko- 
logisten seikkojen lisäksi myös esteettisiä arvoja kohentaviin toimiin. 

Jatkotoimenpiteenä Suvisaariston selvityksessä suositellaan muun 
muassa ”sellaisen hoitosuunnitelman tekoa, jossa pohditaan yhdessä 
tarkemmin hoitotoimien toteutustapaa” (Uudenmaan ympäristökeskuk- 
sen ja Espoon teknisen keskuksen raportti, 2009). Saaristoalue on tär- 
keä kokonaisuus ajan kuluessa muuttuvassa merimaisemassa, ja siksi 
siihen kohdistuvassa hoitosuunnitelmassa ja toteutuksessa olisi mui- 
den arvojen ohella tärkeää pohtia myös saariston esteettisiä arvoja. Myös 
luonnonympäristön ennallistaminen (mm. Elliot 1995; Katz 1997; Ross 
2006; Vogel 2003) on esteettisten arvojen näkökulmasta kiinnostava 
ja keskustelua herättävä aihe, jota en kuitenkaan voi tarkastella tässä. 
Tuhoutuneen tai vahingoittuneen luonnon palauttaminen alkuperäiseen 
rinnastettavaan tilaan on Suvisaariston kohdalla erittäin ajankohtainen 
teema, joka tulisi myös aluetta koskevassa esteettisessä keskustelussa 
nostaa esiin. 

Esteettisesti arvokas luonto tukee ympäristön ja yhteiskunnan esteet- 
tistä vaurautta. Vauraus on potentiaalia, joka toteutuu ympäristön ja yh- 
teiskunnan esteettisenä hyvinvointina. (Beardsley 1982, 113—114.) Näin 


124 TARJA RANNISTO 


ollen esteettisiä kokemuksia tarjoavasta ympäristöstä huolehtiminen 
vahvistaa Suvisaariston esteettistä arvoa ja parantaa asukkaiden ja vierai- 
lijoiden viihtyvyyttä ja hyvinvointia. 

[I 
Hyvinvoinnin ympäristöjä 


Leppoistettu kaupunki 


Timo Kopomaa 


Flämäntaito-oppaissa suositellaan arjen tempon hidastamista: on men- 
tävä luontoon, metsään, mökille, vaeltamaan, on ulkoiltava, kuunnelta- 
va luonnonääniä tai hoidettava puutarhaa. Kaupunkilaisten mielipaikat 
sijoittuvat usein luontoon, tosin kotikin koetaan mieluisaksi. Mieli- 
paikoiksi nimetyt ja ymmärretyt ympäristöt tarjoavat yksityisyyttä ja 
rauhaa sekä suojaa ulkoisilta stressaavilta ärsykkeiltä, joita tiiviissä kau- 
punkimiljöössä on lähitulevaisuudessa entistä enemmän. 

Kiireen, pakkotahtisuuden ja stressin välttämiseksi on pyritty rajoit- 
tamaan vauhtia ja tuotettu uusia arjen tempoa määrittäviä käsitteitä. 


” » 


On käytetty termejä ”elpymisen minimit”, ”hitauden suojelu”, lisäksi 


” » ” » 


voidaan puhua ”tavoitesykealueesta”, ”aikalisän ottamisesta”, ”vapauden 
valtakunnasta”, ”nopeutumiskehityksen välttämisestä” ja ”zen-olotilas- 
ta”. Ajankäytössä, liikkumisessa ja muissa arjen käytännöissä, tiloissa ja 
ratkaisuissa suositaan valintoja, joissa tempo muuttuu aiempaa elämän- 
rytmiä hitaammaksi, leppoisammaksi. Tämän tavoitteen saavuttamisek- 
si on otettu käyttöön erilaisia yksilöllisiä tai kollektiivisia tekniikoita. 
(Kopomaa 2008b; 2011.) 

Erilaisin ”vauhdin rajoittamisen” tekniikoin on pyritty lisäämään 
elämänhallintaa ja arjessa jaksamista sekä elvyttämään toimintakykyä. 
Elpyminen on palautumista, elinvoiman lisääntymistä ja uudelleen voi- 
mistumista, mutta elpyminen voi merkitä myös suuntautumista koh- 
ti uutta aikavaurautta. Kyse on kokonaisvaltaisesta pyrkimyksestä ja 
kokemuksesta, ei vain viihtymisestä, terveellisyydestä, turvallisuudesta, 
elämyksellisyydestä tai esimerkiksi virtaus- eli flow-kokemuksesta, jossa 

ajankulu katoaa ja kaikki muu unohtuu. Fyysisten tilojen suunnitteli- 
joille, muun muassa retriittihuoneiden sisustajille, ajatus kokonaisval- 
taisuudesta on näyttäytynyt esimerkiksi moniaististen tilojen kehittelynä. 

Media, kulutustottumukset ja ihmisten ajankäytölliset valinnat osoit- 
tavat, että hidastaminen ja hiljentyminen ovat selkeästi lisänneet suosio- 
taan parina viime vuosikymmenenä ja erityisesti viime vuosina. Ne ovat 
saavuttaneet jonkinlaisen ideologian ja muoti-ilmiön aseman yhteiskun- 
nassa. Tulkinta on, että olemme suunnistamassa ja suuntautumassa 
kohden hitauden aikakautta. On syytä kysyä, miltä läpeensä hitaaksi ja 
nykyistä leppoistavammaksi suunniteltu maailma näyttää? Edistäisikö 
rauhallisempi elämänrytmi ja myönteisen hitauden suosiminen myös 
kestävää kehitystä? Omia arkisia hitausvalintojani ovat olleet esimerkiksi 
käsin tiskaaminen, työmatkapyöräily ja maisemapuutarhan rakentelu 
kesämökillä. Ne kuvastavat halua päästä sovintoon itsen ja myös ympä- 
ristön kanssa. Elämänrytmin rauhoittaminen voi toteutua vapaaehtoi- 
sesti tai pakotetusti. 

Leppoistamisessa suositaan tempon vaihdosta aiempaa hitaammaksi ja 
rauhallisemmaksi, pysähdytään tai valitaan hiljaisempi käytäntö. Esimer- 
kiksi vilvoittelua kesäisen mökkisaunan terassilla voisi pitää eräänlaisena 
leppoistamisen ideaalitilana, ympäristöpsykologien käyttämin termein 
”elvyttävänä tilana” tai ”henkireikänä”. Leppoistaminen voi viitata harjoi- 
tettuihin käytäntöihin tai toteutettuihin ratkaisuihin. Se voi myös olla 
asenne: ihminen osaa ottaa asiat leppoisasti. Kolmanneksi leppoisuus 
voidaan nähdä kriteerinä, jonka perusteella on mahdollista arvioida ympä- 
röivää yhteiskuntaa. Lisäksi leppoistaminen linkittyy myös hitautta suosi- 
viin tai suosittaviin yhteiskunnallisiin liikkeisiin, esimerkiksi niin sanot- 
tuun slow-liikkeeseen, joka suosii hidasta matkailua ja ruokailua sekä 
meditointi- ja joogaharrastuksia (esim. Honoré 2004; Kopomaa 20083). 

Kiinnostus nykyistä hitaampaan ja hiljaisempaan kaupunkiin ja 
kaupunkielämään hakee vaikutteita moneltakin suunnalta. Muutama 
vuosikymmen sitten haikailtiin esimerkiksi rauhallisen aterioinnin pe- 
rään. Slow Food -liike laajeni puheenvuoroksi ympäristöllisesti ja kult- 
tuurisesti nykyistä kestävämmän kaupungin puolesta, makutietoisuus 
ja aikatietoisuus lomittuivat toisiinsa. Trendikkäitä hitaustuotteita ovat 
hiljaisuudelle pyhitetyt retriitit, pyhiinvaellukset, kylpylät ja monet muut 

Taulukko r: Suuri ja pieni hyvinvointi (mukaillen Karisto 1998). 


hyvinvointi Kurjuus 
Suuri Onni ja autuus Musertavat puitteet 
Pieni Leppoisa arki Ahdistava arki 


niin sanotut wellness-tuotteet. Näiden suosion taustalla ovat arjen jaksa- 
misen vahvistaminen ja kiireen välttäminen. 

Sosiaalipolitiikan tutkija Antti Karisto (1998; Roos 1994) on kirjoitta- 
nut pirstoutuvan elämän politiikasta. Hän kiinnitti huomiota siihen, että 
myönteisiksi ja tavoiteltaviksi koetut arvot ovat merkityksellisiä hyvin- 
vointijärjestelmämme kannalta. Ne voivat innostaa ihmisiä kohden 
positiivista elämän tulkintaa ja arkea. Tällöin arkisiksi onnen pipanoiksi 
määritelty hyvinvoinnin ulottuvuus voi merkitä juuri ”leppoisaa arkea”, 
jotakin sellaista, joka on hyvinkin merkityksellistä tavoitellun pienen 
hyvinvoinnin näkökulmasta ja johon sosiaalipolitiikkaa toteuttava taho 
suhtautuu vakavasti, vaikka se olisi sisällöltään avointa, hetkellistä ja 
muuntuvaa (Taulukko 1). Leppoisemmalla arjella voidaan ehkäistä tai 
ainakin lievittää ongelmia ja ahdistavaksi koettua elämää. 

Leppoisuus saattaa olla joillekin, kuten vaikkapa ikäihmisille, ”paras- 
ta mahdollista vauhtia”. Leppoisuudella on myös vahva yhteys paikan 
henkiseen ilmapiiriin. Kiinnostavan tutkimuksen asuinpaikan valinnan 
ja iän yhteydestä elämän tempoon ja leppoisuuteen tarjoaa Antti Karis- 
ton (2008, 207, 327) laaja tutkimus suomalaiseläkeläisistä Espanjassa. 
Omarytminen kiireetön puuhastelu ja verkkainen päivätahti ovat esi- 
merkkejä leppoisuuden vaalimisesta. 

Elamanhallintaa kasvattavissa jarrutustekniikoissa on epäilemät- 
tä eroja miesten ja naisten välillä. Nainen saattaa osallistua lasten tai 
lastenlasten hoitoon, kun mies perinteisesti on keskittynyt ”kodin raken- 
nusteknisiin pienkehityshankkeisiin”. Yksilöiden tai ryhmien mahdol- 
lisuudet leppoisuuteen saattavat tuottaa myös uusia yhteiskunnal- 
lisia jakolinjoja. Elvyttävä ajankäyttö näyttäisi olevan osa ylempien 
yhteiskuntaryhmien ja luovan luokan eliitin toteuttamaa elämäntyyliä. 
Samalla leppoistamisen tavoite ja elämäntapa nousevat myös eläkeläis- 
ten sekä nuorten ryhmistä — ei yksin eliittipiireistä. 

Edelläkäyvät tekniikat, heikot signaalit, megatrendi 


Hitauden suosimisen aikakautta on mahdollista tarkastella leppoistami- 
sen tekniikoiden kautta. Olen kuvannut näitä leppoistamisen tekniikoita 
aiemmassa julkaisussani (Kopomaa 2008b), johon tämä artikkeli tukeu- 
tuu. Tutkielmassani olen visioinut lähitulevaa ja esillä on nyt erityisesti 
sosiaalisten käytänteiden rinnalla leppoistamiseen käytettyjen tekniikoi- 
den yhteys tilaan ja paikkoihin. 

Käyttämäni termi ”edelläkäyvät tekniikat” on rinnasteinen tulevai- 
suuden tutkijoiden käsitteelle ”heikot signaalit”, jossa on kyse aikaisesta 
informaatiosta, kokemuksista ja aistimuksista koskien kehityksen mah- 
dollista suuntaa ja muutosta. Heikot signaalit voivat olla myös muutok- 
sen ensioireita, joiden myötä voidaan ennakoida tulevia tapahtumia 
(esim. Hiltunen 2010; Coffman 1997). Tulevaisuuden tutkija Mika 
Mannermaa (2004, 42-46) on erottanut heikot signaalit megatrendeis- 
tä. Molemmilla on suuri yhteiskunnallinen vaikutus tulevan kehityksen 
todennäköisyyteen ja vaikuttavuuteen, mutta Mannermaan mukaan 
heikkojen signaalien toteutumistodennäköisyys on pieni, kun mega- 
trendien kohdalla todennäköisyys on jo suuri. Mannermaan tulkinta on, 
että esimerkiksi internet oli heikko signaali vuosien 1993-1995 tienoilla, 
jonka jälkeen siitä on tullut voimakkaasti kehittyvä ja levittäytyvä trendi. 

Kun tutkija yrittää paikantaa edelläkäyviä tekniikoita ja heikkoja sig- 
naaleja, käyttökelpoisia aineistoja ovat luovat teokset, esimerkiksi taide 
eri muodoissaan tai vaikkapa vaihtoehtoliikkeiden toiminta. Havainnot 
yhteiskunnallisen eliitin valitsemista käytännöistä, tekniikoista ja tietoi- 
suudesta voivat olla samoin merkityksellisiä. Signaaleja ja havaintoja 
tulevasta voidaan saada myös median kautta. Tällöin huomio kiinnittyy 
muun muassa pääsanomalehtiin, joiden välityksellä yhteiskunnallisesti 
merkittävä ”oireilu” näyttäytyy. Kuvatun kaltaisten aineistojen pohjalta 
on koottu aikajana ”vauhdin rajoittamisen” -trendin - muodin, tyylien 
ja elämäntavan — merkkipaaluista (Kuvio 1). Teknologian vaikutuksia 
arvioineen Paul Virilion (1998) tapaan kutsun arjen hidastamista ”vauh- 
din rajoittamiseksi”. 

Nykyisen hitaus-liikkeen juuret voidaan sijoittaa 1960-luvulle, tosin 
esimerkiksi kristillisen asketismin historia alkaa jo parin tuhannen 

vuoden takaa. Nyt vuosituhannen vaihteen jälkeen olemme eläneet kes- 
kellä voimakasta hitauden vaalimisen ja leppoistamisen ajanjaksoa. 


1960-luku 
e itämaiset mietiskelylajit suosioon 
1970-luku 
e —ympäristöpsykologien havainnot elvyttävistä ympäristöistä 
+ — retriittiliike Suomeen 
1976 
e ensimmäiset hidaskadut perustettiin Tanskassa 
1978 
e ambient-musiikki 
1980-luku 
e taichi yleistyi länsimaissa 
e — turvaseksi 
1986 
e slow food -liike syntyi Italiassa 
1987 
e Pyhän Jaakobin pyhiinvaellusreitti UNESCO:n suojelukohteeksi 
1990-luku 
+ — cittaslow & slow life -liikkeet 
e blocco totale -liikennerajoitukset 
e —äänimiljöön laatututkimusta 
e huoneistosaunat yleistyivät 
e stress free -tilat 
e —wellness-palvelut 
e — vuorotteluvapaa Suomessa (1996-) 


e Hiljaisuuden huone, EXPO2000, Suomi 

e ITE-taide saa julkisuutta 
2002 

e — aktiivieutanasia laillistettiin Hollannissa ja Belgiassa 
2000-luku 

e internetin suodatinohjelmat ja estot yleistyivät 

e kännykkäkieltoalueet 

+ —konserttiyleisö käyttää korvatulppia 
2004 

e In Praise of Slow -kirja ilmestyi 


Kuvio 1. Vauhdin rajoittamisen trendi Suomessa ja eräissä länsimaissa 
1960—2000-luvuilla. 

Avoimia rennon elämäntyylin ja rauhoittumisen tiloja on usein liitetty 
— niin ajatuksissa kuin konkreettisessa suunnittelussa — kotiin: asuntoa 
on laajennettu esimerkiksi parvekkeelle, terassille tai pihapuutarhaan. 
Erityisesti on huomioitu veranta ja kuisti, takapihan puutarha ruokailu- 
ryhmineen tai puutarha talon sydämenä. Elämänpoliittisena valintana 
ja elvyttävää ajankäyttöä ilmentävänä elämäntapana niin sanottu al fresco 
ja sen mukainen asuminen on kehitelty brändiksi asti (Cliff 2006). 
Se näyttäytyy meillä tyypillisimmin mökkeilyssä ja huvilaelämässä. 
Al fresco -elämäntyylin on sanottu merkitsevän ”aineellista yltäkylläisyyt- 
tä vieroksuvaa uutta luksusta”. Tämä tarkoittaa ylellisyyttä ja loistoa, joka 
onnistuu välttämään materiaalisen yltäkylläisyyden — mitä luksus tosi- 
asiallisesti kuitenkin aina edustanee. Vaikka vaatimustasossa ja varus- 
telussa on tapahtunut muutoksia, kesämökit ovat paljolti säilyneet vail- 
la mukavuuksia aina viime vuosikymmenelle saakka. Monien mielestä 
mökillä ei edelleenkään kuuluisi olla samanlaista varustelutasoa kuin 
kaupunkiasunnossa. 

Elvyttävät vetäytymiset tai poiskytkeytymiset, luontoon hakeutumi- 
nen, vapaa-ajanvietto pihalla, siirtolapuutarhamökissä, viljelypalstalla 
tai kesäasunnolla ja saunominen siellä edustavat implisiittistä leppois- 
tamista; kiireettömyyttä ja rentoutusta tavoitellaan ilman pakkoa, itsel- 
le mielekkäiden valintojen kautta. Seuraavassa tarkastelussa esillä on 
kolme teemaa: 1) hiljaiset alueet ja tilat, 2) hidastus ja hitailijat sekä 
3) pysähdyksen paikat. Osin nämä teemat ovat risteäviä ja lomittuvat 
toisiinsa. 


Hiljaiset alueet ja tilat 


Nyttemmin kaavoituksessa ja perinteisemmin kaupunkisuunnittelus- 
sa on mietitty hiljaisia alueita ja hiljennettyjä urbaaneita vyöhykkeitä. 
Tulevaisuudessa ihmisten suhde ääniympäristöön on yhä merkittä- 
vämpi elämänlaadullinen haaste (Pesonen 2004). Näyttäisi siltä, että 
äänimaiseman osalta on eletty tiedostavaa vaihetta, jossa toteutukset 
ovat olleet enemmänkin hätäapu kuin lopullinen ratkaisu. Lainsää- 
däntöön asti on viety ajatus siitä, että ihmisillä on oltava mahdollisuus 

Taulukko 2. Esimerkkejä urbaanin äänimaiseman hallinnoinnista. 


Urbaani keskusta Keskustan ulkopuolella 
Melun hallinta nopeusrajoitukset, meluaidat 


hiljainen asvaltti 
Peittovaikutus (ääni- | taustamusiikki, vasta- | luonnondanet (tuulen 


maisemointi) melukuulokkeet kohina, kasvillisuuden 
kahina) 


nauttia hiljaisuudesta ja luonnon äänistä. Kaivataan takuita elämyksille, 
jotka ovat luonteeltaan pikemminkin huomiota herättämättömiä kuin 
ääntä pitäviä. 

Kaupunkikeskustat ja keskustojen ulkopuoliset alueet poikkeavat 
toisistaan sen osalta, miten äänimaisemaa on pyritty hallinnoimaan 
(Taulukko 2). Tarjolla on kaksi vaihtoehtoa. Voidaan pyrkiä melun hal- 
lintaan vaikuttamalla äänen syntyyn tai sen kuulumiseen tai voidaan 
pyrkiä tuottamaan musiikin tai luonnonäänten avulla peittovaikutusta 
ei-toivotuille äänille. Keskustojen liikekeskuksissa äänimaisemointiin 
on saatettu käyttää taustamusiikkia ja liikennemelun vaimentamiseen 
hiljaista asvalttia sekä nopeusrajoituksia. Keskusta-alueiden ulkopuolelle 
on puolestaan pystytetty meluaitoja, mutta peittovaikutusta ei-toivotuille 
äänille ovat olleet synnyttämässä myös tuulen kohina ja kasvillisuuden 
kahina. 

Erityisiä hiljaisia tiloja puutarhojen, kirjastojen sekä isojen kirjakaup- 
pojen rinnalla ovat olleet kirkot (Jurmu 2004, 31), joiden ovet on pyritty 
pitämään avoimina satunnaisillekin kävijöille. Yksittäisistä tutuista arki- 
sista tiloista hiljaiseksi on määrittynyt perinteinen suomalainen sauna. 
Sauna on saatettu nimetä paitsi hiljaiseksi huoneeksi, myös pyhäksi 
paikaksi. Hiljentyäkseen ihmisten ei välttämättä tarvitse vetäytyä pois 
kaupungista. Kirkollinen tila, enemmän tai vähemmän pyhäksi koettu- 
na, saattaa tarjota hiljaisuuden saarekkeen keskellä kulutuksen merta 
esimerkiksi ostoskeskuksessa. 

Kirkkoarkkitehtuurin on ajateltu voivan tarjota ihmisille ainutkertaisia 
ja -laatuisia hiljaisuuden kokemuksia. Hämärän rauhallisessa, viileässä 
kivikirkossa tai kappelissa saa helpotusta nykymaailman virikeähkyyn ja 

ärsykekrapulaan. Niin kutsutuilla tiekirkoilla on jopa oma hiljaisen tilan 
liikennemerkkinsä. Kirkkorakennukset ja seurakuntatilat ovat monin 
paikoin muistuttaneet pikemminkin toimintakeskuksia kuin pyhäköi- 
tä. Myöskään kaupunkisuunnittelussa ei ole mietitty pyhien paikkojen 
merkitystä; tosin ne saattavat jäädä tunnistamatta maallistuneilta kau- 
punkilaisiltakin kirkkoja ja hautausmaita lukuun ottamatta. 

Pääkaupunkiseudulla kauppakeskus Isossa Omenassa on kaupungin- 
kirjasto ja sen yhteydessä pieni japanilainen puutarhanurkkaus. Nämä 
eivät ole ainoita hiljaisia huoneita (engl. Prayer Space, Place of Worship, 
Multi-Faith Room, Quiet Room). Ostoparatiisiin on sijoitettu myös evan- 
kelis-luterilaisen seurakunnan kappeli. Se toimii hiljentymisen tilana 
sekä eräänlaisena vastakulttuurisena paikkana ostoskeskuksen kaupalli- 
suuden vaalimisen idealle. Nykyihmisen on mahdollista ostaa raamit 
hiljaisuuden elämykselle (Vikman 2003, 23). 

Hiljaisuuteen vetäytyminen merkitsee usein luonnon äärelle hakeu- 
tumista, pois asutusta ja liikennöidystä ympäristöstä. Metsä on ollut ja 
on suomalaisille tärkeä osa luontoa, järvien, saariston ja meren ohella. 
Metsän antama turvallisuuden tunne näkyy kansanrunouden mieli- 
kuvissa; itsensä vangiksi tunteva saa metsässä kuvitelman vapaudesta 
(Siltala 1987, 412). 

Hiljaisuuden päivänä, jota Suomessa vietetään Hiljan päivänä 8.10., 
haastateltu muusikko Ville Valo tarttui hiljaisuuden teemaan ja liitti sii- 
hen myös irtautumiskokemuksen (Helsingin Sanomat 8.10.2006): ”Hil- 
jaisuus on enemmänkin henkinen juttu, hetki, jolloin oma sydän saa 
olla rauhassa. Samaa hiljaisuutta on lukemisessa. Kun tekee sellaista, 
mikä vaatii keskittymistä, kaikki hälinä häviää ympäriltä. Hiljainen paik- 
ka on järvimaisema, ja soutaminen laineiden liplattaessa.” 


Hidastus ja hitailijat 

Monet esimerkit hitauden vaalimisen tekniikoista ja käytänteistä liittyvät 
nykymaailmassa liikkumiseen ja liikenneympäristöihin. Turvallisuu- 
den ja viihtyvyyden lisäämiseksi sekä melun vähentämiseksi liikenteessä 


suositaan nopeusrajoituksia. Kaupunkisuunnittelun hitautta edistävät 

tavoitteet ovatkin ehkä selkeimmin toteutuneet liikennesuunnittelus- 
sa. Toimiva liikenneympäristö on luonteeltaan sellainen, että tavoiteltu 
liikennekulttuuri saavutetaan ilman pakkokeinoja. Hidastetöyssyissä 
liikennevälineen kuljettaja saa ulkoisen pakon rajoittaa liikettään, kun 
pelkät ohjeet, neuvot tai määräykset eivät riitä vauhdin kesyttämiseen. 
Tähän sisältyy tiivistetysti nyky-yhteiskuntaa ja sen elämänmenoa kuvaa- 
va piirre. Meillä on lähes äärettömät tekniset mahdollisuudet voittaa 
ajan ja tilan rajoituksia, mutta oman ja muiden viihtyvyyden ja turvalli- 
suuden vuoksi pyrimme rajoittamaan nopeuttamme ja liikettämme. 

Jalkaisin ihminen voi kulkea päivässä matkan, johon autolla kuluisi 
vain puolisen tuntia. Jalan tapahtuvaan liikkumiseen, pyhiinvaellukseen 
ja vaeltamiseen ylipäätään on liitetty hiljaisuuden kaipuuta ja tavoitte- 
lemista (esim. Elonheimo 2003, 25—28; Thoreau 1997). Jalkapatikan 
on nähty irrottavan ihmisen arjesta ja sen vaatimuksista. Vaellus tar- 
joaa mahdollisuuden miettiä elämää ja sen merkityksellisyyttä. Vaeltaja 
elää reissullaan yksinkertaisesti, huolettomasti, ja aikaa on hiljaisuuden 
vaalimiseen. Päiväohjelmaa eivät määritä tarkat kellonajat, vaan kulki- 
ja tuntee ajan ja matkan etenemisen jaloissaan ja vatsassaan. Hän voi 
keskittyä fyysisen rasituksen ohella rinnallaan kulkeviin ihmisiin, ympä- 
röivään luontoon ja elämänkatsomuksellisiin kysymyksiin. Hän sallii 
itselleen kiireettömyyden ja hitauden ylellisyyden. 

Hidastaminen näyttäytyy elämän valinnoissa ja tyylittelyissä. Havain- 
toja on tehty uusista sosiaalisista ryhmittymistä ja heimoista. Näitä 
”hitailijoita” voivat olla vaeltelijat, askeettisuutta suosivat pidättäytyjät 
sekä puuhastelijat, vapailijat, autoilua harrastavat cruisailijat ja muut 
enemmän tai vähemmän ”retroheimoiksi” miellettävät elämäntapa- ja 
harrastusryhmät. Retro-elämäntavan tai -tyylin valinneet ovat ilman yli- 
pääsemätöntä rasitusta suuntautuneet ajassa taaksepäin kohden haa- 
veiltua. He eivät kuitenkaan toista yksi yhteen sitä, mitä aiemmin on 
ollut. Nykytilanne, jossa tyyli, muoti tai design esitetään tai esiintyy, on 
aivan toinen kuin se ajankohta, johon nyt uudestaan löydetty muoto- 
kieli, muoti tai käytännöt viittaavat (Gronow 1997, 81). 

Hitauden suosijat ovat osoitus lisääntyvästä uusheimoistumisesta, 
joka rakentuu nykypäivän heimojen ja yhteisöjen varaan (Lash 1995, 
197; ks. Beck, Giddens & Lash 1995). Näin ”slovarius” on sosiaalisiin 

suhteisiin liittyvä ominaisuus. Yhteisöllisen sidoksen ohentuessa — esi- 
merkiksi elämäntilanteiden vaihtuessa — eriytyneet yksilöt kiinnittyvät 
omiin yhteenliittymiinsä kuvitellun (imagined) yhteisön tapaan. 

Monet julkiseen kaupunkitilaan sijoittuvat taideprojektit ovat muis- 
tuttaneet kaupunkilaisia siitä, että kaupunki on viime kädessä olemassa 
ihmistä varten, ja että juuri erilaiset leppoistavat tilat ja tilojen leppois- 
tukset ovat hyvä osoitus tästä urbaanista jokamiehen oikeudesta. Karne- 
valistiset taide- ja mielenilmaukset ovat kaupunkitilan haltuunottoja, 
joiden voidaan nähdä ilmentävän myös eräänlaista yksilöllistä kevytak- 
tivismia, uudenlaista kansalaistoimintaa, yhteiskunnallista liikehdintää 
ja suunnistautumista kohti kestävää kulutusta. Aktiivisten kansalaisryh- 
mien toimintaa kaupungeissa leimaa usein satunnaisuus, lyhytaikai- 
suus ja projektikohtaisuus. Eras tällainen oli sähköpostitse esitetty kutsu 
PAUSE:en. Siinä ihmisiä kehotettiin iltapäivän (17.11.2009) ruuhka- 
tunnin aikana pitämään tauko ja liikkumaan niin hitaasti kuin he vain 
pystyvät Helsingin sydämessä. 

Asennevalistuskampanjassa keväällä 2007 Helsingin julkisia yhtei- 
siä ulkotiloja markkinoitiin kylteissä uusrentoon tapaan: ”Saa istua 
nurmikolla, saa katsella pilvenhattaroita, saa lukea kirjaa, pelata palloa, 
syödä eväitä ja laulaakin saa. Siistissä puistossa se kaikki on vielä haus- 
kempaa.” Uusrentoudesta voidaan puhua, koska nykyihmisellä on jou- 
toaikaa, aktiivista vapaa-aikaa ja taloudellisia mahdollisuuksia toteuttaa 
itseään vapaalla. 


Pysähdyksen paikat 


Kolmas leppoistamisen alue löytyy pysähdyksen tai pysähtymisen tek- 
niikoista. Ajallisesti rajallista pysähdystä edustaa esimerkiksi puutarhan 
hoito, sen suunnittelu ja rakentaminen. Puutarha-alan ammattilaiset 
ja harrastajat ovat olleet kiinnostuneita kiinalaisten ja japanilaisten 
oppien pohjalta suunnitelluista puutarhoista. Puutarhat voivat toimia 
myös filosofis-spirituaalisena ”toisena”, jumalaisena maailmana tai 
meditatiivisena tilana tai paikkana, jossa on mahdollista saavuttaa yh- 
teys alkuperäiseen minuuteen (Eväsoja 2006, 71—73). Yleisilmeeseen 

ja maisemaan keskittyvä puutarhanhoito tapahtuu ulkona luonnossa, 
jossa ympäristö on samalla sekä keskentekoinen että valmis. Japani- 
laisiin puutarhoihin voidaan ylipäätään liittää tietty yksinkertaisuus ja 
sen synnyttämä levollisuus. Hitauden trendin näkökulmasta erityisen 
kiinnostava on se japanilaisen puutarhan suunnittelua ohjaava periaate, 
että paikan tulee paljastaa yllätyksensä hitaasti ja kannustaa kiireettö- 
mään tutustumiseen. 

Asuintilat voivat vahvistaa sisäisen hiljaisuuden pyrkimystä ja toi- 
mia ihmisen mielen suojana (esim. Macweeney & Ness 2002). Usein 
kysymys on jonkinlaisen kotialttarin pystyttämisestä. Kotialttari saattaa 
koostua jokapäiväisistä ja melkeinpä leikkimielisistä esineistä, jotka 
ilmentävät hengellisyyttä. Ehkä kirjahyllyn päälle asetellut perinteiset 
sukuvalokuvat ovat nykykodeissa korvautuneet henkisyydestä kertovilla 
sisustusesineillä ja matkamuistoilla? 

Kaikille avoimien kappeleiden ja hiljaisten huoneiden sisustus on tyy- 
pillisesti neutraali tai suorastaan askeettinen. Pyhyyttä ei useinkaan ole 
tuotettu uskonnollisilla esineillä. Tilan merkityksen ja käytön kannalta 
uskonnollista ja historiallista jatkuvuutta tärkeämpää ovat olleet ihmis- 
ten henkilökohtaiset kokemukset. Kun perinteisissä uskonnollisissa ti- 
loissa keskeistä on yhteisöllisyys ja jatkuvuus, uusissa uskonnollisissa 
tiloissa korostuu myös yksilöllisyys ja hetkellisyys. (Gilliat-Ray 2005; 
Tanskanen ym. 2006.) 

Mikko Jalas (2006) käsitteli Helsingin kauppakorkeakoulussa teke- 
mässään väitöskirjassa kiirettä ja arkea koskevaa ympäristöpolitiikkaa. 
Hän kuvasi sitä, miten ajankäytön tilastointia voidaan käyttää merkityk- 
sellisen ja itsetarkoituksellisen tekemisen kuvaamiseen. Arkinen toi- 
minta ei ole vain keino päästä haluttuun päämäärään, vaan se on sinän- 
sä arvokasta. On myös tunnistettava ja tunnustettava arkisen kulutuksen 
hetkellisyys ja merkityksellisyys. Se saattaa unohtua, kun ihmisten odo- 
tetaan toimivan järkevinä ja ympäristötietoisina kuluttajina. 

Ympäristökeskustelussa on ollut esillä ajallisen vaurauden käsite. Mikko 
Jalaksen mukaan ajallisen vaurauden käsite liittyy siihen, että tekno- 
loginen kehitys pitäisi suunnata talouskasvun sijaan vapaa-ajan lisäämi- 
seen. Uusi arkeen suuntautuminen merkitsee kykyä nauttia ”hitaista” 
hetkistä sekä tuotteiden arvostamista ja niiden äärelle pysähtymistä. 

Kaivattu uusi elämäntapa ja tasapaino saattavat löytyä joutilaisuuden 
ja toimeliaisuuden väliseltä alueelta. Uudenlaista elämää voi leimata 
samanaikaisesti pidättäytyminen ja nautinnonhakuisuus. Kun tarkas- 
tellaan uusia liikuntalajeja ja harjoitusmenetelmiä näyttää tavoitteena 
olevan rentoutumisen ja keskittymisen luonteva yhdistäminen. Mikko 
Jalakselle (2006) tärkeä ajankäytön muoto oli puuveneily (vaikka se voisi 
olla myös autoilu). Tämä on esimerkki esineen ja arkielämän rakentami- 
sesta, jonka avulla on mahdollista tuottaa ja perustella itsetarkoituksel- 
lista aikaa — ilman kiirettä ja välineellistä elämänasennetta. 

Instituutiot, yhteisöt ja yritykset, joissa on erikoistuttu vauhdin rajoit- 
tamisen tekniikoihin ja niiden tuotteistamiseen ja jotka rakentuvat hil- 
jentymisen, hitauden ja vetäytymisen idean varaan, voivat tulevaisuudes- 
sa olla entistä voimakkaammin tukemassa ihmisten pyrkimystä löytää 
oleellinen elämässään. Näin riippumatta siitä, millaiseen kulttuuriseen 
taustaan hidastamisen tavoite tukeutuu ja miltä suunnalta sen peruste- 
lut kulloinkin haetaan. 


Kivaa ja kevyttä asukasosallisuutta 


Taide voi kaupunginosan asukkaista näyttää marginaaliselta kehittämis- 
kohteelta. Kuitenkin taide ja kulttuuri voivat tutkija Juha Kesäsen (2010) 
mukaan käynnistää ja tukea sisäistä, yhteisöllistä kuhinaa. Tutkijan kir- 
jaama huomio oli, että asukkaita kiinnostaa useimmiten juuri toiminta, 
joka on luonteeltaan ”kivaa ja kevyttä”. Taide- ja kulttuurihankkeet voi- 
vat asuinalueella tehdä alueen menestystekijät näkyviksi, samalla kun 
voidaan keskustella epäkohdista ja ryhtyä korjaamaan niitä. Taide voi 
myös nostaa esiin uusia näkökulmia asuinalueesta ja sen kehittämises- 
tä. Kulttuuriprojektit voivat luonnollisesti dokumentoida paikallisuutta, 
ja niiden avulla voidaan koota paikallishistoriaa. 

Leppoisa lähiömme -tutkimushankkeessa (Kopomaa 2010) ehdotim- 
me talokohtaisten tyhjien väestönsuojien käyttämistä asukkaiden omien 
taideteosten tai käsitöiden näyttelytilana. Leppoisana tilana taidekellarit, 
”gellariat”, voisivat kannustaa kiireettömään tutustumiseen ja tutustut- 
taa asukkaita toisiinsa. Yhteiskeittiöksi muokattu tila voisi puolestaan 

ohjata asukkaita edullisiin yhteishankintoihin ja ympäristöystävällisten 
tuotteiden suosimiseen. Yhdessä tehty, ehkä nautittukin ruoka saattaisi 
rauhoittaa arkea. Hitaan elämäntyylin valinneet ”slovarit” puolustavat 
arjen pieniä nautintoja ja inhimillistä elämän tempoa. 

Koska kerrostaloissa on usein ongelmia äänieristyksessä, turvattai- 
siin sekä vakavampien harrastajien että amatöörienkin soittoharrastus 
äänieristetyssä väestönsuojassa. Tällainen tila palvelisi kaikenlaisia ja 
kaikenikäisiä asukkaita. Miehille ja naisille voisi olla aivan omiakin oles- 
keluhuoneita. Leppoisaan työntekoon saattaisivat houkutella tilat, joissa 
olisi paikka kannettaville tietokoneille ja säilytystila, hylly tai lokerikko 
esimerkiksi asukkaan omille kirjoille. Tällainen tila voisi toimia esimer- 
kiksi gradu-hotellina. Mietimme myös projektissamme, kuinka kellari- 
tiloja täyttävät unohdetut polkupyörät saataisiin kierrätettyä asukkaiden 
yhteisiksi lähiöpyöriksi? 

Helsingin Maunulassa muutamat iäkkäät naispuoliset asukkaat ovat 
omatoimisesti hoitaneet kerrostaloa ympäröivää pihaa kivi- ja kukkapuu- 
tarhanaan. ”Sissiviljelyn” luonteisesti työstetty maa-ala on laajentunut 
viereiseen (kaupungin) metsän reunaan. Niin sanotulle sissiviljelylle 
on tyypillistä jonkun toisen omistaman tilan tilapäinen haltuunotto. 
Tämä on puutarhanhoitoa kotilähiössä, jonka soisi yleistyvän ja löytä- 
vän paikkansa kaikenlaisen tiiviin kaupunkiasumisen yhteydessä. Vai 
olisiko tästä sittenkään yleisemmäksi urbaanin ympäristön ja yhteisön 
kehittämisen malliksi? Vastakkain näyttäisivät asettuvan ammattilaisten 
ja viranomaisten näkemys sekä spontaani kansalaistoiminta. Kaunista- 
minen ja elävöitys ovat pitkälti makukysymyksiä ja arvovalintoja. 

Guerrilla gardening -toimintaa voidaan pitää näkökulmasta ja toimi- 
joista riippuen kaupunkiviljelynä, ITE-taiteena, uudenlaisena kansalai- 
saktivismina tai näiden yhdistelmänä (Mesimäki 2010). Sissiviljelijää 
motivoi kaupunkitilan kaunistaminen, epäpaikkojen kasvojenkohotus ja 
ankeuden karkotus. Sissiviljelijä saa tyydytystä, kun pystyy luomaan jo- 
tain kaunista itselleen ja muille, omaan miljööseen ja sen kulkureiteille. 
Viljelijät toimivat kuin taiteilijat: luovat puutarhoja, lisäävät värejä, muo- 
toja ja tuoksuja ympäristöön. Kaupunkitila on kanvaasi, sissipuutarha 
elävää graffitia. On arveltu, että vapaamuotoinen viljely voisi vähentää 
rikollisuutta ja ainakin nostaa ympäristön imagoa. Puutarhanhoito on 

aina opettavaista ja terveellistä, viherympäristö virkistää. Sissiviljely on 
myös performatiivista: sitä tehdään avoimissa kaupunkitiloissa. Yllätyk- 
sellisyyttä tuo se, että istutukset on saatettu tehdä yöaikaan. 

Juha Kesäsen (2010) tutkimuksessa mainitaan yhteisten alueiden 
kunnossapitoon liittyvänä esimerkkinä Green Gym -toiminta. Englannis- 
sa viherjumppa-ryhmät, joita on vetänyt koulutettu ohjaaja, ovat ko- 
koontuneet viikoittain 3—4 tunniksi. Alkuun on opeteltu työvälineiden 
käyttöä ja huolehdittu lihasten lämmittelystä. Jumppatuokioon kuulu- 
vat työjaksot taukoineen, ja loppusessio sisältää työkalujen keräämisen 
sekä palauttavan verryttelyn. Tämänkaltaisessa toiminnassa yhdistyvät 
yhteisistä tiloista huolehtiminen, puutarhaharrastus, kuntoilu ja arkinen 
yhdessäolo. Lisäksi toiminta tarjoaa mallin nuorten asukkaiden ja lasten 
ympäristökasvatukseen. 

Suomen oloissa talvi voi tehdä pienen katkoksen viherjumppa-toi- 
mintaan, mutta tuona aikana olisi mahdollista visioida tulevia istutuksia 
ja liikunnallisia liikeratoja kevään varalle. Pihoille pystytetyt kasvihuo- 
neet voisivat meillä osaltaan mahdollistaa viheraskartelun ja kaupunki- 
viljelyn kesäajan ulkopuolellakin. Suurissa metropoleissa hyödynnetään 
jo varsin laajasti erilaisia katto- ja yhteisöpuutarhoja tai korkeiden raken- 
nusten vertikaaliviljelymahdollisuuksia. Helsingissä tehdyn havainnon 
mukaan esikaupunkivyöhykkeellä on paljon viheralueita, joiden luon- 
netta on vaikea määritellä ja jotka ovat näin avoimia asukastoiminnalle. 


Hidas kaupunki suunnittelussa 


Kaupunkisuunnittelulla on käytettävissä laaja kirjo eri mahdollisuuksia 
suosia hitautta ja leppoistaa paikkoja. Tosin ehkä suomalaisen kaupun- 
gin vahvuus on aina ollut siinä, että siellä ei tapahdu paljon eikä mikään 
pauhaa tai ole liian äänekästä. Hiljaisuutta ja hitautta on ollut riittävästi 
tarjolla. 

Kaupunkitilojen ja -elämän leppoistajan kaapua on sovitettu muun 
muassa historiallisille eurooppalaisille kaupungeille. Useat eurooppa- 
laiset kaupungit ovat tulleet mukaan hitaiden kaupunkien Slow City 
-verkostoon. Kotiseutu, sen kulttuuri ja perinteet on nostettu kunniaan. 

Suomessa kiinnostus on toistaiseksi ollut varovaisen odottavaa, vaikka 
esimerkiksi keskeisiä pääkaupunkimme turistikohteita leimaakin tietty 
hiljaisuuden lumo. Vai mitä voimme ajatella Temppeliaukion kirkosta 
ja lähes autottomasta Suomenlinnasta? 

Puhe kaupungin sykkeestä on varmasti ollut eräs keskeisimpiä tapoja 
luonnehtia kaupunkikulttuuria, kaupunkia ja sen elämää avoimissa ra- 
kennusten välisissä tiloissa. Matala syke ei ensi kuulemalta vaikuta veto- 
voimaisen kaupungin piirteeltä. Päinvastoin kaupunkisuunnittelijoiden 
näkökulmasta elävä, kehittyvä lähiö tai esikaupunkialue edellyttää usein 
lisätoimintoja ja täydennysrakentamista, tiivistämistä. 

Kaupunkisuunnittelussa voidaan suosia hitautta valitsemalla luonteva 
mittakaava ja kevyelle liikenteelle edullinen kaupunkirakenne tai teknii- 
kat. Urbaanin ympäristön rauhallisuus ymmärrettävästi viestittäisi hyvää 
elämänlaatua. Voidaan suunnitella aukioita, kapeita kujia, kiemurtelevia 
katuja, kaupunkitaidetta, fantasiaa ja kauniita rakennuksia, jotka suoras- 
taan pakottavat ohikulkijat hidastamaan tai pysähtymään. 

Menneisyyden ryydittämät uusvanhat asuinrakennukset eli uustradi- 
tionalistinen (retro)arkkitehtuuri on saanut suosiota (Lehtovuori 2005). 
Retrolutionaarisesti on vanhahtavaan pakettiin kääritty uusi tuote, joka 
menee paremmin kaupaksi moderniin pettyneessä, sen suuria ja pelot- 
tavia haasteita väistävässä kulttuuri-ilmastossa (Blake 2004). Menneisyy- 
den ryydittämien uusvanhojen ympäristöjen imago turvallisiksi koettui- 
na asuinpaikkoina on varmistanut niiden kysynnän. 

Kotimaa-lehden haastattelussa (19.2.2009) tietokirjailija, teologi Risto 
Heikkilä toi esiin jännittävän ajatusleikin: ehkä kaupunkien katuvalot 
selittävät osaltaan nykyihmisen itsekkyyttä ja maallistumista. Katulamp- 
pujen valossa kun ihminen voi ajatella, että niiden yläpuolella ei ole mi- 
tään, ”silloin hän alkaa näyttää omissa silmissään suurelta”. Avaruuden 
syvyyden kokeminen muistuttaisi ihmiselle, kuinka pieniä me lopulta 
olemme maailmankaikkeudessa. Ehkäpä kaupungin valaistusolot ovat 
nekin huomioitu hitaassa, leppoisammaksi suunnitellussa kaupungissa. 

Julkisesta tilasta löytyvä taide on turvallisuuden merkki kaupungissa 
tai ainakin se ilmentää kiinnostusta tilaa, sijoitusympäristöään kohtaan. 
Taide ei korvanne (keino)turvallisuutta ilmentäviä vartijoita ja valvonta- 
kameroita, mutta täydentää onnistuneesti kävellen koettavaa kaupunkia. 

Samoin on ehdotettu, että yksi merkittävä nykykansantaiteen eli ITE- 
taiteen lajityyppi voisi olla julkiset, vaihtuvat veistokset puistoissa ja 
toreilla. ”Hyödytön” ITE-taide voisi olla hyödyksi ja vahvistaa paikka- 
kunnan tai lähiökaupunginosan identiteettiä. Kylänerohulluistaan (kylä- 
mäinen) kaupunkiseutu tunnettaisiin sitten maailmalla. 

Nykytrendin mukaisesti katukuvaa saattavat koristaa erilaisiin tankoi- 
hin kiinnitetyt neulegraffitit. Huomaamattomasti ilmestyneet pehmeät 
katutaideteokset saavat julkisuutta myös neulojiensa omissa blogeissa. 
Ilmiötä esiteltiin Mitä, Missä, Milloin -vuosikirjassa (Syrjänen 2009, 
7-8). Samassa julkaisussa kirjattiin sanaluetteloon ”leppoistaa” yhtenä 
terminä, joka oli kuluneen vuoden aikana tullut käyttöön tai ollut run- 
saasti esillä tiedotusvälineissä (Syrjänen 2009, 23). 

Vauhdin rajoittaminen on globaali kiinnostuksen kohde ja hitaus 
kansainvälinen trendi kaupunkien välisessä verkostoitumisessa ja keski- 
näisessä kilpailussa. Tämän takia myös kaupunkisuunnittelun tulee tun- 
nistaa tilojen ja paikkojen leppoisuus. Erilaiset kaupunginosat ilmentä- 
vät aina erilaista sykettä, ehkä paikoin myös epäjärjestyksen kauneutta: 
keskeneräisyys, hetkellisyys ja karheus voivat merkitä leppoisuuden 
näkökulmasta elinvoimaa ja kukkeutta. 

Arjen estetiikkaa 1900-luvun 
maaseutuympäristössä 


Eeva Aarrevaara 


1900-luvun rakennettu maaseutuympäristö herättää monenlaisia 
mielikuvia kokemuksistamme ja taustastamme riippuen — mieluisia 
mielleyhtymiä tai elämyksiä tai mahdollisesti myös luotaan työntävän 
vaikutelman. Pohdin tässä kirjoituksessa, miten suomalainen maa- 
seutuympäristö on muuttunut 1900-luvulla estetiikan ja ammatillisen 
suunnittelun näkökulmasta. Olen tarkastellut myös, miten suunnittelun 
professionalisaatio eli suunnittelun ja rakentamisen ammattimaistumi- 
nen on vaikuttanut maaseudun rakentamiseen verrattuna perinteiseen 
kansanomaiseen rakentamisen tapaan. Aihetta olen käsitellyt yhtenä 
keskeisenä teemana väitöskirjassani (Aarrevaara 2009). Olen seurannut 
erityisesti keskustelua, jota eri aikoina on käyty maaseudulle sopivasta 
rakennustavasta, ja millä argumenteilla sitä on puolustettu tai vastus- 
tettu. Keskustelu paljastaa, millaisena on nähty esteettisesti onnistunut 
rakennustapa ja mikä on ollut käsitys sen vaikutuksesta asukkaiden viih- 
tyvyyteen ja hyvinvointiin. Tyypillinen piirre maaseutuasumisessa on 
edelleen, että asuin- ja työympäristö ovat usein samaa kokonaisuutta, 
mikä asettaa omia erityisiä odotuksia ympäristölle. 


146 EEVA AARREVAARA 


Aikalaiskirjoitukset tiedon lähteenä 


Maaseudun suunnittelijoiksi näyttivät leimautuneen 1800-luvun lopulta 
alkaen ensin rakennusmestarit. Arkkitehdeista vain suppea joukko oli 
kiinnostunut maaseudun rakennuskysymyksistä. Rakennustaito-lehden 
palstoilla käytiin varsinkin 1900-luvun alkupuoliskolla säännöllistä kes- 
kustelua maaseudulle sopivasta rakennustavasta ja sen kehittämisestä. 
Myös Arkkitehti-lehdessä sivuttiin välillä maaseutuun liittyviä aiheita, 
mutta ammattikunnan kiinnostus suuntautui pääosin kaupunkeihin ja 
niiden suunnittelutehtäviin. Sodanjälkeisenä aikana maaseudun jälleen- 
rakennus muutti tilannetta, ja siitä kirjoitettiin edellä mainittujen leh- 
tien palstoilla sekä silloin perustetun Miten rakennan -lehden palstoilla.' 

Erilaiset asenteet ja arvostukset rakennustapaa kohtaan tulivat ha- 
vainnollisesti näkyviin aikalaiskirjoituksissa. Nämä arvoja ilmaisseet 
kannanotot saivat merkityksensä yhteisöön liittyvän argumentaation 
kautta, ja yksittäinen kirjoittaja kytkeytyi kyseisenä aikana vallinneeseen 
sosiaaliseen kenttään. (Billig 1996, 2; Vesala & Rantanen 2007, 15.) 

Edellä mainitun jälleenrakennuskauden ohella tarkasteluni keskittyy 
maaseudun rakentamisen käännekohtiin, joilla tarkoitan ajanjaksoja, 
joiden aikana yhteiskunnalliset muutokset ja niiden heijastusvaiku- 
tukset olivat voimakkaimpia (vrt. Talve 1990; Meinander 2007). Sodan 
jälkeen ja erityisesti 1960-luvulla voimistunut teollistuminen muutti 
merkittävästi maaseudun asemaa, rakentamistapaa ja kulttuuriympä- 
ristöä, niin että vasta 1980-luvun vaihteessa herättiin ja pysähdyttiin 
arvioimaan muutosten merkitystä kokonaisuudelle. 


Vuosisadan vaihteen vaikutteet 


Maaseuturakentaminen sai 1900-luvun vaihteessa monentyyppisiä vai- 
kutteita: Asemapaikkakuntien koristeellisesta puurakentamisesta siirtyi 


1 Rakennustaito-lehdessä käsiteltiin maaseudun rakentamista erityisesti vuosisadan alkupuolella. 
Aineistooni ovat kuuluneet vuosikerrat vuodesta 1903 vuoteen 1980. Miten rakennan -lehti ilmestyi 
vuosina 1945-1967 ja sen kirjoitukset käsittelivät pääsääntöisesti maaseudun rakentamista. 

vaikutteita talonpoikaiskulttuurin tyylikeinoihin, vuoraustapoihin, kuis- 
teihin ja koristeaiheisiin. Myös huvilarakentaminen toi samantyyppistä 
koristeellisuutta maaseudun nähtäville, ja siitä omaksuttiin vaikuttei- 
ta kuten kartanoista ja pappiloista jo aiemmin. Maaseudun rakennus- 
tapaan oli 1800-luvun lopulta pyritty vaikuttamaan muun muassa silloin 
perustettujen maanviljelysseurojen ja niiden rakennusneuvojien toimesta. 

Perinteiseen maaseudun rakennuskulttuuriin kuulunut hirsiraken- 
taminen toimi edelleen rakenteellisena perustana, mutta rakennusten 
ulkonäkö ilmensi kullekin aikakaudelle tyypillisiä ihanteita ja muotokiel- 
tä. Useita maaseuturakentamiseen liittyviä kilpailuja järjestettiin, ja niissä 
tuotiin esiin kertaustyylien ja kansallisromantiikan mukaisia ehdotuksia. 
Maaseudun rakennusoppaista, joista ensimmäisiä oli Kuopion läänin- 
agronomi Alfred Sjöströmin 1891 julkaisema Landtmanna-Byggnader 
(suom. Maatalous-Rakennuksia), tuli tärkeitä vaikutteiden välittäjiä. 
Sjöströmin teoksen kirjallisessa osassa kuvataan maatilan suunnittelus- 
sa huomioitavia tekijöitä. Sjöström esittää kirjassa lukuisan määrän eri- 
laisten maaseudun rakennusten tyyppipiirustuksia, joiden tyyli vaihtelee 
kertaustyyleistä kansallisromantiikkaan. Samantyyppisiä opasjulkaisuja 
oli julkaistu myös muissa Pohjoismaissa samoihin aikoihin. Rakennus- 
oppaiden julkaisutoiminta vain vilkastui 1900-luvun vaihteen jälkeen ja 
jatkui aktiivisena seuraavan puolivuosisadan. 

Rakennustavan muuttumista ei nähty yksinomaan myönteisenä, vaan 
sitä kritisoitiin myös voimakkaasti. Esimerkiksi maatilahallituksessa 
toiminut arkkitehti Yrjö Laine (myöh. Laine-Juva) arvioi maaseudulla 
1900-luvun vaihteessa tapahtunutta muutosta seuraavaan tapaan: ”Kun 
kehitys luiskahtaa tasaiselta radaltaan, voidaan helposti eksyä hillittö- 
myyksiin ja äkillinen vaurastuminen tuo tullessaan epämiellyttävän ko- 
meilunhalun — meillä ruvettiin jäljittelemään — — esikuvina etupäässä 
asemarakennuksia, seurataloja, huviloita, ja typerä uudisrakentamis- 
vimma hävitti paljon kaunista talonpoikaistaidetta.” Laineen mukaan 
muutosten kausi juonsi juurensa jo 1800-luvun puoliväliin. (Laine 1922, 
146-147; vrt. Jantunen 1964, 406-407.) 

1800-luvulla vallinnut hirsirakentamiseen perustuva selkeäpiirteinen 
talonpoikainen rakennustapa nostettiin aikalaiskirjoituksissa ihanteeksi, 
jonka nähtiin soveltuvan parhaiten maaseudulle. Kantaa ei otettu siihen, 

miten tämä rakennustapa vastaisi uusien aikojen haasteisiin. Suurem- 
mat muutospaineet maaseudun rakentamiseen muodostuivat vasta 
jälleenrakennuskaudella. Toiminnallisesti vanha rakennustapa vastasi 
edelleen suhteellisen hyvin aikakauden tarpeisiin. Paradoksaalista on, 
että uusien ajatusten omaksuminen nähtiin näissä kirjoituksissa niin 
negatiivisesti, sillä kansanomainen perinne on sisällöltään dynaamis- 
ta ja muuttuvaa, ja vaikutteiden omaksuminen on sillekin tyypillistä 
(vrt. Korhonen 1988, 18). 


Ammattikuntien muodostuminen muutostekijänä 


Suomessa rakentamiseen ja suunnitteluun liittyvien ammattikuntien 
syntyminen juontaa juurensa 1800-luvun lopulle. Merkittävin maaseu- 
dun rakentamiseen vaikuttanut ammattiryhmä oli rakennusmestarit, 
joiden koulutus alkoi teollisuuskouluissa 1880-luvulla (Tohtorinväitös 
rakennusmestarikunnasta 1971, 43). Esimerkiksi maanviljelysseurat 
palkkasivat rakennusmestareita rakennusneuvojikseen kyseisen vuosi- 
sadan lopulta alkaen. Suomessa vuonna 1863 käynnistynyt arkkitehti- 
koulutus alkoi lisätä puolestaan ammattikunnan jäsenmäärää (Suomi- 
nen-Kokkonen 1992, 73). Arkkitehtien panos suunnitteluun oli huomat- 
tavasti vähäisempää maaseudulla kuin kaupungeissa, mutta muutamat 
arkkitehdit olivat kiinnostuneita maaseudun rakentamisesta ja kirjoit- 
tivat aiheesta säännöllisesti. Maaseudun rakentamisessa arkkitehtien 
vaikutus näkyi välillisenä. Ammattikuntina arkkitehdit ja rakennusmes- 
tarit joutuivat hakemaan omia asemiaan myös erilaisten konfliktitilan- 
teiden kautta, esimerkiksi kaupunkien rakennussuunnittelun tehtävis- 
tä käydyissä kiistoissa. Myös koulutuksen sisällöstä oltiin erimielisiä 
vuosisadan alussa. (Michelsen 1992, 93-97; Salokannel 1990, 61-65.) 
Maaseudun rakentamista koskeneissa mielipidekirjoituksissa arkkiteh- 
tien ja rakennusmestareiden kannanotot edustivat kuitenkin samanlais- 
ta asennoitumista talonpoikaisen perinteen vaalimiseen ja kunnioitta- 
miseen uudisrakentamisessa. 

Erilaisten ammattikuntien muodostuminen muutti kansanomaisessa 
rakentamisessa vallinnutta mestarivetoista rakentamista. Maaseudulla 

omatoiminen rakentaminen ja rakentamisen taidot ovat säilyneet tähän 
päivään asti, mutta rakentamisprosessiin on tullut erilaisia asiantunti- 
joita vastaamaan tietyistä suunnittelu- ja toteutusvaiheista. 

Fi voida väittää, että maaseudun perinteinen hirsirakentaminen olisi 
nojautunut ensisijaisesti estetiikkaan. Lähinnä voidaan sanoa, että tar- 
koituksenmukaisuus oli määräävä tekijä rakentamisprosessissa. Raken- 
nusaineet saatiin läheltä, rakennuspaikka valittiin ilmaston ja maaperän 
osalta parhaimmin soveltuvalta alueelta ja yleensäkin toimittiin rajallis- 
ten resurssien puitteissa. Tekniset ratkaisut perustuivat pitkälle ihmis- 
voiman rajoihin. Rakennetun ympäristön turvallisuus oli myös merkit- 
tävässä asemassa, mikä vaikutti esimerkiksi umpinaisten piha-alueiden 
muodostumiseen. 


Maaseudun muuttuneen ympäristökuvan luonnehdintaa 


Lars Pettersson kuvasi vuonna 1949 suomalaisen talonpoikaiskulttuurin 
juuria ja muuttunutta kulttuurimaisemaa, joka hänen mukaansa oli ollut 
edustavimmillaan edellisen vuosisadan puolivälissä: ”Voimme liioittele- 
matta sanoa, että talonpoikainen rakennustaiteemme tärveltymättömäs- 
sä asussaan, kirkot ja tapulit sekä vastaava maisema mukaan luettuina, 
kuuluu kielemme ja muinaisrunojemme ohella kaikkein kalleimpaan 
kulttuuriperintöömme.” Pettersson arvioi kulttuuriympäristön hoitoa 
kriittisesti ja arvioi arkkitehtien mannermaiseen tyyliin suunnittelemien 
uusgoottilaisten ja nikkarityylisten maaseudulle sijoittuvien merkki- 
rakennusten olevan ”täysin ristiriidassa rakennustraditiomme kanssa”. 
Niin ikään hän moitti karjalantalon vaikutteiden siirtämistä kansallis- 
romantiikkaan eikä pitänyt 1900-luvun alun myöhempiäkään rakennus- 
tyylejä myönteisempinä. Lopuksi hän totesi, että suomalainen kirkonkylä 
ja kulttuurimaisema alkoivat monin paikoin olla ”kerta kaikkiaan pilalla”. 
Pettersson kannustikin kulttuurimaisemien hoitoon aikakautena, jolloin 
tuo käsite oli vielä sangen tuntematon. (Pettersson 1949, 139-140.) 
Petterssonin kritiikin kohteena olivat maaseutuympäristöt, jotka oli- 
vat saaneet uusimpiin kerrostumiinsa eri aikojen rakennustyylien piir- 
teitä. Samalla oli myös purettu vanhoja rakennuksia uusien tieltä tai 

muodistettu vanha rakennus vastaamaan paremmin ajan tyyli-ihantei- 
ta. Perinteisestä rakennustavasta selkeästi poikkeava funktionalismi ei 
kuitenkaan jättänyt merkittävää jälkeä maaseutumiljööseen, sillä sen 
edustajat rajoittuivat pääsääntöisesti kirkonkylien yksittäisiin kauppa-, 
asuin- tai julkisiin rakennuksiin. Sota-aika ja jälleenrakennuskausi toi- 
vat mukanaan ajalle tyypilliset talot ja niiden mallipiirustukset, joita 
useat eri järjestöt laativat (vrt. Aarrevaara 2009, 176-182). 


Jälleenrakennuskauden haasteita arvioimassa 


Alvar Aallon mielestä pika-asutuslain nojalla rakennettuja tyyppitaloja 
sijoitettiin joustamattomasti rakennuspaikoille, ja sen johdosta hän esitti 
keskitetyn suunnittelutoimiston perustamista tyyppitalojen korkeatasoi- 
seen suunnittelutyöhön. Aalto piti myös tarpeellisena, että tyyppitaloille 
suunniteltiin laajentamisperiaatteet, mitä hän vertasi kansanomaiseen 
rakentamiseen ja sen keskeisiin periaatteisiin. Kansanrakentamisessa 
toteutui joustava laajennettavuus, sillä rakennus aloitettiin pienellä osal- 
la, ja sitä voitiin laajentaa tarpeen ja mahdollisuuksien mukaan. Osittain 
Aallon kannanoton taustalla oli huoli oman ammattikunnan toimek- 
siantojen turvaamisesta. (Aalto 1941, 132-139.) Aikalaiskeskusteluissa 
näkyikin usein yhtenä motiivina oman ammattikunnan toimeentulo- 
mahdollisuuksien varmistaminen. 

Aalto toi kirjoituksessaan esiin toisaalta luottamuksen ”traditioon 
perustuvaan vaistosuunnitteluun ja käsityöhön? maaseudun rakennus- 
tarpeiden ratkaisemisessa, mutta toisaalta hän näki aikakauden muutos- 
ten vaikuttavan niin voimakkaina, että myös esitti pelkonsa maaseudun 
puutteellisten suunnitteluresurssien vaikutuksista: ”... Sisäisen tasa- 
painon tultua järkytetyksi perintätapain ja käsityön järjestelmässä, on 
maaseutumme suunnittelun ja teknillisten resurssiensa puolesta ehdot- 
tomasti huonommassa asemassa kuin kaupungit. Suunnittelevia voimia 
ei ole tarpeeksi maaseutua varten ja olevat voimat eivät ole nimenomaan 
maaseudun erikoisia olosuhteita varten koulutettuja.” (Aalto 1941, 134.) 
Sodan jälkeinen aika muodosti arkkitehdeille ajanjakson, jolloin poik- 
keuksellisen monet työskentelivät maaseudun jälleenrakennukseen 

liittyvissä tehtävissä. Pääsääntöisesti heidän tehtävänään oli rakennus- 
ten tyyppipiirustustenlaadinta. Lehtikirjoituksissa tuli esiin, miten outo 
tehtäväkenttä maaseutu oli useimmille arkkitehdeille, olihan se vakiin- 
tunut enemmän rakennusmestareiden työalueeksi. 


Johtoajatuksena rationaalinen rakentaminen 


Erityisesti maaseudun tuotantorakennuksista käydyssä keskustelussa 
oli jo pitkään puitu rakentamisen taloudellisia ratkaisuja ja vaatimuksia 
paremmista rakennustekniikoista. Sodan aikana ja sen jälkeen raken- 
nusainepula oli suuri ja ohjasi huomion taloudellisiin ratkaisutapoihin. 
Uudenlaisia rakennusratkaisuja kokeiltiin: esimerkiksi yhdistelmäraken- 
nuksia rakennettiin joillekin maatiloille. Niissä asuin- ja karjarakennus 
rakennettiin yhteen, minkä avulla pyrittiin tehostamaan työskentelyä ja 
säästämään lämmityskustannuksissa. Rakennustavan esikuvat löytyivät 
Tanskasta ja Saksasta, joissa ratkaisut mahdollistivat jopa 50 prosentin 
säästöt rakennuskustannuksissa perinteiseen erillisrakennusten raken- 
tamiseen verrattuna. Yhdistelmärakennus ei kuitenkaan todennäköisesti 
tyydyttänyt asumisviihtyvyyden vaatimuksia riittävästi, koska se jäi vain 
kokeilujen varaan. (Koskinen 1947, 292-294; Klami 1945, 13.) 

Rationaalisuus oli 1960-luvulle tultaessa vakiintunut keskeiseksi 
rakentamisen arviointikriteeriksi. Rationalisoiminen määriteltiin esi- 
merkiksi työskentelyn järkiperäisenä suorittamisena (Aarnio 1948, 163.) 
Säilynyt rakennusperinne menetti arvoaan entisestään, ja monissa pu- 
heenvuoroissa se oltiin valmiita siirtämään vain museaaliseen käyttöön, 
kuten seuraavassa todetaan: 


..vanhalla talonpoikaisella rakentamisella ... on pysyvä arvonsa. 
Vaikka se onkin jo siirtynyt historiaan ja menettänyt käytännölli- 
sen merkityksensä, se silti heijastaa inhimillisiä arvoja vielä tämän 
päivän rakentamiseen. Kehitys rakennusalalla jatkuu, niin kuin 
kaikkialla muuallakin, kiihtyvällä tempolla. Meidän on luotava ja 
omaksuttava uutta, paremmin palvelevaa ja tehtävä se nykyajan 
tarjoamin yhä paremmin mahdollisuuksin. (Luostarinen 1963.) 

Kaikki eivät kuitenkaan tyytyneet tähän ajatusmalliin kritiikittömästi, 
vaan esiin tuli myös puheenvuoroja, joissa nopea rakentamisen muutos 
ja vanhan rakennuskulttuurin arvostuksen puute nähtiin hälyttävinä ja 
kielteisinä ilmiöinä: ”... halu luoda jotakin aivan uutta on ominaista mei- 
dän murroskaudellemme. ... Ehkä kuitenkin voimme olla yhtä mieltä 
siitä, että maaseudun rakennustoimintaa olisi hillittävä siksi, kunnes 
jotain täysin hyväksyttävää voidaan asettaa perinteellisen rakennustavan 
tilalle.” (Cleve 1966, 79-81.) Edellä kuvattu vetoomus edusti selvästi 
vähemmistön mielipidettä, sillä aikalaiskirjoituksista enemmistö pa- 
neutui nimenomaan rationaalisuuden ja toiminnallisuuden kriteerien 
toteuttamiseen uusissa rakennushankkeissa. Aikakaudelle oli tyypil- 
listä, että keskustelussa korostui edellä kuvattu näkökulma, eikä ulko- 
näkökysymyksiin kiinnitetty samanlaista huomiota kuin sotaa edeltäväl- 
lä kaudella. Ajanmukainen rakennustapa edusti pelkistettyä ja toisaalta 
yleispätevää arkkitehtuuria kuten modernismin keskeisiin periaatteisiin 
kuuluikin. 1960-luvulla järjestettyjen maatilan arkkitehtuurikilpailujen 
ehdotukset olisivat ulkonäöltään voineet olla myös kaupunkien asuin- tai 
julkisia rakennuksia (vrt. Aarrevaara 2009, 204). Tälle ajalle oli myös 
ominaista kaupunkimaisen rakennustavan leviäminen maaseudulle. 
Tyyppitalorakentaminen sai uudenlaisia muotoja, ja rintamamiestalon 
tilalle tuli matala ja loivaharjainen, usein tiilestä rakennettu moderni 
asuinrakennus. Samalla tyylillä toteutettiin usein myös vanhempien 
asuinrakennusten asumismukavuuden lisäämiseksi rakennettuja niin 
kutsuttuja elintasosiipiä. 

Otto-livari Meurman arvioi 1960-luvun lopulla uusien rakennus- 
tyylien vaikutuksia kovasanaisesti: ”Jyrkkä poikkeaminen naapurien 
rakennusmuodoista on vaarallista ja edellyttää ainakin taitavaa ja koulit- 
tua silmää. Niinpä nykyisin on alkanut kylämaisemiimme ilmaantua 
uusimuotisia matalia tasakattoisia yksilöitä, jotka voivat pahasti rikkoa 
vanhaa kokonaisuutta. Yhtenäiset kattomuodot ja sama rakennusaine 
ovat sen sijaan johtaneet erittäin sopusuhtaisiin ja viehättäviin kylä- 
näkymiin.” (Meurman 1966, 75—78.) Tämäntyyppiset kannanotot muo- 
dostivat kuitenkin edelleen vähemmistön mielipiteen rakentamista 
käsitelleiden lehtien palstoilla, päähuomion kohdistuessa uusien raken- 
nustapojen esittelyyn ja omaksumiseen. 

Modernisaatio rakennustavan muuttumisen selittäjänä 


1900-luvun aikana tapahtuneita rakennustavan muutoksia on selitetty 
modernismin vaikutuksella suunnitteluajatteluun. Modernin uusi mer- 
kitys muodostui 1900-luvun vaihteessa, eli modernia alettiin käyttää 
ohjelman merkityksessä, mikä ilmeni käytännössä eräänlaisena muu- 
toksen tai kehityksen pakkona, tulevaan suuntautuvana moderniteetti- 
tietoisuutena. Hilde Heynenin mukaan modernia kuvattiin myös irrot- 
tautumisena traditiosta ja irtisanoutumisena menneisyyden perinnöstä. 
(Lahti 2006, 34; Heynen 1999, 8-9.) Modernisaation käsitettiin ilme- 
nevän yhteiskunnallisina ja teknologisina prosesseina, jotka liittyivät 
erityisesti toisen maailmansodan jälkeisen yhteiskunnan muutoksen 
ja kasvun ohjaamiseen kaupunkisuunnittelussa. (Lahti 2006, 36-39.) 

Anthony Giddensin tulkinnan mukaan perinteen antamien toimin- 
tatapojen löyhentyessä yksilöiden valinnanmahdollisuudet lisääntyivät, 
kuten myös mahdollisuudet tehdä päätöksiä yksilöllisemmästä elämän- 
tavasta. Tämä tulkinta ehkä kuitenkin soveltuu parhaiten vasta viime 
vuosikymmenien yksilöllisempään rakentamiseen, jonka on mahdollis- 
tanut riittävän korkea elintaso. Valinnanmahdollisuudet eivät kaikille ole 
tässä tilanteessa samanlaisia, vaan heikko-osaiset ovat niiden ulkopuo- 
lella. Modernisaatio edistää tässä mielessä myös syrjäytymistä ja margi- 
naaliryhmien muodostumista. (Giddens 1991, 4-6.) 


Maaseutuympäristön uudelleen arviointia 


Vapautuminen perinteen sitovuudesta ei kuitenkaan merkitse kaikil- 
le parasta vaihtoehtoa, vaan se voi aiheuttaa myös juurettomuuden ja 
tarkoituksettomuuden kokemuksia. Näiden asenteiden heijastumina 
voidaan pitää suunnitteluajattelua, jossa pyritään siirtämään vanhan ra- 
kennetun ympäristön ominaisuuksia uusiin suunnitteluratkaisuihin. 
(vrt. Giddens 1991, 9.) 1980-luvun vaihteessa havahduttiin seuraamaan 
maaseudun ympäristön tilaa, mitä voi pitää eräänlaisena vastareaktiona 
maaseudun rakentamisessa vallinneelle kehityssuunnalle. Se herätti vil- 
kasta keskustelua lehtienkin palstoilla. Monissa analyyseissä maaseudun 

ympäristöjä luonnehditaan sekaviksi rakennuskannaltaan. Esimerkiksi 
pitkään Maatilahallituksessa toiminut Eero Väänänen kiinnitti huomio- 
ta maaseutuympäristöjen tason laskuun ja suunnittelijoiden etäänty- 
miseen maaseudun elämänmuodosta. Kirjoituksessaan hän käsitteli 
maaseudun suunnittelun kriisiä: 


Ihmisen lähiympäristöä ei säätele enää hänen omat tavoitteensa, 
vaan se on rakennusteollisuuden ja etäisen suunnittelijakunnan 
armoilla. ... Suunnittelijakunnan etääntyminen inhimillisestä, 
maaseudun sosiaalisista ja taloudellisista instituutioista on antanut 
sijan akateemisuudelle, teknisyydelle ja vieraan ihannoimiselle. 
(Väänänen 1975, 7-8.) 


Useissa muissa kannanotoissa rakennetun ympäristön muutokset ky- 
seenalaistettiin ja ympäristöä pyrittiin arvioimaan uudelleen, lisäksi 
pohdittiin, miten maaseudulle pitäisi rakentaa. Lauri Hautamäki nosti 
keskusteluun alueiden identiteetin käsitteen, jolla hän kuvasi asukkai- 
den tarvetta samaistua asuinympäristöönsä. Eräänä keskeisenä tekijänä 
hän näki kaupungin ja maaseudun välisen eron säilyttämisen, minkä 
hämärtymiseen koko sodanjälkeinen muutos tavallaan oli perustunut. 
(Hautamäki 1978, 5.) 

Samaa keskustelua jatkaen Korhonen esitti, että maaseudun asukkaat 
ovat myös heränneet arvostamaan omaa elinympäristöään, ja kiinnostus 
siihen on suuri. Havaittavissa oli kuitenkin, että suunnittelijoiden ja 
asukkaiden kommunikaatio ei toiminut eikä yhteistä kieltä tuntunut 
löytyvän. Suunnittelija kuvasi ympäristön ominaisuuksia asukkaalle vie- 
raiden käsitteiden avulla, eikä keskustelua syntynyt. Mikäli suunnittelija 
osasi ottaa oikeat ilmaisut käyttöön, oli keskustelulla paremmat mah- 
dollisuudet: ”Yhteisymmärrys käyttäjän ja suunnittelijan välille syntyy 
kuitenkin, jos ympäristön osia nimitellään luonteenomaisin sanoin, 
kuten piennar, kynnäs, varvikko, pieli, nurkka, takapiha jne. Etäisyy- 
det vaistotaan hyvin, samoin näköalat, mutta suljetun ulkotilan käsitet- 
tä vierastetaan.” Maaseudun suunnittelu oli Korhosen mielestä jäänyt 
heitteille arkkitehtien keskuudessa: ”Voi tulla päätelmään, että arkkiteh- 
tuurin perinteinen ja tekee mieli sanoa akateeminen viitekehys toimii 

maaseutuympäristöissä aika vajavaisesti. Arkkitehtuuriajattelu on näiltä 
osin ollut muutamien harvojen suunnittelijoiden töitä lukuun ottamatta 
lähes 20 vuotta kesannolla ja miljööhuolto laiminlyötynä.” (Korhonen 
1980, 28-33.) Tällaisten kuilujen syntyminen on ymmärrettävää myös 
professionalisaation kautta tarkasteltuna. Eri ammattikunnat pyrkivät 
vakiinnuttamaan omia tehtäväkenttiään, ja asukas tuli samalla kaikille 
osapuolille etäisemmäksi tekijäksi rakentamisessa. Teollistunut rakenta- 
minen tapahtuu usein ilman asukkaiden osallistumista, joskin siihenkin 
on viime vuosikymmeninä etsitty erilaisia käytänteitä. 

Arkkitehtuurissa modernismi viittaa ensisijaisesti ajatteluun, jossa 
yhdistyvät tietynlaiset suunnittelutavat ja käsitykset arkkitehtuurista. 
Arkkitehtuurin modernismi ja funktionalismi voidaan nähdä rationaa- 
lisina tapoina lähestyä arkkitehtuuria. Moderniin arkkitehtuuriin liittyvä 
ajattelu luottaa mahdollisuuteen löytää yhteisesti ja yleisesti hyvä, aina- 
kin tietyissä rajoissa. Pauline von Bonsdorffin mukaan informalismi tai 
situationismi arkkitehtuurissa, mikä tässä merkitsee ihmisen oikeut- 
ta rakentaa omaa elämäänsä, ovat metodeina modernin vastakohtia. 
(Bonsdorff 1991, 35.) Asukkaan mahdollisuudet vaikuttaa elinympäris- 
töönsä olivat edellä kuvatuissa Hautamäen ja Korhosen näkemyksissä 
keskeisellä sijalla. 

1970-luvulla muodostunut oululaisten nuorten arkkitehtien regiona- 
listinen koulukunta etsi suunnittelun virikkeitä alueen perinteisestä ra- 
kennuskulttuurista ja sen liepeiltä. Kriittisen regionalismin kansainväli- 
siä ajatuksia tutkittiin, ja monet regionalismin edustajiksi leimautuneet 
ulkomaiset arkkitehdit herättivät kiinnostusta ja keskustelua. Traditiota 
pyrittiin hyödyntämään suunnittelussa, ja oululainen arkkitehtuuri- 
suuntaus ”Oulun koulu” tuotti seuraavina vuosikymmeninä omaperäisiä 
ratkaisuja. Modernismin vaikutuksia maaseutuympäristössä arvioitiin 
myös kriittisesti, ja suunnittelijan roolia jouduttiin hakemaan arkisissa 
suunnittelutehtävissä, joissa arkkitehti olikin vain yksi ammattilainen 
muiden joukossa. (vrt. Aarrevaara 2009, 257—259, 262-267.) 

Yhteenvetoa 


Arjen estetiikkaa pohdittiin siis monissa rakentamisalan ammattilaisten 
aikalaiskirjoituksissa 1900-luvun alkupuolella. Maaseudun talonpoikais- 
ta rakennustapaa pidettiin ihanteena, jonka olisi toivottu jatkuvan, ja 
uusien tyylien vaikutteet nähtiin tätä ihannetta rapauttavina aatteina. 
Mielenkiintoinen piirre ajalle olivat myös useat arkkitehtikilpailut, jois- 
sa etsittiin maaseudulle sopivia rakentamisratkaisuja, niin arkkitehtien 
kuin rakennusmestareiden toimesta. Suunnittelun ihanteita havain- 
nollistettiin myös tyyppitalosuunnitelmien ja rakennusoppaiden avul- 
la. Merkille pantavaa oli, että vuosisadan alkupuolella ammattikuntien 
asemat eivät näyttäneet olevan vielä niin tiukasti määriteltyjä, että edellä 
kuvatut yhteiset suunnittelukilpailut voitiin toteuttaa. 

Aikalaiskeskusteluissa tuli myös hyvin esiin kulttuuriympäristöjen ar- 
viointiin ja arvostukseen liittyvä aikasidonnaisuus. Nykyään arvostamme 
eri aikakausien rakennuskulttuuria, kuten koristeellisempaa puuraken- 
nustyyliä, joka aikanaan nähtiin haitallisena ilmiönä, joka tuhosi selkeää 
talonpoikaista traditiota. 

1900-luvun terävimmissä muutosvaiheissa, sodan jälkeen ja 1960- 
luvulla, taas kaupunkimaisten rakennusihanteiden ylivalta otti maaseu- 
dunkin haltuunsa, ja monet vuosisadan alun keskustelunavaukset jäivät 
sivuun. Kuitenkin voi lopuksi todeta, että jotkut ammattikuntien edus- 
tajat pysyivät johdonmukaisina maaseudun ympäristön esteettisiä arvo- 
ja koskevissa kannanotoissaan. Tällaisia olivat Otto-Iivari Meurmanin 
herkkäpiirteinen kuvaus maalaismaisemasta 1910-luvulta ja saman hen- 
kilön painokas käsitys samasta ympäristöstä 1960-luvun lopulta, jolloin 
Unescon vuonna 1962 hyväksymä maisemansuojelun yleisperiaatteita 
koskeva suositus ja historiallisten monumenttien suojelun tärkeyttä 
korostanut vuoden 1964 Venetsian julistus olivat jo astuneet voimaan. 

Meurman kuvasi maalaispihan ja rakennusten järjestelyjä ja puolusti 
vanhojen pihapiirien ominaisuuksia, joita ei uusilla rakennusjarjestelyil- 
lä enää tavoitettu: 


ARJEN ESTETIIKKAA 1900-LUVUN MAASEUTUYMPÄRISTÖSSÄ 157 


Uudet ajat tuovat mukanaan uusia tapoja. Mutta eivät aina uudet 
tavat ole entisiä parempia. Usein ne päinvastoin uudistusinnossaan 
hävittävät ilmiöitä, joista ei ole mitään vahinkoa, ja uudenuutukai- 
suudellaan peloittavat pois sen herkän runollisuuden, mikä piilee 
vanhemmilta ajoilta meille periytyneissä tavoissa ja esineissä. 


Vanhojen maalaispihojen ominaisuudet näyttäytyivät hänelle konkreetti- 
sina: ”Jo etäältä taloa lähestyttäessä saattavat nuo matalat, vaatimattomat 
puurakennuksemme yhdeksi laajaksi ryhmäksi sommiteltuna tehdä tu- 
lijaan miltei monumenttaalisen vaikutuksen.” (Meurman 1916, 212—213.) 
1960-luvulla hän edelleen oli valmis toteamaan, että ”Kyliemme usein 
melkein runolliset tienäkymät mutkineen, rakennuksineen ja pensai- 
neen ovat aarteita, joita on varjeltava. Niinikään talonpoikaistalojemme 
hienoja sommitelmia.” (Meurman 1966, 75-78.) 

Virkistysmahdollisuudet ekosysteemipalveluna 


Leena Kopperoinen 


Ekosysteemipalvelujen käsitettä käytetään nykyisin yhä enemmän ympä- 
ristön- ja luonnonsuojelun sekä luonnonvarojen käyttöön liittyvissä tut- 
kimuksissa, suunnitelmissa ja käytännön sovelluksissa. Ensimmäisen 
kerran käsite esiintyi Fhrlichin ja Mooneyn BioScience-lehden artikke- 
lissa ”Extinction, Substitution, and Ecosystem Services” vuonna 1983. 
Ekosysteemipalveluilla tarkoitetaan ihmisen saamia hyötyjä eko- 
systeemien monimuotoisesta rakenteesta ja toiminnasta (MA 2005, 
Kremen 2005). Näiden suorien tai epäsuorien hyötyjen eli palvelui- 
den kautta ihminen voi arvostaa luonnon monimuotoisuutta, koska ne 
muodostavat perustan ihmisten hyvinvoinnille. Ekosysteemipalvelut 
ovat niin sanottuja julkishyödykkeitä, mikä tarkoittaa sitä, että ne ovat 
kaikkien saatavilla, eikä yhden ihmisen kulutus vaikuta toisten kulutta- 
miseen. Niille ei ole yleensä määritelty markkinahintaa, vaikka niillä on 
huomattava kokonaistaloudellinen arvo ja vaikka niiden korvaaminen 
olisi erittäin kallista tai lähes mahdotonta (deGroot ym. 2002, Matero 
ym. 2003, OECD 2004). Tämän vuoksi ekosysteemipalveluita on ene- 
nevässä määrin pyritty arvottamaan ekologisesti, sosiaalisesti ja myös 
taloudellisesti, jotta niiden säilyttäminen ja suojelu koettaisiin talou- 
dellisesti kannustavaksi (Naskali ym. 2006, Jäppinen, J.-P. & Heliölä, 


J. 2015). 

Ekosysteemipalveluista suuri osa on elämälle kriittisen tärkeitä ja 
loput merkittäviä esimerkiksi ihmisten elämänlaatua parantavina pal- 
veluina. Ekosysteemipalvelut voidaan jakaa tuotanto-, säätely- ja yllä- 
pito- sekä kulttuurisiin ekosysteemipalveluihin (Common International 
Classification of Ecosystem Services CICES http://cices.eu/, Haines- 
Young, R. & Potschin, M. 2013). Tuotantopalvelut ovat ekosysteemien 
tuottamia materiaalisia hyödykkeitä, kuten ruokaa, juomavettä, puutava- 
raa tai geenivaroja. Säätely- ja ylläpitopalvelut säätelevät mm. ilmastoa 
ja ilmanlaatua, hydrologisia ja biokemiallisia kiertoja sekä maan pro- 
sesseja. Ne sitovat ja varastoivat hiiltä ja tarjoavat habitaatteja. Sääte- 
ly- ja ylläpitopalvelut ovat ehdoton edellytys tuotanto- ja kulttuurisille 
ekosysteemipalveluille. Kulttuuriset ekosysteemipalvelut puolestaan ovat 
aineettomia hyötyjä, joita ihmiset saavat ekosysteemeistä, esimerkiksi 
luonnon tarjoamat mahdollisuudet virkistykseen, luonto opetusympä- 
ristönä, kulttuuriperintö, esteettiset, symboliset, hengelliset ja henki- 
set arvot sekä luonnon perintö- ja itseisarvo (Kopperoinen ym. 2015). 
Luonnon monimuotoisuuden ja ekologisten prosessien säilyminen on 
tärkeää kaikille ekosysteemipalveluille. 


Luonnon tarjoamat virkistysmahdollisuudet 
kulttuurisena ekosysteemipalveluna 


Luonto on tärkeä osa ihmisen elinympäristöä. Elollinen (kasvit ja eläi- 
met) sekä eloton (esimerkiksi kallioperä, vesi) luonto muodostavat pai- 
kasta ja vuodenajasta toiseen vaihtelevan ympäristön, joka sen lisäksi, 
että se on välttämätön perusta ihmisen kaikelle toiminnalle, mahdollis- 
taa myös virkistyksen ja hyvinvoinnin. Luonnosta ihmisen elinympä- 
ristössä puhutaan viherrakenteena, mutta myös sinisenä (vesi) ja val- 
koisena (lumi) rakenteena. Nämä sisältävät monenlaisia enemmän tai 
vähemmän muokattuja luonnonympäristöjä: puistoja, metsiä, metsiköi- 
tä, soita, niittyjä, kallioita, vesistöjen rantoja ja vesialueita. 

Vihreän, sinisen ja valkoisen luonnonympäristön tarjoamat ekosys- 
teemipalvelut mahdollistavat virkistäytymisen ja ulkoilun luonnossa 
esimerkiksi kävellen, pyöräillen, hiihtäen, luistellen, meloen, uiden, 

marjastaen, sienestäen, geokätköillen, ratsastaen, metsästäen ja kalas- 
taen. Tämänkaltaisten liikunnallisten toimintojen lisäksi virkistäyty- 
minen voi olla vaikkapa rauhallista luonnon tarkkailua, valokuvausta 
tai auringonottoa. Luonnonympäristön esteettisyys on tärkeä osa sen 
virkistävyyttä. Esteettisyyden kokemisessa on tosin erittäin paljon vaih- 
televuutta. Espanjalaisessa tutkimuksessa todettiin, että maisema-arvos- 
tukset olivat hyvin erilaisia eri kansallispuistojen kävijöiden kesken ja 
vielä kunkin puiston eri kävijäryhmien välillä (DeLucio ja Mugica 1994). 
Lisäksi toiset ihmiset kokevat esimerkiksi hoidetun luontoympäristön 
esteettisemmäksi, kun taas toiset arvostavat enemmän koskemattomam- 
paa luontoa (Karjalainen 2002). Esimerkiksi rakennetussa ympäristössä 
oleva pensoittunut joutomaa voi olla vaikkapa lintuharrastajalle tärkeä 
ekosysteemipalveluita tuottava alue, kun taas joku muu ei näe sille mi- 
tään käyttöä. 

Virkistysmahdollisuudet ovat tärkeitä, koska luonnossa virkistäytymi- 
sellä on todettu olevan monenlaisia psyykkisiä, fyysisiä ja sosiaalisia hy- 
vinvointivaikutuksia (esim. Mitchell ja Popham 2008, Hartig ym. 2003, 
Taylor ym. 2001, Abraham ym. 2010, Maas ym. 2009, Tyrväinen ym. 
2014a). Viihtyisä ympäristö kannustaa liikkumaan, mikä jo sinänsä pa- 
rantaa sekä fyysistä että psyykkistä terveyttä, mutta luonnonympäristöt 
tuottavat hyvinvointia myös kokemuksellisesti esimerkiksi estetiikan, 
hiljaisuuden, yksinolon tai toisaalta sosiaalisen vuorovaikutuksen mah- 
dollisuuden sekä luontokosketuksen kautta (esim. Tyrväinen ym. 2014b). 

Luonnossa virkistäytymisen on todettu vaikuttavan monin tavoin 
myönteisesti psyykkiseen jaksamiseen ja terveyteen. Tutkimuksen mu- 
kaan suomalaiset kaupunkilaiset elpyvät arjen rasituksista useammin 
luonnossa olevassa mielipaikassa kuin rakennetussa ympäristössä (Kor- 
pela ym. 2007). Lisäksi nämä erilaiset mieluisat metsä- ja luontoalueet 
koettiin elvyttävämmiksi kuin rakennetun kaupunkiympäristön mieli- 
paikat. Tarkkaavuuden ja toiminnanohjauksen häiriöistä sekä ylivilkkau- 
desta kärsivillä lapsilla oleskelu luonnossa on parantanut kykyä keskittyä 
ja rauhoittua (Faber Taylor ja Kuo 2009). 

Luonto ihmisten jokapäiväisessä elinympäristössä parantaa sekä 
koettua että mitattua fyysistä terveyttä. Hollantilaisessa tutkimukses- 
sa osoittautui, että mitä enemmän viheralueita oli asuinympäristössä 

kolmen kilometrin säteellä, sitä terveemmiksi ihmiset kokivat itsensä 
(iän, sukupuolen, koulutuksen sekä asuinalueen kaupungistuneisuus- 
asteen aiheuttamat erot terveyskokemuksissa oli vakioitu) (de Vries ym. 
2003). Englannissa tehdyssä tutkimuksessa puolestaan voitiin nähdä ko- 
konaiskuolleisuuden ja verenkiertoelimistön sairauksiin liittyvän kuol- 
leisuuden olevan selvästi vähäisempää alueilla, joilla oli eniten viher- 
aluetta (väestöön liittyvien muuttujien ja tulotason aiheuttamat erot oli 
vakioitu) (Mitchell ja Popham 2008). Lisäksi terveyden epätasa-arvoa oli 
vähiten niillä alueilla, joilla oli eniten viherympäristöä. Luonnon moni- 
muotoisuudella on todettu viimeaikaisissa tutkimuksissa yhteys mm. 
allergioiden esiintyvyyteen (Hanski ym. 2012). Mitä vähemmän ihmisil- 
lä on kosketusta luonnonkasveihin ja luonnonympäristön mikrobeihin, 
sitä enemmän heillä esiintyy erilaisia tulehdus- ja autoimmuuniperäisiä 
sairauksia (Haahtela 2014). 

Virkistys- ja viheralueet lisäävät elinympäristön laatua myös siten, 
että ne sitovat ilman epäpuhtauksia, parantavat pienilmastoa (esimerkik- 
si alentavat ilman lämpötilaa kesällä ja tarjoavat varjoa), antavat suojaa 
eläimille ja kasveille, imeyttävät vettä maaperään sekä toimivat melu-, 
pöly- ja näkösuojana (Lanki 2014). 


Jokamiehen oikeudet ja yhteiskunta ekosysteemipalvelujen 
tarjoajana 


Suuri osa luonnossa virkistäytymisestä tapahtuu Suomessa yksityis- 
mailla jokamiehenoikeuksien nojalla. Jokamiehenoikeuksin voi liikkua 
lähes missä hyvänsä, kunhan välttää liikkumasta talojen ja mökkien 
pihapiireissä, jotka ovat kotirauhan suojaamia. Liikkumista on rajoitettu 
myös esimerkiksi puolustusvoimien hallinnoimilla alueilla, luonnon- 
puistoissa, tietyillä arvokkaiden eliölajien esiintymispaikoilla ja lintujen 
pesimäpaikoilla pesimäaikaan. Jokamiehenoikeuksin kuljetaan usein 
ns. monikäyttöisillä alueilla, jotka ovat varsinaisesti maa- ja metsätalous- 
alueita, mutta soveltuvat myös virkistykseen. 

Etenkin kaupunkiseuduilla on tarpeen, että yhteiskunta varaa maan- 
käytön suunnittelun keinoin kulttuurisia ekosysteemipalveluja tarjoavia 

alueita asukkaiden hyvinvoinnin ylläpitämiseksi (Kopperoinen ym. 
2014). Virkistyskäyttöön sopivia luontoympäristöjä ovat esimerkiksi 
kuntien ylläpitämät lähipuistot ja ulkoilupuistot, kuntien ja virkistys- 
alueyhdistysten ulkoilualueet sekä valtion ylläpitämät kansallispuistot 
tai muut virkistykseen soveltuvat luonnonsuojelualueet. Virkistykseen 
erityisesti varatuilla alueilla on yleensä liikkumista helpottavia ja pidem- 
mänkin oleskelun mahdollistavia rakenteita ja palveluita, kuten reittejä, 
opasteita, nuotiopaikkoja ja laavuja. 

Virkistysmahdollisuudet ovat tärkeä osa hyvää elinympäristön laa- 
tua. Flinympäristöllä käsitetään asunnon ja sen välittömän lähiympäris- 
tön lisäksi kaikki ne tilat ja toiminnot, joita ihminen arjessaan käyttää 
(Raunio ja Linnamaa 2000). Flinympäristö sisältää siten mm. työmat- 
kat, työpaikan, harrastukset sekä näiden kautta avautuvat välittömään 
asuinympäristöön kuulumattomat ympäristöt. Laadukkaassa elinym- 
päristössä virkistysalueita on riittävästi ja ne ovat hyvin saavutettavissa 
erityisesti jalkaisin. Lisäksi virkistysalueiden olisi muodostettava luon- 
toympäristöjen jatkumo eli virkistysaluejärjestelmä sekä niiden pitäisi 
täyttää tietyt laadulliset kriteerit. 

Kaupunkisuunnittelussa voitaisiin hyödyntää Liverpoolin kaupungin 
puistostrategian esimerkkiä (City of Liverpool 2005). Siinä annetaan 
suositukset toimiksi, joilla pyritään parantamaan puistojen laatua ja 
kuntoa sekä uudistamaan niitä. Virkistysmahdollisuuksien hyvän laa- 
dun ja toimien onnistumisen mittaamiseksi esitetään strategiassa yksin- 
kertaisia kysymyksiä: Voinko päästä korkealaatuiseen puistoon? (Mittaa 
saavutettavuutta.) Vastaako puisto tarpeitani, kun pääsen sinne? (Mit- 
taa palveluiden riittävyyttä.) Haluanko palata? (Mittaa koettua laatua.) 
Onko minulla vaihtoehtoja? (Mittaa viheralueiden monipuolisuutta.) 


Virkistysmahdollisuuksien riittävyys 

Virkistysalueiden on oltava tarpeeksi suuria, jotta ne palvelevat erilaisia 
virkistäytymismuotoja ja jotta niille voidaan perustaa kulkua ohjaavia ja 
helpottavia reittejä. Hyvät yhteydet toisiin alueisiin täydentävät yksittäi- 


siä alueita. 

Kaavoitusta varten on laadittu erilaisia pinta-alaohjeistuksia, joilla 
pyritään takaamaan virkistysmahdollisuuksien riittävä määrä. Tosin vii- 
meiset varsinaiset suunnitteluohjeet ovat peräisin 1970-luvulta. Asuin- 
ympäristön suunnitteluperiaatteissa vuodelta 1976 ohjeistettiin, että 
korttelikohtaisen virkistysalueen koon tuli olla vähintään 3500-4000 
neliömetriä, josta leikkialueeksi piti varata noin puolet. Jokaista sataa 
asuinneliömetriä kohti piti olla lähipuistoa vähintään 25 neliömetriä. 
Asuntoaluekohtaisen virkistysalueen koon piti olla vähintään 1o hehtaa- 
ria, ja jalankulkuetäisyydellä olevan valaistun virkistysreitin ohjeelliseksi 
pituudeksi annettiin 3-10 kilometriä. 

Ympäristöministeriön tuottamassa Virkistysalueiden suunnittelu ja hoito 
-oppaassa vuodelta 1998 annettiin myös määrällisiä tavoitteita (Pouta ja 
Heikkilä 1998). Oleskelun, leikin ja kävelyn mahdollistavien lähipuisto- 
jen koon tulisi olla 1,5-3 hehtaaria. Tämänkokoisia lähipuistoja voidaan 
hyvin sijoittaa asuinalueiden yhteyteen. Ulkoilupuiston pinta-alan tuli- 
si olla 20—25 hehtaaria, jotta sinne voidaan rakentaa vähintään kahden 
kilometrin mittainen ulkoilureitti. Ulkoilualueiden pitää mahdollistaa 
monipuolinen ulkoilu häiriöttömässä ympäristössä. Ulkoilualueiden vä- 
himmäispinta-ala on 100-200 hehtaaria, jotta sinne voidaan perustaa 
vähintään 5 kilometrin pituinen ulkoilureitti. Suurin virkistystä varten 
perustettava aluetyyppi on retkeilyalue, jonka vähimmäiskoko on 500 
hehtaaria. Pienempikin retkeilyalue on tosin mahdollinen, jos sitä täy- 
dentävät ympärillä olevat laajat monikäyttöiset alueet, lähinnä talous- 
käytössä olevat metsät. 

Myös pienet luontoalueet ovat tärkeitä. Erityisesti lapset ja nuoret löy- 
tävät kooltaan pienistä luontoympäristöistä tärkeitä oleskelu- ja kokoon- 
tumispaikkoja (Tyrväinen ym. 2007). Pohjoismaisissa kaupungeissa 
tehdyn tutkimuksen mukaan pienien, alle 3000 m?:n taskupuistojen 
tärkein elvyttävyyteen vaikuttava tekijä oli puiston koko: mitä suurempi 
puisto sitä elvyttävämmäksi se koettiin. Kuitenkin eräät kaikkein miel- 
lyttävimmiksi koetut puistot olivat tutkimuksen pienimpiä. (Nordh ym. 
2009.) 

Kaupunkiseuduilla virkistysalueiden riittävyyttä uhkaa niiden käyt- 
täminen rakentamisen tarpeisiin. Esimerkiksi Espoossa rakentaminen 
uhkaa useita luonnoltaan arvokkaita alueita ja pirstoo yhtenäisiä viher- 

alueita (Soini 2009). Myös ilmastonmuutoksen torjumiseksi tapahtuva 
kaupunkirakenteen tiivistäminen voi pienentää virkistys- ja viheralueita 
(Henriksson ja Jääskeläinen 2006). Tällöin voidaan päätyä ilmaston- 
muutoksen hillinnän kannalta myös huonoon lopputulokseen: jos 
ihmisten on etsittävä virkistyspalvelunsa kävelyetäisyyttä kauempaa, on 
houkuttelevaa käyttää autoa viheralueelle pääsyyn. 


Virkistysmahdollisuuksien saavutettavuus 


Virkistysmahdollisuuksien saavutettavuus on tärkeää kansanterveyden 
kannalta, sillä hyvin saavutettava ja hyvälaatuinen virkistysympäris- 
tö houkuttelee ihmisiä liikkumaan. Hyvä saavutettavuus on erityisen 
tärkeää lasten, eri tavoin aisti- ja liikuntarajoitteisten sekä ikääntyneen 
väestön kannalta. Maarit Wiikin (2005) tutkimuksen mukaan alakoului- 
käinenkin lapsi leikkii vain noin 300 metrin säteellä kodistaan. Eri ta- 
voin liikunta- ja aistirajoitteiset ihmiset tarvitsevat luontoon päästäk- 
seen myös parempia virkistyspalvelurakenteita, kuten helppokulkuisia 
reittejä. 

Virkistysalueiden suunnittelu ja hoito -oppaassa (Pouta ja Heikkilä 
1998) lähipuiston enimmäisetäisyydeksi asuinpaikasta on annettu 300 
metriä. Ulkoilupuiston olisi suositeltavaa olla enintään kilometrin ja 
ulkoilualueen enimmillään 15 kilometrin päässä. Englantilaisessa tutki- 
muksessa kaupunkimetsiköiden käytön avainmuuttujiksi todettiin enin- 
tään 5-10 minuutin kävelymatka kotoa, riittävä koko, joka luo metsäym- 
päristön tuntua (vähintään 2 hehtaaria) ja metsän avoin rakenne (Coles 
ja Bussey 2000). Tanskassa puolestaan viherympäristön virkistyskäyttö 
väheni selvästi, kun etäisyys kotoa viheralueelle kasvoi yli 300 metrin 
(Schipperijn ym. 2010). Kun etäisyys kasvoi yli kilometriin, alueella 
käyntien tiheys laski dramaattisesti. Etäisyyden kasvaminen lähimmäl- 
le vesialueelle ei vaikuttanut yhtä voimakkaasti käytön määrään kuin 
viheralueilla. 

Saavutettavuutta tarkasteltaessa on tärkeää ottaa huomioon, miten 
sujuvasti jalankulkijat pääsevät kulkemaan viheralueille. Kun Etelä- 
Korean Soulin puistojen saavutettavuutta analysoitiin paikkatietojen 

avulla verkostoanalyysin keinoin, saatiin tulokseksi, että puistojen 
todellisuudessa palvelema alue oli vain noin puolet verrattuna siihen, 
että saavutettavuutta arvioitiin tekemällä puistojen ympärille tietyn 
suuruinen puskurivyöhyke (Oh ja Jeong 2007). Lisäksi puistot olivat 
epätasaisesti jakautuneet kaupunkialueelle niin, että vaikka puistojen 
kokonaispinta-ala oli kohtuullisen suuri, osa kaupunkialueesta jäi nii- 
den palvelujen ulkopuolelle. Sekä virkistysalueiden riittävä määrä että 
niiden helppo saavutettavuus kaikille väestöryhmille ovat tärkeitä ym- 
päristöoikeudenmukaisuuden toteutumisen kannalta. 


Virkistysmahdollisuuksien jatkuvuus 


Virkistysalueet ja ulkoilureitit muodostavat kokonaisuuden, jota kut- 
sutaan virkistysalueverkostoksi (ViherKARA-verkosto 2014). Virkistys- 
alueiden ja -reittien jatkuvuus kuvaa tämän verkoston toimivuutta. 
Toimiva virkistysalueverkosto tarjoaa ihmisille edellytykset sekä lähi- 
ulkoiluun että pidempikestoiseen retkeilyyn luonnossa. Taajamissa täl- 
lainen verkosto mahdollistaa monipuolisen ulkoilun, luonnon kokemi- 
sen sekä liikkumisen paikasta toiseen. 

Suomen monilla kaupunki- ja taajama-alueilla virkistysalueet muo- 
dostavat liian vähän viherkäytäviä ja niiden laatu ei useinkaan ole kovin 
hyvä (Suomen Latu 2002). Kaupunkialueen kasvu usein vähentää viher- 
ympäristön määrää ja laatua ja johtaa jäljelle jäävien viheralueiden pirs- 
toutumiseen ja eristymiseen. Vierekkäisten alueiden suunnittelijoiden 
ja hallinnoijien dialogin puute voi myös muodostua suureksi ongelmak- 
si ekologisten yhteyksien, kuten viherkäytävien, hydrologisten yhteyk- 
sien ja muuttavien eläinlajien kulkureittien, säilyttämisessä (Borgström 
ym. 2006). On esitetty, että luontoalueet pitäisi maankäytön suunnit- 
telussa järjestää toisiinsa viherketjujen tai -käytävien sarjana siten, että 
kaikki asukkaat ovat 500 metrin etäisyydellä tällaisesta yhdistyvästä 
viheralueesta ja voivat käyttää sitä pääsyyn varsinaisille luontoalueille 
(Stubbs 2008). Viheralueiden jatkuvuudesta olisikin huolehdittava 
paremmin kaavoituksessa aina asemakaavatasolle asti. 

Virkistysmahdollisuuksien hyvä laatu 


Mitä tahansa virkistykseen käytettävää aluetta ei voi pitää hyvälaatui- 
sena virkistyspaikkana. Esimerkiksi liikenneväylien reuna-alueet tai 
voimakkaasti käsitellyt viheralueet — esimerkiksi avohakatut ja auratut 
talousmetsät — eivät useinkaan tuota virkistävää kokemusta mm. melun, 
ilmansaasteiden, epäesteettisyyden tai vaikeakulkuisuuden vuoksi. 

Laadukkaaseen virkistysympäristöön kuuluvat mahdollisuus hiljai- 
suuden kokemiseen sekä riittävä etäisyys ilmaa saastuttaviin liikenne- 
väyliin, teollisuuteen jne. Jälkimmäinen on erityisen tärkeää hengitys- 
elin- ja sydänsairaiden ulkoilun mahdollistamiseksi, mutta myös 
jokaisen virkistäytyjän terveyden säilyttämisen kannalta (Lanki 2011). 

Virkistysmahdollisuuksien hyvään ekologiseen laatuun kuuluu olen- 
naisena osana luonnon monimuotoisuuden säilyminen. Tämä edellyt- 
tää lajien elinympäristöjen säilyttämistä ja tarvittaessa kunnostamista 
sekä viheralueiden pirstoutumisen välttämistä. Lisäksi häiriöttömyys 
on tärkeää, mikä tarkoittaa Suomen olosuhteissa paljolti riittävää etäi- 
syyttä liikenneväylistä. Virkistysalueiden ekologisen laadun turvaamisen 
edellytyksenä on luontoyhteyksien säilyttäminen ympäröiviin luonnon- 
alueisiin (Väre ja Krisp 2005). Toimivan ekologisen yhteyden minimi- 
leveydeksi taajamassa on esitetty 300 metriä ja taajaman ulkopuolisella 
seudulla 500-1000 metriä. Lisäksi yhteyksien kapeat kohdat eivät saa 
olla leveyttään pidempiä. Ekologiset yhteydet säilyttävät lajien leviämis- 
teitä esimerkiksi ilmaston muuttuessa. Viheralueiden väliset yhteydet 
auttavat myös toipumaan mahdollisista häiriötilanteista, kuten tulipa- 
loista tai tuhoeläinten joukkoesiintymistä (Borgström ym. 2006). 

Ekologisesti herkillä luontoalueilla olisi suositeltavaa suunnitella 
ydinalueiden ympärille puskurivyöhykkeitä, jotka vähentäisivät ihmisen 
aiheuttamia häiriöitä, kuten ilmansaasteita ja paikallisilmaston muutok- 
sia, sekä käytön aiheuttamaa kulumista (Borgström 2008). 

Virkistyksellisten ekosysteemipalveluiden 
taloudellinen merkitys ja uhat 


Virkistysmahdollisuuksilla on merkitystä myös talouden kannalta. 
Metsän ja vesistön läheisyydellä on suuri merkitys kaupunkiasunto- 
jen hinnanmuodostuksessa (Tyrväinen ja Miettinen 2000). Kaupunki- 
suunnittelun haasteena on turvata sosiaalinen tasa-arvoisuus siinä, että 
luontoympäristön läheisyys ja virkistykselliset ekosysteemipalvelut eivät 
ole vain rikkaiden etuoikeus. Erityisesti kaupunkirakennetta tiivistettäes- 
sä olisi etsittävä tiivistämisen paikat muualta kuin viheralueilta. Esimer- 
kiksi Tampereella pyrittiin vanhaa keskustan läheistä kerrostaloaluetta 
tiivistämään ottamalla rakentamiskäyttöön talojen väliin jääviä suuria 
pysäköintialueita ja välttämällä tiivistämistä viheralueiden kustannuk- 
sella (Tampereen kaupunki 2012). Kokonaan viheralueita ei kuitenkaan 
pystytty säästämään, mutta korvaukseksi esitettiin viherympäristön pa- 
rantamista viherkansilla ja kattopuutarhoilla. Virkistysmahdollisuuksien 
ja viherympäristön saatavuus saattaa olla osasyynä siihen, että varsinkin 
lapsiperheet muuttavat usein keskuskaupunkia ympäröiville kaupunki- 
seudun reuna-alueille tai haja-asutusalueille. 

Matkailulle virkistyskäytön mahdollistavat ekosysteemipalvelut ovat 
erittäin tärkeitä, sillä MEKin rajahaastattelututkimuksen mukaan ulko- 
maalaisten päätökseen valita Suomi matkakohteekseen ovat useimmin 
vaikuttaneet luontoon liittyvät vetovoimatekijät (Krzywacki ym. 2008). 

Erityisesti kaupunkiluontoa, mutta myös muita virkistysmahdolli- 
suuksia uhkaa riittämätön ohjaus ja ylläpito. Luonnon kulumisen estä- 
miseksi tarvitaan hyvin suunniteltuja ja rakennettuja reittejä, jotta välte- 
tään pahimmat haitat luonnolle. Ylläpidosta säästäminen huonontaa 
virkistysmahdollisuuksien laatua ja houkuttelee ilkivaltaa. 


Virkistysmahdollisuudet ovat lailla säädeltyjä 
Ekosysteemipalveluista luonnon tarjoamat virkistysmahdollisuudet on 
tunnistettu ehkä pisimpään ja niitä on myös säännelty lainsäädännöllä. 


Valtakunnallisten alueidenkäyttötavoitteiden (2001 ja 2008) mukaan 

suunnittelussa on otettava huomioon ekologisesti tai virkistyskäytön 
kannalta merkittävät ja yhtenäiset luonnonalueet. Alueidenkäyttöä on 
ohjattava siten, että näitä aluekokonaisuuksia ei tarpeettomasti pirsto- 
ta. Alueidenkäytössä on myös edistettävä hiljaisten alueiden säilymistä. 
Helsingin seudun erityistavoitteissa alueidenkäytön suunnittelun teh- 
tävä on turvata väestön tarpeiden edellyttämät ylikunnalliset virkistys- 
käyttöön soveltuvat, riittävän laajat ja vetovoimaiset alueet sekä niitä 
yhdistävän viheralueverkoston jatkuvuus. 

Maankäyttö- ja rakennuslain (5 ja 8 §) (1999) mukaan alueidenkäytön 
suunnittelun tavoitteena on edistää turvallisen, terveellisen, viihtyisän, 
sosiaalisesti toimivan ja eri väestöryhmien, kuten lasten, vanhusten ja 
vammaisten, tarpeet tyydyttävän elin- ja toimintaympäristön luomis- 
ta. Virkistysmahdollisuudet on otettava huomioon kaavoituksessa, sillä 
maankäyttö- ja rakennuslain (54 §) (1999) mukaan kaavoittajan on huo- 
lehdittava siitä, että asemakaavoitettavalla alueella tai sen lähiympäris- 
tössä on riittävästi puistoja tai muita lähivirkistykseen soveltuvia alueita. 
Luonnon tarjoamien ulkoilumahdollisuuksien ja virkistyspalveluiden 
järjestäminen kansalaisille on näin ollen nähty lainsäädännössä tärkeäk- 
si osaksi elinympäristön laatua. 

Viheralueet iäkkäiden ihmisten toimintakyvyn 
ja hyvinvoinnin edistäjinä 


Tommi Sulander 


Viherympäristöillä on merkittävä yhteys ihmisten fyysiseen ja psyykki- 
seen hyvinvointiin. Viheralueet, kuten puistot, tarjoavat mahdollisuuden 
pysähtyä liikenteen ja kiivaan elämänrytmin tahdittamassa elämässä. 
Puiden ja kasvien läheisyys herättää positiivisia tuntemuksia ja edistää 
ihmisten hyvinvointia. Etenkin suurkaupungeissa viheralueilla on varsin 
keskeinen hyvinvointia edistävä merkitys. Niiden läheisellä sijainnilla 
ja saavutettavuudella on todettu olevan yhteys mm. pitkäikäisyyteen 
(Takano ym. 2002), parempaan terveyteen sekä alhaisempaan sairauk- 
sien määrään (Maas ym. 2006; Maas ym. 2009). Viheralueilla vietetty 
aika kohentaa myös henkistä hyvinvointia. Luonnossa oleskelu on hyvä 
keino stressin hallitsemiseksi, ja siellä sijaitsevat mielipaikat voivat toi- 
mia kielteisten tuntemusten ja stressaantuneisuuden säätelykeinoina 
(Korpela ja Ylön 2007). Viheralueilla paljon aikaa viettävillä kaupunkilai- 
silla on huomattu olevan vähemmän stressiä kuin niillä, jotka viettävät 
vähemmän aikaa viheralueilla (Grahn ja Stigsdotter 2003). 

Tärkeimpiä kaupunkialueiden viherympäristöjä ovat kaupunkimetsät 
sekä rakennetut puistot ja pihat. Ne tarjoavat kaupunkilaisille ulkoilu- ja 
virkistysmahdollisuuksia, maisemallisia elämyksiä sekä terveydellistä 
suojaa esimerkiksi ilmansaasteita vastaan. Rakennetut viheralueet ovat 
erityisen tärkeitä hyvinvoinnin lähteitä alueilla, missä luonto joutuu väis- 
tymään rakentamisen tieltä. Etenkin kaupunkiympäristössä puistojen, 

puiden ja kasvien merkitys on oleellinen (Takano ym. 2002; Maas ym. 
2009; Francis ym. 2012, Villeneuve ym. 2012). Puistojen merkitys ul- 
koilualueina on varsin merkityksellinen kaupungissa asuville iäkkäille 
ihmisille, joiden voi olla hankala hakeutua ulkoilemaan kauempana si- 
jaitseville luontoalueille. Etenkin niille iäkkäille ihmisille, joiden fyysi- 
nen toimintakyky on heikentynyt, taloyhtiöiden pihat ja lähipuistot ovat 
arvokkaita. 

Yksilöllisten toimintakykyyn vaikuttavien tekijöiden lisäksi fyysisellä 
ympäristöllä on merkittävä vaikutus ihmisten hyvinvointiin. Väestön 
toimintakykyä edistävät muun muassa sopivat asuinolot, lisääntynyt 
palvelutarjonta sekä parantuneet liikennejärjestelyt (Balfour ja Kaplan 
2002). Esimerkiksi parempiosaisilla alueilla, joissa nämä tekijät on jär- 
jestetty hyvin, ihmisillä on todettu olevan vähemmän toimintavajauksia 
(Freedman ym. 2008). 

Ympäristö voi parantaa ikääntyneiden mahdollisuutta hoitaa päivittäi- 
siä toimia tai ulkoilla lähiympäristössä, etenkin jos lähialue tukee estee- 
töntä kulkua ja tarjoaa virikkeellisyyttä. Kävelyä silmälläpitäen merkittä- 
viksi toiminnallisuutta tukeviksi tekijöiksi nousevat kulkuväylien leveys, 
vähäinen tasoerojen määrä, suunnistettavuus, havaittavuus ja valaistus 
(Siitonen 2008). Vaikka esteettömän ja turvallisen ympäristön merkitys 
iäkkäiden ihmisten toimintakykyyn on tiedostettu, viherympäristön ja 
laajemmin luonnon merkitystä iäkkäiden ihmisten hyvinvointiin ei ole 
kattavasti tutkittu. Tässä kirjoituksessa tarkastelen iäkkäiden ihmisten 
toimintakykyyn ja hyvinvointiin vaikuttavia tekijöitä. Erityisenä kiinnos- 
tuksen kohteenani ovat kaupunkialueilla sijaitsevien viherympäristö- 
jen vaikutukset. Aluksi kuitenkin taustoitan viherympäristöä koskevaa 
osuutta tarkastelemalla iäkkäiden toimintakykyä sekä toimintavajeen 
käsitettä ja teoriaa. 


Suomi ikääntyy 
Suomen väestö ikääntyy lähitulevaisuudessa nopeammin kuin kos- 
kaan. Vuoteen 2030 mennessä 65 vuotta täyttäneiden väestöosuuden 


odotetaan kasvavan noin 10 %. Tämän kehityksen alkuna voidaan pitää 
p 

suurten ikäluokkien siirtymistä vanhuuseläkkeelle vuoden 2010 jälkeen. 
Vuonna 2000 väestöstä 15 % oli 65 vuotta täyttäneitä. Absoluuttisena 
väkimääränä tämä tarkoitti vajaata 800 000 henkeä. Vuonna 2030 vas- 
taavan prosentuaalisen osuuden on odotettu olevan noin 26 (Tilasto- 
keskus 2012). 

Iäkkäiden ihmisten fyysinen toimintakyky on kohentunut viime 
vuosikymmenien aikana etenkin Suomessa ja muissa länsimaissa 
(Manton ja Gu 2001; Freedman ym. 2002; Ahacic ym. 2003; Crimmins 
2004; Sulander ym. 2006; Sulander ym. 2007). Vaikka varsin hyvin 
tiedetään biologisten, taloudellisten, sosiaalisten ja ympäristöllisten teki- 
jöiden sekä useiden sairauksien, elintapojen ja hoivaan liittyvien tekijöi- 
den vaikuttavan ihmisten toimintakykyyn (Stuck ym. 1999; Schoeni ym. 
2008), tyhjentävää syytä väestön toimintakyvyn kohentumiselle on vai- 
kea antaa. 

Elämänkaaren aikana tehdyillä valinnoilla on merkittävä vaikutus 
myöhempään fyysiseen toimintakykyyn. Tämän myötä syntyy helposti 
ajatus, että aiemmilla valinnoilla on peruuttamaton vaikutus myöhem- 
pään toimintakykyyn. Toimintakykyyn voidaan kuitenkin vaikuttaa usei- 
den eri tekijöiden ja yksilöllisten muutosten avulla myös myöhemmällä 
iällä (Kalache ja Kickbush 1997). Näistä tekijöistä liikunnalla on varsin 
voimakas yhteys fyysiseen toimintakykyyn (LaCroix ym. 1993; Sulan- 
der ym. 2005). Iäkkäillä ihmisillä liikunta-aktiivisuuden ei välttämättä 
tarvitse olla raskasta hikoilua tuottavaa liikuntaa, koska jo kävelyaktiivi- 
suuden lisäämisellä on todettu olevan suotuisa vaikutus toimintakykyyn 
(Seeman ym. 1995; Clark ym. 1996). 

Vaikka ihmisten toimintakyvyn taso lepää paljolti yksilöllisten va- 
lintojen ja toimintojen varassa, myös lähiympäristön toimivuuden ja 
viihtyisyyden kohentaminen on tärkeää. Ne luovat edellytykset ihmisten 
paremmalle toiminnalle ja liikkumiselle, vaikka fyysinen toimintakyky 
olisi jo heikentynyt. Tämän hetken yksi keskeisimmistä yhteiskunta- 
poliittisista tavoitteista on löytää keinoja siihen, miten iäkkäät ihmiset 
voivat tulla toimeen kodeissaan entistä pidempään. Sosiaali- ja terveys- 
ministeriö on asettanut tavoitteeksi vähentää iäkkäiden ihmisten lai- 
toshoitopaikkoja niin, että yhä useampi voisi asua omassa kodissaan 
(Sosiaali- ja terveysministeriö 2008). Tämän tavoitteen saavuttaminen 

edellyttää varsin kokonaisvaltaista ja laajasti iäkkäiden arkea huomioi- 
vaa näkemystä siitä, mitkä tekijät ja toimenpiteet edesauttavat iäkkäiden 
kotona asumista. Siinä ei ole kuitenkaan kysymys pelkästä avun saan- 
nista ja hengissä pysymisestä. Elämänlaatu, mahdollisuus liikkua ko- 
din ulkopuolella ja osallistua sosiaaliseen elämään ovat tärkeitä asioita, 
joiden merkitys poliittisessa puheessa jää usein taka-alalle. Kotona asu- 
misen onnistuminen edellyttää huomion kiinnittämistä kaikkiin niihin 


tekijöihin, joilla voidaan edesauttaa ikääntyneiden yleistä hyvinvointia. 


Toimintakyky ja toiminnanvajeet 


Toimintakyvyn ja toiminnanvajausten kehittymisen käsitettä ja teoriaa 
on vuosien saatossa jäsennetty erilaisten mallien avulla. Yhdysvallois- 
sa 1970-luvulla Saad Nagi (1976) kuvasi toiminnanvajauksen synnyn 
tapahtumaketjuna. Esimerkiksi jalkoihin kohdistuva nivelrikko johtaa 
fysiologisiin vaurioihin ja heikentää elinten toimintaa aiheuttamalla 
nivelkipua, minkä seurauksena kävelyä pyritään välttämään. Tällöin 
hyvän toimintakyvyn edellyttämä lihasvoima heikentyy säännöllisen 
liikkumisen vähentymisen myötä. Lihasvoiman heikentyminen johtaa 
puolestaan toiminnanrajoituksiin, kuten kävelyn ja toiminnan hitau- 
teen, ja tätä kautta itse toiminnanvajauksiin, esimerkiksi avuntarpee- 
seen päivittäisissä toiminnoissa. 

Toiminnanvajaudet lisäävät kyvyttömyyttä vastata ympäristön yksilölle 
asettamiin vaatimuksiin kuten toimintoihin, jotka liittyvät esimerkiksi 
itsestään huolehtimiseen, sosiaalisiin suhteisiin, vapaa-ajan viettoon ja 
harrastuksiin. Verbruggen ja Jetten teoriassa (1994) ihmisen sisäisten 
tekijöiden lisäksi fyysinen ja sosiaalinen ympäristö nähdään ihmisen 
toiminnanvajauksien merkittävinä synnyttäjinä. Ympäristötekijät ovat 
keskeisessä asemassa myös Maailman terveysjärjestön toimintakykyä, 
toimintarajoitteita ja terveyttä kuvaavassa ICF-luokituksessa (Interna- 
tional Classification of Functioning, Disability and Health), joka tarjoaa 
perustan toiminnallisen terveydentilan ja terveyteen liittyvien toimin- 
nallisten tilanteiden tutkimiselle ja ymmärtämiselle. Sen mukaan ihmi- 
sen toimintakyky koostuu kehon toiminnoista ja rakenteesta, suoritus- 

toiminnoista, osallistumisesta sekä ympäristö- ja yksilötekijöistä (World 
Health Organization 2001). Ympäristötekijät ovat niitä fyysisiä, sosiaa- 
lisia ja asenneympäristöjä, joiden äärellä ihmiset elävät ja asuvat. Nämä 
tekijät ovat vuorovaikutuksessa niin ruumiin toimintojen ja rakenteiden 
kuin suoriutumisen ja osallistumisen kanssa. 

Toimintakyvyn ja toiminnanvajausten kehittymistä koskeva teoria 
edellyttää toimintakyvyn laaja-alaista kartoittamista. Etenkin kotona 
asumisen kannalta fyysisen ja psyykkisen suoriutumisen lisäksi tulee 
kiinnittää huomiota mm. lähiympäristön toimivuuteen ja viihtyisyyteen. 
Kaupungeissa haasteena on esimerkiksi istuinpenkkien puuttuminen 
kävelyteiden varsilta, mikä hankaloittaa toimintarajoitteisten ihmisten 
pääsyä ulkoilemaan puistoihin, koska kodin ja puiston välillä ei ole 
levähdysmahdollisuutta. Helsingin keskustassa asuvat yli 75-vuotiaat 
ihmiset kokevat juuri istuinpenkkien puuttumisen liikkumisreittien var- 
relta yleisimmäksi asuinalueen toimintaan osallistumista rajoittavaksi 
yksittäiseksi tekijäksi (Sulander ym. 2009). 


Väestön fyysinen toimintakyky kohenee 


Suomessa tehtyjen väestötasoisten tutkimusten mukaan aiempiin sa- 
manikäisiin ikäpolviin verrattuna yhä useampi iäkäs ihminen selviytyy 
ilman suuria vaikeuksia päivittäisistä askareista ja liikkumiskykyä vaati- 
vista tehtävistä (Martelin ym. 2002; Kattainen ym. 2004; Sulander ym. 
2006, Sulander ym. 2007). Viimeisten parin vuosikymmenen aikana 
yhä useampi 65—74-vuotias suoriutuu päivittäistoiminnoistaan. 

Itsenäisen selviytymisen ja kotona asumisen onnistumisen kannalta 
erityisen rohkaisevia ovat tulokset 75-84-vuotiaiden suomalaisten ky- 
vystä selviytyä päivittäisistä toiminnoistaan (Sulander ym. 2007). Esi- 
merkiksi pukeutumisesta vain vaivoin selviytyvien osuus on puolittunut 
vuosien 1993-2005 välillä (Kuvio 1) (Sulander ym. 2007). Nämä tulokset 
ovat rohkaisevia iäkkäiden kotona asumisen kannalta, koska pukeutu- 
miskyky on yksi keskeisistä toiminnoista, joka mahdollistaa itsenäisen 
asumisen. 

Kuvio 1. 75-84-vuotiaiden kyky pukeutua, ikävakioidut osuudet (%). 


Lähde. Sulander ym. 2007. Suomen Lääkärilehti 62, 29—33. 


Toimintakyvyn kohentumiseen ovat todennäköisesti vaikuttaneet 
useat eri tekijät, muun muassa kroonisten tautien riskitekijöiden vähe- 
neminen. Väestön sydän- ja verisuonisairaudet sekä monet muut kroo- 
niset taudit ovat vähentyneet olennaisesti. Lisäksi väestön sosioekono- 
minen rakenne on muuttunut ja terveydenhoito on kehittynyt terveyden 
kannalta positiiviseen suuntaan. Kaikki nämä tekijät ovat osaltaan vai- 
kuttamassa väestön fyysisen toimintakyvyn tasoon. Ympäristötekijät ja 
niihin käytössä olevat vaikuttamiskeinot ovat keskeisiä toimintakyvyn 
ylläpitämisen ja kohentumisen kannalta. Näissä asioissa tapahtuneet 
muutokset ovat voineet myös vaikuttaa väestön fyysisen toimintakyvyn 
kohentumiseen. 


Viheralueiden hyvinvointivaikutukset kaupunkilaisilla 


Viherympäristöjen on todettu edistävän kansalaisten fyysistä ja psyyk- 
kistä hyvinvointia: ulkoilu viherympäristössä tuottaa iloa ja parantaa 
mielialaa (Tyrväinen ym. 2007). Suomesta on muun muassa lupaavia 
tuloksia viherympäristön vaikutuksista laitoksissa asuvien ikääntyneiden 
hyvinvointiin (Rappe 2005). Kotona asuvien iäkkäiden ihmisten hyvin- 
voinnin ja viheralueiden välisiä yhteyksiä ei ole laajemmin tutkittu. 
Liisa Tyrväinen (2007) selvitti tutkimusryhmänsä kanssa luonnon 
merkitystä kaupunkilaisille ja sen vaikutusta psyykkiseen hyvinvointiin. 

Kuvio 2. Vähintään neljä kertaa viikossa viheralueilla aikaa viettävien osuudet 
ikäryhmittäin (%). 


Lähde. Sulander ym. 2009. Raportteja 4/2009. Helsinki: Ikäinstituutti. 


Tutkimukseen osallistui yhteensä 1273 15—75-vuotiasta helsinkiläistä ja 
tamperelaista. Tutkimuksen mukaan kaupungissa asuvista vastaajista 
45 % piti mielipaikkoinaan metsä- ja luontoalueita ja 23 % rakennettu- 
ja viheralueita. Vastaajista vain 5 % piti rakennettuja kaupunkikohteita 
mielipaikkoinaan. Tutkimuksen mukaan kaupungin viheralueilla vietet- 
ty aika lisäsi positiivisia tuntemuksia, joita mitattiin keskittyneisyyden, 
innostuneisuuden ja energisyyden summamuuttujilla. Samanlainen vai- 
kutus havaittiin myös kaupungin ulkopuolisilla luontoalueilla vietetyllä 
ajalla. Tutkimuksessa ei tarkasteltu erikseen iäkkäämpien vastaajien 
tuloksia, vaan tulokset raportoitiin koko joukolle. 

Ikäinstituutissa käynnistettiin keväällä 2008 Raha-automaatti- 
yhdistyksen tuella kolmivuotinen ”Vanhuksen koti keskellä kaupunkia” 
-projekti. Projekti tuotti tietoa Helsingin keskustassa asuvien 75 vuotta 
täyttäneiden ihmisten toimintakyvystä ja arkiselviytymisen haasteista 
sekä loi edellytyksiä liikkumiskyvyltään heikentyneiden ja muistisairau- 
den alkuvaiheessa olevien kotona asuvien vanhusten osallistumiselle ja 
toiminnalle. Projektissa kehitettiin toimintakyvyn laaja-alaista arvioin- 
ti- ja tukimallia, joka perustui vahvasti ikäihmisen omien kokemusten 
huomioimiselle. 

Projektissa toteutetun postikyselyn mukaan (Sulander ym. 2009), yli 
puolet noin 1400 vastaajasta kertoi viettävänsä aikaa viheralueilla vähin- 

Kaikki 


tään kerran viikossa. Kolmasosa miehistä ja reilu neljäsosa naisista vietti 
aikaa viheralueilla vähintään neljästi viikossa (Kuvio 2). Miehistä 15 % ja 
naisista 19 % ilmoitti, ettei vietä lainkaan aikaa viheralueilla. 

Nuoremmat vastaajat viettivät useammin aikaa viheralueilla. Viher- 
alueilla aikaansa viettävien määrä väheni iän myötä niin miehissä kuin 
naisissa (Kuvio 2). Oletettavasti iän myötä yleistyvät fyysiset toiminnan- 
vajeet rajoittavat vanhempien vastaajien liikkumista, mikä puolestaan 
näkyy vähäisempänä ulkoilun määränä. Vanhemmissa ikäryhmissä on- 
kin nuoriin verrattuna huomattavasti enemmän sellaisia vastaajia, jotka 
eivät vietä lainkaan aikaa viheralueilla. 

Kyseisen projektin kotihaastattelujen mukaan iäkkäät kaupunkilaiset 
viettivät mieluiten aikaansa läheisillä viheralueilla — puistoissa ja meren 
rannoilla. Tulos ei ole yllättävä, koska useiden tutkimusten mukaan ih- 
miset arvottavat mielipaikoikseen yleisemmin luontoalueet kuin raken- 
netun ympäristön (esim. Ulrich 1981; Tyrväinen ym. 2007). 

Tyrväisen ja kumppaneiden tutkimuksessa positiiviset tuntemukset 
olivat yleisempiä niillä ihmisillä, joiden työ- tai opiskelumatka kulki 
viheralueiden kautta sekä niillä, joiden työhön tai opiskeluun sisältyi 
viikoittain luonnossa oleskelua (Tyrväinen ym. 2007). Nämä tulokset 
antavat viitteitä siitä, että viheralueiden hyvinvointivaikutukset välittyvät 
ihmisille myös arjen kiireen keskellä, eivät ainoastaan viheralueilla viete- 
tyn rentouttavan vapaa-ajan kautta. 

Ikäinstituutin projektin postikyselyaineistosta tehtyjen alustavien ana- 
lyysien mukaan viheralueilla viikoittain vietettyjen kertojen määrällä on 
yhteys elämänlaatuun. Useammin viikossa viheralueilla aikaansa viet- 
tävien iäkkäiden kaupunkilaisten elämänlaatu on parempi kuin niiden, 
jotka oleskelevat alueilla harvemmin. Viheralueilla aikaansa viettävät 
kokevat myös itsensä useammin onnelliseksi ja elämästä kiinnostuneik- 
si. Viheralueiden elämänlaadullisia vaikutuksia on havaittu myös pitkä- 
aikaishoidossa olevilla iäkkäillä ihmisillä (Rappe ja Topo 2007). Luon- 
nossa oleskelun tai sen näkemisen on todettu rauhoittavan dementiaa 
sairastavia ihmisiä. Lisäksi luonto herättää muistoja ja lisää aktiivisuutta 
(Rappe ja Topo 2007). Alueilla, joissa on puita ja kasveja, on myös to- 
dettu olevan suotuisa vaikutus sosiaalisen hyvinvoinnin ja sosiaalisten 
suhteiden ylläpitoon kuten myös aggressiota vähentävä vaikutus (Kweon 

ym. 1998; Kuo ja Sullivan 2001). Jopa yksittäisten kasvien kasvun ja 
kehityksen seuraamisella on todettu olevan suuri merkitys mielihyvän 
tuottajina (Rappe 2005) 


Lisää hyvinvointia viheralueilta 


Suhteellisen vähäisestä tutkimuksesta huolimatta viheralueiden hyvin- 
vointivaikutuksia koskevat tulokset ovat varsin vakuuttavat ja yhdenmu- 
kaiset. Toisaalta niistä vaikutusmekanismeista, jotka tämän yhteyden 
selittävät, tiedetään vielä varsin vähän. On mahdollista, että viheraluei- 
den hyvinvointivaikutusten taustalla vaikuttavat psykosomaattiset pro- 
sessit, jolloin viheralueiden aiheuttama psyykkinen mielihyvä edesauttaa 
fyysistä terveyttä. Luonnon näkemisen ja havainnoinnin on jo itsessään 
todettu tuottavan positiivisia emotionaalisia ja fysiologisia muutoksia 
(Korpela ja Ylen 2007). Toisaalta useat ihmiset harrastavat terveyttä 
ylläpitävää liikuntaa juuri viheralueilla, mikä saattaa edistää heidän 
hyvinvointiaan enemmän kuin itse viheralueen itsenäinen vaikutus. 
Kokonaisvaltaisemman kuvan saaminen viheralueiden hyvinvointivaiku- 
tuksista edellyttää vaikutusmekanismien lisätutkimusta. Tästä huolimat- 
ta jo olemassa olevan tutkimustiedon mukaan viheralueiden vaikutukset 
ihmisten elämään ovat varsin moniulotteiset ja kattavasti hyvinvointia 
edistävät. Viheralueiden merkitys ihmisille tulisi ottaa huomioon kaikil- 
la kaupunkisuunnittelun asteilla maankäytön suunnittelusta ja kaavoi- 
tuksesta aina yksittäisten talojen ja taloyhtiöiden pihasuunnitteluun. Jos 
rakentaminen on tiivistä, tämän toteuttaminen on vaikeaa. 
Viheralueiden hyvinvointia edistävää vaikutusta voitaisiin parantaa 
hyvinkin yksinkertaisin keinoin panostamalla viheralueiden saavutet- 
tavuuteen, ottamalla viheralueiden suunnittelussa ja hoidossa ikään- 
tyneiden ihmisten näkökulmat huomioon sekä parantamalla lähi- 
viheralueiden eli lähinnä taloyhtiöiden hallinnoimien pihojen laatua 
ja panostamalla niiden kunnossapitoon. Nämä alueet ovat usein juuri 
niitä, joissa useat iäkkäät ihmiset suuren osan ulkoiluajastaan viettävät; 
tai ainakin viettäisivät, mikäli piha tarjoaisi esteettisesti ja toiminnal- 
lisesti positiivisia elämyksiä. Ulkoilu on toimintakyvyn säilymisen ja 

edistämisen kannalta keskeinen toiminto. Toimintakyvyn ylläpitäminen 
edellyttää kykyjen käyttöä (Cassel 2002) ja on todennäköisempää, että 
toimintakyvyn ylläpitämiseen ja edistämiseen motivoitunut ihminen 
useammin myös käyttää näitä kykyjä. Tätä motivaatiota edesauttaa virik- 
keellinen ja esteettisesti miellyttävä ympäristö. 

On varsin yleistä, että taloyhtiöiden pihojen hoitoon panostetaan 
suhteellisen vähän. Ilmeisesti taloyhtiön viheralueilla ei koeta olevan 
vaikutusta asuntojen arvoon, vaikka näiden tekijöiden välillä on todettu 
olevan yhteys (Tyrväinen ym. 2006). Omistusasunnoissa, omalla tontilla 
asuvien taloyhtiöiden osakkaiden, jotka ”omistavat” osan piha-alueista, 
voisi kuvitella olevan kiinnostuneita oman omaisuutensa kunnosta. Mo- 
nien rakennettavien uudiskohteiden asuntojen hinnoissa on eriteltynä 
kunkin asunto-osakkeen tonttiosuuden arvo, joka kaupunkialueilla on 
usein varsin korkea. Tällainen hinnoittelupolitiikka tuo näkyväksi sen 
kokonaisuuden, mistä ostetun asunnon hinta koostuu. Ihmisten hyvin- 
voinnin kannalta tärkeällä lähimaiseman — eli usein juuri taloyhtiöiden 
vastuulla olevan alueen — hoidolla luulisi olevan tässä artikkelissa esiin- 
nousseiden asioiden valossa nykyistä keskeisempi merkitys taloyhtiöi- 
den korjaus- ja ylläpitosuunnitelmissa. 

Ikääntyneiden hyvinvointia ja toimintakykyä voidaan ylläpitää takaa- 
malla heikoimman toimintakyvyn omaaville esteetön kulku kodin ja pi- 
han välillä. Monissa vanhemmissa kerrostaloyhtiöissä suurimpana on- 
gelmana on hissien puute. Erityisesti ne ikääntyneet, jotka eivät kykene 
kulkemaan portaissa ilman apua, kärsivät toimintakyvyn ja hyvinvoin- 
nin kannalta hissittömässä talossa asumisesta. Monissa taloyhtiöissä 
on asiaan onneksi puututtu rakentamalla hissejä. Kokonaistilanne ei 
kuitenkaan vielä ole läheskään toivotulla tasolla. Ympäristö ja yksilön 
kokemukset ympäristöstä vaikuttavat herkemmin iäkkäiden kuin nuo- 
rempien ihmisten liikkumiseen. Kaatuminen lähiympäristössä saattaa 
aiheuttaa turvattomuutta, joka johtaa liikkumisen vähentämiseen. Toi- 
minnanvajausta synnyttävän tapahtumaketjun (esim. Nagi 1976) aiheut- 
tajana saattaakin olla lähiympäristöön liittyvä yksittäinen tapahtuma eikä 
ainoastaan fyysinen vamma tai sairaus. 

Laitos- ja kotihoidon tarve lisääntyy jatkossa eikä vielä ole selvää, mi- 
ten valtiovalta tästä haasteesta selviää. Tämän vuoksi on erityisen tärkeää 

kehittää kaikkia niitä keinoja, joilla voidaan vaikuttaa ikääntyneiden hy- 
vinvointiin. Viherympäristöjen kohdalla kaupungeissa asuvien iäkkäiden 
ihmisten tilanne on hankala. Kaupunkirakenteen tiivistäminen supistaa 
viheralueiden määrää ja kokoa. Tällöin olisi pyrittävä takaamaan mah- 
dollisimman vaivaton kulku lähiviheralueille. Tämä on usein vaikeaa, 
etenkin suuremmissa kaupungeissa, joissa kaavoittamisen ensisijai- 
sena tarkoituksena ei ole palvella iäkkäiden ihmisten kulkemista eikä 
viheralueiden säilymistä. Viherympäristöjen tulisi kuitenkin olla eten- 
kin kaupunkialueilla jatkuvan kehittämisen kohteena, koska niillä on 
kokonaisvaltainen yhteys ihmisten hyvinvointiin. 

Abstract 


Environment, Aesthetics, and Well-Being 
Edited by Arto Haapala, Kalle Puolakka, and Tarja Rannisto 


This collection of essays looks at the issue of human well-being from 
the point of view of environmental aesthetics. Ouestions addressed 
include: What role do aesthetic values have in advancing well-being? Are 
there environments that are particularly supportive of well-being? What 
is the place of aesthetic factors in environmental and city planning? 
The authors of the first part of the book illuminate the relationship 
between aesthetics and well-being by discussing such notions and ideas 
as aesthetic well-being, interactive environmental planning, aesthetic 
guality in urban planning, aesthetic footprint, and ecological aesthetics. 
The authors of this part also engage with many topical guestions in 
environmental and everyday aesthetics. For example, Yuriko Saito's idea 
of green aesthetics as well as Allen Carlson’s science-based model of the 
aesthetic appreciation of nature are critically examined. 

The articles of the second part approach the theme of the book 
through concrete case-studies on the effect of different environments on 
well-being. Examples include places in urban environments encouraging 
a slower way of life, changing rural scenery, and green spaces in both 
urban and natural contexts. Empirical data on the positive contribution 
green spaces have on well-being play an important role in some of 
the articles of this part of the book. As a whole, the book shows that 
aesthetics should not be seen as mere idle luxury; aesthetic values are 
an important factor of human well-being whose neglect, for example, in 
city and environmental planning can have direct negative consequences 
for human life. 


ABSTRACT 187 


Kirjoittajat 
Aarrevaara, Feva, TKT, yliopettaja, Tekniikan ala, Lahden 


ammattikorkeakoulu 


Haapala, Arto, PhD, estetiikan professori, Filosofian, historian, 
kulttuurin ja taiteiden tutkimuksen laitos, Helsingin yliopisto 


Kopomaa, Timo, VTT, kaupunkitutkimuksen dosentti, 
Sosiaalitieteiden laitos, Helsingin yliopisto 


Kopperoinen, Leena, FM, erikoistutkija, Suomen ympäristökeskus 
(SYKE) 


Mattila, Hanna, TkL, yliopistonlehtori, Insinööritieteiden 
korkeakoulu, Aalto-yliopisto 


Naukkarinen, Ossi, FT, dos., tutkimuspäällikkö, Taiteiden ja 
suunnittelun korkeakoulu, Aalto-yliopisto 


Puolakka, Kalle, FT, dos., yliopistotutkija, Filosofian, historian, 
kulttuurin ja taiteiden tutkimuksen laitos, Helsingin yliopisto 


Rannisto, Tarja, FM, estetiikan tohtorikoulutettava, Filosofian, 
historian, kulttuurin ja taiteiden tutkimuksen laitos, Helsingin 
yliopisto 


Sulander, Tommi, VIT, dos., tutkijatohtori, Metsätieteiden laitos, 
Helsingin yliopisto 


Vihanninjoki, Vesa, FM, tutkija, Suomen ympäristökeskus (SYKE) 


188 KIRJOITTAJAT 


Henkilöhakemisto 


A 

Aalto, Alvar 151 
Aristoteles 19 
Aura, Seppo 77 


B 

Beardsley, Monroe 10—11, 28-29, 40, 44-45, 
51-53, 57-58, 122 

Bentham, Jeremy 42 

Berleant, Arnold 26, 34, 88, 121 

Bonsdorff, Pauline von 67, 75, 156 

Brady, Emily 24, 89, 120 


€ 

Carlson, Allen 13, 88, 110 
Castren, Heikki 80 
Casey, Edward 22—24 


E 

Eaton, Marcia 122 
Ehrlich, Paul 160 
Ekroos, Ari 79 


F 

Fischer, Frank 46 
Forester, John 47 
Freud, Siegmund 32—33 


G 

Gadamer, Hans-Georg 26 

Giddens, Anthony 154 

Goodman, Nelson 90, 100-102, 105 


H 

Habermas, Jürgen 11, 47—48, 51 
Hargrove, Eugene C. 89 
Heidegger, Martin 33-34 
Heikkilä, Risto 143 

Heynen, Hilde 154 


J 
alas, Mikko 139-140 
ette, Alan 177 


K 
aristo, Antti 131 

ant, Immanuel 19, 42-43, 47 
esänen, Juha 140, 142 

ieran, Matthew 25 

innunen, Aarne 27 

okko, Yrjö 88 


L 
Laine, Yrjö 148 

Leopold, Aldo 88, 122 
Lintott, Sheila 89 

Lopes, Dominic Mclver 25 


M 

Majamaa, Vesa 79 

Mannermaa, Mika 132 

Meurman, Otto-livari 153, 157-158 
Mondrian, Piet 25 

Mooney, Harold 160 

Moore, Ronald 88 


N 
Nagi, Saad 177 
Nyman, Kaj 81 


Oo 
Orr, David 89, 92 


P 
Pettersson, Lars 150 
Platon 19 

Porteous, J. Douglas 88 


HENKILÖHAKEMISTO 189 


R 

Revell, Viljo 80 

Rothko, Mark 25 

Rorty, Richard 10, 32-33 


S 
Saito, Yuriko 13-14, 30-31, 89-90, 95-100, 


103-105, 110, 115, 117-119 
Scruton, Roger 26, 29-30, 51-52 
Sepänmaa, Yrjö 88 

Sibley, Frank 52, 90, 100-101, 103-105 
Shusterman, Richard 33 

Sjöström, Alfred 148 

Stenros, Helmer 77 


190 HENKILÖHAKEMISTO 


T 
Thoreau, Henry David 88 
Tuovinen, Pentti 65 
Tyrväinen, Liisa 179 


U 
Urry, John 112-113 


VW 

Valo, Ville 136 

Walton, Kendall 36 
Warnock, Mary 24 
Verbrugge, Lois, 177 
Wiik, Maarit 166 
Wilde, Oscar 10, 29, 32 
Virilio, Paul 132 


